
1. Necesitatea didactică a cursului de istorie a logicii. 

Cursul de anul acesta izvorăşte mai mult din necesități didactice decât 
din preocupările mele personale. Din acest punct de vedere, este evident că 
eu sânt, personal, dezavantajat. D-voastre aveţi, asupra noastră, avantajul că 
vă schimbaţi mereu şi că întineriţi întotdeauna; noi, care stăm pe scaunul 
acesta, avem dimpotrivă dezavantajul că, rămânând aceiaşi, trebuie să 
îmbătrânim. Aşa că noi avem de făcut, față de d-voastre, un efort în plus: 
acela de a ne ţine tineri mereu. Această tinereţe însă nu se poate căpăta 
decât printr-o continuă activitate lăuntrică, care este singura condiție a 
tinereţii veșnice. O asemenea activitate lăuntrică se exercită cu atât mai 
greu cu cât temele asupra cărora trebuie să ne încordăm revin. Tinereţea 
noastră este în funcție de noutatea noastră, dar ritmul didactico-academic 
este un impediment al acestei tinereţi, pentru că ne forțează să ne întoarcem 
către unele lucruri asupra cărora am gândit şi asupra cărora uneori nu mai 
avem nimic de adăugat. Este, între altele, cazul cursului de istorie a logiciil, 
pe care l-am mai făcut o datălii, înaintea altui auditoriu decât cel de astăzi, 
şi care, din necesităţi didactice, urmează să ne preocupe şi în anul acesta. 

Un curs de filozofie este întotdeauna ceva nou; atunci când este în 
adevăr un curs de filozofie. El se cristalizează numai în timp; gândirea 
şerpuieşte, stăruie, se împiedică asupra diferitelor obiecte pe care le 
studiază şi, încetul cu încetul, se precizează: astăzi o problemă, mâine alta, 
până se întregeşte toată materia respectivă într-un tot. 

Cu acest curs de istorie a logicii, mi s-a întâmplat un lucru ciudat: el a 
ieşit gata dintr-o dată, cam aşa cum a ieşit — să zicem, printr-o comparaţie 
nepotrivită — Minerva gata înarmată din capul lui Iupiter. Așa că schema 


generală a cursului de anul acesta este, în linii mari, tot vechea schemă a 
cursului pe care l-am făcut acum trei-patru ani. 

Evident, el nu va lua înfățișarea unui curs obișnuit de istorie a 
filozofiei; nu pentru că aş fi descoperit eu ceva nou și nici pentru că aş vrea 
să fac altfel decât lumea cealaltă, ci pentru că mie mi se pare că, așa cum se 
face în genere istoria, mai ales în domeniul disciplinelor spirituale, ea 
foloseşte o formă greșită, întrucât este irevelantă. 


2. Concepţia dinamistă a istoriei. 

De obicei istoria este considerată în primul rând ca un fel de înşiruire a 
evenimentelor, în funcţie de timp, și atunci se încearcă să se surprindă, pe 
această curbă a timpului, diferite momente caracteristice, din care apoi se 
desprinde un fel de diagramă a unui proces unitar. Este o metodă pe care o 
întrebuințăm, fără să ne dăm seama, sub influenţa lui Hegel. Acesta e un 
filozof pe care nu-l citeşte nimeni și pe care-l înțeleg și mai puţini. Dar, o 
dată citit, el trece totuși, în anumite forme fundamentale, în mintea noastră, 
a tuturor. Și lucrul este, de altfel, firesc pentru felul nostru de a înțelege 
istoria. 

Acest fel de a face istoria are la bază un soi de presupoziţie dinamistă; 
adică, în loc să spunem, cum de fapt ar trebui, că timpul este locul 
evenimentelor, spunem că timpul este suportul, resortul, motorul 
evenimentelor; că, prin urmare, timpul este o realitate, care există în ea 
însăşi şi care creează, în desfășurarea lor, anumite forme; dar că toate 
formele acestea sânt pasibile de integrare într-un proces organic unitar. 


3. Paralogismul hegelianismului: timpul generator al evenimentelor. 

Părerea aceasta nu pot s-o împărtășesc. Fără îndoială că este foarte 
atrăgătoare, mai ales prin tendința de a descoperi, în desfășurarea 
evenimentelor, o semnificare şi configurație precise. Mintea noastră nu 
poate, în genere, să cunoască realitatea decât creând înăuntrul ei anumite 
ritmuri, anumite repeţiri. De aceea este mai convenabil pentru ea să 
înţeleagă istoria în funcţie de o unitate care se realizează. Întrebarea este 
însă dacă această unitate care se realizează există în adevăr sau dacă nu 
cumva ea este, pur şi simplu, o născocire a minţii noastre. Pentru că, fără 
îndoială, și creaţiile minţii noastre sânt interesante; numai că pot să fie 


interesante întru cât sânt creaţii ale minţii noastre, nu întru cât în adevăr 
răsfrâng o realitate. 

Prin urmare, trebuie să facem o deosebire netă între ceea ce am vrea noi 
să fie în realitate și ceea ce este acolo în adevăr. lar, în această realitate, 
ceea ce este sânt lucrurile şi evenimentele; care fără îndoială că au un 
început și un sfârşit, și care au o legătură cu ceea ce a fost şi cu ceea ce va 
să fie; care adică au rădăcini și deschid mai departe perspective. Dar de aci 
şi până la a afirma că legăturile acestea se fac pe o singură linie de evoluţie 
istorică este o mare deosebire. 

Impresia mea este că, de îndată ce constatăm că există obiecte — care 
pot să fie obiecte materiale, evenimente sau orice am vrea —, de îndată ce 
există obiecte ale cunoaşterii, cel mai bun lucru este să procedăm la 
cunoaşterea lor; iar cea mai apropiată metodă de cunoaştere a lor este 
studiul lor, în ele însele, și pe urmă, ca să zicem așa, un fel de comparare a 
lor între ele. Cu alte cuvinte, metoda care trebuie să prezideze și la 
cunoașterea istorică, adică şi la cunoașterea desfășurării evenimentelor în 
timp — cum se spune cu un termen fals —, trebuie să fie tot metoda 
cunoașterii obișnuite; adică trebuie să ajungem, dacă procedăm știinţificește 
şi după logica noastră obișnuită, tot la anumite concepte. Ceea ce 
însemnează că cunoașterea istorică începe să devină, după această metodă, 
la fel cu cea întrebuințată în ştiinţele naturale. Este adevărat că științele 
naturale însele au ajuns, la un moment dat, să înserieze evenimentele, de 
unde și teoria evoluționistă. Teoria evoluționistă însă nu condiţionează 
ştiinţele naturale, ci vrea să explice anumite evenimente pe care le studiem 
în ştiinţele naturale; pe câtă vreme în istorie, și mai ales în istoria nouă — 
cum spun pretențios istoricii —, înserierea în timp și stabilirea de serii, 
unele monolineare, pare a forma însăși esența întâmplărilor istorice. Şi 
tocmai împotriva acestui fapt trebuie noi să protestăm. 

Dacă, după cunoaşterea evenimentelor așa cum sânt ele, am vrea să le 
şi înseriem, adică să găsim un sens istoriei, aceasta ar fi o pretenţie 
îndreptățită; dar îndreptățită numai în măsura în care ea ar răsfrânge ceva 
din realitate. Dacă eu, din capul locului, definesc istoria ca înseriere lineară 
a evenimentelor, aceasta însemnează să prejudec asupra realităţii istorice. 
După cum în ştiinţele naturale nu procedez anunțând că ştiinţa vieţii este 
evoluționistă sau că ea se rezolvă în evoluţionism, tot aşa nu pot să 
procedez în istorie spunând, de la început, că ştiinţa istoriei se rezolvă în 
înserierea monolineară sau plurilineară a faptelor. 


4. Corelaţia evenimentelor în timp. Sensul expresiei: „semnele vremii“. 

Consideraţiile mele sânt de natură să stabilească un fapt ceva mai 
deosebit decât acela care vă stă la îndemână din cercetările, poate, şi ale d- 
voastre personal. Anume faptul, pe care-l subliniam și în alte dăţi, că aceea 
ce ne interesează pe noi este forma tipică de viaţă istorică, nu înserierea 
diferitelor evenimente; adică nu ne interesează cunoașterea evenimentelor şi 
stabilirea curbei de curgere, ci realitățile așa cum cad ele sub ochii noștri. 
Ce facem noi cu aceste realități ca să le înțelegem, aceasta este o altă 
chestiune: dar faptul fundamental de la care plecăm este evenimentul care 
se petrece sub ochii noştri, în prezent, sau se petrece sub ochii noştri altfel, 
ca o cunoştinţă în trecut. 

Cu alte cuvinte, în adevăr, istoria întrebuinţează și ea un material care 
este dat și un material care trebuie să fie cunoscut în el însuși. Dacă între 
obiectele acestea ale istoriei există și o legătură oarecare, aceasta rămâne să 
se vadă. Evident, nu trebuie să uităm că evenimentul istoric se definește 
prin plasarea lui în timp, adică nu poate să fie eveniment istoric acela căruia 
nu-i recunoaștem o antecedenţă şi o consecvență. Numai în momentul în 
care pot să definesc, prin inserțiune, un eveniment între altele două, acel 
eveniment devine istoric. Sânt unele evenimente care-s preistorice, pentru 
că ele au cel mult o limită: limita dinspre noi; n-au însă limita cealaltă. 

Vasăzică este adevărat că evenimentele istorice se definesc prin fixarea, 
prin asigurarea unui loc în timp; dar numai întru atât — repet — întru cât 
timpul este considerat ca locul evenimentului și nu ca principiul creator al 
evenimentului. Cu alte cuvinte, numai întru cât putem să lucrăm cu timpul 
dintr-un punct de vedere static, nu dinamic, izbutim să avem fenomenul în 
puritatea lui și nu în ceea ce ar putea să-i adauge prejudecata că el ar fi 
purtat de către timp, că ar fi un produs al timpului. 

Este adevărat că limbajul nostru este foarte defectuos din acest punct de 
vedere. Noi întrebuințăm în fiecare moment, în viaţa noastră curentă, 
cuvinte care prejudecă asupra problemelor. De pildă, vorbim despre 
„semnele vremii“, ca şi cum vremea ar fi ceva substanţial, existând în ea 
însăși şi având anumite semne caracteristice, iar evenimentul n-ar fi decât o 
manifestare, un semn al vremii. Acest fel defectuos de a ne exprima, în 
ultimă analiză, este tot hegelianism; însă, evident, noi întrebuințăm în 
genere cuvinte al căror sens este corupt, dar noi ne facem dificultăți: ştim că 
sensul este corupt și tot îl întrebuințăm. Când este însă vorba să ne dăm 
seama de ceea ce vrem să facem într-adevăr, atunci trebuie să ținem seama 


că întrebuințăm cuvinte cu sens corupt. Vasăzică, dacă întrebuințăm 
asemenea cuvinte corupte, nu trebuie să deducem de aci că în adevăr 
considerăm vremea drept ceva substanţial, existând în sine; ci, pur și 
simplu, ca loc al evenimentelor. 

Nu este mai puţin adevărat totuși că și expresia „semnele vremii“ îşi are 
o semnificaţie care corespunde realităţii. dar în alt sens decât acela în care 
vorbesc eu. Și anume: este adevărat că evenimentele care se întâmplă în 
același timp au o legătură între ele, că ele sânt prinse toate ca într-un fel de 
reţea și că în adevăr ele își corespund într-un anumit fel. Adică, elementele 
constitutive ale unei stări de lucruri, într-un anumit moment, stau într-o 
strictă corelaţie, care poate sau nu poate să fie cunoscută de noi, în total sau 
în parte. Dacă stabilim însă principiul fundamental că există o corelaţie 
esenţială între diferitele componente ale unei stări de lucruri, atunci trebuie 
să deducem imediat că, din cunoașterea câtorva din aceste elemente, se 
poate construi întreg contextul, întreg complexul de evenimente, care 
constituie starea de lucruri de care ne preocupăm. Este, într-un oarecare fel, 
ceea ce fac biologii. Cuvieri?] ştiţi că cerea un os, pentru ca din el să 
construiască un animal întreg. Ce însemnează aceasta? Că există anumite 
formule de echilibru, care sânt caracteristice pentru un tot organic. D- 
voastre nu aveţi timp să vă ocupați şi de alte lucruri în afară de filozofie, dar 
aţi putea să auziţi foarte multe lucruri interesante aci, în Bucureşti, şi între 
altele cred că rareori ar putea să audieze cineva un curs mai folositor, din 
punctul de vedere al gândirii şi înţelegerii realității, decât cursul pe care-l 
face, la Facultatea de Medicină, dl profesor Rainerl?!. Minunate metode de 
înţelegere a realităţii sânt la îndemâna acelora care vor să înțeleagă şi vor 
să-l asculte pe dl Rainer. Mi-a venit lucrul acesta în minte, pentru că tocmai 
cu asemenea chestiuni se ocupă d-sa, între altele cu ceea ce s-a numit 
mecanica mișcărilor sau mecanica corpului omenesc în genere. 

Poate că ați văzut aci, în București, o carte groasă a dlui Henric 
Sanielevici!“l, care pleacă de la acelaşi punct de vedere: corelaţia care există 
între diferitele elemente ale unui tot, ale unui complex de împrejurări. Dacă 
prin urmare există corelație și dacă, din anumite elemente caracteristice, 
putem să construim un complex, însemnează că acel complex se ţine ca un 
tot unitar şi organic; şi, atunci, evident că fiecare din elemente împlineşte un 
fel de funcţie de reprezentare simbolică pentru totul din care este desprins. 

Prin urmare, în adevăr se poate vorbi de semnele sau caracteristicile 
unui complex şi se poate vorbi şi de „semnele vremii“, întru cât sub această 


expresie se înțelege o stare dată într-un anumit moment. Aceasta nu 
însemnează că momentul este revelant pentru starea de lucruri, ci pur şi 
simplu că starea de lucruri s-a generalizat în acel moment. Eu, vorbind 
acum, la ora 6 fără 17 minute, spun un anumit cuvânt. Evident că există o 
legătură între această oră și cuvântul pe care-l spun, cuvântul adică s-a 
plasat în acest moment; dar nu există nici o legătură organică între cuvânt şi 
oră, pentru că acest cuvânt puteam să-l spun şi la ora 5 fără 18 minute. 

Prin urmare, se poate deduce, din cele spuse, nu numai că timpul nu 
este revelant pentru întâmplări, ci, dimpotrivă, el se defineşte prin 
întâmplările care au loc în el. Pentru că ce însemnează în definitiv ora 6 fără 
17 minute? Însemnează că indicatoarele stau într-un anumit punct pe 
cadranul ceasului. Prin urmare, inversul este adevărat: nu evenimentele sânt 
purtate de timp, ci timpul se defineşte prin evenimente; luăm cunoştinţă de 
existența timpului prin evenimentele care se întâmplă în el. Evident, putem 
să spunem „semnele timpului“, dar aceasta nu însemnează că semnele sânt 
ale timpului, ci ale complexului de împrejurări sau ale stării de lucruri care 
se întâmplă în timp. 


5. Descrierea şi tipologia în istorie. 

Dacă așa se petrec lucrurile în realitate și dacă ceea ce ne preocupă şi 
trebuie să ne preocupe sânt evenimentele și nu ceea ce am putea bănui că 
este resortul intim al acestor evenimente, dacă în adevăr particularul este 
real și nu mecanismul, pe care unii îl bănuiesc lăuntric, dar care poate să fie 
sau poate să nu fie mecanismul lăuntric, atunci preocuparea noastră către 
acest particular merge. Dar cercetarea particularului sau a evenimentului de 
la care plecăm în studiul nostru nu se poate face, propriu-zis, în el însuși. Se 
face şi în el, în elementele lui, dar se face şi în comparaţie cu alte 
evenimente concrete: obiectele istoriei sânt pasibile de comparare și trebuie 
să fie comparate, pentru ca să poată fi cunoscute și înțelese. Aceasta 
însemnează că metoda pe care trebuie să o întrebuințăm în cercetarea 
istorică, deci şi în istoria logicii, este tot descrierea. Descrierea 
evenimentelor este metoda fundamentală a științelor istorice, pe care o vom 
întrebuința și noi în istoria logicii. Dar descrierea presupune anumite alte 
metode de lucru, care au ca principiu, ca mecanism lăuntric, compararea și 
care, în cea mai caracteristică formă, sânt cunoscute sub numele de 
clasificare. 


Împotriva clasificării se ridică o mulţime de obiecţii, şi cineva dintre d- 
voastre, care este de față, făcea o observaţie foarte judicioasă şi foarte 
adâncă, spunând că clasificarea este totuşi o metodă foarte fecundă, atunci 
când interesul nostru merge la obiect și la gradul de realitate a obiectului; 
pentru că, dacă există o ierarhizare a obiectelor după gradul de realitate, 
după cantitatea de realitate pe care o închid, atunci este evident că 
clasificarea obiectelor este mai mult decât o clasificare mecanică: este o 
clasificare ce ne pune pe urma sensului și esenţialității existenţei. 

Dar, chiar lăsând deoparte acest fel de a considera lucrurile, care este 
foarte just, clasificarea încă este revelantă pentru cercetările istorice, 
deoarece cu ajutorul ei putem stabili anumite asemănări între evenimente, 
independent de timpul în care evenimentele s-au produs. 

Faptul că există asemănări între evenimente a izbit întotdeauna mintea 
istoricilor, care au căutat să găsească tot felul de explicaţii. Dar, cum 
prejudecata fundamentală a tuturor istoricilor este înserierea în timp a 
evenimentelor, ei caută o explicaţie care să ţină seamă şi de asemănarea 
evenimentelor, şi de curgerea timpului; şi atunci a venit, după cum știți, 
teoria lui Vico, „corsi e ricorsi" B], adică întoarcerile ciclice ale istoriei, şi 
mai târziu teoria lui Kant, evoluția helicoidală, spirală a istoriei. Eu nu ştiu 
dacă în adevăr este nevoie și de ciclurile lui Vico și de helicoidala lui Kant, 
dar cred că ceea ce se poate spune cu precizie şi cu oarecare siguranţă este 
că există anumite asemănări între evenimente, independent de timpul în 
care ele se produc. Și, atunci, asemănările de evenimente trebuie să creeze 
tipuri de evenimente, adică realităţile se manifestă în diferite locuri și în 
diferite timpuri cam în același fel. Există înfățișări tipice ale realităţii. 

Prin urmare, compararea diferitelor evenimente ne pune pe urma 
constatării unor tipuri de evenimente. Există aceste tipuri în realitate? 
Impresia mea este că da; că mai degrabă există aceste tipuri decât 
evenimentele concrete; că realitatea esenţială revine mai degrabă tipului 
decât evenimentului concret. Dar aceasta este o altă chestiune, care 
depăşeşte cadrul metodic al consideraţiilor de astăzi. Noi trebuie să reținem 
numai că, de îndată ce există tipuri, ele urmează să fie studiate ca atare. 


6. Tipologia în istoria logicii. 
Deci, ca să ne întoarcem la obiectul care ne preocupă, la logică, la 
gândirea în cadrul logicii, aşa cum s-a făcut ea în istoria omenirii, trebuie să 


căutăm evenimentele caracteristice și pe urmă să vedem dacă ele se 
subsumează în adevăr și participă oarecum la anumite tipuri. 

Înțelegerea pe care noi vrem s-o aducem, prin urmare, în istoria logicii 
este ceea ce se obține prin mergere la tip. Ca să prejudecăm asupra 
lucrurilor despre care ne vom întreține mai târziu: dacă, de pildă, constat că, 
într-un anumit moment, există un anumit tip de judecată, voi parveni să 
înţeleg mai bine acest fel de judecată dacă voi găsi, în alt timp și în alt loc, 
un fel de judecată asemănător cu acel care mă preocupa pe mine până acum. 
Cu alte cuvinte, metoda aceasta, a tipurilor logice, nu duce la o înţelegere, 
la o explicare cauzală a realităţii, ci, dimpotrivă, la o explicare obiectivă, la 
descrierea realităţii şi la înţelegerea ei oarecum intuitivă. Ceea ce urmăresc 
eu este să văd obiectul şi să am datele cunoașterii, să am pregătirea 
aperceptivă pentru ca să pot vedea aceste evenimente. Cu o analogie mai 
grosolană, lucrurile stau cam aşa: dacă eu, de pildă, sânt miop sau presbit, 
trebuie să pun un anumit fel de lentile, pentru ca să văd mai bine decât cu 
ochiul meu liber. În același fel trebuie să înțelegem şi atitudinea noastră faţă 
de faptul istoric: eu trebuie să am pregătirea ca să pot vedea acest fapt. 

Un fapt absolut nou nu pot să văd. Pentru ca să-l văd bine, trebuie să 
mă uit de mai multe ori la el. Cu cât faptul e mai nou, cu atât pot să-l văd 
mai puţin bine. Este foarte cunoscută observaţia că, dacă voi vedea doi 
negri pe stradă, unul astăzi și altul mâine, niciodată nu voi ști dacă este 
același negru sau sânt doi negri deosebiți, pentru că noi nu sântem obișnuiți 
cu chipurile de negri și nu putem stabili anumite trăsături specifice. Ceea ce 
ne izbeşte pe noi este culoarea de negru şi o anumită conformaţie generală, 
structurală, care este aceeași la toţi negrii. La prima vedere, noi nu 
deosebim decât ceea ce am numi caracteristic și general, sau, într-un anumit 
fel, caracterul esenţial al tipului. Deci ceea ce cunoaștem noi mai întâi, într- 
un obiect oarecare, este tipul obiectului și pe urmă obiectul însuși. Aceasta 
urmărim noi aci: să căpătăm destule elemente pentru ca să putem vedea 
tipurile logice. Şi vom izbuti să înțelegem, să cunoaștem istoria logicii 
atunci când vom izbuti să vedem cu precizie cum se îmbină evenimentele în 
logică. În explicarea cauzală, istoria are pretenţia că lămureşte: cauzele 
lucrurilor. Eu v-am spus-o şi altădată: n-am înţeles niciodată ce este 
cauzalitatea şi n-am înţeles niciodată care este valoarea explicativă a 
cauzalităţii, pentru că, în afară de o anumită formă metafizică a cauzalității, 
care este creaţiunea, nu există putinţă de explicare cauzală a lucrurilor. Ceea 
ce numim noi cauzalitate este, de fapt, întotdeauna o corelație între 


evenimente. Eu pot să spun că acest ceas merge, pentru că l-am întors. 
Exact, eu trebuie să spun altfel: că întorc ceasul și el merge, că în adevăr 
aceste două fenomene sânt corelate. Nu spun: merge ceasul pentru că l-am 
întors, sau, am întors ceasul, deci el trebuie să meargă, fiindcă mişcarea 
aceea ar fi cauzată de întoarcere. Nu. Ci spun: mișcarea aceea se leagă, într- 
un anumit fel, cu fenomenul întoarcerii; atât şi nimic mai mult. Eu nu pot să 
spun de pildă că, dacă întorc comutatorul, se stinge lumina, deci întoarcerea 
comutatorului este pricina stingerii luminii; ci spun, pur și simplu, că 
stingerea luminii este corelată cu întoarcerea comutatorului. Aceasta este 
ceea ce îmi este permis să spun în chip controlat. Deci ceea ce lumea 
numește explicaţie prin cauză, eu aş numi pur şi simplu corelaţie. Dacă 
corelația are şi un resort intim, o necesitate lăuntrică, este o altă chestiune. 
În orice caz, explicarea ştiinţifică, sau cauzalitatea ştiinţifică, nu poate să fie 
„explicare“, ci este pur şi simplu înfăţişare. 

Ei bine, în același fel se urmăreşte înfățișarea și aceeaşi este metoda pe 
care o vom întrebuința la cursul de istorie a logicii: vrem să înfățişăm 
înaintea d-voastre tipuri sau evenimente din istoria logicii, pentru ca să 
înţelegem, pe cât se poate, aceste evenimente, în funcţie de tipurile cărora li 
se subsumează. Despre o interpretare evolutivă şi dinamică a tipurilor şi a 
eforturilor la oameni nu poate să fie nici un fel de vorbă, şi aceasta pentru 
motivul pe care vi l-am înfățișat încă de la început, pentru motivul că nu 
putem să considerăm timpul ca motor al evenimentelor, ci pur şi simplu ca 
loc în care ele se petrec. 


II. PERIOADELE ÎN ISTORIA LOGICII 


1. Problema prelegerii precedente. 

2. Orice clasificare închide un element subiectiv. 

3. Clasificarea istoriei universale și clasificarea istoriei filozofiei. 

4. Caracterul arbitrar al epocilor din istoria filozofiei. 

5. Renaşterea, linie de demarcaţie în istoria culturii în genere și în 
istoria logicii. 

6. Vremea noastră, a doua linie de demarcaţie în istoria omenirii. 


1. Problema prelegerii precedente. 

Am încercat, în convorbirea trecută, să vă înfăţişez metoda și punctul 
de vedere pe care le voi urma în această schiță de istorie a logicii. 

Ceea ce era caracteristic, în acest punct de vedere, era faptul că nu pot 
să înţeleg istoria în funcţie de timp, ci numai în funcţie de evenimente; că, 
prin urmare, nu există un suport al evenimentelor care se numeşte timp și 
care ar fi dătător de seamă pentru însușirea evenimentelor, ci că întâmplările 
sânt acelea care, întru cât sânt întâmplări, se plasează pur și simplu în timp. 
Unităţile mari, care se pot stabili în aceste întâmplări, nu rezultă, prin 
urmare, din înserierea lor în timp, ci din asemănările, din identitățile 
principiale şi structurale pe care aceste evenimente le prezintă între ele. 

Metodei hegeliene de interpretare dinamică a istoriei îi opunem, prin 
urmare, un punct de vedere esenţial static şi ajungem la încheierea că, din 
acest punct de vedere, se pot desprinde, în pluralitatea și diversitatea 
evenimentelor, anumite tipuri. N-am stăruit asupra naturii și funcţiei acestor 
tipuri, pentru că ele constituie o clasă de obiecte aparte, fără îndoială de 
foarte mare însemnătate, a căror cercetare duce în adevăr la rezultate 
surprinzătoare pentru înţelegerea și valorificarea realităţii, dar care nu face 
parte propriu-zis dintr-un curs de istorie a logicii şi nici măcar din 
propedeutica acestui curs; locul unei asemenea cercetări este într-un curs de 
metafizică. 


2. Orice clasificare închide un element subiectiv. 
Ceea ce trebuie să urmărim noi, în cursul de istorie a logicii, este, prin 
urmare, cum spuneam, stabilirea unor anumite tipuri. Este însă adevărat că 


tipurile acestea se plasează în timp și că în fapt avem să lucrăm, într-un 
oarecare fel, şi cu timpul, adică sântem ţinuţi să facem anumite împărțiri, 
care trebuie să aibă corespondentul lor în timp. 

Nu trebuie să confundăm însă aceste împărțiri în timp cu realitatea 
însăşi. Această rezervă trebuie făcută de la început. Orice împărţire a 
evenimentelor închide în ea ceva arbitrar, pentru că întotdeauna clasificările 
de soiul acesta implică un punct de vedere. Fenomenele, evenimentele, 
faptele se pot clasa, dar întotdeauna există un criteriu de clasificare a lor. 
Acest criteriu reprezintă întotdeauna o atitudine personală a operatorului 
asupra realităţii, reprezintă un coeficient de spontaneitate al acestui 
operator, şi ca atare clasificarea nu-și are îndreptăţirea numai în obiecte; 
pentru că aceleași obiecte pot fi clasate în diferite categorii, după sistemul 
de clasificare în care pot intra; există însă, într-o bună clasificare — ceea ce 
ştiţi din logică —, un singur loc pe care-l ocupă un obiect, dintr-un punct de 
vedere. Vasăzică, de îndată ce există o multiplicitate de puncte de vedere, 
alegerea unuia din ele este întotdeauna un act de inițiativă personală, și ca 
atare un element subiectiv intră întotdeauna într-o clasificare. 

În ceea ce priveşte stabilirea grupelor mari de fapte, aşa cum ele se 
succed în timp, şi despre ea trebuie să spun că nu este pur obiectivă, mai 
întâi pentru că orice clasificare sau împărţire de asemenea natură închide în 
ea un element de arbitrar. Faptele, fără îndoială, pot să se aşeze în aceeași 
grupă, dar nu se pot așeza fără nici un rest. Există, cu alte cuvinte, un 
coeficient de personal pentru fiecare fapt concret. 


3. Clasificarea istoriei universale şi clasificarea istoriei filozofiei. 

Dar mai este ceva. Atunci când facem o împărţire în timp, prin urmare o 
împărțire după obiecte, cum vorbeam adineauri, iarăși trebuie să stabilim că 
există mai multe puncte de vedere din care această împărţire se poate face. 
De pildă, eu pot să fac o împărţire a istoriei după felul armelor întrebuințate 
în război, aşa cum pot să fac una după instrumentele de schimb. Oricare 
punct de vedere este tot așa de îndreptățit. Ceea ce prezintă istoricii în 
genere ca perioade ale istoriei universale este tot ce poate să fie mai arbitrar, 
pentru că, dacă-l vei intreba mai de îndeaproape pe un istoric care a fost 
criteriul de delimitare a diferitelor epoci istorice, nici unul nu va putea s-o 
spună cu precizie. În genere, istoria universală are cele mai puţin precise 
criterii de împărţire a epocilor şi de clasificare a evenimentelor, tocmai 
pentru că ea este datoare să se raporteze la tot complexul vieţii. Astfel încât, 


cu cât mergi mai înspre istoria universală, cu atât epocile sânt mai arbitrare; 
cu cât te cobori mai înspre o ramură specială de activitate omenească, cu 
atât criteriile de delimitare sânt mai precise, cu atât prin urmare și epocile 
determinate închid în ele mai puţin arbitrar. 

În ceea ce ne priveşte pe noi, care sântem preocupaţi de felul în care a 
fost făcută știința logicii în decursul veacurilor — și nu de felul în care a 
funcţionat logic mintea omenească, pentru că nu facem istoria funcţiilor 
logice, ci istoria literaturii logice —, problema este relativ simplă şi relativ 
comod de rezolvat. Există însă un impediment, şi anume impedimentul care 
ne vine din aşa-numita istorie a filozofiei: de îndată ce logica este o 
disciplină filozofică, de îndată ce se încadrează în această activitate a 
spiritului uman, filozofia, cel mai simplu lucru ar fi să împărțim și noi 
istoria logicii după istoria filozofiei: pentru că, în definitiv, de îndată ce în 
sufletul omenesc toate faptele sânt corelative, ar însemna că delimitările, 
pentru istoria logicii, trebuie să fie aceleași ca şi delimitările pentru istoria 
filozofiei. 

Aşa ar fi să fie, dacă lucrurile s-ar prezenta logic. 


4. Caracterul arbitrar al epocilor din istoria filozofiei. 

De ce nu-mi convine însă împărţirea făcută de istoria filozofiei, care 
poate să fie bună pentru istoria filozofiei? Pentru că, după socoteala mea de 
nespecialist, când trag o linie de despărţire între două epoci, însemnează că 
ea trebuie să nu mai fie întreruptă de nimic; adică e nevoie ca faptele dintr- 
un câmp şi din celălalt să fie bine deosebite. Că faptele dintr-un câmp pot să 
aibă rădăcini ascunse în câmpul celălalt, aceasta ar putea să fie așa; dar 
când ies la suprafață, ele trebuie să fie într-o parte sau în alta a hotarului. 

În istoria filozofiei, întru cât aş putea eu să judec din punctul de vedere 
al istoriei logicii, lucrurile nu se petrec chiar așa; şi anume, noi am auzit de 
istoria filozofiei antice, de istoria filozofiei medievale, de istoria filozofiei 
moderne şi contemporane. Dacă băgaţi bine de seamă, numele sânt cam 
aceleași cu cele pe care le întrebuințează istoria universală; însă nu trebuie 
să vă lăsaţi furaţi de aparenţe: împărțirile sânt altele, pentru că, după câte 
ştim noi, epoca antică, în istoria universală, se sfârşeşte, parcă, cu căderea 
Romei, iar epoca antică, în istoria filozofiei, se sfârşeşte cu desființarea 
școlii din Atena. Prin urmare, nu se suprapun, deşi numele sânt aceleași, 
cele două epoci antice din istoria universală și din istoria filozofiei. De fapt, 
n-ar trebui să fie aşa, pentru că de îndată ce este o împărţire, în istoria 


universală, atunci această împărţire trebuie să aibă caracteristici bine 
definite, care să străbată tot domeniul realităţii într-un moment dat. Deci 
străbătând domeniul vieţii politice sau al vieţii economice, în același fel ar 
trebui să străbată şi domeniul vieţii spirituale, pentru că este absolut 
imposibil să admitem că nu există corelaţie între aceste domenii. Orice 
formă de viaţă economică își are corelatul ei precis în domeniul vieţii 
spirituale. 

Există prin urmare un fel de lege a simultaneităţii şi a corelaţiei 
elementelor constitutive ale vieţii în genere, peste care nu se poate trece în 
nici un chip, aşa că trebuie să fie un fel de greșeală de îndată ce epocile 
istoriei filozofiei nu corespund cu epocile istoriei universale. Dacă greşeala 
este a istoriei universale sau a istoriei filozofiei, iarăşi nu pot să spun, 
pentru că n-am dreptul să mă amestec în treburile acestea. Constat însă că, 
pentru istoria logicii, nu-mi convine deloc să admit împărţirea istoriei 
filozofiei, pentru un fapt foarte simplu; și iată, am să vi-l spun: unul din 
foarte multele care se pot aduce în sprijinul afirmației mele. 

Când faci istoria filozofiei, mergi încetișor de pe la ionieni, prin 
Socrate, Platon şi toți ceilalţi, şi ajungi cam până la anul 600, aflându-te tot 
în istoria filozofiei antice. Cunoașteţi şcoala din Atena, când este. Dincolo 
de şcoala din Atena, toată mistica alexandrină tot în istoria filozofiei antice 
grecești intră. Și, după ce ai ajuns în sfârşit la Porfir, lamblic şi Proclus, te- 
ai oprit și zici: s-a isprăvit istoria filozofiei antice, și acum s-o încep pe cea 
medievală! — Zici: la anul 100. — Cum la anul 100, ca să ajungi la anul 
400-500? Zici: nu e nimic, acum începe filozofia creştină, iar ea se studiază 
în istoria filozofiei medievale. Orice manual de istorie a filozofiei aceste 
împărțiri le întrebuinţează. 

Și atunci nu prea înţeleg eu cum pot să las atâtea sute de ani după 
Hristos în istoria filozofiei vechi şi pe urmă să-i iau iarăşi, după Hristos, cu 
filozofia medievală; adică nu știu ce să fac cu aceşti 400 de ani, care sânt o 
dată în filozofia medievală și altă dată în filozofia antică. De aceea spun: 
cum eu, spre fericirea și liniștea mea sufletească, am fost scutit de 
specialitatea istoriei filozofiei — pentru că nu ştiu cum aş fi scos-o la capăt 
cu aceste grave probleme —, mă cantonez în logică şi zic: bine, d-voastre 
faceţi cum știți acolo, ca să rezolvaţi această gravă problemă, și eu o să văd 
cum am să mă descurc în treaba aceasta mai modestă — căci istoria logicii 
este un lucru de nimic. 


5. Renașterea, linie de demarcaţie în istoria culturii în genere și în 
istoria logicii. 

Atunci vedeţi, schema aceasta de împărţire este fără îndoială sintetică. 
Nu se poate să fie altfel; într-un curs nu se poate expune lucrul analitic. 
Aceasta este operație de laborator, un asemenea lucru se poate face într-un 
seminar; la un curs, trebuie să expunem lucrurile sintetic. Este cam același 
lucru pe care l-a făcut Kant cu Critica raţiunii pure şi Prolegomenele... : un 
același obiect, expus din două puncte de vedere deosebite. 

Deci, expunând sintetic rezultatele obţinute într-o serie de cercetări, eu 
zic, mai întâi, că se poate trage o linie de dematcaţie, foarte puternică și 
bine definită în domeniul logicii, care să meargă pe la Renaștere. Această 
linie de demarcaţie nu o aleg având în vedere numai faptele logice, sau 
numai faptele pasibile de istorie a logicii, ci privind în general evoluţia 
culturii omeneşti. Dacă criteriul meu de împărţire a faptelor s-ar sprijini pe 
o studiere numai a evenimentelor logicii, fără îndoială că acest criteriu ar 
putea să fie foarte bun în ceea ce privește aceste fapte ale logicii; dar ar 
putea să fie mai puţin bun în ceea ce priveşte înțelegerea altor fapte. 

Ceea ce urmărim noi însă este, cum spuneam și rândul trecut, să ne dăm 
seama de legăturile structurale ale diferitelor forme de gândire omenească. 
De aceea, linia de demarcaţie pe care o trag, în întreg domeniul realității, nu 
pornește numai de la cercetarea faptelor logicii, ci pornește în genere de la 
observarea, de sus, a întregii realități. De ce, de pildă, această linie de 
demarcaţie poate să ia locul, pe care l-am indicat eu, în Renaștere? Eu am 
ales locul acesta al Renașterii totuși arbitrar — vă spuneam că întotdeauna 
există un element de arbitrar în asemenea împărțiri —, am ales locul acesta 
pentru un motiv foarte simplu: pentru că el reprezintă punctul în care se 
separă cele mai multe domenii ale activităţii omeneşti. Renaşterea este o 
răscruce, în același fel fundamentală pentru producţia economică a vieţii 
europene, ca şi pentru viaţa religioasă, ca şi pentru activitatea ştiinţifică. 

Prin urmare, vedeţi că acest punct prin care trag linia de demarcaţie are 
avantajul că este punctul de separație nu numai între faptele logicii, ci şi 
între alte categorii de fapte. Ceea ce însemnează că, oricât de arbitrară ar fi 
operația aceasta de separare, sânt mai multe şanse ca ea să corespundă și 
unei realități, decât dacă am face-o în alt punct. Pentru că dacă postulatul 
întregului curs de anul acesta, pe care-l enunțam rândul trecut şi-l repetăm 
acum: postulatul corelației formelor de viaţă, este într-adevăr valabil, este 
evident că, în momentul în care un maximum de forme de viață admit o 


soluţie de continuitate, această soluţie este mai degrabă fundată în real decât 
în arbitrarul nostru; cu alte cuvinte, riscăm mai puţin ca această împărţire să 
fie făcută de noi, decât ca această împărţire să fie descoperită de noi. Idealul 
cercetărilor istorice, şi idealul judecării filozofice a istoriei, este să nu facem 
nimic, ci numai să descoperim ceva. Vasăzică noi să ne ținem cât mai mult 
de fapte și să admitem, în acele fapte, toate sistematizările pe care le 
introducem, iar toate să fie admise, pur și simplu, ca existând în fapte; nu ca 
introduse de noi. Pentru că în felul acesta se pot găsi o mulțime de formule 
după care să împărțim, să sistematizăm aceste fapte. 

Dacă aş lua un obiect și l-aş măsura de la un cap la altul şi apoi l-aş 
măsura iarăși de sus în jos şi aş căuta să fac diferite combinaţii cu cifrele 
căpătate, până la urmă voi descoperi, într-o mie de combinaţii, şi două sau 
trei care să fie semnificative. Însemnează aceasta că semnificaţia există în 
realitate? Se poate să fie şi aşa. Dar se poate ca această semnificare să fie 
pur și simplu întâmplătoare. Vă gândiţi d-voastre câte combinaţii de acestea 
cu cifrele s-au făcut asupra marilor piramide egiptene; este o adevărată 
mistică rezultatul acestor calcule. Vă gândiţi, de asemenea, câte combinații 
fantastice se pot face studiind diferitele forme de natură: felul cum 
cristalizează apa îngheţată sau, în alte materii, felul cum se așază fibrele 
într-un trunchi de pom ș.a.m.d. D-voastre ştiţi, pe de altă parte, iarăși din 
studiile anterioare, că toate aceste operaţii au fost făcute şi că ceea ce se 
părea a fi semnificativ a fost punct de plecare pentru întregi activități. De 
pildă, aşa-numiţii cavaleri de „Rose-croix“ („hRosenkreuz“), un soi de 
francmasoni, pornesc de la un anumit fel de așezare a fibrelor într-un 
trunchi de copac. Ei bine, interpretări pentru fapte se pot găsi o mulțime; 
imaginaţia noastră lucrează foarte febril, mai ales când ea nu lucrează în 
chip natural, ci sub imperiul unor anumite excitante. 

Aceasta nu însemnează să spunem: ceea ce am introdus noi în realitate 
există într-adevăr în realitatea aceasta. Stărui în acest lucru, care pare 
simplu în aparenţă, pentru că trebuie să ne ferim de-a interveni în 
evenimente şi trebuie să luăm toate măsurile pentru ca coeficientul personal 
din generalizările noastre să fie redus la minimum posibil. Noi ne dăm 
seama că, omeneşte vorbind, reducerea la zero a acestei spontaneități e 
exclusă, dar nu e mai puţin adevărat că, dacă nu putem avea o reducere la 
Zero, putem avea o reducere la cât mai aproape de zero. De aceea, linia de 
demarcație pe care am ales-o eu, Renașterea, prezintă garanţii de 
obiectivitate: ea separă mai multe domenii de activitate omenească. 


Eu aş fi putut alege căderea Romei. În aparență, cel puţin, această 
cădere a Romei este un fenomen foarte important istotic. Sau Dumnezeu 
ştie dacă a fost important! Roma poate că o fi căzut cu două mii de ani 
înainte de a cădea. Pe mine întotdeauna mă amuză asemenea lucruri: cum le 
învăţăm noi şi cum sânt în realitate! Când te gândești ce-o să se spună 
despre războiul nostru peste treizeci de ani! Cum vorbim noi de barbarii 
care, cu pârjoale sub şaua calului şi cu săbiile în dinţi, făceau pârjol în faţa 
lor. Cum a fost în realitate? Umblau oamenii cu vitele lor. Nu se făcea iarbă 
aci, treceau mai departe. Ca orice oameni de treabă, care aveau ceva de 
apărat, îşi formaseră un fel de poliție locală, care, ca orice poliţie, era 
întrebuințată și pentru jaf, și este foarte probabil prin urmare că aceasta este 
originea năvălirilor, cu cruzimile extraordinare pe care le făceau barbarii. 
Frau cumsecade, nu barbari, pentru că nu erau cruzi, ci pentru că erau 
necăjiţi şi proști. „Barbar“ era „bâlbâit“, cel care nu vorbea grecește în 
vârful limbii era bâlbâit; li se zicea barbari nu pentru că erau cruzi, ci pentru 
că erau neputincioşi. 

Îmi aduc aminte de un foarte sugestiv tablou pe care ni l-a înfățișat dl 
prof. Iorga când eram student: cum a căzut cetatea Gallipolilfl. Noi eram 
învăţaţi că, la anul cutare, turcii au năvălit dărâmând zidurile, au intrat în 
cetate și au pus mâna pe ea. Nu e adevărat deloc! Zidurile n-au căzut pentru 
că le-au dărâmat turcii, ci pentru că a fost cutremur şi ele erau vechi; deci, 
dacă au căzut ele singure, nu erau ziduri de cetate, ci urme, vestigii de 
cetate. Turcii aceştia, care erau înarmaţi ca bandiții pe drumul mare, ceea ce 
înseamnă că erau nobili, căci oarecum aceasta înseamnă nobil, adică vameș, 
turcii aşa au venit în Europa, ca vameși la drumuri: umblau pe drumuri și, 
când vedeau o caravană, se puneau și o jefuiau. Până ce la un moment dat, 
după ce făcuseră ceva avere, s-au așezat la nişte chei peste munţi, în 
drumurile care duceau la Bizanţ. Cum trecea o caravană, o jefuiau. De la o 
vreme, au cerut să li se plătească o dijmă oarecare. Este exact aceeaşi vamă 
pe care o întrebuinţează statul modem. Când intri la graniţă, te vămuieşte. 
Numai că te vămuiește în chip legal, pe când turcii în chip ilegal, şi numai 
apoi prin contract, prin bună învoială. Aşa au venit turcii în Europa. Nu este 
adevărat că au năvălit cu capete de morţi și că beau din ţeste! Beau și ei din 
pumn. Şi aceasta este istoria cu Gallipoli, la care mă întorc, să nu uit vorba. 
Turcii nu aveau voie să se aşeze în cetate, ca astăzi ţiganii, după cum nu 
aveau românii în Ardeal dreptul să se așeze în orașe. Atunci, turcii îşi făceau 
casele lor, bieţii, afară de zidurile cetăţii. Când a venit cutremurul mare şi 


au căzut zidurile cetăţii, şi-au căpătat unii dreptul de a înainta, cu casele lor 
din afară, peste ziduri. Cum s-au construit în Paris case peste fortificaţii, aşa 
au intrat şi turcii, iar aceasta a fost cucerirea orașului Gallipoli: au înaintat 
bietele lor case peste zidurile dărâmate. Vedeţi d-voastre: cum se întâmplă 
lucrurile în istorie și cum le aflăm noi sânt două realități deosebite. 

După câte ştim noi din realitate, Renașterea aceasta poate să fie aleasă 
ca un punct de demarcație pentru că, după cum vă arătam, mai multe 
domenii de activitate omenească își găsesc răscrucea aci; este un punct care 
împarte toată istoria gândirii europene, deci și a logicii, în două mari epoci. 
Nu mai există nici un alt punct de împărţire? S-ar putea să mai existe; dar 
alt punct de împărţire, de aceeași importanță cu Renașterea, nu văd cu 
aceeași claritate cu care există pentru mine punctul acesta al Renașterii. 


6. Vremea noastră, a doua linie de demarcaţie în istoria omenirii. 

Dacă ar fi să admitem un alt punct de împărţire, ar trebui să-l aşezăm 
cam în vremea noastră; dar sânt lucruri care se petrec sub ochii noștri, 
asupra cărora nu putem avea perspectivă, şi deci se poate să ne înşelăm. În 
orice caz, de la Renaștere și până în vremea noastră, eu nu văd nici un 
motiv să intervenim cu altă împărţire în timp. S-a susținut că ar fi Revoluţia 
franceză; dar am mai arătat că Revoluţia franceză nu e în nici un fel o 
răscruce, căci tot ce s-a făcut de atunci încoace era condiționat de vremea 
de dinainte de Revoluţie până la Renaștere; şi tot ceea ce se întâmplă după 
Revoluţia franceză nu face decât să verifice structura spirituală și 
economică a vremii de dinainte de Revoluţie până la Renaștere, când a luat 
naştere forma de producţie capitalistă. Cine dintre d-voastre a avut 
curiozitatea să citească lucruri de acestea, știe că Sombarts!7] are șapte 
volume mari în care arată originea capitalismului, din toate punctele de 
vedere, şi că aceste origini ale capitalismului se pot stabili în Renaștere. În 
economie, noi am dezvoltat mai departe, în Revoluţia franceză, 
capitalismul.  Politiceşte, am înlocuit domnia absolută prin voinţa 
constituțională, voinţa unuia prin voinţa tuturor. Acesta este adevărul. 
Numai că voința unuia era formă de supraviețuire a unei structuri de 
dinainte de Renaștere. În Renaștere se găsesc toate elementele democraţiei 
contemporane, iar constituționalismul englez, toate lucrurile acestea pe care 
încercăm să le aplicăm astăzi și să le transformăm în ceea ce se numeşte 
democrație, au o origine mult mai veche, tot în Renaștere. Deci nici 


politicește Revoluţia franceză nu este o răscruce, cum nici economic și nici 
spiritual, deşi pare una. 

Revoluţia franceză înseamnă trecerea în practică a cartezianismului, iar 
tot secolul al XIX-lea nu face decât să împingă la limitele ultime 
raționalismul francez. Religios, este același lucru: toată Europa trăieşte, 
înainte şi după Revoluţia franceză, formula religioasă a protestantismului. 
Astăzi, s-ar putea să avem o nouă răscruce în istorie, pentru că, în ordinea 
economică, capitalismul începe să fie dizolvat pe de o parte de intervenţia 
băncii, iar pe de altă parte de intervenţia cooperatistă. Politicește, de 
asemenea, pentru simplul motiv că democraţia şi constituționalismul încep 
să fie depășite. Religios, sigur că da, pentru că peste tot protestantismul se 
clatină, iar raționalismul lichidează. Astăzi s-ar putea prin urmare să fie într- 
adevăr o răscruce; dar Revoluţia franceză, deloc. 

Vasăzică, stabilim întâi o linie de demarcaţie precisă între epocile de 
dinainte de Renaștere și epoca de după Renaștere, și stabilim cu oarecare 
timiditate o altă linie de demarcație, care cade în vremea noastră, la 
începutul veacului al XX-lea. Această a doua linie de demarcaţie nu are 
caracterul propriu-zis istoric, pentru că, după cum vă spuneam şi rândul 
trecut, istoric este un eveniment care poate fi încadrat între alte două 
evenimente, unul anterior şi altul posterior. În evenimentele acestea de care 
vorbeam, a doua linie de demarcaţie întâmplându-se în prezent, 
evenimentele următoare nu sânt încă la dispoziţia noastră. Așa că, mai 
degrabă, această nouă linie de demarcaţie poate fi considerată ca o limită 
către care evoluează a doua perioadă de la Renaștere încoace. Care sânt 
caracterele celor două perioade pe care vi le-am înfățișat astăzi, vom vedea 
rândul viitor. 


III. „LUMEA VECHE“ ȘI „LUMEA NOUĂ“. 
SPIRITUALITATEA LOR 


1. Întrepătrunderea epocilor istorice. 

2. Teocentrismul „lumii vechi“. 

3. Antropocentrismul „lumii noi“. 

4. Orientarea metafizică a „lumii vechi“ și orientarea științifică a „lumii 


cc 


noi“. 


1. Întrepătrunderea epocilor istorice. 

Ajunsesem la încheierea că este mai potrivit să admitem o împărţire a 
întregului timp care ne interesează, cu privire la cercetarea logicii, în două, 
adică o cezură simplificativă, care există în momentul Renașterii. 

Motivele pentru care alegem acest punct al Renașterii le vom vedea 
astăzi. Trebuie însă din capul locului să vă atrag atenţia asupra unui fapt, pe 
care l-am amintit și rândul trecut, şi care trebuie să fie clar pentru d-voastre. 
Anume, această împărţire nu o fac pentru că aşa vreau eu sau pentru că o 
deduc din cine ştie ce principiu simetric de împărţire, de îmbucătăţire a 
realităţii. Este evident că expunerea mea urmează unui drum, cum spuneam 
şi altă dată, analitic, adică plecând de la rezultate înspre elementele 
realității. 

De fapt însă, ceea ce vă înfăţișez d-voastre nu este decât rezultatul unor 
cercetări, și prin urmare ar trebui să fie privit tocmai pe dos. Deci, dacă 
împart toată această perioadă supusă cercetării noastre în două subperioade, 
o fac fiindcă aşa mi s-a impus această împărţire, atunci când am cercetat 
totalitatea fenomenelor care stau în față. Și motivul ar fi că ceea ce s-a 
petrecut înainte de Renaștere și ceea ce se petrece după Renaștere sânt fapte 
care nu se pot subsuma sub aceeași categorie; există adică o structură 
spirituală înainte și o altă structură spirituală după Renaştere. Renaşterea 
însemnează într-adevăr o linie de graniță între două structuri spirituale 
deosebite. 

Acum, este evident că nu se poate spune ce însemnează, istoriceşte, 
Renaștere: care este punctul precis, anul prin care se trage această linie de 
demarcaţie între cele două perioade, a lumii vechi și a lumii noi. 
Renașterea, în ea însăși, e un fenomen care ţine aproximativ 150 de ani, dar 
care îşi are începuturile cu mult înainte de această perioadă, de ceea ce se 


numește Quattrocento şi Cinquecento — veacul al XV-lea și al XVI-lea —, 
şi care are, pe de altă parte, urmări mult mai târzii decât vremea care 
închide istoricește Renaşterea. Vasăzică sânt întrepătrunderi între aceste 
două mari perioade: lumea veche şi lumea nouă. Aş putea să stabilesc 
elemente analoge structurii spirituale a Renașterii, mergând până la 
începuturile celui de-al doilea mileniu, pe la 1000-1100. 

lată, de pildă, d-voastre ştiţi la ce mă raportez când vă voi spune că 
nominalismul franciscan, anglo-saxon, franciscanismul în mai toate 
mișcările religioase (celălalt nominalism anglo-saxon este mai mult o 
mișcare gnoseologică şi metafizică) sânt momente spirituale care nu se 
încadrează în lumea veche în nici un fel; dar nu fac încă parte integrantă din 
lumea nouă, reprezintă aurora acestei lumi noi. 

Evident, noi spunem cu toţii: Descartes este părintele filozofiei 
moderne. Aşa o fi, dar ceea ce a spus Descartes s-a spus cu cinci sute de ani 
înainte. Dacă este vorba să se stabilească elemente de acestea carteziene, ca 
să nu zicem moderne, în gândirea veche, apoi Fericitul Augustin însuşi a 
fost, într-un fel, cartezian. „Cogito ergo sum“, care este o formulă specific 
modernă, n-a fost inventată propriu-zis de Descartes. Campanella, în 
Cetatea Soareluil?l, exprimă formula aproape în același fel, iar cu sute de 
ani înainte, Fericitul Augustin, în Solilocviile sale, nişte dialoguri, punea 
formula exact în aceeași formă. 

Ceea ce știa Descartes era întâi că el cugetă și al doilea că există; el 
făcea o legătură între a cugeta și a exista; zicea: cuget, deci sânt, exist. Dar 
același principiu, că nu cunosc decât că eu cuget şi că eu sânt, îl enunţă și 
Augustin. Într-un fel de catehism!” pe care-l înfăţişează el, se găsesc 
următoarele pasaje caracteristice; se adresează maestrul elevului, întrebare 
şi răspuns: „Scisne te esse?“ şi răspunsul este „Scio!“ — ştii cutare lucru? 
nu știu; dar cutare lucru? nu ştiu; „Scisne te cogitare?“ — „Scio!“ Din toată 
seria de cunoştinţe ale unei conștiințe omenești, numai aceste întrebări 
fundamentale erau cunoscute pentru Sf. Augustin: „esse" şi „cogitare“, 
adică cele două elemente din care se constituie mai târziu „cogito ergo sum“ 
al lui Descartes. Se afirmă astfel cunoștința primordială a două lucruri: a fi 
şi a cugeta. A fi, a cugeta — însemnează că elementele fundamentale pe 
care se construieşte întreaga existență omenească reprezintă o cunoştinţă 
subiectivă, şi aceasta o afirmă Augustin. De la Augustin ar fi trebuit să 
spunem că prima lui cunoștință este că el cugetă, şi deci ştie că există. Deja 


Augustin făcea să cadă accentul fundamental al interesului pe subiect, pe 
elementul personal, individual. 

Aceasta nu este o cunoștință care ţine de lumea veche. Vom vedea noi 
ce însemnează lumea veche, prin ce se deosebeşte de timpul nou, modern, 
de ceea ce numim noi Renaștere, care este un fenomen complex, cu rădăcini 
ce preexistă fenomenului însuși. Şi dacă n-am considera chestiunea aceasta 
în chip genetic, în timp, ar trebui să spunem că întotdeauna a existat, în 
gândirea omenească, această atitudine subiectivă. O perioadă se 
caracterizează într-un fel sau altul nu după existența fenomenului, ci după 
precumpănirea lui ca semnificaţie. Se poate foarte bine să fi existat „cogito 
ergo sum“ chiar în această formă în lumea greacă sau lumea mediteraneană 
în genere. Aceasta nu însemnează că Descartes n-ar mai fi părintele 
filozofiei moderne, sau că grecii erau moderni. 

În privinţa aceasta, pragmatiștii, nişte oameni care fac filozofie, au 
descoperit că ei nu spun nimic nou. Nu este adevărat că nu spun nimic nou: 
nu spun nimic bun, dar nou spun! „Protagoras zicea că omul este măsura 
tuturor lucrurilor, şi aceasta spunem şi noi: ceea ce afirmăm este o chestiune 
de bun-simţ, care întotdeauna a existat în omenire.“ Este aceasta o șiretenie 
a omului care se simte slab şi spune că „și d-ta la fel ca mine gândești, 
numai că nu-ţi dai seama“, şi te face tovarăș cu el. Va fi existat în lumea 
veche unul care să spună că omul este măsura tuturor lucrurilor, dar aceasta 
nu însemnează nimic. Pentru că mă întreb: acest principiu, „cogito ergo 
sum“, este semnificativ pentru o epocă sau nu? 

Fostul meu profesor, Dimitrescu-lași, spunea că este greu să spui ceva 
nou, căci le-au spus pe toate grecii: spuneai tu da, ei ziceau nu; spuneai tu 
nu, ei ziceau altceva. Ei au epuizat toate posibilităţile logice de soluționare 
a problemelor. Aceasta așa poate să fie, dar nu enunţarea unui principiu 
caracterizează o epocă, ci semnificația pe care acest principiu o are în viaţa 
de toate zilele. Dacă eu zic: „cogito ergo sum“ şi mă duc în fiecare zi la 
biserică, „cogito ergo sum“ nu mai are nici o valoare. Dacă mă duc la 
biserică şi în viața banală lucrez după indicaţiile lui „cogito ergo sum“, 
însemnează că dusul la biserică nu are nici un sens pentru mine. Protestanţii 
se duc în toate zilele la biserică, dar aceasta nu însemnează că sânt religioși. 
Ceea ce contează este măsura în care un principiu fructifică viaţa, pătrunde 
viaţa de toate zilele. Aceasta este important, aceasta caracterizează o epocă. 

Atunci „cogito ergo sum“ caracterizează epoca modermă, şi poate să fi 
existat în 200 de forme înainte de această epocă, el nu caracterizează viaţa 


antică, istoria veche a Europei, până la Renaștere. Deci împărțirea aceasta 
în epoci nu se poate face aşa, pe hârtie; nu se pot trage hotarele, nu se poate 
face harta noastră spirituală sau harta spirituală a vieţii europene, de la 
atâtea sute de ani înainte de Hristos până astăzi. Este o chestiune de intuiţie, 
o chestiune de nuanţă; de aceea istoria adevărată nu poate fi făcută propriu- 
zis de oameni inteligenţi. Adunarea de documente — aceasta nu cere 
inteligență; dimpotrivă, cum ești inteligent nu mai poţi întrebuința ca lumea 
un document, pentru că pui întotdeauna ceva de la tine. Istoria trecută nu 
poate fi făcută decât de oameni de intuiţie. 

Îmi aduc aminte de când făcea dl Iorga un curs de istorie a Turciei, sau 
așa ceva: ne-a vorbit într-o oră de o generaţie de viziri și-i descria pe toți 
cum arătau la chip şi cum erau îmbrăcaţi. Niciodată n-am crezut eu că vor fi 
fost chiar așa, însă important era, indiferent dacă au fost sau nu aşa, că, în 
acea lecţie la care am asistat, i-am văzut pe viziri în faţa mea, iar cu 
viziunea mea am construit o întreagă epocă istorică. Nu era importantă 
fotografia iataganului vizirului, ci spiritul vremii care se degaja din acel 
iatagan. 

Istoria nu înseamnă fapte, ci este un faciesi10] spiritual. Istoria dă 
profilul spiritual al unei epoci, care nu se poate fotografia, este o chestiune 
de imponderabil, pe care ea poate mai mult să-l sugereze decât să-l spună. 
Așa este şi cu formele spirituale ale celor două epoci de care vorbesc: nu 
ştii când începe, nici când se termină o epocă. Zici Renaștere, dar ce 
însemnează Renaștere? Ţine 150 de ani? A început acum 500 de ani? 

Renaşterea este ceva foarte aproximativ și foarte precis totdeodată. 
Aproximativ, pentru că nu există delimitare în timp, dar foarte precis pentru 
că reprezintă o formă spirituală precisă. Toate aceste definiţii ale noastre sau 
toate punctele de reper pe care le alegem nu sânt decât puncte de reper 
propriu-zis. Cu ajutorul formulelor sau definiţiilor acestora, putem să 
selectăm materialul nostru. 


[10 


2. Teocentrismul „lumii vechi“. 

Zic deci două epoci: una înainte de Renaștere, alta după Renaștere; sânt 
două epoci, pentru că formula spirituală a lor este deosebită. Eu nu pot să 
spun lume veche, lume medievală, lume modernă, pentru că nu văd, 
propriu-zis, deosebirea spirituală între lumea veche și lumea medievală. Eu 
ştiu, dacă cercetez ce a rămas de la lumea veche şi medievală, adică 
tratatele negustoreşti, tratatele politice, tablouri, schiţe, statui, cărţi scrise 


ş.a.m.d., şi-mi dau seama că tot ce s-a petrecut înainte de Renaștere stă sub 
egida unei aceleiaşi formule spirituale; anume există o dualitate: omul și 
ceva în afară de el. 

În această dualitate, omul este dependent de ceva care stă în afară de el. 
Vasăzică, există două elemente constitutive, antropologic vorbind, ale 
realității spirituale, și anume două elemente constitutive în raport de 
transcendenţă. Există ceva nu numai deosebit de om, ci și deasupra omului. 
Omul este o anexă a Universului, este un element în Univers. Centrul 
Universului este cineva mai puternic decât omul, de care omul depinde și de 
care e creat. Sânt prin urmare două elemente constitutive, antropologic 
vorbind, ca şi un sentiment de dependenţă a omului față de celălalt element, 
mai puternic, întotdeauna, decât omul. Vasăzică, toată existenţa se centrează 
pe o ființă puternică, izvor al întregii existenţe, iar acea ființă puternică nu 
este omul, ci altcineva. 

Aşa privite lucrurile, este evident că se poate găsi ușor o formulă; este 
vorba de concepţia teocentrică a realităţii. Așa au judecat egiptenii, așa au 
judecat iudeii, grecii, romanii, și la fel s-a judecat și în Evul Mediu, în așa 
măsură încât, în forma cea mai acută a acestei formule, idealul era negarea 
omului ca atare. Adică opoziţia dintre cele două elemente constitutive, 
Dumnezeu și om, era aşa de puternică, încât se simţea nevoia negării 
omului, ca să se afirme mai tare celălalt termen, Dumnezeu. De aceea și 
perioada cea mai puternică de umilitate este tocmai în acest Ev Mediu, care 
aducea din acest punct de vedere sentimentul de dependenţă a omului faţă 
de Dumnezeu. 


3. Antropocentrismul „lumii noi“. 

Cu ce începe propriu-zis epoca nouă, istoria modernă? Începe cu 
descoperirea omului. Omul care trăia şi care se freca unul de altul, în fiecare 
zi, omul acesta nu era cunoscut. Dar, la un moment dat, omul a deschis 
ochii asupra lui însuşi şi a început să se cunoască. În momentul în care a 
fost descoperit omul ca element de importanţă, s-a schimbat dintr-o dată 
faţa spirituală a lumii, şi este caracteristic că începuturile Renașterii sânt 
începuturile unei literaturi de memorii și, tot așa, începuturile portretisticii 
în pictură. Cu aceasta începe propriu-zis Renaşterea, nu cu Divina Comedie 
a lui Dante. Divina Comedie a lui Dante nu face parte nici măcar din 
începuturile Renașterii. Petrarca face parte dintre premergătorii Renașterii, 
Boccacio de asemenea, dar Dante deloc. În De Monarchia a lui Dante, 


nimic nu are de-a face cu Renașterea, și nici în Divina Comedie. Divina 
Comedie este Summa theologiae a lui Toma d' Aquino, pe care nu o 
depăşeşte cu un pas. Că el a început să formeze limba, aceasta este treaba 
istoriei literare; dar din punct de vedere al evoluţiei spirituale, al formelor 
spirituale ale omenirii, Dante nu face parte din Renaștere, Dante nu este 
premergător al Renașterii, ci este formula cea mai perfectă a Evului Mediu. 
Că a scris în „volgare“! în loc să scrie în limba oamenilor deştepţi, este 
altceva. Aceasta însemnează că spiritul vremii începea să încolțească, dar 
nu în gândirea lui Dante. 

Este interesant Petrarca. Petrarca s-a urcat pe un munte, odată. Este un 
lucru extraordinar pentru un om din Evul Mediu să se urce pe munte. Un 
om din Evul Mediu se putea urca pe un munte ca să-l cunoască, dar el nu 
avea sentimentul naturii, pentru el nu exista cosmosul întru cât era cosmos, 
în nici un fel. Petrarca însă s-a urcat, pentru că-i plăceau muntele, pomii şi 
cerul, iar când a ajuns în vârful muntelui, a făcut un imn pe care l-a scris 
într-un fel de jurnal de călătorie — lucru iarăși extraordinar pentru Evul 
Mediu, pentru că nu se mai încadrează în structura spirituală a Evului 
Mediu, ci depăşeşte această structură. Petrarca este, din acest punct de 
vedere, precursor al Renaşterii. Un om care-şi scrie jurnalul însemnează că- 
i un om preocupat de persoana sa, de ceea ce se petrece în el. Până atunci 
omul nu exista decât ca o creatură a lui Dumnezeu, ca o ființă care trebuie 
să-şi ceară scuze că există. 

Acesta este sentimentul întregii lumi vechi: este un păcat continuu, o 
înfruntare continuă a lui Dumnezeu, existența noastră. Tot Evul Mediu 
spune să ne cerem scuze că existăm, să ne ierte Dumnezeu că existăm. Este 
un sentiment foarte tragic să te simţi apăsat de faptul că exişti. Acest 
sentiment l-a avut toată lumea greacă. Ce este optimismul grecesc pe lângă 
tragedia antică? Ce este sentimentul acesta penibil al vieţii, exprimat în 
cuvântul poīpalt?l, care ne pândeşte totdeauna de dincolo de viaţă? Nu 
există propriu-zis bucurie de viață până la Renaștere, și nicăieri, ci, 
dimpotrivă, conştiinţa păcatului pe care-l făptuieșşti în fiecare zi în care 
exiști și tragedia că nu te poţi sustrage acestui păcat, pentru că n-ai dreptul 
să nu exiști; de îndată ce s-a impus pedeapsa de a exista, trebuie să duci 
această pedeapsă până la capăt. 

Petrarca însă se înfăţişează cu totul altfel: se uită la el, se place până 
într-atit încât crede că este interesant să spună și altora cine este el; începe 
să se analizeze, să scrie pe hârtie: astăzi am făcut cutare lucru, am fost pe 


munte, acolo erau nori ş.a.m.d. Aceasta este mare lucru! La istorie vă învaţă 
nu știu cine războaiele, de pildă marea luptă de la Crécy, Dar uitați-vă şi 
pe partea cealaltă: această scriere a lui Petrarca e mare lucru! 

Hotărât, cu totul altceva însemnează că există omul ca fenomen demn 
de interes. Atunci vedeţi, de unde toți plecau de la oameni înspre 
Dumnezeu, în momentul în care își descoperă omul existența ca demnă de 
interes, atunci într-adevăr toată firea începe să concurgă înspre om. De unde 
până în momentul acesta noi trăiam profilul spiritual al epocii, care era 
teocentrist, din acest moment el devine antropocentrist; omul devine un 
centru al tuturor lucrurilor. 

Kant a răsturnat, cu mișcarea copernicană, această orientare, dar de fapt 
nu este deloc mişcare copemicană în kantism. Kantienii nu fac decât să 
tragă consecinţele Renașterii. Ce însemnează că reduc totul la fenomen, iar 
ceea ce există nu există ca un lucru în sine; sau există în sine, dar ceea ce 
există pentru mine este fenomenul? Aceasta o ştiam de mult, de când a fost 
descoperit omul; aceasta era consecinţa. 

Dar, răsturnându-se perspectiva teocentristă, și înlocuindu-se cu cea 
antropocentristă, se schimbau o mulțime de alte lucruri. Ceea ce se întâmplă 
în viaţa noastră nu este izolat, ci totul se ţine legat. Când în centrul 
întregului univers exista Dumnezeu, era simplu, căci Dumnezeu era ceva 
necondiționat. Nimeni dintre muritori nu se putea potrivi lui, căci era o 
fiinţă atotputernică. Ceea ce putem afirma despre noi nu putem afirma 
despre El. Despre El nu putem să afirmăm nimic, pentru că, dacă afirmăm 
ceva, însemnează că L-am determinat, și nu poate fi determinat de ceva din 
afară de El. El este perfect liber și puternic. Aceasta însemnează că măsura 
tuturor lucrurilor fiind Dumnezeu, o ființă atotputernică, de care depind 
toate, ierarhizarea întâmplărilor și ierarhizarea din domeniul realităţilor se 
făceau pe măsura absolută. 

În momentul însă în care omul a devenit centrul întregului univers şi tot 
interesul mergea înspre el, în momentul în care relua vechea observație 
că, dacă boii şi-ar picta zeii lor, i-ar face cu coarne. Reluând această veche 
zicală, Europa de Apus a spus că noi îl facem pe Dumnezeu să trăiască atât 
cât ne convine și ne trebuie nouă. De la Renaștere, se schimbă lucrurile: de 
unde totul se rânduia până acum după Dumnezeu, acum s-a ajuns să se 
rânduiască Dumnezeu după om. Unii îl făceau cu barba mai lungă, mai 
puneau sau mai luau, era un Dumnezeu al grecilor, al franțujilor, al 
protestanților, al catolicilor, iar Dumnezeul acela singur nu mai exista 


nicăieri, pentru că totul se măsura pe om — deși lui nu i se poate acorda un 
caracter absolut, omul cunoscându-se condiționat, ca fenomen istoric. Dar 
cât s-a căznit bietul Kant să inventeze ceea ce se numește conștiința în 
genere, adică ceva care să nu fie condiţionat în concret, să nu existe în timp 
şi spaţiu! Noi n-am înţeles nimic despre conștiință în genere, și n-am văzut 
un om să-mi spună ce este conştiinţa în genere. Când întreb, mi se spune că 
este schematism; când întreb de schematism, se răspunde că este conștiință 
în genere. Între acestea două, schematism şi conştiinţă în genere, n-am putut 
să mă descurc; nici acela care a scris o carte despre Conştiinţa în genere n-a 
înţeles nimica. 


4. Orientarea metafizică a „lumii vechi“ şi orientarea științifică a „lumii 
noi“. 

Prin urmare, încercarea aceasta de a-l absolutiza pe om este o încercare 
penibilă, care n-a dus la nici un rezultat real. Omul trebuie să se recunoască 
legat de timp și de spaţiu, deci noua măsură pe care epoca modernă o 
impunea realității era o măsură relativă, spre deosebire de cea dintâi, care 
era absolută. Atunci, întregul drum care s-a desfășurat în istoria noastră 
spirituală şi întregul conspect al lucrurilor era condiționat de absolut. De 
îndată ce epoca veche era o orientare teocentristă și o valorificare în absolut 
a existenţei, ceea ce interesa în primul rând era ceea ce există ca atare, în 
sine însuși, iar ierarhizarea realităţii se făcea pornind de la ceea ce vedem 
noi, de la ceea ce simţim noi, înspre ceea ce este. Vasăzică, se mergea de la 
aparenţa lucrurilor înspre esenţa lor, cu nădejdea că, la un moment dat, s-ar 
putea ajunge la stăpânirea ultimă a existenţei. Vasăzică, tot ceea ce apărea 
simţurilor noastre, putinței noastre de cunoaștere, în lumea aceasta a 
realității sensibile, era pentru cei vechi mai mult apariţie a unei lumi 
ascunse; era un fel de semn al acestei lumi ascunse. Fiecare împrejurare, 
fiecare condiţie concretă a existenţei ascundea ceva, ascundea un sens mai 
adânc. Realitatea aceasta se dubla, se tripla, se multiplica cu o sumă de 
realități. Trăiam toţi într-un mister continuu, de la naștere până la moarte. 
De la naștere până la moarte, totul era mister în jurul nostru, pentru că la 
spatele realităţii, al aparenţei, se ascundea sensul adevărat al existenţei. 
Atunci toată lumea aceasta trăia în simbol. Obiectul acesta, de exemplu, nu 
este masă, ci altceva. Masă este ceea ce vedem noi, dar ea mai are o 
semnificație oarecare. 


D-voastre nu citiți lucruri interesante, le citiţi pe cele care trebuie la 
examen. Aşa trebuie, căci, dacă le-aţi citi pe cele interesante, ați cădea la 
examen. Dar este foarte interesantă literatura noastră religioasă: n-aţi citit 
niciodată ceea ce se numește un acatist. Citiţi Acatistul Maicii Domnului, 
Epistolia Maicii Domnului şi alte lucruri, de care râdeți. În Acatistul Maicii 
Domnului veţi vedea ce însemnează lumea veche, a esențelor şi a 
simbolurilor, și lumea în care tot ceea ce se petrece are două, trei, zece, 
infinit de multe semnificaţii. Este o perpetuă stare de graţie în care trăieşte 
omul vechi — o stare de grație pe care am pierdut-o noi cu toţii —, pentru 
că întotdeauna era în contact cu materialul care stă în spatele realităţii 
sensibile. 

Toată orientarea, ca să rezum, a lumii vechi este calitativă: porneşte de 
la concret şi merge înspre esenţial. Ceea ce există, există într-un fel real, şi 
lucrul acesta este deosebit de lucrul de alături de el; nu există posibilitate de 
a-l confunda; fiecare are o existență şi un rol separat. Doi copaci sânt doi 
copaci, nu însemnează același lucru în două exemplare, ci două lucruri 
deosebite, care există amândouă, întru atât întru cât participă la ceva de 
deasupra lor. În toată lumea, până la Renaștere, întâlneşti principiul 
fundamental al participării. Existenţa este condiționată de participarea la 
ceva superior: la Platon este participarea la Idei, iar creştinismul spunea că 
lucrurile nu există decât în Dumnezeu, exact acelaşi lucru pe care îl spunea 
Platon. Dar acele lucruri există fiecare separat, nu în acelaşi moment în mai 
multe exemplare: uniformizarea n-o cunoaște lumea veche, de aceea ea nu 
este cultivată. Lumea veche este, într-un fel, lumea primitivă, pentru că nu 
sânt dezvoltate funcţiile de simplificare logică. 

Observam odată, când făceam un curs de gramatică! la Universitate, 
acum zece ani, că este foarte caracteristic de spus: eu vorbesc, tu vorbeşti, 
el vorbeşte; schimb pronumele și flexiunile, dar „vorb“ rămâne. Primitivul 
nu spune așa. Pentru el, „eu vorbesc“ se spune într-un fel, şi „tu vorbeşti“ 
cu totul altfel, pentru că „eu vorbesc“ este un fapt deosebit, și „tu vorbeşti“ 
cu totul altul. Primitivul nu face reducție logică. Lumea calitativă nu 
cunoaşte reducţia logică, şi toată lumea de dinainte de Renaștere nu se 
sprijinea pe procesul de abstractizare, pe reducţia logică, ci se sprijinea pe 
procesul de esenţializare a realităţii sensibile; ea mergea înspre esenţa 
realităţii sensibile, nu înspre conceptul care se abstrage din această realitate 
şi este semnul ei. 


Aceasta este una din deosebirile fundamentale dintre lumea veche și 
lumea nouă. Lumea nouă raportează totul la om, care în realitate înlocuieşte 
calitativul lucrului prin cantitativ. Lumea nouă abstrage din calitatea 
individualului și merge la concept, la forma generală, la legea generală a 
mai multor obiecte, nu la esenţa creatoare a lor, nu la participarea lor 
creatoare, ci la formula, la legea lor generală, statică. Lumea nouă lucrează 
cu concepte, lumea veche lucrează cu esențe. Lumea nouă lucrează cu 
cantitatea, pentru că reprezintă momentul în care omul a făcut abstracţie de 
calitatea individuală. În acelaşi moment, multiplicitatea de obiecte de 
același fel devin exemplare diferite ale aceluiași concept, care concept se 
dă, ca în matematică, factor comun. Eu nu mai zic Plăvan, Duman și Joian, 
cum zice țăranul, eu zic „bou“ pur și simplu; când zic trei boi, înlocuiesc 
calitatea prin cantitate. Nu mă interesează ce este boul, ci mă interesează 
cum fac să recunosc obiectul. De unde până acum căutam esenţa obiectului, 
de acum înainte caut măsura obiectului. 

Ceea ce a urmat de la Renaștere încoace se sprijină nu pe realitate, ci pe 
măsura realităţii. Este foarte caracteristic iarăși: știința matematică n-a fost 
de la început inductivă, ci s-a dezvoltat cu scopuri metafizice; dar 
matematicile care se fac de la Renaștere nu mai au scopuri metafizice; cu 
scopuri metafizice se fac iarăși de acum douăzeci de ani, de când încep să 
devină din nou metafizice. De aceea spuneam că acum există germenii unei 
lumi noi, că începe o lume nouă. De la Renaștere până acum, matematica 
nu avea alt scop decât de a stabili raporturi, pentru că realitatea nu mai era 
compusă din esențe, din realităţi, ci din raporturi între lucrurile concrete: 
ştiu cum găsesc lucrurile din realitate, ştiu cum le măsor, și pentru fiecare 
capăt un semn; de aci încolo nu mai mergem înspre esența lucrurilor. 

Aceasta este fundamentala deosebire. De aceea afirmam că se opune 
lumea veche lumii noi și lumea nouă lumii vechi, sprijinindu-mă pe axa 
aceasta a Renașterii, pentru că lucrurile pe care le spun, formula aceasta a 
lumii vechi pe care o dau, verifică lumea veche și Evul Mediu în același 
timp. Nu există deosebire structurală, spirituală, între Evul Mediu și lumea 
veche: este aceeași formulă, și, pentru că este aceeași formulă, le cuprindem 
într-o singură categorie. 

Vom vedea cum, din interpretarea acestor formule, a lumii vechi și a 
lumii noi, putem să desprindem un fel de ritm, care să ne explice cum se 
grupează propriu-zis funcţiile logice în istoria spiritului. 


IV. TIPURI DE VIAŢĂ SPIRITUALĂ ȘI TIPURI DE CULTURĂ 


1. „Lumea veche“ și „lumea nouă“, forme caracteristice de viaţă 
spirituală. 

2. Elementele constitutive ale vieţii spirituale. 

3. Problema „culturii“ şi problema „salvării“. 

4. Forme tipice de viaţă spirituală şi tipuri de cultură: romantism, 
clasicism. 


1. „Lumea veche“ și „lumea nouă“, forme caracteristice de viaţă 
spirituală. 

Am încercat să lămurim pentru ce am crezut noi că împărțirea cea mai 
bună a întregii istorii spirituale a Europei, atât cât cade sub înţelegerea 
noastră, este împărţirea aceasta, obținută prin considerarea Renașterii ca un 
fel de răscruce a vieţii noastre spirituale; şi ați văzut anume care sânt 
deosebirile esenţiale între o perioadă: așa-numita lume veche, și cealaltă 
perioadă: lumea nouă, evident uitând că această lume nouă este astăzi 
sfârşită ea însăși şi că sântem în pragul unei alte forme de viață spirituală, al 
unui alt tip, aș zice, de orientare metafizică, tip care nu este răspântie 
istorică, aşa cum vă lămuream acum câteva săptămâni, tocmai pentru 
motivul că nu se încadrează încă în timp. 

Renaşterea desparte două perioade. Aceste perioade fără îndoială că 
reprezintă, cum am spus, formule de orientare spirituală, care însă sânt 
determinate nu numai de evenimente, ci şi de gruparea acestor evenimente 
în timp. Nu era o împărţire strict formală a evenimentelor, ci s-a întâmplat 
ca ea să însemneze, în același timp, şi un fel de îmbucătăţire a vremii. Deci 
două elemente constitutive are această împărţire, în lumea veche şi lumea 
nouă, a evenimentelor: un suport care este tipul comun al evenimentelor, alt 
suport care e timpul în care se plasează aceste evenimente. Așa că, dacă nu 
atrăgeam atenţia asupra faptului, s-ar fi putut să existe confuzie şi să cădem 
tocmai în păcatul pe care voisem să-l înlăturăm cu primele considerații 
asupra istoriei şi perioadelor istoriei: în păcatul de a împărți timpul, 
considerat nu ca loc al evenimentelor, ci, dimpotrivă, ca element dinamic în 
desfășurarea lor. 

Aceasta este numai întâmplător. Numai întâmplător cele două tipuri 
împart timpul. Dar, ceea ce ne interesează pe noi este că ele sânt forme ale 


spiritualității omeneşti; şi constatăm nu numai că sânt forme, dar că 
integrează în ele toată istoria spirituală a Europei. 

Este însă un alt aspect, cel puţin tot așa de interesant, al vieţii spirituale 
din istoria Europei, un aspect pur formal, cu atât mai interesant cu cât el nu 
mai reprezintă momente unice în această istorie a omenirii, ci reprezintă 
altceva: momente tipice în istoria omenirii. 

Lumea veche și lumea nouă reprezintă formule specifice de orientare 
metafizică, de valorificare a realităţii, a existenţei, dar ele sânt câte un lucru: 
unul lumea veche, unul lumea nouă. Fiecare poate fi considerat ca un tip, 
dar această considerare ca tip — tipul „lumea veche“ şi tipul „lumea nouă“ 
— are un mic defect, anume că dă un tip, fără ca la el să se poată reduce o 
multiplicitate de evenimente. Adică, pot să spun că am o masă tip sau un 
scaun tip, pentru că la această masă tip şi la acest scaun tip pot să reduc o 
mulțime de mese și de scaune, obiecte realizând oarecum tipul respectiv. 
Dar lumea veche și lumea nouă nu se pot numi tipuri, nu sânt propriu-zis 
tipuri, pentru că nu există mai multe lumi care să realizeze tipul acesta de 
lume veche și lume nouă. 

Așa că lumea veche şi lumea nouă sânt, propriu-zis, mai degrabă forme 
specifice ale vieţii spirituale, nu forme tipice ale vieţii, pentru că tipul — și 
aceasta este caracteristică lui — este realizat de o multiplicitate de obiecte. 
Lumea veche şi lumea nouă sânt obiecte unice, în ceea ce priveşte cel puţin 
istoria spirituală a Europei. Formele de care vreau să mă ocup eu acum sânt 
într-adevăr tipice, şi veți vedea de ce. 


2. Elementele constitutive ale vieţii spirituale. 

În definitiv, toată activitatea noastră spirituală constă în a primi indicaţii 
dintr-o lume obiectivă, în a valorifica aceste indicaţii în raport cu fiinţa 
noastră spirituală și în a formula rezultatul acestei valorificări. Adică există 
o ființă a noastră spirituală: ea există ca o realitate, care este un fel de 
măsură, un fel de criteriu de apreciere, un fel de piatră de încercare a tot 
ceea ce există. 

Indicaţiile obiective ale realităţii nu se răsfrâng în ființa noastră 
spirituală numai cum s-ar răsfrânge într-o oglindă; căci, chiar dacă s-ar 
răsfrânge ca într-o oglindă, această răsfrângere nu este ultima operaţie în 
care cad indicaţiile realităţii obiective, ci, o dată răsfrânte — presupunând 
că tot procesul de cunoaștere este o răsfrângere —, această răsfrângere 


urmează să fie întotdeauna prelucrată, ea fiind confruntată cu fiinţa noastră 
spirituală. 

Această ființă este mai întâi de toate un lucru viu — acolo unde ea este 
—, un fel de centru, un fel de focar, care adună tot ceea ce se întâmplă în 
lumea din afară şi care răsfrânge în lumea din afară anumite realităţi. 
Vasăzică, fiinţa noastră spirituală este într-adevăr un centru de acţiune și de 
reacțiune, în multiplicitatea fenomenelor reale ale existenţei. Ea are un 
profil foarte bine desenat. Chiar dacă forma acestui profil nu este conturată 
pentru noi, ea nu există mai puţin, şi aceasta se vede prin faptul că, în 
anumite împrejurări, noi reacționăm în anumite feluri. Faptul, de pildă, că 
noi reacționăm în același fel în aceleași împrejurări față de aceleași impresii 
însemnează că ființa noastră are o configuraţie, căci, dacă n-ar avea o 
configuraţie, dacă n-ar exista drept ceva bine conturat ca acţiune şi 
reacțiune, n-ar avea nici conştiinţa acţiunii și reacţiunii și nu s-ar dovedi 
existenţa profilului bine definit al ființei noastre spirituale. 

Să transpunem: ce însemnează un om de caracter? Un om de caracter 
este cel care lucrează întotdeauna în același fel. Caracterul este felul 
conştient de stăpânire, de reacţie în faţa realităților;, vasăzică, deduc 
existența caracterului din conștiința acţiunii mele. Aşa este şi cu ființa 
noastră spirituală. Cine are vreme şi tragere de inimă, dar și necesitatea de a 
se mai uita la ce se petrece în el, cu timpul ajunge să-și vadă această ființă 
spirituală foarte bine şi s-o definească în chip precis. Eu însă, dacă d- 
voastre nu sânteţi convinși de existenţa acestei ființe — un lucru care vă 
priveşte —, eu postulez, în consideraţiile mele, existența acestei ființe 
spirituale şi zic că ceea ce se răsfrânge, ca indicaţii, din realitatea obiectivă 
este confruntat cu această ființă spirituală a mea, şi, după felul în care fiinţa 
spirituală reacționează, noi valorificăm existenţa. Prin urmare, nu este vorba 
numai de cunoaştere, ci și de valorificare a existenţei. lar în momentul în 
care valorificăm existenţa, atunci căutăm și o formulă care să exprime în 
chip general felul nostru de a reacţiona în faţa existenţei. 

Această formulă, care exprimă în chip general felul nostru de a 
reacţiona în fața existenţei, este ceea ce se numește: filozofie. Când auziţi d- 
voastre pe oamenii aceia care îşi încruntă faţa şi-şi aşază ochelarii pe nas ca 
să vorbească de filozofie ştiinţifică, să vă uitaţi bine la ei, să vedeţi ce vor să 
spună, pentru că și eu m-am uitat la dânșii şi n-am înţeles nimic. Filozofia 
ştiinţifică nu existăl1€l. Filozofia este un lucru foarte personal, eminamente 
subiectiv. Ea nu poate să fie studiată ca altceva decât ca lirică. Filozofia este 


un fel de lirică. Ea nu poate să fie studiată obiectiv decât pentru că este 
pasibilă de depăşire, pentru că sânt formule tipice de filozofare, cu alte 
cuvinte pentru că sânt formule tipice de fiinţe spirituale. Numai de aceea 
putem noi să studiem filozofia şi ceea ce se numeşte, cu un termen 
abracadabrant, istoria filozofiei. 

Aceasta este filozofia: valorificare a existenţei, formularea valorificării 
existenței. O asemenea formulare conţine totdeauna o notă caracteristică, un 
fel de tendinţă înspre absolut. Mai toată filozofia este propriu-zis o acţiune 
sau un drum înspre absolut, înspre ceva în afară de noi, imuabil, 
incoruptibil, deosebit de noi, ideal, pentru ființa noastră spirituală. Din acest 
punct de vedere, filozofia este exact la același nivel cu arta; ca şi aceasta, 
aruncă în afară de ființa spirituală existenţele absolute. Orice operă de artă 
reprezintă, în intenţia și în structura ei formală, nu o realitate, ci o existență 
absolută. Aceasta însemnează că în zadar se tot căznesc esteticienii, se 
învârtesc ca pisoii împrejurul oalei cu terci ferbinte, şi nu știu să spună ce 
este opera de artă în sine, nepieritoare. Opera de artă nu este nepieritoaye în 
ea însăși, ci porneşte din tendința omului înspre nepieritor. 

Îmi aduc aminte cum s-a supărat cineva pe mine — eram student aci, la 
facultatea d-voastre — când discutam foarte grozav nu știu ce problemă 
definitivă, şi respectivul meu făcea ce făcea şi mă pleznea peste ochi cu 
Homer, până când m-am plictisit şi am spus: Ce este Homer? — Cum, nu 
ştii cine e Homer? Iliada este nepieritoare! — Nu este adevărat! — Atunci 
el făcu ochii mari, căscă gura şi spuse: lată unul care zice că nu-i adevărat 
că Homer este nepieritor. Cum el nu putea să dovedească aceasta, nici n- 
avea dreptul să impună lucrurile pe care eu nu puteam să i le impun lui. Îmi 
aduc aminte că am făcut un fel de glumă filozofică, pe care am publicat-o și 
în care mă făceam că nu înţeleg nimic din Homer, iar cei care zic că înţeleg 
ceva sânt cel puţin anormali!17]. Este un grăunte de adevăr în această glumă, 
dacă admitem multiplicitatea tipurilor de fiinţe spirituale și tipurile de 
valorificare a esenţelor: este natural ca aceea ce e valabil pentru un tip să nu 
fie valabil pentru altul şi este, pe de altă parte, natural ca o operă de artă, 
care se încadrează într-un moment istoric, să nu mai răspundă necesităților 
unui alt moment istoric; și atunci este absurd să se spună că opera de artă, 
respectiv sistemul filozofic, trebuie să reprezinte un absolut, adică o valoare 
obiectivă. Nu se poate. 

Opera de artă, ca şi sistemul filozofic, este un rezultat al necesităţii 
noastre de absolut și reprezintă, pentru fiecare din noi, în felul nostru, un 


absolut, dar care este un absolut al nostru, subiectiv, adică este fructul 
necesităţii universal umane de absolut, dar nu absolutul însuşi. În artă şi în 
filozofie n-ai să găsești niciodată absolutul. Ca să mergi la absolut trebuie 
să depășeșşti şi arta, şi filozofia, şi să treci în religie. 

Aceasta însemnează filozofie: valorificare a existenţei, împinși de 
necesitatea noastră de absolut. Deci am cunoştinţa, am valorificarea acestei 
cunoștințe în raport cu mine însumi și am formularea acestei valorificări. 
Acestea sânt elementele constitutive ale vieţii spirituale omenești în 
general, pe planul realităţii sensibile, cu limitele cele mai ridicate, 
metafizice; prin urmare, activitatea spirituală având, ca cel mai larg cadru, 
perceperea metafizică. Jocul acestor elemente constitutive ale vieţii 
spirituale determină anumite tipuri de valorificare, anumite tipuri formale 
de valorificare a activităţii spirituale. 

În definitiv, nu poţi face filozofie — şi aceasta este valabil şi pentru 
artă, este valabil pentru cultură în genere, nu pentru civilizaţie şi nu pentru 
religie —, nu poţi să faci filozofie dacă nu ai de spus ceva. Facultatea sau 
necesitatea aceasta de a formula are ca suport o anumită conștiință pe care 
tu o ai; adică s-au așezat lucrurile în tine. Tot ceea ce ai primit ca indicaţii 
din lumea obiectivă se aşază în tine şi face ca un fel de drojdie a ta. Trebuie 
să ai această drojdie ca să poţi să spui ceva, şi, când spui, nu spui decât ceea 
ce există în tine. 

Filozofie și artă se pot face în toate felurile; dar aceasta nu este 
filozofie, nici artă, ci numai exercițiu amuzant pe marginile absolutului. 
Filozofia şi arta, cultura propriu-zisă nu se pot face decât acolo unde există 
un precipitat al confruntării fiinţei noastre spirituale cu realitatea. Dar 
precipitatul acesta nu este o constantă: ființa noastră spirituală reacţionează 
în chipuri deosebite la realitățile obiective. Sânt momente în care ființa 
aceasta spirituală este mai încăpătoare și alte momente în care este mai 
meschină, mai sărăntoacă, tăiată mai cu economie. 

Ce determină aceste momente? Când este mai bogată, mai adâncă și 
mai cuprinzătoare ființa noastră spirituală și când este mai puţin 
cuprinzătoare? Noi putem să constatăm când, într-adevăr, sânt momentele 
în care această ființă spirituală este mai cuprinzătoare; aş putea să zic, într-o 
altă formă, că sânt epoci în care sântem mai aproape de Dumnezeu și altele 
în care sântem mult mai îndepărtați de Dumnezeu. De ce? Dumnezeu știe. 
Eu nu explic lucrurile, numai constat cum se întâmplă și fac, propriu-zis, 
morfologie, şi atunci spun: ființa noastră este mai adâncă, mai 


cuprinzătoare, mai deschisă pentru acest mister al existenței, când acel 
precipitat este mai bogat. 

Vasăzică, există o diferență — și vom vedea imediat, ca să nu credeţi că 
eu scornesc şi inventez, ci mă refer la tipuri precise de cultură, de filozofie 
şi de artă —, există o diferenţă cantitativă, aş zice, între reziduurile acestea, 
între impresionabilităţile diferite ale ființei noastre spirituale. 


3. Problema „culturii“ şi problema „salvării“. 

Pentru ca să spui ceva însă, îţi trebuie un anumit instrument de 
exprimare. Este natural. Numai atunci intri propriu-zis în domeniul culturii: 
când mergi la formulare. Poţi să trăieşti în viaţa spirituală, să valorifici 
existenţa, să te plasezi în mijlocul acestei existenţe; dar atâta vreme cât n-ai 
formulat, nu ești încă în domeniul culturii. Ceea ce germanii numesc das 
Gestalten, modelarea sau ființarea, transformarea în ființă, formularea 
aceasta este absolut necesară pentru existenţa culturii. Adică, nu poţi să 
valorifici obiectul de cultură decât atunci când ai trecut în această operaţie 
de gestalten, de formulare. 

Acum fac o digresiune, căci până acum n-am făcut nici una. Nu spun că 
cultura este un bun necesar: ne putem lipsi de cultură; valorificarea realităţii 
însă este un lucru de care nu ne putem lipsi. Stăm întotdeauna sub 
imperativul valorificării realității externe obiective. Acestei operaţii nu ne 
putem sustrage; pe când celei de a doua operaţii, de formulare, care 
constituie cultura, acesteia ne putem sustrage. 

De aceea, să nu credeţi d-voastre despre cultură că poate să fie un ideal. 
Am văzut multă lume care creează din cultură un ideal. — Aud că ești om 
deștept, dacă eşti deștept, de ce nu scrii, domnule? — De ce să scriu? — 
Am auzit că gândești cu capul dumitale. — Gândesc. — Atunci de ce nu 
scrii? — De ce să scriu, domnule? — Nu înțeleg: dar cultura?! — Ce am eu 
cu cultura? — Atunci dumneata gândești, dar nu eşti om de cultură? — Păi 
sigur că gândesc. — Atunci cum? 

El nu-şi dă seama că cultura este ceva propriu-zis adăugat vieţii 
spirituale, că formularea aceasta este un proces la care, de cele mai multe 
ori, se poate să ajungem, dar care rămâne totuși adăugat vieţii spirituale, 
fără să-i fie esenţial. Este adevărat că, prin această formulare, prin acest bun 
al culturii, pot să iau cunoştinţă, să comunic cu viaţa spirituală a altora, dar 
nu este adevărat că bunul culturii este țelul către care se îndreaptă cu 
necesitate viaţa spirituală. 


Deci aşa-numita filozofie şi aşa-numita artă sânt elemente constitutive 
ale culturii umane, dar nu sânt elemente absolut necesare ale salvării 
umane: un om poate să fie mântuit fără să fie om de cultură. Nu 
deşteptăciunea şi nu creaţia în ordine spirituală te salvează. Mai degrabă s- 
ar putea spune că creaţia în ordine spirituală te pierde, căci te face să 
confunzi neesenţialul, epifenomenul, cu faptul esenţial însuși, pentru că de 
la un moment dat începi să devii servitor al acestui epifenomen al culturii: 
mai fac un roman, mai scriu o carte de filozofie, mai scriu una. — Câte? 
Încă una, şi uiţi de unde ai plecat. Uiţi că biata carte de filozofie pe care ai 
scris-o tu, oricât de genială ar fi, nu este decât un reflex, întotdeauna cu 
mult mai palid, cu mult mai puţin viu decât viaţa spirituală din care a plecat. 
O să spuneţi d-voastre că sânt nihilist. — Dacă sânt: ce? Mie îmi este bine 
aşa! 


4. Forme tipice de viaţă spirituală şi tipuri de cultură: romantism, 
clasicism. 

Vasăzică, dacă am ceva de spus și pentru că uneori trebuie să spun, am 
nevoie de un instrument de exprimare. Aceasta însemnează că orice operă 
de cultură este constituită din două elemente, pe care le învăţaţi d-voastre la 
politică sau la estetică, sub numele de fond și formă — lucruri pe care le 
ştiţi, numai că eu le spun altfel. Ei bine, raportul acesta dintre fond și formă 
nu este un raport constant. Adică, o formă este perfectă atunci când exprimă 
fără rest fondul. Dar puterea de exprimare a formei nu stă întotdeauna în 
raport de perfecţiune faţă de fond. Sânt momente în care forma stă sub 
bogăţia fondului, sânt momente în care se echilibrează cu fondul şi sânt 
momente în care forma stă deasupra bogăției fondului. 

Acesta este iarăşi un adevăr simplu de tot, pe care d-voastre singuri 
puteţi să-l verificaţi. Când se întâmplă că fondul este mai bogat decât 
forma? Probabil în momentele despre care vorbeam eu că știința noastră 
spirituală este mai cuprinzătoare. De altfel este un lucru foarte ciudat că 
adâncimea noastră stă, de obicei, în raport invers cu puterea noastră de 
exprimare, cu forma; adică, cu cât viaţa noastră lăuntrică este mai puternică, 
cu atât forma este mai insuficientă. 

Pe noi aci nu ne preocupă, propriu-zis, atât forma, cât ceea ce se petrece 
în noi, iar ceea ce iese în afară iese din plinătatea ființei noastre spirituale. 
Primele manifestări de artă sânt un scâncet, o exclamaţie, o interjecţie, fie 
că este vorba de arta plastică, de lirică, de muzică sau de filozofie. Primele 


manifestări culturale sânt scâncete. Aceasta însemnează că prea plinul 
nostru ne face să gemem de plinătatea noastră spirituală, iar acest geamăt 
este primul semn. D-voastre sânteţi la o vârstă în care puteţi verifica 
aceasta; când sânteţi îndrăgostiți — acei care sânteți —, gemeţi de bucurie 
lăuntrică; când începi să te plictiseşti, geamătul acesta se transformă în 
versuri, dar, la început, vă asigur că nu aveţi nici unul vreme de versuri: este 
un prea mare tumult în tine pentru ca să poţi ști şi organiza mijloacele de 
exprimare. Se potrivesc acestea și în filozofie, și în cultură, și în artă în 
genere. Întotdeauna când această operă de cultură, filozofie sau artă spun 
puţin şi sugerează mult, adică fondul depăşeşte cu mult forma, forma 
plesneşte sub presiunea fondului. Iar formula aceasta se cheamă romantism. 

Îmi aduc aminte că dl Iorga, cu definițiile lui geniale, de stă mintea în 
loc câteodată, dă o extraordinară definiție a romantismului. Dl Iorga, la un 
curs de istorie, căci și dânsul face digresiuni ca mine — sau eu fac 
digresiuni ca dânsul —, ne spunea că romantismul nu cunoaşte decât două 
culori: roșu şi negru; nu cunoaște decât noaptea și sângele curgând. În 
această glumă se cuprinde tot romantismul: este noapte și curge sânge. Este 
formula pasiunilor tari şi neclare sau o viață lăuntrică puternică, 
învolburată, vijelioasă și neclară, care n-a ajuns încă la formulare. Forma 
este mai săracă întotdeauna față de fond. Luaţi d-voastre istoria literaturii şi 
vedeţi ce însemnează romantismul: nu se verifică formula aceasta a unui 
fond care depășește în intensitate forma? Nu există perfecţiune formală în 
romantism. Nu este perfecțiune formală nici în Victor Hugo, nici în Alfred 
de Musset, nici în Petrarca, nici în Tieck, nici în Novalis, nici în Hesiod şi 
nici în Homer. Nu există perfecţiune formală în literatura rusească, ci toată 
literatura rusească, din a doua jumătate a veacului al XIX-lea, este complet 
amorfă din punctul acesta de vedere. 

Presupuneţi d-voastre că, la un moment dat, fondul și forma se 
echilibrează, cum ar fi sonda de la Moreni, care arde, dar începe să se 
isprăvească, iar ce arde se poate capta. Când forma și fondul se ţin în 
echilibru perfect, avem formula clasică. 

În sfârşit, presupuneţi că perfecțiunea formală merge crescând, pentru 
că omul încearcă mereu să-și perfecţioneze instrumentul de exprimare, şi 
această perfecţiune formală sau această excelenţă formală merge crescând, 
pe câtă vreme fondul lăuntric sărăceşte; atunci avem o a treia formă, un al 
treilea tip de cultură, pe care eu l-aş numi baroc, și în care precumpăneşte 
elementul formal asupra fondului. 


Parnasianismul din literatură este baroc; Spătrenaissance (isprăvitul 
Renașterii), isprăvitul goticului, stilul flamboiant, este baroc. Cum se face 
că barocul este totdeauna curb, întrebuinţează foarte mult linia curbă? Tot 
aşa, prin precumpănirea elementului formal. 

Toate se explică: ionic, doric și corintic însemnează romantic, clasic şi 
baroc; romantism, clasicism şi parnasianism, în literatură, însemnează 
același lucru; în filozofie, se verifică perfect: barocă este toată filozofia 
universitară, pentru că oamenii n-au să spună nimic, pentru că ei vorbesc 
„despre“ ce a spus cutare; ce spun ei nu auzi niciodată, iar aceasta este 
baroc, formula cea mai caraghioasă, a filozofiei. Romantică este o filozofie 
de început şi neintelectualistă, tocmai pentru că raţiunea, instrumentul de 
exprimare, este insuficient pentru exprimarea fondului. Toți filozofii 
antiintelectualiști sau neintelectualiști sânt romantici: Bergson este un 
romantic, Hegel a fost romantic, Giordano Bruno a fost romantic, Socrate a 
fost romantic, Aristotel, profesor de filozofie, este baroc, Platon a fost 
clasic, Kant, Descartes au fost clasici prin excelenţă; tot raționalismul este 
clasic. 

Vasăzică, ceea ce spun eu nu sânt lucruri luate din vânt, ci se verifică în 
realitate; şi pretind că există aceste trei tipuri speciale de cultură, tipuri 
speciale în încercarea noastră de a prinde absolutul: romantic, clasic și 
baroc. Toţi epigonii în filozofie fac parte din baroc. În sensul acesta, 
Schopenhauer este pe de o parte romantic, dar pe de altă parte este baroc. 
Malebranche este și el, într-un oarecare fel, baroc. Postaristotelismul este 
baroc. Neoplatonismul pot să spun că este romantic într-un oarecare fel, de 
fapt, el este baroc. Ș.a.m.d. 

Zic deci: există trei forme tipice în viaţa spirituală. Aceste forme tipice 
nu sânt unice, ci revin în istoria vieţii spirituale. 

Și ele sânt caracteristice pentru diferite momente ale acestei istorii a 
lumii vechi și a lumii noi, fără îndoială, dar înăuntrul lumii vechi și al lumii 
noi. Tipuri ca baroc, clasic și romantic revin neîncetat, revin ritmic, se 
succed unul după altul, fără ca să se înserieze pe o singură linie, ci 
suprapunându-se într-un oarecare chip — căci eu pot să suprapun istoria 
nouă pe cea veche și să clasez elementele clasice, romantice și baroce din 
acele două istorii. 

Aceasta însemnează tipuri de spiritualitate romantică, clasică şi barocă, 
tipuri de spiritualitate care rezultă din dozarea deosebită a raportului dintre 
fond şi formă, în opera de cultură. Cu ajutorul acestor elemente, adică 


lumea veche și lumea nouă, precum și cu aceste trei tipuri: romantic, clasic 
şi baroc, cred că am creat instrumentul suficient necesar pentru ca să 
înțelegem într-adevăr ceea ce se numește istoria logicii; așa că, după 
Sărbători, vom începe să analizăm, în lumina sau cu ajutorul acestor 
elemente generale, aşa-numita literatură logică. Vom vedea ce însemnează 
propriu-zis istoria logicii, nu aşa cum o găsiți d-voastre înșirată pe sfoară, 
ca covrigii, ci aşa cum răsfrânge în adevăr momente din viaţa noastră 
interioară. Pentru că fondul şi activitatea spirituală din această literatură 
logică reprezintă un aspect care trebuie să le verifice pe toate celelalte. Este 
un aspect al spiritualității umane în genere; și, dacă acest aspect al 
spiritualității umane în genere este un tot organic, atunci ceea ce trebuie să 
spunem despre logică trebuie să se poată spune despre toate aspectele 
spiritualității umane. D-voastre aţi văzut că am arătat cum se pot verifica 
romantismul, clasicismul și barocul în domeniul artei, în domeniul plasticii, 
în domeniul literaturii și în domeniul filozofiei. 

Vasăzică, acesta este postulatul întregilor mele considerații: anume că 
există o corespondenţă între diferitele aspecte ale spiritualității umane. 
Istoria logicii, prin urmare, nu mă interesează numai ca să știu ce a scris 
cutare şi cum a scris cutare, ci mă interesează întru atât, întru cât este un fel 
de şiră a spinării a istoriei spiritului european în genere. Vom vedea deci 
care este istoria logicii. 


V. ÎNDREPTĂȚIREA ISTORIEI LOGICII 


1. Obiectul „cursului de istorie a logicii“: istorie a concepțiilor asupra 
logicii. 

2. Tipuri de logică. 

3. Tipuri de logicieni. 

4. Caracterul social al „gândirii formulate“ face posibile tipurile de 
logică și de logicieni. 

5. „Logica pură“ este un concept și nu o realitate. Elementele „impure“ 
sânt revelante pentru determinarea tipurilor de logică și logicieni. 


1. Obiectul „cursului de istorie a logicii“: istorie a concepţiilor asupra 
logicii. 

În cele câteva ore cât ne-am întreţinut până acum asupra istoriei logicii, 
am avut prilejul să lămurim câteva concepte fundamentale în legătură cu 
istoria. Dacă vom lămuri anumite lucruri, iarăși elementare, dar de primă 
necesitate, în legătură cu logica, vom avea tot materialul necesar ca să 
procedăm la o schiţă a istoriei logicii. 

Când vorbim de istorie a logicii, nu ne gândim la logica omenească, aşa 
cum se prezintă ea în diferitele manifestări, ci la reflexiile oamenilor asupra 
gândirii omenești. Vasăzică este vorba nu de structura spiritului omenesc, 
ceea ce ar fi de asemenea o chestiune interesantă, ci mai ales de părerile pe 
care oamenii le-au avut, la un moment dat, asupra structurii acestui spirit. 

Este evident că există diferite mentalități logice. Faptul existenţei 
acestor mentalități este pus în legătură cu o putinţă de evoluţie a spiritului 
omenesc în genere: adică și în domeniul structurii logice a omenirii se face 
evidentă uneori necesitatea de a interpreta evolutiv lucrurile. Aceeași 
tendinţă de a înşira lucrurile pe sfoară, pentru ca să le poţi purta mai comod, 
şi pe urmă aceeași confuzie între comoditatea înșirării lucrurilor pe sfoară și 
felul cum se întâmplă aceste lucruri în realitate. 

Pentru motive pe care n-am nevoie să le expun aci — şi care fără 
îndoială că-și vor găsi locul, poate anul viitor, într-un curs de metafizică —, 
eu nu împărtăşesc această metodă și această părere evoluționistă. Spiritul 
omenesc este aşa cum l-a făcut Dumnezeu, o dată pentru totdeauna, iar 
posibilitatea de a trece de la așa-numita mentalitate primitivă la mentalitatea 
evoluată este foarte redusă. Cine s-a născut cu mentalitatea primitivă, cu ea 


rămâne toată viața — poate el să ajungă chiar profesor de filozofie; și cine 
s-a născut cu mentalitatea evoluată, evoluat este, chiar dacă rămâne la 
scaunul de cizmar, toată viaţa și generaţie de generaţie. 

Vasăzică, pentru mine, după cum există specii de animale bine distincte 
— aşa le-a făcut Dumnezeu o dată pentru totdeauna —, tot aşa există specii 
de oameni bine distincte. Trecerea de la o specie la alta este o 
imposibilitate. De aci şi impenetrabilitatea care există între oameni, ca 
înţelegere și ca întovărășire, ca afinitate spirituală. Nu admit prin urmare — 
pur şi simplu pentru că nu vreau, deocamdată; când va fi să explicăm, vom 
explica —, nu admit teoria evoluționistă în materie de structură logică, ci 
admit existenţa unor tipuri logice deosebite, structural deosebite. 

Ceea ce ne interesează pe noi, aci, nu este însă existenţa tuturor acestor 
tipuri, ci tipurile care se aseamănă cu noi. Ştiţi că se fac studii, astăzi, 
asupra mentalităţii primitive şi se spune: așa a fost toată lumea la început. 
Este fals. Dacă aceste populaţii primitive sânt cum a fost lumea la început, 
de ce nu s-au dezvoltat și ele să ajungă așa cum sântem noi astăzi? Nu se 
poate spune că populaţia primitivă de astăzi — un oarecare trib din Africa 
— reprezintă o fază anterioară spiritului nostru; pentru că, dacă în adevăr 
aşa ar fi, atunci şi această fază anterioară ar reprezenta o soluţie de echilibru 
şi ar trebui să fie depăşită. Noi însă constatăm că spiritul cutărui trib din 
Africa s-a anchilozat în formele acelea, n-a avut germenul evolutiv, am zice 
în limbajul de astăzi, aşa că nu se poate face o analogie între mentalitatea 
„primitivă“ şi mentalitatea noastră anterioară. Nu putem cerceta aceste 
mentalități şi pentru alt motiv: nu ne interesăm de altă mentalitate, de altă 
structură logică, decât de a noastră. Nu facem deci istoria structurilor 
logice, ci istoria părerilor oamenilor asupra structurii logice de tipul nostru. 
Aşa se încercuiește materialul pe care-l avem de studiat. 


2. Tipuri de logică. 

Acum, evident că teoriile de logică sânt foarte deosebite. Noi ştim 
aproximativ ce însemnează logică şi ce însemnează o teorie asupra logicii 
omenești. În forma ei cea mai pură, disciplina logicii se ocupă cu studiul 
gândirii omenești sau, mai exact, cu studiul şi descoperirea legilor gândirii 
formulate. Vasăzică, nu mintea omenească, în mecanismul ei, ci rezultatul 
activităţii acestei minţi, gândirea, și nu gândirea în genere, ci o anumită 
gândire: gândirea formulată. Nu exprimată, ci formulată; pentru că, dacă 
cineva va face un semn, de exemplu semnul „leşi afară!“, aceasta nu este 


încă o gândire formulată. Înţeleg perfect ce vrei să spui, însă aceasta încă nu 
se numește o gândire formulată: ea este exprimată într-un fel oarecare, dar 
nu este formulată. 

Vasăzică, logica se ocupă cu cercetarea legilor gândirii formulate. Așa 
fiind, ceea ce ne interesează pe noi este gândirea formulată, ca un obiect 
gata, existând înaintea noastră, și care n-are nici un fel de legătură cu aşa- 
numitele științe psihologice sau discipline anexe. Pe noi ne interesează 
rezultatul activităţii minţii omenești, şi anume al unei activități determinate: 
activitatea de gândire — pentru că mintea omenească mai are şi alte 
activități —, şi ne interesează acest rezultat nu în raporturile lui, de pildă, cu 
ceea ce el exprimă, ci în el însuşi. De aceea, logicianul operează oarecum 
asupra unui material închis în el însuși. Că acest material închis în el însuși 
are tendinţa de a evada, că închide în el anumite indicaţii care-l depășesc, 
aceasta este iarăşi adevărat, dar este o problemă care nu interesează 
disciplina logicii ca atare, ci interesează alte discipline. Logica propriu-zisă 
se mărgineşte, prin urmare, la acest obiect precis: gândirea formulată, în ea 
însăşi. Veţi spune că gândirea formulată, în ea însăși, fiind un obiect precis, 
cu contururi bine definite, fiind ceva dat nouă în mod obiectiv, trebuie să 
ducă la anumite rezultate, care sânt valabile o dată pentru totdeauna. În 
cazul acesta, este evident că n-am mai avea de-a face cu istoria logicii, 
pentru simplul motiv că, fiecare văzând același lucru în același obiect, 
soluţiile ar fi o dată pentru totdeauna date în chip precis şi, soluţia fiind una, 
nu mai poate fi vorba de istorie. 

De fapt, lucrurile nu se petrec așa, și aceasta din mai multe motive. Mai 
întâi, pentru că nu vedem întotdeauna același lucru în același obiect; şi, al 
doilea, pentru că ceea ce numim noi același obiect nu este întotdeauna 
același obiect. Dacă am o vioară, o vioară este pentru toată lumea 
aproximativ acelaşi lucru. Nu insist asupra faptuiui că această vioară poate 
să ia diferite forme, pentru că, chiar dacă ar lua diferite forme, ajungem la 
un moment dat la o formă optimă, care este tipul și rămâne forma definitivă. 
Dar mă gândesc, de pildă, că pot să cânt mai mult, la vioară, pe două 
coarde, şi altul pe trei coarde. Veţi zice că sânt anumite reguli sau anumite 
poziţii, cum se numesc la vioară, și, prin urmare, că fiecare notă trebuie să 
fie luată într-un anumit loc. Da, după regulă, fiecare notă trebuie să fie luată 
într-o anumită condiţie. Numai că lucrurile nu se întâmplă întotdeauna după 
regulă. Există un coeficient personal care intervine în toate acțiunile noastre 
şi care face ca eu să iau o notă într-un fel, iar altul în alt fel. De aceea, când 


asistați la un concert de orchestră, vedeţi că, oricât de disciplinată ar fi ea, 
arcuşurile nu merg întotdeauna la fel — deşi se întâmplă câteodată să 
meargă la fel —, dar aceasta nu însemnează nimic, pentru că, dacă închideţi 
ochii, nu veţi constata ceva rău în orchestră. Căci d-voastre ştiţi că orchestra 
este pentru urechi, nu pentru ochi. 

Vasăzică, acelaşi instrument poate să fie întrebuințat în feluri diferite; 
adică există fără îndoială un instrument de gândire, există fără îndoială 
anumite elemente care intră în exercițiul acestui instrument de gândire; dar 
elementele n-au o întrebuințare fixată și, tocmai din această cauză, în 
gândirea formulată, găsim urmele acestei variate întrebuințări de elemente. 
Şi pe când, de pildă, într-un anumit moment, mintea omenească 
întrebuinţează, să zicem, cu preferință un anumit tip de judecăţi, într-un alt 
moment ea poate să întrebuinţeze alt tip de judecăţi; sau pe când, de pildă, 
eu, astăzi, întrebuinţez de preferință un raţionament, mâine altul, poimâine 
pot să întrebuinţez de preferință alt raționament. Pe de o parte, obiectul 
însuşi al logicii nu rămâne întotdeauna același; pe de altă parte, nu văd în 
același obiect întotdeauna același lucru. Este iarăşi un adevăr fundamental 
pentru justificarea existenţei acestei preocupări a istoriei logicii. 


3. Tipuri de logicieni. 

Într-adevăr, ceea ce văd eu în lucru este mai ales ceea ce pun eu în 
lucru. Aceasta o ştiţi d-voastre de la psihologie. Când mă prezint în faţa 
unui obiect pentru ca să-l cercetez, pentru ca să-l cunosc, aduc deja cu mine 
un anumit material. Acest material îl proiectez înainte, îl proiectez în afara 
mea și încadrez, cu ajutorul lui, obiectul care-mi stă în faţă. Eu nu știu cum 
învăţaţi la psihologie, însă mie mi-a rămas de multă vreme un cuvânt în cap, 
pe care nu pot să-l scot, — este adevărat că nici n-am încercat prea mult să-l 
scot. Ideea mea este, anume, că determinarea obiectului din afara noastră se 
face prin negaţie, nu prin afirmaţie; adică eu arunc înaintea mea o seamă de 
cunoștințe, o experiență a mea, și pe urmă încerc să potrivesc obiectul care- 
mi vine din afară în această experienţă. Este ca şi cum aţi avea, de pildă aci, 
găuri de diferite forme, ați mai avea o bilă și aţi purta această bilă peste 
toate găurile, ca să vedeţi unde se potriveşte. Cam aşa se întâmplă cu 
cunoștința noastră. Faptul acesta, vedeţi, nu este evident atunci când 
obiectul ni se prezintă în condiţii optime de cunoștință; el însă devine, dacă 
nu evident, cel puţin o problemă de îndată ce condiţiile de cunoștință sânt 
minime. Dacă, de pildă — dau un exemplu pe care l-am mai dat —, ieşi pe 


câmp și vezi departe un obiect, zici că este o căpiță de fân, şi, dacă te uiţi 
mai bine, zici că este un om călare, iar, dacă te uiţi și mai bine, zici că este o 
cumpănă de puț ruptă sau altceva. Ce faci? Încerci anume să potrivești 
imaginea neclară pe care o ai de la obiectul din afară pe experienţa ta 
trecută; impresiile din afară le încadrezi în cunoştinţele tale. Vasăzică, nu 
sânt impresiile din afară pe care le consideri în ele însele, ca să spui că este 
cutare lucru, ci sânt impresiile din afară pe care le compari cu ceva existent 
dinainte. Este un fel de operaţie de ordonare, în același fel în care această 
operaţie de ordonare se face în matematică: la fiecare obiect faci să 
corespundă un alt obiect. Cam aşa se întâmplă și în cunoștința noastră. 
Fiecare imagine din afară o faci să corespundă unei experienţe pe care deja 
o ai, iar când cunoștința a avut loc şi când obiectul, pe care-l cunoşti acum, 
este ceva nou, această noutate constă în diferenţa pe care o stabileşti între 
impresiile pe care le primeşti acum proaspăt şi experiența pe care o ai. 
Vasăzică, noutatea este un fenomen diferenţial. 

Prin urmare, în adevăr, tot ceea ce primim noi din afară se raportează la 
ceva de la noi. Cunoștinţa noastră este întotdeauna în funcţie de ceea ce 
avem în noi. Vă închipuiţi însă că experienţa personală a fiecăruia variază 
de la om la om şi, ca atare, noi ne prezentăm în faţa unui obiect fiecare în cu 
totul altă atitudine, adică ne prezentăm cu atitudinea care ne este hotărâtă de 
experiența noastră personală, a fiecăruia. Aceasta însemnează că eu voi 
raporta imaginile mele la o grupă de fapte, şi vecinul meu la o altă grupă de 
fapte. Un copil care a trăit până la vârsta de 12 ani la țară are o cu totul altă 
experienţă și cu totul alt vocabular decât un copil de la oraș. Prin urmare, de 
îndată ce experienţa noastră este deosebită, iar cunoştinţa noastră este în 
funcţie de experienţă, însemnează că tot ceea ce nu este clar, tot ceea ce are 
nevoie de o completare a noastră variază de la individ la individ, după 
experienţa fiecăruia. 

Apoi, în filozofie și în logică, pentru ca să ne oprim la cazul nostru, 
avem de-a face cu lucruri neclare, care au nevoie de împlinire din partea 
noastră, iar această împlinire o facem fiecare așa cum vrem noi, după 
experiența noastră; și după cum un obiect, situat în afara facultății noastre 
de percepţie sigură, este pentru un orăşean un om călare, și pentru un ţăran 
o cumpănă de puț, tot aşa se poate ca, în privința considerării structurii 
logicii a spiritului omenesc, pentru o epocă sau pentru un tip de cunoaştere 
a lucrurilor să însemneze ceva, şi pentru alt tip de cunoaştere să însemneze 
altceva. Există, prin urmare, în afară de deosebirea de care vorbeam 


adineauri şi care este obiectivă, deosebirea funcţională înăuntrul structurii 
logice, există și o altă deosebire în teoriile pe care le facem asupra logicii 
omeneşti: deosebirea subiectivă, care porneşte de la acela care face 
constatările. Două motive sânt, ca atare, care fac posibilă existenţa istoriei 
logice. 


4. Caracterul social al „gândirii formulate“ face posibile tipurile de 
logică și de logicieni. 

Din consideraţiile de până acum, încă nu sânteţi prea lămuriţi, pentru 
că, de îndată ce, pe de o parte, există o mulțime de elemente constitutive ale 
spiritului omenesc și deci o infinitate de combinaţii posibile ale acestor 
elemente, iar, pe de altă parte, există o infinitate de observatori ai acestor 
elemente, atunci, fără îndoială, veţi zice că nu mai știți ce este logică şi ce 
nu este logică. Soluţiile în domeniul problematicii logice sânt infinite, şi 
atunci însemnează că nu este posibil să facem o istorie a logicii, pentru că 
nu avem de-a face cu elemente care să fie pasibile de a intra în ştiinţă. Cu 
haosul nu se poate face nimic. 

Lucrul acesta chiar așa grav nu este, pentru că și individul este pasibil 
de a fi încadrat în cunoștința ştiinţifică; şi, probă că este aşa, este că există 
în genere istorie. Numai că, în cazul nostru, nu trebuie să mergem așa de 
departe şi nici nu trebuie să luăm apărarea pe o poziţie aşa de radicală. 
Pentru că, chiar dacă în teorie există o infinitate de combinaţii ale 
elementelor constitutive ale gândirii omeneşti, iar, pe de altă parte, dacă 
există, iarăși teoretic, o infinitate de subiecte care să cunoască această 
structură, adică să facă logică, totuşi în practică lucrurile nu se întâmplă așa. 
Nu se întâmplă, pentru că, pe de o parte, există tipuri înăuntrul structurii 
logice, iar, pe de altă parte, există tipuri înăuntrul observărilor asupra 
acestei structuri. Că există tipuri, adică forme analoge, forme asemănătoare 
înăuntrul structurii logice, este oarecum explicabil: structura noastră 
spirituală nu este totdeauna o realitate care se manifestă numai pentru sine. 
Eu, când, gândind, ajung la formularea unui gând, însemnează că gândesc 
nu pentru mine, pentru că a gândi pentru mine îmi este suficient și fără să 
formulez și fără să exprim; eu gândesc pentru mine și fără imagini, gândesc 
pentru mine și fără să ajung la forme definitive, la formulare, la formare, la 
operaţia de gestalten, de a forma. Când ajung să formulez gândirea, 
însemnează că sânt împins la aceasta de o necesitate, care este transmiterea 
gândirii mele. Dar, dacă în operaţia de gândire este închis oarecum acest 


germene al transmiterii, gândirea formulată este o realitate, nu individuală, 
ci o realitate socială. Adică, cu toate că ea se naște în mintea mea și cu toate 
că operaţiile care se fac până să ajung la formulare sânt făcute de mine 
personal, ele nu pot să fie prea deosebite de acelea ale semenilor mei, 
tocmai prin schimbul acesta de gândiri formulate, datorită căruia ajungem 
să ne roadem asperitățile individuale. Coeficientul personal al gândirii 
scade şi ajungem oarecum la un fel de formulă medie. 

Vasăzică, într-un anumit moment, diferitele gândiri formulate trebuie să 
fie cam de aceeași structură, în virtutea faptului că ele sânt instrumente de 
schimb între diferite conştiinţe; și, ca atare, trebuie să reprezinte oarecum o 
unitate de schimb. Este ceva analog cu ceea ce se petrece în comerţ: fără 
îndoială că în Germania plăteşti cu mărci, în România cu lei, dar eu trebuie 
să am o unitate pentru ca să pot să fac o plată şi în Germania, și în România, 
în speţă etalonul aur. Cam așa se întâmplă și cu gândirea noastră, numai că, 
în loc să fie etalonul aur, este altceva, deşi etalonul este tot ceva arbitrar. Pe 
vremuri, unitatea de schimb era mielul. Este foarte interesant că, după 
revoluţia rusească, s-a introdus ca unitate de schimb mielul de un an. 
Cumperi sare în valoare de un miel de un an și vinzi doi boi pe atâția miei 
de un an. Și ştiţi că pe latinește moneda se zice pecunia, cuvânt care vine de 
la pecusl18l. 

Vedeţi cum se repetă evenimentele! Credeţi d-voastre că mujicul din 
Rusia știa de pecunia şi pecus? Vedeţi cum se creează tipurile? 
Împrejurările creează tipurile. Aşa se întâmplă şi în structura noastră 
spirituală: se stabileşte o unitate şi, de aceea, în anumite momente, anumite 
elemente din această claviatură a gândirii omeneşti sânt mai întrebuințate. 

Prin urmare, tipuri, tipuri logice, există. Pe de altă parte însă, există şi 
tipuri de interpretare, adică noi toţi, care stăm aplecaţi deasupra materialului 
aceasta: gândirea formulată, ca să-i studiem legile, nu sântem infinit 
deosebiți — sântem așa teoretic numai. Nu sântem infinit deosebiți, pentru 
că există, în virtutea convieţuirii noastre, în virtutea participării noastre 
aproximativ la aceeași experiență, anumite asemănări structurale. În afară 
de asemănarea structurală fiziologică, mai există între noi şi o asemănare 
structurală provenită din experienţa noastră, care este aproximativ aceeaşi. 
Vasăzică, şi aci se pot stabili tipuri: tipuri în întrebuințarea diferitelor 
elemente constitutive ale structurii noastre logice şi tipuri printre 
observatorii gândirii formulate; deci tipuri printre logicieni și tipuri între 


logici. Cu crearea acestor tipuri, se face posibil şi studiul știintific al 
fenomenului acestuia. 


5. „Logica pură“ este un concept şi nu o realitate. Elementele „impure“ 
sânt revelante pentru determinarea tipurilor de logică și logicieni. 

Vasăzică, vedeţi încă o dată, istoria logicii este posibilă. De ce vă spun 
eu însă toate aceste lucruri? Ceea ce am definit noi, propriu-zis, a fost 
logica în forma ei pură. În forma ei pură, logica nu există nicăieri; nu există 
nici un manual de logică și nici o lucrare a unui logician care să facă logică 
absolut pură. Experienţa fiecăruia dintre noi este aşa de hotărâtoare asupra a 
ceea ce spunem și a ceea ce cunoaștem, încât nu se poate vorbi de o 
detaşare a acestui obiect de toate contingențele. Logica pură nu există 
nicăieri, n-a existat niciodată, în același fel în care nu există nicăieri, în 
realitate, tipul de om pe care-l învăţăm noi în fiziologie. Nu există de pildă 
om sănătos. Noi știm ce ar fi să însemneze un om sănătos: este acela la care 
echilibrul funcţiilor merge după formula cutare, cum învăţăm în fiziologie. 
Dar acest om sănătos nu există nicăieri. Există om căruia noi îi zicem 
sănătos, care este perfect sănătos, dar care se depărtează mai mult sau mai 
puţin de acest tip pur ştiinţific: abstracţie, nu realitate. Așa se întâmplă și în 
logică. 

Numai că, în forma aceasta pură, logica nu se prezintă niciodată; şi apoi 
trebuie să înțelegeţi ce însemnează că ea se prezintă amestecată. Sânt unii 
oameni care spun că logica se poate face cu teoria cunoștinței sau că logica 
se poate face cu metafizica ori cu psihologia, ca și cum ai spune că o rață se 
poate găti cu măsline, cu păstârnac sau cu castraveți. În logică, nu este așa: 
logica nu se face cu teoria cunoștinței, cu metafizica sau cu psihologia, ci 
logica iese dintr-o preocupare metafizică sau dintr-o preocupare psihologică 
sau dintr-o preocupare gnoseologică; adică experiența mea anterioară este 
precumpănitor metafizică, psihologică sau gnoseologică. Eu interpretez 
realitatea logică în cadrul acestei experiențe a mea, ceea ce însemnează că 
logica creşte pe un anumit teren, dintr-un anumit teren, are anumite 
rădăcini. Aceasta ne duce la concluzia că, în istoria logicii, ne interesează 
foarte mult de ce anume știință-anexă — cum se zice fals în lecţiile 
elementare de logică — este întovărăşită logica într-un anumit moment, 
pentru că tocmai această ştiință-anexă este elementul hotărâtor pentru 
structura spirituală din momentul acela. Poate să spună cineva disprețuitor, 
un logician pur, care habar nu are de realitate, că logica greacă este toată 


metafizică, sau că logica pozitivă din veacul al XIX-lea este toată 
psihologică, și că nu mai scăpăm odată de școliile acestea. Dar acestea nu 
sânt școlii. Sânt faptele principale, consideraţia logică s-a adăugat pe aceste 
şcolii, cum le zic eu; consideraţia sau preocuparea logică creşte din această 
structură spirituală, metafizică, pozitivistă sau mai ştiu eu cum. Vasăzică, 
ceea ce ia lumea de obicei drept anex şi consideră drept un fel de musafir 
nepoftit trebuie să fie considerat nu ca anex, ci, dimpotrivă, ca indicator de 
cea mai mare importanţă pentru coloratura spirituală a unui anumit moment. 
Întrucât dar nu există nicăieri tipul pur de consideraţie logică, elementele de 
impuritate din teoriile logice sânt de cea mai mare importanță în istoria 
logicii. Aceste elemente de impuritate nu provin însă, după cum vedeţi, din 
obiect, ci din subiect, aşa că diferenţa între tipurile logice rezultă din 
întrebuințarea deosebită a claviaturii logice, și diferenţele de tipuri logice 
rezultă din structura spirituală deosebită a observatorilor asupra logicii. Este 
evident că în consideraţiile noastre care vor urma nu vom cerceta deosebit 
partea întâi și partea a doua, ci punctele acestea de vedere se vor amesteca 
întotdeauna. Ce ne interesează pe noi este tipul logic, iar în acest tip logic 
va trebui să arătăm care este elementul de diferenţiere provenit din structura 
spiritului uman în acel moment și care este elementul de diferențiere 
provenit din structura observatorilor asupra acestui fenomen. 

Dar veţi zice: dacă ţii seamă de toate lucrurile acestea, nu te contrazici? 
Dacă există diferite tipuri logice, nu există şi o evoluţie a lor? Nu mă 
contrazic deloc, pentru că pe mine nu mă interesează şi nu cred că există o 
legătură între aceste tipuri logice; în orice caz, nu sânt obligat să fac 
legătura aceasta. Prin urmare, să nu credeţi deloc că voi studia o curbă a 
acestor tipuri. Că ele se înşiră într-un anumit fel — se poate. Aceasta rezultă 
însă nu din natura lor, ci din necesitatea noastră de sistematizare; iar 
înșirarea lor din necesitatea impusă de o lege a spiritului omenesc o contest 
în chip categoric, și concluzia aceasta, în orice caz, nu o găsesc la sfârşitul 
prelegerii de faţă. 


VI. APARIŢIA PREOCUPĂRII FORMALE: SOFISTICA 


1. Condiţiile de existenţă a activităţii filozofice. 

2. Atitudine ştiinţifică şi atitudine filozofică. 

3. Opoziția obiect—subiect: resort al activităţii filozofice. 
4. Ivirea preocupării formale: sofistica. 

5. Interesul formal dialectic al sofiştilor. 

6. Poziţia formală a sofiştilor: bază a problematicii logice. 


1. Condiţiile de existenţă a activităţii filozofice. 

Este natural că, pentru ca să existe o încercare de teoretizare asupra 
logicii, adică asupra schemelor fundamentale ale gândirii omeneşti, întrucât 
această gândire este gata făcută, deci formulată și exprimată, trebuie ca 
conştiinţa omenească să ajungă într-o fază în care să-și pună în adevăr 
problema aceasta. Dar, pentru ca să-şi pună problema, trebuie ca materialul 
să existe; pentru că, în materie de logică și de filozofie în general, nu poate 
să fie vorba de descoperirea unui material, ci trebuie ca materialul să fie, 
oarecum, creat. 

Despre ce gândim noi în logică? Asupra gândirii formulate. Gândirea 
formulată există, fără îndoială, de la începutul activităţii omeneşti, dar 
conștiința existenţei gândirii formulate este un fapt cu totul nou. Adică, nu 
este de-ajuns să existe materialul ca atare: trebuie ca el să existe pentru 
conştiinţa noastră. Însă acesta nu este un fenomen care se întâmplă de la 
sine şi este oricând perceptibil conștiinței noastre; adică nu în orice fază a 
spiritului omenesc există o activitate a conștiinței reflectate. Filozofia în 
genere ia naștere prin răsfrângerea noastră asupra noastră înşine. În măsura 
în care noi ne putem răsfrânge asupra noastră, în măsura în care avem 
interes de noi înşine, în care ne diferențiem prin urmare, ca o lume, ca un 
univers aparte în existența obiectivă, în măsura aceasta, şi în acest moment, 
putem vorbi în genere de filozofie și, prin urmare, şi de logică. Cu alte 
cuvinte, filozofia este o activitate specific umană şi ea este în directă 
legătură cu calitatea — cum zice Pascal — de „roseau pensant“, de trestie 
care gândeşte. Această calitate însă de trestie care gândeşte şi care se poate 
răsfrânge asupra ei înseşi până la cunoștința de ea însăși nu este 
indispensabilă omului; ea face parte din elementele constitutive ale omului, 
dar nu toţi oamenii își pun problema aceasta. Și, după cum nu toţi oamenii 


îşi pun problema aceasta, nu şi-o pun nici toate timpurile. Așa, de pildă, a 
doua jumătate a veacului al XIX-lea a descoperit teoria cunoștinței. A fost o 
mare revoluţie, pentru filozofi, că s-au gândit să formuleze aceste probleme 
ale teoriei cunoștinței, şi a fost așa de mare surprindere pentru ei, încât au 
zis: cine spunea că nu există filozofie metafizică? Cine spunea că totul este 
absorbit de preocuparea ştiinţifică? lată că există metafizică, pentru că 
există teoria cunoștinței. De fapt, problemele de teorie a cunoștinței s-au 
discutat întotdeauna, de când există omenirea; dar teoria cunoștinței ca 
atare: cunoştinţă a unităţii de structură a diferitelor probleme și a 
posibilității sistematizării unui grup de probleme într-o anumită unitate, 
acesta este un lucru nou. 

Cam același lucru s-a petrecut altădată şi cu activitatea filozofică în 
genere. Nu se poate spune că, până la un punct, omenirea nu uzează de 
conştiinţa reflectată și apoi începe să uzeze; iar când începe în adevăr să 
uzeze, pe urmă o ţine întruna. Nu este așa. Există perioade, în istoria 
spirituală a omenirii, în care lumea ia cunoștință de ea însăşi, și altele, în 
care refuză să ia cunoștință de ea însăși. 

Care sânt condiţiile, nu istorice, nu cauzale, ci structurale, în care se 
pune problema aceasta filozofică în genere şi uneori problema logică în 
special? Indicasem pe cea mai importantă și revin asupra ei. Nu se poate să 
existe filozofie în momentul în care nu se face separaţia între realitate şi 
imaginea acestei realități în conştiinţă. Dar veţi spune: apoi n-a existat o 
filozofie presocratică, adică nu există ionieni, eleaţi etc.? Desigur că au 
existat, însă nu știu dacă v-aţi întrebat vreodată și v-aţi pus această 
problemă elementară: credeţi d-voastre în adevăr că ceea ce citim noi în 
cărți despre ionieni face parte din istoria filozofiei? Adică orice gândire 
sistematică asupra realităţii trebuie să intre în cadrul filozofiei? Știţi că 
există o veche controversă, rezolvată mai mult sau mai puţin, care spune că, 
la început, n-a fost nici o deosebire între filozofie și ştiinţă; că gândirea 
greacă, la începutul ei cel puţin, închide în ea și filozofie, și ştiinţă. Nu ştiu 
dacă afirmaţia aceasta este chiar aşa de valabilă. 


2. Atitudine științifică și atitudine filozofică. 

În definitiv, deosebirea dintre filozofie şi ştiinţă trebuie să fie, între 
altele, și deosebirea de atitudine, a noastră, față de materialul pe care-l 
gândim. Este evident că ştiinţa presupune un fel de încercuire, un fel de 
individualizare a obiectului. Pentru ca un material oarecare să poată fi 


obiect de cercetare ştiinţifică, se cere ca el să existe pentru noi, să existe ca 
atare într-o unitate perfectă. Care sânt elementele prin care se construieşte 
această unitate a materialului ştiinţific, aceasta este o problemă deosebită. 
Spuneam rândul trecut, de pildă, că elementul constitutiv este atitudinea 
noastră față de obiect; alţii pot să spună că obiectul însuși închide în el o 
unitate anumită, sau cel puţin resorturile unei unități. Aceasta este indiferent 
pentru ceea ce avem noi să stabilim acum. Fapt este însă că materialul care 
formează obiectul ştiinţei noastre trebuie să fie individualizat, adică trebuie 
să se poată oricând trage o linie de demarcaţie între ceea ce este obiectul 
ştiinţei mele și ceea ce nu este obiectul ştiinţei mele. 

Dar individualizarea materialului care intră în cercetarea mea nu 
presupune, n-are nevoie să presupună o deosebire între acest material, între 
existenţa individuală a materialului și mine, conştiinţa care cercetează acest 
material. Pot să iau cunoştinţă de un obiect care este în faţa mea fără să-mi 
dau seama că eu sânt acela care iau cunoştinţă de acest obiect. Întru atât 
întru cât nu dublez realitatea prin conştiinţa răsfrângerii acestei realități într- 
o realitate alta decât cea observată, în măsura aceasta eu nu fac filozofie, ci 
fac ştiinţă. Deci se poate foarte bine ca începuturile gândirii grecești să se fi 
orientat asupra lumii exterioare, să fi considerat această lume într-o unitate 
organică și să fi încercat să-i desprindă anumite caractere generale; aceasta 
însă nu însemnează că gândirea greacă făcea, în acel moment, filozofie. 
Dacă cineva afirmă că elementele constitutive ale realității sânt două, trei, 
patru şi că ele se cheamă A, B, C, aceasta este o afirmaţie asupra realităţii 
pur și simplu; dacă cineva afirmă că ceea ce văd eu în realitatea sensibilă nu 
este ceea ce există în realitate, ci că adevărata realitate este constituită altfel, 
după alte legi şi din altceva, aceasta încă nu însemnează că eu fac filozofie. 
Când, în genere, se vorbeşte de filozofia greacă, se spune că era numai un 
sistem al observării în realitatea sensibilă. Gândiţi-vă, de exemplu, că 
ionienii căutau să surprindă elementele constitutive ale acestei realități şi că 
deci ar face filozofie. Dar nu ştiu dacă este așa. Fizica de astăzi, de pildă, 
care urmăreşte problema constituţiei materiei și care afirmă că ceea ce 
există în adevăr, din punct de vedere ştiinţific, cu încercuirile necesare, nu 
este materia aşa cum ni se oferă nouă, ci sânt alte elemente, de altă natură, 
face această fizică filozofie? Nu. Dar ce este caracteristic în toată atitudinea 
fizicianului față de materialul pe care-l studiază? Caracteristic este faptul că 
acest material există înaintea lui ca ceva dat, ceva existent, și că el, 
fizicianul, n-are nici un moment impresia că ar fi necesar să studieze cam în 


ce raport se află acest material dat cu ceea ce vede el, cu ceea ce cunoaște 
el; nu simte nici un moment necesitatea de a constata că în afară de acest 
material mai există un altul, care este conștiința mea. 


3. Opoziția obiect—subiect: resort al activităţii filozofice. 

Prin urmare, specific atitudinii ştiinţifice este faptul că nu se pune 
problema obiect—subiect; nu se consideră că ar exista două realități, 
opozabile una celeilalte. Când începe să se pună problema filozofică? 
Atunci când omul ia cunoştinţă de faptul acesta elementar: că tot ceea ce 
pot eu să cunosc constituie o lume deosebită de mine. Vasăzică, activitatea 
filozofică începe propriu-zis cu opoziţia obiect—subiect, prin urmare cu 
postularea existenței a două elemente esenţial deosebite, dar cu foarte 
strânsă legătură între ele. 

Problema aceasta n-a apărut în filozofia greacă chiar de la început, cum 
se pare în genere, când se vorbeşte de aurora filozofiei greceşti. De aceea, 
filozofia greacă nu poate să înceapă cu ionienii; sau, dacă vreţi, trebuie să 
înceapă înainte de ionieni. Cu alte cuvinte, nu există nici un motiv, aşa cum 
se aleg criteriile de clasificare, ca să se oprească filozofia grecească la 
ionieni: poţi să mergi mai înainte, poţi să mergi în problemele grecești la 
prima afirmaţie pe care au făcut-o grecii, şi care poate să fie anonimă sau 
necunoscută, asupra realităţii; întrebarea este: în totalitatea acestor afirmaţii 
se poate stabili un punct în care să se pună problema obiect—subiect, a 
existenței a două elemente esenţial deosebite, paralele și totuși cu foarte 
strânsă legătură? Când apare această preocupare, în ce împrejurări? 

Fără să fie nevoie să vă raportați la cunoştinţele d-voastre din materia 
filozofiei vechi — la care eu mă jenez să apelez, pentru că nu știu cât ştiu 
din ceea ce știți d-voastre —, este foarte natural ca geniul grec să fi luat 
cunoștință de existenţa acestei lumi ideale în momentul în care a existat 
conștiința divergenţei de păreri asupra realităţii. Cu alte cuvinte, faptul că 
eu afirm despre un obiect un lucru și că altul afirmă despre același obiect alt 
lucru trebuie, cu timpul, să mă ducă la necesitatea de a formula o problemă: 
de ce eu şi tu nu ne spunem același lucru despre unul şi același obiect? De 
obicei, existenţa unei divergențe nu însemnează și punerea problemei. Se 
spune că omul gândeşte. Eu cred că omul gândeşte foarte puţin. În genere, 
omul răsfrânge foarte mult, dar gândire într-o atitudine conştientă, aceasta 
este o activitate foarte slabă a omenirii. Pentru că, dacă omul ar gândi în 
adevăr asupra a tot ceea ce face, atunci, cu siguranţă, cu totul alta ar fi 


înfățișarea lucrurilor, adică ar exista în omenire mai mult spirit critic decât 
există, și noi ne-am da cu mult mai mult seama de ceea ce se întâmplă în 
jurul nostru decât ne dăm azi. Impresia mea este că, propriu-zis, ne lăsăm 
furaţi într-un fel de curent al senzaţiilor, impresiilor și locurilor comune, că 
ne controlăm foarte puţin în activitatea noastră spirituală, în activitatea 
noastră de gândire. Trecem prin viață cum umblă un câine înecat pe firul 
apei: îl duce apa unde vrea. Cam aceasta este activitatea noastră de gândire; 
pentru că este clar că, în momentul în care eu afirm ceva despre un obiect şi 
altul afirmă altceva despre același obiect, dacă faptul acesta ar deveni 
conştient pentru mine, ar exista în momentul acela o problemă de filozofie, 
care ar trebui rezolvată într-un fel, ar exista în momentul acela teoria 
cunoștinței. Dar d-voastre știți cât de comozi sântem noi: când există 
divergență de păreri, spunem despre celălalt că e prost și am isprăvit! Nici 
un moment nu ne vine ideea să ne gândim de ce spun eu într-un fel, și 
celălalt în alt fel şi ce însemnează acest lucru. Acesta este, cum i se zice în 
sistematica filozofică, realism naiv, adică incapacitatea de a deosebi între 
realitate sensibilă şi subiectul care percepe această realitate. Realismul naiv 
este, fără îndoială, din punct de vedere filozofic, o pacoste, din punct de 
vedere practic, fără îndoială, o fericire, pentru că vă închipuiţi ce nenorocire 
ar fi dacă toţi ne-am apuca să gândim. Numai așa putem să trăim cum trăim, 
ca vai de noi, pentru că nu gândim; altfel, ar trebui ca fiecare acţiune a 
noastră să suporte tot felul de frâne din partea conștiinței, și ar fi să ne 
încurcăm într-o adevărată pădure, în hăţişuri de probleme care ni s-ar pune 
înainte, la fiecare pas. Aceasta nu însemnează însă că filozofia există și 
altfel decât în momentul în care se pune problema de care vorbim. Evident 
că puteţi să răspundeţi, și cu drept cuvânt, că filozofia este un mare 
impediment; cine ne-a mai pus să o scomim şi pe aceasta! Sigur că da, 
pentru că nu este chiar aşa de simplu să te opreşti la fiecare pas, pentru ca 
să-ţi dai seama de ceea ce faci și de ceea ce știi. Și evident că, din punctul 
de vedere al vieţii, această conştiinţă adăugată, acest element adăugat 
realităţii sensibile este o frână, iar conştiinţa, care probabil s-a născut ca un 
fel de instrument de înlesnire a vieţii, se întoarce chiar împotriva vieţii și-i 
pune frâu. 


4. Ivirea preocupării formale: sofistica. 
Acestea sânt lucrurile, dar ele nu însemnează nimic pentru 
consideraţiile noastre. Pentru noi rămâne clar că, pentru ca să existe 


filozofie, trebuie să existe conştiinţă, trebuie să existe două lumi deosebite, 
iar această conștiință, a existenței a două lumi deosebite, trebuie să 
pornească în primul rând de la conştiinţa cunoștinței omului, care conștiință 
cred eu că o pot surprinde în momentul în care îmi dau seama de 
diversitatea afirmațiilor omeneşti asupra realității. Această diversitate a 
afirmațiilor omeneşti asupra realităţii s-a produs, în filozofia greacă, în 
momentul în care existau deja destule afirmaţii asupra realității. Adică au 
fost filozofia ioniană, filozofia eleată şi celelalte, pe care le ştiţi d-voastre, 
iar din confruntarea rezultatelor acestor filozofii s-a născut surpriza: cum se 
face că afirmăm diferite lucruri? Şi, atunci, prima problemă a fost: afirmăm 
diferite lucruri asupra realităţii, deci există o posibilitate de afirmare asupra 
realităţii, deci există o lume a afirmațiilor, deosebită de lumea realităților. 
Ce este această lume a afirmațiilor? Este tocmai lumea cunoștinței, lumea 
conştiinţei. Aceasta este prima separație. 

Problema pusă așa este, fără îndoială, clară şi precisă, dar răspunsurile 
care s-au dat nu puteau să fie din capul locului tot aşa de clare și precise. 
Aceeași lene de care vorbeam, sau aceeași incapacitate a noastră de a gândi 
repede și precis asupra tuturor problemelor care ni se pun a făcut să se 
amâne oarecum încercuirea, delimitarea clară a problemei și a soluţiei. 
Faptul de la care au plecat, la un moment dat, gânditorii greci era acesta: 
fiecare, când gândeşte despre realitate, spune lucrurile pe care le vede el. 
Natural ar fi fost, poate, ca, din această constatare, să urmeze întrebarea: de 
ce fiecare face alte afirmaţii? 


5. Interesul formal dialectic al sofiștilor. 

Întrebarea pe care şi-au pus-o gânditorii greci n-a fost aceasta, ci alta, 
care nu avea nimic de-a face cu constatarea noastră; întrebarea era 
următoarea: dat fiind că fiecare dintre noi facem asupra realităţii afirmaţiile 
noastre personale, cum putem ajunge ca fiecare dintre noi să impunem 
părerea noastră altora? Aceasta a fost prima problemă filozofică greacă; este 
o problemă care rezultă nu dintr-un spirit metafizic, ci dintr-un spirit 
negustoresc. Grecii erau metafizicieni, dar erau şi negustori. (De aceea 
probabil se zice, la Paris, despre anumiţi oameni: „c'est un grec“l1l) 
Problema, vasăzică, nu urmărea anumite rezolvări esenţiale, obiective, ci 
urmărea un interes practic imediat. Dumneata spui că a este b, iar eu că este 
c; nu se întreba nimeni cine are dreptate, ci toată lumea se întreba cum să 
fac ca părerea mea să prevaleze. Şi, atunci, din această preocupare de a 


impune părerea mea celorlalţi, s-a născut ceea ce cunoaşteţi d-voastre sub 
numele de sofistică. 

Este adevărat că, istoriceşte, ar putea să existe o explicaţie pentru faptul 
acesta. Faptele pe care vi le povestesc eu se întâmplă cam cu patru sau cinci 
sute de ani înainte de Hristos, adică într-o epocă ce corespunde cu 
pulverizarea cetăților grecești, cu pulverizarea conștiinței colective, cu 
afirmarea drepturilor individului şi, prin urmare, cu concentrarea 
preocupării asupra individualului. A fost deci o excrescenţă a personalului și 
a individualului care a încurajat punerea problemei în așa fel, încât toate 
împrejurările acestei probleme fals puse au avut un rezultat precis, pentru 
filozofie şi pentru logică în special. A pune fals o problemă însă nu 
însemnează a face o pagubă gândirii omenești; uneori însemnează, 
dimpotrivă, a fi de mare folos. Importă nu că ai pus problema bine sau rău, 
ci să pui problema, adică importă să sileşti pe om să gândească într-un fel. 
Evident, fals a fost pusă problema când, în loc să se preocupe: cine are 
dreptate dintre noi?, grecii au început să se gândească: cum fac eu să-mi 
impun celuilalt părerea? Era fals pusă problema, adică sărea peste câteva 
etape, peste câteva trepte. De aci însă a rezultat, cum spuneam adineauri, un 
mare folos pentru gândirea omenească: presupunerea, neprecis formulată, 
că afirmaţia mea este măsura tuturor lucrurilor; adică nu există realitate în 
sine, ci există ceea ce afirmăm noi, fiecare, despre această realitate. 
Presupoziţia acestei afirmaţii era de natură sceptică, fără îndoială: adică se 
afirma pur și simplu imposibilitatea existenţei unei cunoștințe obiective. 

Dacă, prin urmare, fiecare dintre noi avem un fel de a cunoaşte și facem 
anumite afirmaţii proprii nouă asupra realităţii, atunci obiectivitatea 
cunoștinței însemnează măsura în care această afirmaţie a mea este 
împărtăşită de ceilalți oameni. O cunoștință n-are valoare dacă este 
acceptată numai de mine, ea are valoare dacă este acceptată de toată lumea. 
Prin urmare, nu cunoștința în ea însăși, ci mărturisirea tuturor celorlalți, ca 
părtaşi ai aceleiaşi cunoştinţe, aceasta dădea valoarea cunoașterii şi aceasta 
construia și obiectivitatea. Este — transpus altfel — un soi de criteriu 
democratic al cunoașterii: cel mai deştept om din ţara românească este cel 
care capătă mai multe voturi în alegeri. Vasăzică, nu este vorba de cine este 
realmente cel mai deștept, ci de cine este considerat ca atare de cei mai 
mulți oameni. Aceasta era şi obiectivitatea cunoștinței în vremea sofiştilor: 
cât mai mulţi oameni să facă aceeași afirmaţie, iată ce constituia valoarea 
cunoștinței. Dacă aceasta însemnează cunoștință valabilă, atunci întrebarea 


imediată care se punea era: cum fac eu ca să impun cunoștința mea la cât 
mai mulți oameni? Vedeţi, aci nu se mai poate face comparaţie cu viaţa 
publică, cu viaţa politică, pentru că chiar pentru sofiști exista o anumită 
corectitudine care nu există în viața publică. Lor nu le era suficient să poată 
căpăta asentimentul unui om printr-o protecţie, numind în slujbă un cumnat 
sau un nepot al omului aceluia; grecul căuta, pentru obiectivitatea 
cunoștinței lui, anumite metode în adevăr nepersonale, căuta adică să 
generalizeze o afirmaţie, prin anumite elemente care sânt de natura 
afirmației aceleia. Adică: este afirmaţia mea din domeniul cunoștinței? 
Elementele cu care eu am generalizat această afirmaţie a mea trebuie să fie 
tot din domeniul cunoștinței. Vasăzică, era o anumită preocupare de 
omogenitate, ceea ce reprezintă o deosebire categorică față de omul politic 
democrat, care vrea să capete certificat de inteligență, dând unor muncitori 
un pahar de vin, lucru care poate să fie adeseori contrariul inteligenței. Din 
necesitatea aceasta de a crea obiectivitatea unei afirmaţii prin elementele 
analoge și omogene s-a născut propriu-zis sofistica. 


6. Poziţia formală a sofiştilor: bază a problematicii logice. 

Ce era sofistica? Era o artă de a argumenta: te duceai la școala sofiştilor 
şi învăţai să argumentezi, adică învăţai să impui părerea ta. Din necesitatea 
practică de a-ţi impune părerea ta s-a constituit propriu-zis baza 
problematicii logice; pentru că, în momentul în care vreau să învăţ arta de a 
convinge, trebuie să-mi dau seama de schema generală a gândirii mele. 
Primii logicieni sau prima atitudine logică, dar absolut pură, mai pură decât 
cea care a urmat în filozofia greacă, prima atitudine logică, în istoria 
gândirii europene, este aceea a sofiştilor, pentru că sofiștii sânt primii 
gânditori care încearcă să privească gândirea omenească sub raportul 
structurii ei formale. Pe sofişti nu-i interesează întru nimic conţinutul 
afirmației. Ei spun: meșteșugul meu trebuie să se potrivească pentru orice 
afirmaţie ; orice afirmaţie poate să fie dovedită, deci pentru orice afirmaţie 
trebuie să construiesc sistemul meu de impunere. Aşa fiind însă, nu 
conţinutul afirmației mele mă interesează, ci structura generală, cadrul în 
care această afirmaţie intră. Deci, pentru ca să pot construi aparatul meu de 
impunere a unei afirmaţii, trebuie să cunosc structura formală a conștiintei 
omenești. lată care este atitudinea strict logică, aşa cum s-a ivit ea pentru 
prima oară în istoria filozofiei greceşti. 


Acum, este adevărat că sofiştii n-au adus soluţii logice. Cu alte cuvinte, 
necesitatea de a avea în faţă structura formală a procesului de gândire a 
existat, activitate care să desprindă însă această structură formală n-a 
existat, cel puţin matematic vorbind. Adică sofiştii au construit instrumentul 
care le trebuia lor. Pentru că aveau nevoie de un instrument, ei l-au creat. 
Contribuţia lor proprie la logică nu este decât această atitudine, această 
orientare a spiritului omenesc asupra realităţii logice; pentru că, în ceea ce 
priveşte afirmaţiile lor substanţiale, ele priveau — cum am spus — mai 
mult meșteșugul. Altfel zis, sofiștii încercau o artă, nu o știință a logicii, 
care până la sfârşitul ei a fost înlăturată, deoarece procedeul lor fusese fals. 
Ei erau prea grăbiţi să ajungă la soluţii, și nu şi-au dat seama de faptul 
fundamental că arta pe care voiau s-o construiască ei nu se putea construi 
decât pe bazele unei ştiinţe. Punctul de plecare al ştiinţei îl aveau: era 
atitudinea de care vorbeam adineauri. Normal ar fi fost ca ei să meargă mai 
departe pe acest teren şi să construiască ştiinţa însăși. N-au făcut așa, ci au 
trecut dintr-o dată la aplicările acestei ştiinţe, care pentru ei nu exista decât 
ca punct de plecare. 

Faptul acesta este foarte important, pentru că el reprezintă un moment 
de o deosebită însemnătate pentru evoluţia logicii, moment care a fost 
pierdut pentru gândirea omenească. Dacă sofiştii şi-ar fi dat seama în 
adevăr de problema care li se punea, este foarte probabil că toată 
desfăşurarea logicii de mai târziu ar fi fost alta. Ei însă au ignorat această 
problemă, au trecut la artă şi au izbutit să dezguste pe toată lumea de 
sofistica lor, de consideraţiile logice propriu-zise. Rezultatul a fost că, în 
momentul în care problema logică s-a pus din nou, ea nu s-a pus în cadrul 
acesta formal minunat, cea mai minunată poziţie pentru cercetarea logică, ci 
s-a pus cu un mare ocol, pe bază de metafizică: Socrate, care preia 
problema gândirii omenești din mâinile sofiştilor, o preia nu în forma ei 
structural-formală, ci în forma ei metafizică. Veţi spune că aceasta s-a 
întâmplat din cauză că preocuparea lui era metafizică. Preocuparea lui nu 
era de fapt metafizică, însă dezgustul de vorbărie, dezgustul de 
subiectivismul exagerat al teoretizărilor sofistice l-a împins pe Socrate, la 
care preocuparea era în primul rând logică, pe calea metafizicii. De aceea 
spuneam că această neclaritate în punerea problemei de către sofiști 
însemnează o mare pierdere pentru progresul logicii. Pentru că, dacă în 
adevăr ei îşi dădeau seama că punctul de vedere structural-formal, în 
considerarea gândirii, poate să însemneze punctul de plecare pentru o 


ştiinţă, atunci cu siguranţă că Socrate, Platon şi Aristotel, întru atât întru cât 
teoretizau în logică, ar fi făcut cu totul alte consideraţii. Așa, noi sântem 
siliți — şi veţi vedea cum — să desprindem, din toată gândirea ulterioară 
sofiştilor, ce este logic şi ce este metafizic; și, ceva mai mult, vom fi siliți să 
constatăm, la fiecare moment, cum punctul de vedere metafizic falsifică 
gândirea logică. Despre aceasta însă în prelegerea viitoare. 


VII. REACȚIA ANTISOFISTICĂ: LOGICA SOCRATICĂ 


1. Contradicţia internă a sofisticii. 

2. Centrul gândirii socratice: stabilirea elementelor permanente ale 
gândirii. 

3. Problemele socratice: maieutica, artă a definiţiei. 

4. Conceptul. 

5. Principiul identităţii. 

6. Caracterul substanţialist și staticist al logicii socratice. 


1. Contradicţia internă a sofisticii. 

Nu ştiu dacă aţi reţinut concluzia convorbirii noastre trecute. Încercam 
să stabilesc un lucru destul de dificil din istoria gândirii, trecut cu vederea 
de cele mai multe ori; încercam anume să stabilesc că, o dată cu sofiştii, 
gândirea atinsese o culme aproape ameţitoare prin puterea de abstracţie care 
stătea la baza întregii activităţi filozofice din vremea aceea, și că sofistica, 
în genere, izbutise să desprindă caracterul formal al gândirii de toată 
activitatea propriu-zisă de cunoaştere, a minţii omeneşti. 

„Vasăzică, faptul că activitatea gândirii nu se mai aplica, pentru sofiști, 
la prinderea realităţii, la cunoaşterea adevărului — deoarece, pentru ei, 
acest adevăr nu exista propriu-zis —, a făcut ca principala lor preocupare să 
fie de a descoperi mai ales meşteșugul de transmitere sau meșteșugul de 
impunere a unei anumite afirmaţii. Procesul acesta de gândire nu mai există, 
pentru ei, ca un proces de însușire a unui conținut obiectiv, real, ci, pur şi 
simplu, ca o activitate formală, care nu era condiționată de anumite realităţi, 
ci crea ea însăși aceste realități. 

Adică, ceea ce exprim este indiferent: nimic nu este adevărat și totul 
este adevărat. Important este cum izbutesc eu să impun o afirmaţie a mea, 
deci care este structura formală a judecății mele. Cu sofiștii se desprinsese, 
prin urmare, elementul formal de elementul material din gândire și, după 
cum spuneam și rândul trecut, era un moment unic pentru istoria spiritului 
omenesc. Un moment unic, pentru că materialul logic exista pur, adică 
desprins de orice alte preocupări decât cea formală. Din nefericire, aceste 
rezultate, din punctul de vedere al cercetărilor logice, obţinute de către 
sofişti, nu au fost întrebuințate ca atare. 


Ceea ce urmăreau sofiștii propriu-zis nu era cunoaşterea critică a 
gândirii formale, ci altceva; era câștigarea, aş zice, a unor reţete cu ajutorul 
cărora filozoful sau retorul, în cazul special, caută să-și impună părerea lui. 
Deci sofistica era, în intenţia ei, o artă, nu o considerare ştiinţifică a 
realității. Și, tocmai pentru că era o artă, accentul fundamental cădea pe 
reţeta practică. Însă această reţetă practică, oricărui om de bună-credinţă și 
oricărui om care avea necesitatea să creadă în ceva precis, în ceva fix, îi 
repugna, pentru că un om deștept fără îndoială că este amuzat de această 
artă prin care se poate dovedi orice, oricând; un om cinstit însă caută în 
activitatea lui altceva decât îndemânare și vorbărie. 

Întotdeauna preocuparea de elementele formale a însemnat o slăbiciune, 
o sărăcie de viaţă interioară. Deci, pentru că sofiștii ţinteau să dovedească 
orice, ei nu aveau o poziţie trainică, ci o poziţie inferioară, căci orice om de 
bună credinţă trebuie să stea puţin la gândire în faţa acestei eventualități că 
se poate dovedi orice și că nimic nu este adevărat. 

Există o unitate a omului, a personalităţii umane, unitate care este 
considerată o valoare obiectivă. Această unitate impune fiecăruia dintre noi 
o anumită piedică: nu ne putem contrazice de azi pe mâine în ce priveşte 
culoarea unui obiect. Acesta este un fel de postulat moral, însă el decurge, 
pe de altă parte, din realitatea unităţii noastre personale. Eu nu mă pot 
contrazice de astăzi pe mâine, de ieri pe azi, pentru simplul motiv că eu, de 
ieri, de azi și de mâine, mă consider același, adică mă consider ca o unitate 
spirituală identică cu mine însumi în timp. Vasăzică, acesta era dezavantajul 
pe care îl oferea poziţia sofistică. Arta lor trebuia, încet-încet, să repugne 
lumii. Erau oameni care nu puteau să uite de unitatea lor spirituală şi de 
necesitatea lor de a putea afirma întotdeauna același lucru. 

Atâta vreme cât nu ai preocupări metafizice — şi acesta este un lucru 
care trebuie reținut, pentru că de aci se desfășoară întreaga filozofie greacă 
de mai târziu —, poate să existe orice, nu te interesează propriu-zis 
conținutul afirmațiilor tale; când însă începi să ai preocupări metafizice, 
când începi să cauţi puncte de sprijin, fixe, în afară de tine, în momentul 
acela toată gândirea ta are tendința de a se orienta după un principiu al 
stabilităţii, după principiul identităţii. lar, față de acest principiu al 
identităţii, sofistica ar reprezenta tocmai antipodul. 

Deci reacţia la sofistică, reacția faţă de ţelurile practice ale sofiştilor 
trebuia să ducă spiritul grec la afirmarea unei realități imobile, la afirmarea 
unor puncte de reper în lumea obiectivă. La o formulă strict formală se 


opunea, metafizic, o formulă materială. Toată reacţia filozofiei grecești 
pornește din această problemă de unitate: recunoașterea identității mele cu 
mine însumi postulează anumite poziţii care se opun în chip categoric 
sofisticii, scopurilor sofistice. 

Sofistica avea ceva contradictoriu în ea. Ea spunea: mie îmi este 
necesar să dovedesc orice; nimic nu există, de fapt, adevărat; deci, dacă nu 
este nimic adevărat şi dacă adevărul este relativ, eu pot să dovedesc orice, 
şi-mi este necesar să dovedesc orice. Vasăzică, sofistica punea un fel de artă 
care se sprijinea pe relativism în serviciul, totuși, al unei realități absolute, 
căci acela care vroia să dovedească orice era el însuși o ființă unitară. Aci 
era contradicția fundamentală a întregii activităţi sofistice. 


2. Centrul gândirii socratice: stabilirea elementelor permanente ale 
gândirii. 

Reacţia a venit, cum ştiţi d-voastre, în primul rând cu Socrate: dar, vă 
spun, această reacție are la bază o necesitate metafizică, nu una logică. 
Anume, față de instabilitatea, față de relativismul sofisticii, se afirma o 
anumită realitate absolută, definitivă şi mai exactă. Aşadar, tot ce urmează 
în gândirea greacă năzuiește către unul şi același lucru: să desprindă din 
realitate nu atât răscrucile procesului de cunoaștere, cât, mai ales, puncte 
stabile. 

Socrate însă nu vine la un moment în care gândirea critică nu exista, 
cum au fost de pildă ionienii peste fizicieni, peste eleaţi; ci activitatea 
sofistică făcuse examenul critic al procesului de cunoaștere, adică luase faţă 
de conştiinţa omenească o atitudine critică. Sofiştii erau conștienți de 
procesul de cunoaștere care se întâmplă în noi. Nu mai era, prin urmare, 
atitudinea aceea a omului naiv, care judecă asupra realităţii brute. Sofiștii 
făcuseră acest pas foarte însemnat în gândirea omenească: luaseră 
cunoștință de activitatea de gândire a omului. 

Când Socrate, prin urmare, era împins mai mult de necesităţi 
metafizice, să ia poziţie împotriva sofiștilor, el avea în conţinutul conştiinţei 
lui acest pas înfăptuit de către sofistică, adică luarea de conștiință a 
procesului de gândire. Procesul era, în momentul acesta, un fapt natural, 
care putea să fie studiat exact în același fel în care puteau să fie studiate 
celelalte fapte naturale din lumea fizică. Exista cu alte cuvinte: cunoştinţa 
reflectată. 


Prin urmare, când Socrate şi-a pus problema realității sau problema 
existenţelor, stabilea un punct de reper și orientare. El nu şi-a pus problema 
cum și-o puneau ionienii sau filozofii de la începutul gândirii grecești; și-a 
pus-o altfel. Că trebuie să existe ceva în realitate, era un lucru de care el nu 
se îndoia. Problema care se punea, pentru el, era: cum ajung la ceea ce 
există în realitate. Problema era propriu-zis de filozofie: nu de filozofie şi 
ştiinţă, cum era pentru începuturile vremii grecești, nu de formalistică, cum 
era pentru sofiști, ci o problemă de filozofie, care ţinea pe de o parte de 
teoria cunoașterii și de logică, iar, pe de altă parte, de metafizică; nu de 
fizică, pentru că punctul acesteia de vedere era deja înlăturat de acea 
conștiință a operaţiilor noastre de gândire pe care o realizează sufletul. 

Deci nu mă interesează propriu-zis ce este în realitate — aceasta am să 
văd; nu mă interesează pe de altă parte nici cum gândesc eu — și aceasta 
am să văd. Primul lucru care mă interesează este: care este în gândire 
corespondentul substanței? Că există o realitate, de aceasta nu se îndoiau 
grecii. Această realitate a lumii, a substanţelor, condiţionează într-un 
oarecare fel gândirea mea. Eu vin în contact cu această lume a substanţelor 
— care, unde o fi și cum o fi, nu ştim încă —, vin în contact prin cunoştinţă, 
care este precipitatul gândirii. Ce anume din gândirea mea corespunde 
substanţei? Adică, dacă substanţa reprezintă elementul permanent și stabil 
din realitate, ce corespunde în gândire acestui element permanent și stabil? 

Vasăzică, problema care se punea pentru Socrate era, în chip precis, 
descoperirea elementelor de permanenţă din gândirea noastră. Ceea ce îl 
interesa pe el, prin urmare, nu era procesul de gândire, ci materialul 
conscienţial, aş zice, al gândirii, sau materialul acesta de ordine ideală a 
gândirii. 


3. Problemele socratice: maieutica, artă a definiţiei. 

După cum ştiţi d-voastre din lecturile de până acum, Socrate 
întrebuința, cu școlarii lui, o metodă a convorbirilor. Această metodă a 
convorbirilor consta în a pune întrebări şi în a forţa răspunsul. Întrebările 
însă erau de aşa natură, încât nu se putea să se dea alt răspuns decât acela pe 
care-l voia Socrate. Și, dacă citiţi dialogurile, aveţi să vedeţi că, de cele mai 
multe ori, răspunsul este: da, nu, sigur, evident ş.a.m.d. Aceasta însemnează 
că dialogurile nu erau propriu-zis o convorbire între doi oameni. Ceea ce 
citim noi în dialogurile acestea dintre Socrate şi alții nu este propriu-zis o 
discuţie, ci este un fel special de a forţa pe interlocutor să asculte ceea ce îi 


spui, adică: „Fii bun şi urmăreşte-mă în raţionamentul meu, în ceea ce am 
să-ți spun eu.“ Aceasta însemnează dialogul socratic. 

La Platon, metoda se schimbă: dialogurile sânt diferite de cele 
socratice. Exista această maieutică socratică? Socrate spunea că scoate 
adevărul din gura adversarului cum scoate moaşa copilul din pântecele 
mamei. Eu nu văd propriu-zis în ce constă arta aceasta, când, de cele mai 
multe ori, interlocutorul răspunde: „Da, nu, sigur, evident, ai dreptate“ 
ş.a.m.d. Aceasta însemnează că eu vorbesc, având numai eu cunoştinţă de 
ceea ce vorbesc. Nu este propriu-zis o discuţie, un schimb de argumente. 
Din când în când, intervin obiecţii; obiecțiile însă nu sânt de natură formală, 
ci de natură materială. De pildă, dacă afirm că lumina electrică are un voltaj 
de 220, şi altul răspunde: „Dar ştii că în oraşul Vaslui e numai de 120?“, şi 
atunci explic ce este un voltaj de 120 — aceasta nu este o argumentare, ci 
este pur și simplu urmărirea unei argumentări. 

În ce constă argumentarea? 

Sânt unii oameni care pun dialectica în sarcina lui Socrate, ceea ce nu 
este îndreptăţit. Ce face propriu-zis Socrate? El restrânge cercul, face o 
afirmaţie largă și, prin afirmaţii succesive, introduce propoziţii din ce în ce 
mai restrânse, restrângând mereu cercul realității asupra căreia s-a făcut 
afirmaţia şi ajungând la o dată ultimă, pentru care are o formă echivalentă, 
expresivă. Adică, ce face Socrate? Defineşte. Toată operația aceasta, pe care 
o numește arta moșitului în filozofie, constă în a defini. Foarte interesant şi 
bine de reţinut, pentru că definiția este tocmai operaţia corelativă a ceea ce 
numim noi „concept“. Prin definiţie ajungem la concept. 


4. Conceptul. 

Vasăzică, de îndată ce toată strădania lui Socrate era să definească, 
însemnează că toată preocuparea lui era să ajungă la concept; dar conceptul 
este, pentru gândirea noastră, element fix, constanță logică, aş zice. 
Considerația aceasta verifică, după cum vedeţi d-voastre, afirmaţia pe care 
o făceam la început, că preocuparea fundamentală de după sofişti se 
orânduieşte după necesitatea metafizică de a stabili diferite constante. Deci 
operația logică fundamentală a lui Socrate este definiția, iar rezultatul 
definiției este conceptul. Conceptul este corespondentul, analogul logic al 
substanței. După cum în domeniul realităţii există substanța, care 
însemnează o constantă, într-un fel sau altul, tot așa există în domeniul 
gândirii conceptul, care şi el este o constantă. 


Ce câctigă gândirea greacă cu această teorie a conceptului? Câştigă o 
anume bază, sau vrea cel puţin să câștige o bază comună de operaţie. 
Socrate spunea: foarte bine, să admitem drept adevărat ceea ce spui 
dumneata, că se poate argumenta orice teză; nu este însă mai puţin adevărat 
că trebuie totuşi să existe ceva comun între noi. Însuşi faptul că eu pot să-ți 
transmit dumitale o cunoştinţă a mea, că eu pot să-ţi dovedesc sau să-ţi 
impun o afirmaţie a mea însemnează că există posibilitatea de circulaţie, de 
comunicare între noi, iar această posibilitate de comunicare între noi trebuie 
să admită ceva comun mie și dumitale. Ce este acest ceva comun? Acest 
ceva comun trebuie, în orice caz, să aibă o valoare obiectivă, căci altfel nu 
mai poate fi comun; iar, dacă nu este comun, nu mai există putință de 
transmitere a unei cunoștințe; adică sofiştii erau bătuţi cu propria lor armă. 
Plecându-se de la posibilitatea de dovedire a unei afirmaţii, se stabilea că 
trebuie să existe o dată obiectivă, adică ceva valabil pentru mai multe 
cunoștințe, măcar pentru cei doi care stau faţă în față. Dar existența unei 
date obiective însemna tocmai răsturnarea sofisticii. Şi această dată 
obiectivă era conceptul. 

Nu este vorba, la Socrate cel puţin, de o problemă gnoseologică a 
conceptului: nu este vorba să ştim ce se ascunde în realitate, în dosul unui 
concept, și cât reprezintă un concept dintr-o realitate. Problema aceasta se 
va pune, într-o formă precisă, abia mai târziu, timid încă la Platon, precis 
abia la Aristotel. Pentru Socrate, legătura dintre concept și substanţă, adică 
ceea ce reprezintă din realitate conceptul, nu era o problemă de primă 
importanţă. Pentru el, de primă importanţă era descoperirea conceptelor 
logice. Vasăzică, spre a preciza: punctul de plecare este, la Socrate, 
metafizic. El porneşte de la necesitatea afirmării identităţii lui individuale. 
Punctul de plecare este metafizic, însă punerea în problemă este logică. 
Pentru că tot interesul lui se îndreaptă înspre stabilirea unor conţinuturi în 
domeniul gândirii, fără să-şi pună în chip explicit şi formal problema ce 
anume din realitate reprezintă aceste conţinuturi ale gândirii. 


5. Principiul identităţii. 

Pentru Socrate, de îndată ce conceptul era o problemă fundamentală — 
aţi văzut că definiţia era calea prin care se ajungea la concept —, problema 
imediată care se punea în legătură cu conceptul era: cum se garanta 
conceptul şi care era graniţa consciențială a conceptului? Aci intervine a 
treia problemă socratică: principiul identităţii. 


Un concept este ceea ce ştim noi într-un anumit fel. Noi cădem de acord 
cu toţii că anume lucru se defineşte în cutare fel; rezultatul acestei definiții 
este o realitate de ordine conscienţială, asupra căreia cădem de acord cu 
toții, în momentul în care are loc discuţia. Este aceasta suficient? Vedeţi, 
consensul asupra unei afirmaţii creează un fel de obiectivitate a acelei 
afirmaţii, însă nu se creează o obiectivitate absolută. 

Dacă am pleca de la lucrurile supuse principiului individuaţiei, care, cu 
un termen scolastic, se enunţă hic et nunc (adică lucrul acesta, în momentul 
de faţă), evident că consensul creează o lume obiectivă; dar lumea aceasta 
obiectivă este condiționată de timp și de spaţiu, de răscrucea la care s-ar 
întâlni timpul și spaţiul, de combinaţia acestor două categorii, a locului şi a 
duratei. Ce mă asigură însă pe mine că un acord stabilit între doi sau toți 
oamenii, în momentul de faţă, mai există şi după ce s-a trecut acest moment 
de față? Adică, întrebarea la care răspundea, propriu-zis, Socrate, suna: 
obiectivitatea aceasta care rezultă din consensul nostru asupra unei 
afirmaţii, este ea condiţionată de consensul nostru, sau consensul nostru 
este forțat de existența obiectivă a acelei afirmaţii? Dacă eu cad de acord cu 
cineva să numesc un lucru într-un fel, atunci acel nume, de exemplu numele 
de masă, ne dă posibilitatea să ne înțelegem. Dacă spun: „Bagă masa în 
buzunar“, ştii despre ce este vorba. Însă valoarea obiectivă a acestei 
afirmaţii este condiționată de consensul nostru; consensul nostru creează, 
oarecum, valoarea obiectivă a afirmației. 

Când este vorba însă de forma acestui obiect pe care-l vedem cu toţii în 
momentul de faţă, consensul nostru este forțat de realitatea obiectivă. Se 
înţelege deosebirea: există o realitate obiectivă, care mie, ţie și lui îi impun 
aceeaşi afirmaţie. Vasăzică, lui Socrate nu-i era suficient consensul nostru, 
căci un asemenea consens el îl dobândise prin arta sa, dar aceasta, în 
definitiv, puteau s-o facă şi sofiştii. El cerea ceva mai mult: şi atunci trebuia 
să facă un pas mai departe. Prin întrebările sale, a ajuns la definiţie, prin 
definiție a creat obiectul, dar aceasta o pot face şi sofiştii. Socrate oferă 
ceva mai mult: oferă certitudinea că acest obiect, asupra căruia sântem de 
acord, el, prin realitatea lui, ne impune definiţia. Definiţia pe care a dat-o nu 
este scormnită de sine, ci impusă de această realitate. Deci conceptul pe 
care-l definește Socrate are o existență în sine, independent de loc și 
independent de timp. Conceptul acesta este în același fel întotdeauna; 
oriunde și oricând, conceptul este același. Prin urmare, noi sântem de acord 
să facem aceeași afirmaţie asupra conceptului cutare, fiindcă acest concept 


are o existență în afară de noi. Existenţa aceasta obiectivă a lui în afară de 
noi condiționează consensul nostru, şi nu consensul nostru condiționează 
valoarea obiectivă a afirmației. 

Existența obiectivă a unui concept nu se garantează însă decât într-un 
singur fel: prin afirmarea identităţii acelui obiect în toate timpurile şi în 
toate locurile; adică orice s-ar întâmpla, orice am crede noi, care trăim în 
contingent, conceptul asupra căruia am căzut are o realitate obiectivă, 
întotdeauna aceeași. Prin urmare, dacă noi nu vedem întotdeauna același 
lucru, nu lucrul este de vină, ci noi sântem de vină. Ce făcea Socrate? 
Răsturna cu totul problema sofiștilor. Sofiştii aşezaseră centrul de greutate 
în conştiinţa individuală. Socrate, dimpotrivă, aruncă centrul de greutate 
afară din conştiinţa individuală, în lumea obiectivă, şi, dacă eu nu pot să 
afirm același lucru despre același obiect, nu obiectul e de vină, ci eu sânt de 
vină. 

Se relativiza, prin urmare, conștiința şi se absolutiza obiectul. Vedeţi 
deci ce însemnează principiul identităţii la Socrate: însemnează afirmaţia că 
un obiect, respectiv un subiect, este totdeauna așa cum este el, adică un 
concept reprezintă o realitate conștiută; principiul identităţii, așa cum este 
exprimat în forma lui cea mai bună. Poate că acum se întrebuinţează acest 
cuvânt de identitate într-un sens derivat. D-voastre știți că se spune: nu pot 
să existe mai multe obiecte identice. Aceasta este însă o contradicție. Cum 
pot să fie identice mai multe obiecte, dacă sânt mai multe? Nu sânt identice, 
căci trebuie să le deosebesc prin ceva; dacă nu s-ar deosebi, nu le-am putea 
percepe ca atare. Prin urmare, sau sânt mai multe și nu sânt identice, sau 
sânt identice și nu sânt mai multe. Deci identitatea a două obiecte este o 
contradicţie, pentru că, din două puncte, ca să le deosebesc că sânt două, 
trebuie să-mi dau seama că unul este la dreapta și unul la stânga; trebuie să 
existe o deosebire de loc, de timp, de orice, ca să poată fi două. De îndată ce 
sânt identice, însemnează că toate notele lor corespund; dacă toate notele 
corespund, trebuie să se suprapună din toate punctele de vedere, deci nu pot 
să fie două, ci unul singur. Socrate pusese bine problema aceasta. El nu a 
definit identitatea ca un raport, ci ca o calitate intrinsecă a obiectului. Noi, 
relaționişti de la Renaștere încoace, relaționiști prin structura științifică a 
timpului nostru, definim realitatea prin relații. Grecii, după Socrate, 
defineau identitatea ca o calitate a obiectului, și aveau dreptate. 


6. Caracterul substanţialist și staticist al logicii socratice. 


Deci, ca să rezumăm: ordinea gândirii lui Socrate este metafizică, 
punctul de plecare este metafizic, și anume consta în necesitatea de a 
descoperi un conţinut, pentru a pune un fel de zăgaz acestei prăvăliri 
generale în care pornise întreaga activitate omenească, prin sofistică. 
Punctul de plecare este metafizic, însă punerea în problemă este logică, 
pentru că ceea ce caută Socrate este consensul asupra afirmațiilor noastre, 
şi, pentru ca să ajungă la un consens, el caută anumite constante. 
Constantele acestea logice sânt conceptele. 

De aceea, problemele fundamentale pe care le punea filozofia lui 
Socrate sânt: problema definiţiei, problema conceptului ca atare şi 
problema garanţiei conceptului, care este problema principiului identităţii. 
Recunoașşteţi însă, dintr-o dată, că, prin însuși faptul că Socrate mergea la 
conținut, la fix, caracterul gândirii lui este eminamente static şi 
substanţialist. Deci logica  socratică este metafizică, și anume 
substanțialistă, în originea și preocupările ei; și este statică. Este interesant 
de stabilit lucrul acesta, pentru că arată deosebirea fundamentală între ceea 
ce a urmat mai târziu, în filozofia greacă, și începuturile acestei filozofii. 

Deci metafizică substanţialistă și staticistă: acestea sânt presupoziţiile 
materiale ale logicii socratice. De aceea, toată logica socratică se învârteşte 
în jurul problemei conceptului, pe care voia s-o stabilească. Stabilirea 
acestei probleme a conceptului nu se întâmplă însă decât mai târziu, cu 
Platon. 


VIII. PROBLEMELE DE LOGICĂ ÎN GÂNDIREA LUI PLATON 


1. Poziţia socratică. 

2. Problemele logicii lui Platon: „teoria ideilor“ ieșită din 
substanţializarea conceptului. 

3. Obiectul și Ideea stau în raport de ratio essendi 

4. Ideea platonică corespunde ipotezei din logică. 

5. Metode de verificare: reducerea la absurd. 

6. Metoda diviziunii. 

7. Caracterul static-contemplativ şi substanţialist al platonismului. 

1. Poziţia socratică. 

Am încercat, în convorbirea noastră trecută, să stabilim ce însemnează 
gândirea lui Socrate sau care e aportul lui Socrate la ştiinţa logicii propriu- 
zise; și am arătat că contribuţia lui constă în încercarea de a stabili anumite 
puncte fixe, de a opri oarecum curgerea generală în care este prinsă întreaga 
realitate sensibilă, şi de a oferi conștiinței noastre câteva elemente pe care 
se poate construi. 

Principalul merit, sau principala problemă pe care a izbutit s-o rezolve 
Socrate, şi care este de cea mai mare însemnătate pentru putinţa noastră de 
a judeca, de a gândi în genere, a fost pusă de el în forma principiului 
identităţii. Aceasta alcătuieşte sâmburele gândirii logice a lui Socrate: 
problema identităţii. Prin stabilirea faptului că toată gândirea stă sub egida 
principiului identităţii, el a încercat să dea oarecum o justificare, pe de o 
parte a materialului, de-a dreptul, pe de altă parte gândirii. Numai în 
virtutea faptului că noi putem gândi identitatea unui obiect există pentru noi 
posibilitatea de judecată şi de cunoaştere. Principiul identității ducea, după 
cum ați văzut, la crearea unor realităţi fixe, în înţelesul că sânt mereu 
identice cu ele însele, realități care pentru Socrate înseamnă însuși 
sâmburele existenţei. 

Sâmburele existenței era însă conceptul, la Socrate, într-un fel logic, 
sau mai exact într-un fel metodic, nu real, adică noi lucrăm cu concepte, şi 
conceptele acestea sânt în adevăr elemente statornice. Ce reprezintă ele din 
realitate? Esenţa. În ce fel esenţa realității? În sens ontologic? Nu. Pentru 
Socrate, conceptele acestea erau, într-un fel, prototip al existenţelor din 


lumea sensibilă, dar prototip nu în înţeles de lege și de normă a lor, ci în 
înţeles de precipitat al unei operaţii de abstracţie, care lasă la o parte toate 
elementele schimbătoare, îndreptând atenţia asupra elementelor de 
permanenţă. 

Nu este propriu-zis o problemă epistemologică, gnoseologică, cum se 
punea în legătură cu teoria principiului identităţii, la Socrate, ci o problemă 
strict logică, în înţelesul că ceea ce caută să stabilească prin concept este un 
fel de garanţie, pentru putinţa activităţii noastre de gândire şi de cunoaștere 
în genere. Prin urmare, conceptul rezultă — nu în chip explicit, dar aşa cum 
se desprinde din toată filozofia lui Socrate — dintr-un proces de 
simplificare, de reducere a impresiilor pe care le căpătăm de la diversele 
obiecte, reducere care se face înspre o sumă de elemente constante, care 
sumă de elemente constante nu este propriu-zis o sumă, ci o îmbinare 
organică şi armonică, toate la un loc constituind o unitate. 

Elementele acestea sânt constante din punctul de vedere al procesului 
de abstracţie. Pentru că elementele constatate la diversele obiecte se pot 
îmbina într-o unitate organică, ele capătă într-un fel ființă. Dar ce fel este 
această ființă — aceasta este o altă chestiune; adică este, propriu-zis, o 
chestiune pe care Socrate n-a rezolvat-o. El constată existenţa unităţilor 
organice, pentru mintea noastră; iar constantele acestor unități stau într-un 
oarecare raport, într-un fel de raport regulativ, am spune noi astăzi, față de 
celelalte obiecte: adică, impresiile pe care le am eu de la un obiect din 
lumea sensibilă se adună toate într-un tot unitar. Acest tot unitar întru atât 
întru cât este în directă legătură cu impresiile din lumea sensibilă dă 
imaginea unui obiect din această realitate. 

Cum însă în realitate nu există propriu-zis identitate, cum obiectul, pe 
care-l văd eu acum, nu mai poate fi acelaşi cu obiectul pe care-l văd peste 
un minut, cum obiectul pe care-l văd aci nu mai poate fi același cu obiectul 
pe care îl văd alături, cum prin urmare realitatea nu verifică în nici un fel 
principiul identităţii, Socrate crea o lume, sau simţea necesitatea existenţei 
unei lumi în care principiul acesta al identităţii să fie valabil cu ultima 
stringență. Această lume o găsea el în lumea conceptelor, în lumea 
noțiunilor, cum le-am mai zice. 

Ce legătură este, propriu-zis, între lumea aceasta a conceptelor și lumea 
obiectelor din realitatea sensibilă? Gnoseologic, nici una; logic, conceptul 
este un fel de măsurătoare, un fel de normă — nu lege —, un fel de obiect 
de reperare, de recunoaştere, element cu ajutorul căruia se identifică un 


obiect din lumea sensibilă. Evident, ceasomicul acesta de aci, cu cel de 
peste o secundă şi cu cel de dincoace nu sânt unul și același obiect din 
punctul de vedere al imaginilor sau al realităţii sensibile, însă ele pot să 
devină unul și acelaşi obiect dacă le reperezi la un obiect-tip. 

Vasăzică, propriu-zis, pentru Socrate, care nu urmărea decât o problemă 
logică, adică urmărea crearea posibilităţii mele de a ajunge la cunoștințe 
exacte și la cunoştinţe statornice, pentru Socrate acesta era conceptul: un fel 
de mijloc de identificare a imaginilor din lumea sau realitatea sensibilă. 

Însă, aşa cum era pusă problema de către Socrate, ea închidea un 
element de instabilitate. Propriu-zis, fundamentul pe care construia Socrate 
era de natură metafizică: resorturile intime ale gândirii socratice sânt 
metafizice; însă felul în care rezolvă el problema nu aduce în nici un fel o 
contribuţie la o problemă metafizică. Adică în nici un fel nu se punea 
raportul dintre ceea ce cunosc eu și ceea ce este în realitate. El zice: o 
cunoștință a mea nu este posibilă decât prin intermediul conceptului. Dar ce 
reprezintă acest concept din realitate, aceasta era o problemă care cădea 
alături de preocupările lui. Și totuşi era aproape de mintea omului să cugete 
că, de îndată ce o imagine din realitatea sensibilă nu poate fi valabilă pentru 
cunoștința mea, decât în măsura în care eu pot s-o reperez la un element fix, 
statornic, trebuia să se facă o legătură existenţială între concept și obiectul 
din realitatea sensibilă. 


2. Problemele logicii lui Platon: „teoria ideilor“ ieșită din 
substanţializarea conceptului. 

Atunci a intervenit, în gândirea greacă — gândirea care are o unitate 
impresionantă din acest punct de vedere —, poziţia platonică. Punctul de 
plecare, la Platon, este că noţiunea, conceptul, ideea, adică tot ce este fix, 
stabil, incoruptibil, tot ce nu se poate schimba, reprezintă realitatea 
adevărată și eternă. Lumea greacă a avut într-un grad foarte înalt simțul 
coruptibilității și incoruptibilităţii, fiindcă pentru lumea greacă tot ceea ce 
venea prin simţuri era coruptibil, schimbător, nestatornic; și, la un moment 
dat, au început să fie înlăturate toate cunoștințele acestea care ne veneau 
prin simţuri din lumea obiectivă, tocmai pentru că ele nu închideau nimic 
veşnic în ele. 

Prin urmare, gândirea greacă face, cu Platon, această deosebire 
fundamentală între ceea ce este statornic și ceea ce este schimbător. Numai 
că aci se întâmplă o alunecare foarte caracteristică, explicând toată gândirea 


de fapt, pe care noi nu prea o putem înţelege: intervine anume un fel de 
confuzie între caracterele permanente ale conceptului şi caracterul de 
eternitate a ceea ce este neschimbător. 

Socrate afirma întâi că, în concept, se află o existenţă oarecum logică, 
verificând perfect principiul identităţii; al doilea, că imaginile pe care le 
avem din lumea sensibilă nu pot fi făcute valabile decât dacă le reperăm la 
acest concept. Ceea ce se întâmplă în lumea sensibilă stă sub categoria 
timpului, este în continuă prefacere, este schimbător, ceea ce se întâmplă în 
lumea conceptelor este neschimbător, nu stă sub categoria timpului — lucru 
foarte exact —, deci este etern. 

Vedeţi, aci este alunecarea: a nu sta sub categoria timpului. Poate să fie 
ceva etern, incontestabil, dar nu însemnează că și există în chip ontologic; 
poate să existe ca obiect de gândire, dar nu în chip ontologic, adică realiter, 
aşa cum am zice noi. În doctrina platoniciană a Ideilor este o deformaţie: 
prin faptul că Ideea este justificarea și oarecum explicarea unei imagini din 
realitatea sensibilă, Platon este adus să afirme că Ideea este cauza realității 
sensibile. De fapt, nu de cauză este vorba aci; ar putea fi vorba şi de cauză, 
dar nu este neapărat nevoie să fie vorba de un raport cauzal între Idei, 
justificarea imaginii din realitatea sensibilă şi imaginea din realitatea 
sensibilă care se justifică prin Idee. 

Adică, printr-o analogie cam grosolană: obiectul acesta se cheamă 
masă; cu ajutorul numelui de masă, eu identific acest obiect; numele este 
totdeauna același, este identic cu el; masa, întru atât întru cât este obiect 
care există în realitatea sensibilă nu este unul identic cu el însuși. 
Însemnează că numele este cauza obiectului? Nu, ci numele este, într-un 
oarecare fel, mijlocul de identificare, de recunoaştere a obiectului, iar nu 
cauza lui. Cam același lucru se întâmplă și cu doctrina Ideilor la Platon. 
Prin faptul că Ideea este justificarea și metoda de identificare a imaginii din 
realitatea sensibilă, ea a fost luată drept cauză a ei, și nu numai drept cauză, 
ci şi drept ceea ce, în adevăr, există în realitate. 

De îndată ce, spunea el —și toată lumea greacă face, în această privinţă, 
platonism —, ceea ce există în chip permanent este Ideea, însemnează că un 
obiect oarecare va exista cu atât mai permanent, sau caracterul de 
permanenţă al unui obiect va fi cu atât mai mare, cu cât el se apropie mai 
mult de Idee; adică: cu cât notele care au căzut prin abstracție sânt mai 
multe, note prin înlăturarea cărora ne ridicăm de la concret la abstract, cu 
atât ceea ce a rămas este mai aproape de Idee, adică de ceea ce este de 


neschimbat. Nu există obiectul ca atare, pentru că obiectul este ceva 
trecător, există însă Ideea. 

Nu ştiu dacă înțelegeţi bine lucrurile acestea, care nu sânt prea uşoare: 
se petrece o alunecare din planul unei existențe metodice, aş zice, în planul 
existenţei reale. Pentru Socrate, conceptul era un instrument de identificare. 
Fiind instrument de identificare, depășea cu totul realitatea sensibilă, era cu 
totul alături de această realitate. Dacă n-ar fi fost alături, nu mai putea servi 
de instrument pentru obiectele sensibile; depășindu-le însă, le depășea ca 
instrument, nu ca realitate. 

Prin faptul că imaginilor din lumea sensibilă s-a ajuns să nu li se mai 
acorde realitate din pricina caracterului lor schimbător, s-a recurs la lumea 
cealaltă: a Ideilor. Aceasta este realitatea pe care o găseşte Platon. Ideea este 
ceva care există în sine, fiind absolută, eternă, desprinsă de contingența 
simţurilor, de schimbător, de caduc, de ceea ce moare. Lumea are cu atât 
mai multă existenţă, cu cât participă în mai mare măsură la Idee. Cu cât o 
imagine pe care o am în mine conține mai multe note din realitatea 
concretă, cu atât ea conţine un mai mare coeficient de pierdere; cu cât are 
mai puţine note din această realitate, cu atât coeficientul de etern crește. Cu 
cât, anume, se acoperă conţinutul unei imagini a mea cu conţinutul unei Idei 
din lumea ideală, cu atât obiectul este mai aproape de arhetip. Ideea aceasta, 
arhetipul, era, prin urmare, nu un fel de instrument de identificare, ci o 
realitate absolut incoruptibilă. 

De unde, la Socrate, ideea se născuse din necesitatea de cunoaştere, la 
Platon Ideea aceasta se ipostazează și populează un univers propriu, care 
singur îşi asumă realitate. De aceea, materia, pentru Platon, primeşte acest 
nume de neexistență, un ov; pentru că materia este ceva care cade sub 
simţurile noastre. Cu cât te apropii mai mult de materie, cu atât eşti mai 
mult în nerealitate. Vedeţi că lucrurile sânt absolut întoarse. Socrate căuta 
posibilitatea să ne descurcăm din impresiile pe care le primim din lumea din 
afară şi căuta să reducă această realitate curgătoare la anumite elemente 
pasibile de a fi gândite; căuta, cu alte cuvinte, să construiască o lume în care 
să fie valabil principiul identităţii, de care vorbeam aci. 

Acum lucrurile se schimbă cu totul: Platon nu mai încearcă să se 
descurce în realitatea sensibilă, ci caută să depășească această realitate 
sensibilă, ca una ce formează o lume a înșelăciunii, pentru a se instala de-a 
dreptul în eternitate, în ceea ce este în adevăr. Pentru Socrate, conceptul era 
esenţa logică a imaginilor; pentru Platon, Ideile sânt esenţa ontologică a 


realităţii sensibile. Vedeţi că este cu totul altă problemă, decât aceea care s-a 
pus la Socrate, aceea care se pune la Platon, printr-o alunecare din planul 
logic în planul ontologic. Vasăzică, explicaţia pentru postularea, pentru 
ipostazarea ontologică a Ideilor, se găseşte, la Platon, prin această alunecare 
de care v-am vorbit. 

Nu este mai puțin adevărat însă că, o dată această alunecare săvârşită, 
se face o separație netă între lumea care există în adevăr, a Ideilor, şi lumea 
care există în aparenţă, graţie Ideilor. Vasăzică, lumea Ideilor nu este un 
instrument de cunoaștere, ci un principiu de existență; instrument de 
cunoaștere era pentru Socrate. 


3. Obiectul și Ideea stau în raport de ratio essendi. 

Acum, evident, mai este încă o împrejurare care lămurește alunecarea 
aceasta a lui Platon. Și la Socrate se pune, într-un oarecare fel, problema 
cauzalităţii între concept și imagine. Se pune însă în sensul logic. Este un 
fel de rațiune de a cunoaște: conceptul este rațiunea de cunoaştere a 
obiectului sau a imaginii. La Platon iarăși intervine principiul cauzalităţii, 
dar nu în forma aceasta de principiu de cunoaştere, ci în forma de principiu 
de existență. Era ratio cognoscendil?1l, cum se va spune, mai târziu, la 
Socrate; este ratio essendi la Platon. Adică nu există o legătură de 
cauzalitate eficientă între Idee şi obiect, Ideea nu naşte obiectul, nu din Idee 
se naşte obiectul; nu intervine nimic dinamic, în platonism, şi aceasta este 
iarăși caracteristic pentru lumea veche: nu este un raport dinamic între Idee 
şi imagine sau obiect; este însă un raport de justificare, în înțeles existenţial. 

Exist, eu, ca imagine, întru atât întru cât eu, ca imagine, particip la Idee, 
adică întru atât întru cât ceva din Ideea pură este realizat în mine, este trecut 
în mine, în forma aceasta în care exist eu, sub raţiunea locului şi a timpului. 
Vasăzică, principiul rațiunii suficiente forma baza gândirii și la Socrate, şi la 
Platon, numai că într-un loc aveam de-a face cu ratio cognoscendi, în locul 
celălalt cu ratio essendi; justificare a existenţei, nu justificare a cunoaşterii. 


4. Ideea platonică corespunde ipotezei din logică. 

Nu ştiu, propriu-zis, cât a câștigat logica din această transformare 
platoniciană a problemei; pentru că, de fapt, consideraţiile acestea ale lui 
Platon — tot în ceea ce priveşte conceptul, Ideile, cum zice el — aruncă 
dintr-o dată preocuparea noastră într-un alt domeniu decât cel logic. Numai 


că, dacă nu aci este câştigul pentru logică propriu-zis, nu este mai puţin 
adevărat că această teorie a Ideilor a fost fructuoasă indirect pentru logică. 

Într-adevăr, nici Platon nu trăia chiar aşa în cetatea cucilor din nori, 
cum spuneau grecii. Și pentru el se punea problema cunoștinței, nu numai 
problema realității sensibile. Anume, și el încerca să se descurce în lumea 
de imagini. Socrate încerca să se descurce pur și simplu pentru a se orienta; 
Platon încerca cu un alt scop: cu scopul de a depăși această lume. Adică, din 
momentul în care afirma că există o lume a Ideilor, care este lumea 
adevărată, sau lumea eternă, el trebuia să caute, în primul rând, să ajungă 
din lumea impresiilor, din lumea imaginilor, în această lume a Ideilor. 

Drumul pe care-l urmează mintea omenească, în această privinţă, se 
numea, pentru Platon, dialectică. Aceasta însemnează dialectica 
platoniciană: metoda cu ajutorul căreia depășim realitatea sensibilă și 
intrăm în lumea Ideilor. Când am o sumă de impresii din lumea din afară, 
eu trebuie să știu — și aceasta este problema specific platoniciană — care 
este Ideea ce stă dedesubtul acestor impresii, care este, cu alte cuvinte, 
centrul la care se raliază această grupă de impresii din lumea sensibilă. Şi, 
atunci, metoda pe care Platon o întrebuința era, alături de abstracţia 
socratică, una proprie. 

El făcea observaţii în realitate, abstrăgea, iar abstracţiile, pe care trebuia 
să le ipostazeze, erau considerate de el ipoteze, deocamdată. Făcea, prin 
urmare, o operaţie oarecare; rezultatul acestor operaţii îl ipostaza, însă 
numai sub beneficiu de inventar, cum am zice noi astăzi. Rezultatul gândirii 
mele, în ceea ce privește drumul acesta înspre lumea eternelor, nu este din 
capul locului bun. Aceasta este poziţia platonică. 

Este o primă operaţie pe care o fac asupra materialului din lumea 
sensibilă, dar această primă operaţie îmi dă ipoteze, nu realități. Ipotezele, 
pentru ca să am siguranţa că sânt într-adevăr reale, trebuie să fie verificate. 
Cum se verifică ele? 


5. Metode de verificare: reducerea la absurd. 

Vedeţi, de fapt este o oarecare asemănare între metoda pe care o 
întrebuința Platon şi inducția noastră. Toate adevărurile științifice pe care le 
descoperim sânt ipotetice, adică ele trebuie verificate, şi sânt adevărate atâta 
vreme cât toată existența noastră le verifică. Dacă eu fac o afirmaţie 
oarecare, plecând de la o experienţă, această afirmaţie este adevărată pentru 
mine, pentru uzul meu, atâta vreme cât nimic din experiența mea nu 


contrazice acest adevăr. În momentul când l-a contrazis, îl dau la o parte, 
trebuie să caut alt adevăr, care adevăr să cuprindă toate cazurile anterioare, 
plus cazul meu cel nou. Aceasta este valoarea afirmațiilor științifice: ele 
sânt considerate ca adevăruri, dar nu sânt, de fapt, decât ipoteze; sânt 
valabile pentru că sânt verificate. 

Vasăzică, criteriul valabilitâţii ipotezelor acestora stâ în putinţa noastră 
de a le verifica. Faptul că se verifică le conservă calitatea de adevărate, de 
reale. De aceea, este absurdă legea care spune: excepția confirmă regula. De 
îndată ce există o excepție, regula este anulată. Toată lumea spune: „e o 
excepţie și deci întărește regula“. Lucrul acesta nu l-am înţeles niciodată. 
Numai în domeniul unde regulile sânt aproximative, acolo accept excepţia, 
dar nu zic că excepția confirmă regula, ci că aceasta nu intră în regula mea; 
regula mea este valabilă cu excepția acestor cazuri, atât, şi nimic mai mult. 
Dar, ca să spui că întărește regula, aceasta este absurd. Vedeţi, cam așa 
procedează, de fapt, şi Platon. El zicea: am ajuns la un oarecare rezultat, în 
încercarea mea de a ieşi din domeniul neexistenţei, dar rezultatul acesta îl 
primesc deocamdată numai ca ipoteză, şi rămâne să-l verific. Şi cum îl 
verific? 

Îl verific în două feluri. Un fel care este caracteristic şi care are ceva din 
prospeţimea modernă de după Renaștere. Îl verific prin întrebuințare; adică 
rezultatul pe care l-am obţinut îl pun în diferite poziţii, ca să îndeplinească 
diferite funcţii. Dacă îndeplineşte bine aceste funcţii, atunci rezultatul este 
bun. De pildă, eu spun că apa se compune din oxigen și hidrogen. Știind 
acest fapt, eu mă apuc să iau oxigen și hidrogen, le pun într-un dispozitiv 
oarecare, ca să creez un corp nou din aceste două corpuri. Acestui corp nou 
îi zic apă, pentru că așa știu, că apa se compune din oxigen şi hidrogen, şi, 
dacă fac o sinteză între oxigen și hidrogen, trebuie să obțin apă. Când am 
obținut corpul acesta, el este numai ipotetic apă pentru mine. El devine apă 
dacă rezistă la anumite încercări, adică dacă are o anumită densitate, dacă 
are anumite efecte în anumite combinaţii, dacă are o anumită culoare și 
dacă pot să-l descompun din nou în oxigen și hidrogen, cum ştiu că se 
descompune apa. 

Prin urmare, rezultatul obținut de mine este ipotetic; el devine 
certitudine, sau devine adevăr, atunci când își face proba prin anumite 
funcţii pe care le îndeplineşte. Așa proceda și Platon; el pleca de la 
realitatea sensibilă și mergea înspre Idei, zicând: acesta este rezultatul 
aproximativ al operaţiei mele, pe care îl numesc Idee. Ce fac eu ca să mă 


conving că operaţia mea, prin care am ajuns la această Idee, drumul meu 
dialectic, a fost bun și a fost urmărit cu precizia legii? Pun această Idee să 
îndeplinească anumite funcţii. Dacă le îndeplinește, este în adevăr 
sâmburele de realitate al imaginilor de care vorbeam; dacă nu le 
îndeplineşte, dacă ajung la alte rezultate, la rezultate absurde, însemnează 
că operaţia pe care am făcut-o eu n-a fost bună, n-a fost exactă. 

Vasăzică, prima verificare a Ideilor, aşa cum o face Platon, se 
îndeplineşte printr-un fel de metodă a reducerii la absurd, care este o 
metodă de argumentare. Platon desemnează cu precizie suficientă această 
metodă a reducerii la absurd. Dar el mai are o metodă. După cum s-a văzut, 
drumul dialectic pe care l-a urmat el, psihologiceşte vorbind, a fost un fel de 
proces de abstracţie: acest obiect îl confrunt cu altul și iau partea comună 
din aceste două obiecte, adică las să cadă, din bogăţia de note a obiectului 
meu iniţial, câte o notă. De pildă, plec de la om. Confrunt omul cu un 
animal oarecare, să zicem cu un cal. Deja, ca să fac din cal şi om o singură 
grupă, trebuie să las anumite elemente în afară: staţiunea verticală, 
posibilitatea de a vorbi. Zic mamifer. Dacă vreau să fac din om și din cal, 
împreună cu alt lucru, un obiect, adică să am o idee a acestor două obiecte 
împreună cu un al treilea, le confrunt cu un nemamifer, în cazul de faţă cu 
un crap, şi mai las alte elemente în afară. Acum zic vertebrat. Apoi, confrunt 
vertebratul cu altă ființă, nevertebrată, şi zic animal în genere. Prin urmare 
am: om, mamifer, vertebrat, animal. 

Când ajung la animal, care este o Idee, pentru Platon, și o idee destul de 
largă, ca sferă, pentru ca această operație a mea să fi fost bună, se cere să 
pot face calea întoarsă: după cum m-am ridicat de la obiectul concret la 
Idee, să mă pot coborî de la Idee înspre obiectul concret, și dacă, făcând 
operaţia inversă, am să ajung la locul de unde am plecat, atunci, zice Platon, 
operaţia mea este bună. 


6. Metoda diviziunii. 

Vasăzică, primul fel de verificare este cel de reducere la absurd; cel de 
al doilea este urmărirea inversă a drumului dialectic urmărit la stabilirea 
Ideii. Această operaţie inversă știți că, în logică, se cheamă diviziune. 

Plecând propriu-zis de la o alunecare din domeniul logic în domeniul 
ontologic, gândirea omenească a făcut totuşi un progres, în ceea ce priveşte 
logica, cu Platon. Progresul acesta, din punctul de vedere al logicii formale, 
care ne interesează pe noi, este următorul: s-a stabilit că există o metodă 


dialectică şi că există mijloace de verificare a operaţiilor noastre logice, 
adică, am zice noi cu alte cuvinte, că există două metode; s-a făcut teoria a 
două metode de argumentare, cea a diviziunii şi cea a reducerii la absurd 
— lăsând la o parte faptul că Platon, alături de teoria, care este metafizică, a 
Ideii, a construit poziţia logică a ipotezei. 

Dacă citiţi alte studii despre Platon, poate găsiţi şi alte interpretări ale 
platonismului. Există şi interpretări strict dinamice ale platonismului. 
Aceste interpretări nu le pot împărtăși. Eu văd, în primul rând, la gândirea 
platonică, necesitatea de a se opri în domeniul static; însuşi raportul dintre 
idee şi obiect, care este esenţial pentru toată gândirea platonică, este un 
raport, cum v-am spus, de ratio essendi, nu de ratio fiendil21: vasăzică, este 
un raport care rezultă dintr-o atitudine contemplativă. 


7. Caracterul static-contemplativ şi substanţialist al platonismului. 

Acestea sânt elementele dătătoare de seamă, în atitudinea filozofului. 
Ce alcătuieşte profilul lui spiritual? Când tot platonismul este contemplatie, 
când tendinţa întregii poziţii platonice este să pună pe om în stare de a se 
bucura de contemplaţia Ideii supreme, în acest act de contemplare a Ideii 
supreme mie îmi vine greu să admit o interpretare dinamică a gândirii 
logice a lui Platon. De aceea, dintre cele două interpretări, statică şi 
dinamică (şcoala de la Marburg, cu Natorp), prefer să aleg interpretarea 
care se integrează în atitudinea generală a gândirii sale; căci atitudinea 
aceasta, fiind statică, se integrează în gândirea platonică, cealaltă cade 
alături de structura de gândire platonică, sau de sistemul lui de gândire. 

Ceea ce dau eu aci sânt numai puncte de reper în istoria logicii. Prin 
urmare, acum avem două elemente: întâi, necesitatea de a ajunge la 
principiul identităţii (Socrate); al doilea, necesitatea de a depăşi lumea 
actualului înspre lumea eternului, cu ajutorul unei metode care face parte 
din mecanismul nostru logic. Vasăzică, în cazul întâi, materialul; în cazul al 
doilea, sistemul; în cazul întâi, punctul către care mergem; în cazul al 
doilea, procesul cu ajutorul căruia mergem. Are să vi se pară foarte curios, 
dar aceste două elemente epuizează într-adevăr întreg domeniul logic. 

Cu Platon, prin urmare, toate datele logicii sânt teoretic puse. Tot ceea 
ce urmează de aci înainte, de la Aristotel și până în ziua de astăzi, nu este 
decât prelucrarea acestui material. Acești doi gânditori, Socrate şi Platon, 
dau tot materialul de care dispune logica. Peste acest material nu se poate 


adăuga nimic. În acest material, se pot însă vedea o mulțime de lucruri; și 
vom vedea noi ce este de văzut. 


IX. LOGICA LUI ARISTOTEL: CONCEPIUL ȘI JUDECATA 


1. Afirmaţii greşite despre logica lui Aristotel: sistem definitiv. 

2. Sistem de logică pur formală. 

3. Teoria conceptului la Aristotel. 

4. Conceptul, corespondent al substanţei, punct de plecare în procesul 
logic de cunoaștere. 

5. Predicaţia, tipul judecății aristotelice. 


1. Afirmaţii greşite despre logica lui Aristotel: sistem definitiv. 

Cu consideraţiile lui Platon asupra conceptului în genere și cu 
înțelegerea lui a realităţii, oarecum pe dos faţă de înţelegerea simțului 
comun, adică cu punerea accentului fundamental nu pe ceea ce vedem, ci pe 
ceea ce este, după părerea lui, gândirea grecească a adunat toate datele 
necesare pentru o construire sistematică a logicii. 

Această construire sistematică a logicii s-a şi înfăptuit cu Aristotel, 
filozoful care ne înfățișează primul sistem complet de logică și, într-un 
oarecare fel, ultimul sistem complet de logică, în înţelesul că toate 
problemele care se pot pune într-o asemenea disciplină au fost puse de către 
gânditorul acesta și rezolvate într-un oarecare fel. Din acest punct de 
vedere, s-ar putea într-adevăr accepta afirmaţia pe care o face Kant când 
spune că, de la Aristotel, logica n-a mai făcut nici un pas şi că nici n-ar fi 
putut să facă. Afirmația aceasta este complet falsă din punctul de vedere al 
conţinutului de adevăruri ale logicii ca știință, dar este valabilă din punctul 
de vedere al sistematicii logice. Logica aristotelică cuprinde, prin urmare, 
toate așa-zisele capitole ale disciplinei logice, și le cuprinde oarecum în 
forma clasică, în înţelesul că toți gânditorii care au lucrat în logică, după 
Aristotel, au păstrat marile secţiuni create de el acestei discipline. 

Despre logica lui Aristotel se spun însă anumite lucruri care nu sânt 
întotdeauna exacte. Primul e tocmai afirmaţia lui Kant că Aristotel ar fi 
realizat un sistem definitiv de logică. Afirmația aceasta nu poate fi exactă, 
între altele pentru simplul motiv că nu există sisteme definitive în nici o 
ştiinţă omenească, necum în logică, o preocupare a spiritului omenesc ceva 
mai îndepărtată de ştiinţele propriu-zise de cum ar fi, de pildă, matematica. 
Adică, progres poate să existe în orice ramură de activitate omenească, nu 
în înțeles de mai bine, ci în înţeles de schimbare, care se leagă într-un 


oarecare fel cu timpul; schimbarea, prefacerea aceasta, fără nici un înţeles 
de valorificare, se vădește și în logică, dacă nu altfel, cel puţin prin 
schimbarea substratului pe care s-au clădit, în diferite epoci ale spiritului 
omenesc, sistemele de logică. Nu este necesar să stărui mai mult asupra 
acestei afirmaţii. Nu poate să fie imuabil, definitiv, decât un sistem de 
dogme. Logica însă nu poate în nici un caz să ia înfățișarea unor afirmaţii 
dogmatice. Nu poate, pentru motivul pe care l-am dezbătut de multe ori 
înaintea d-voastre, și care este acela că logica se clădeşte întotdeauna pe un 
material de observaţie care este gata făcut, care este dat. 

De îndată ce, psihologicește vorbind, operaţia fundamentală pe care se 
clădește logica este observarea unui material, trebuie să se presupună că 
rezultatele acestei observări sânt şi ele condiționate în timp, sânt 
condiționate de structura metafizică a observatorului respectiv şi de 
structura subiectivă a aceluiaşi observator. 


2. Sistem de logică pur formală. 

Altă afirmaţie care s-a făcut în legătură cu logica lui Aristotel este că 
filozoful acesta grec ne-a dat un sistem de logică formală. Asupra 
cuvântului „formal“, a existat întotdeauna discuţie. În ceea ce priveşte însă 
afirmaţia aceasta fundamentală că logica lui Aristotel ar fi o logică formală, 
nu pot să existe prea multe păreri. Impresia mea este că se poate dovedi 
foarte ușor, și în chip aproximativ peremptoriu, că nu poate fi vorba de un 
punct de vedere strict formal în logica lui Aristotel. Din mai multe motive: 
întâi fiindcă există multe presupoziţii metafizice care stau la baza logicii lui 
Aristotel, și, al doilea, pentru că există anumite probleme pe care Aristotel 
le introduce în domeniul logicii şi care, propriu-zis, nu fac parte din acest 
domeniu. 

D-voastre ştiţi, poate, că Aristotel defineşte logica drept un fel de știință 
a demonstraţiei. Dacă ne oprim la această simplă formulare a definiţiei 
logicii, evident că în ea nu găsim nici o indicație, nici pentru caracterul 
formal, nici contra caracterului formal al acestei ştiinţe. Și nu uitaţi că 
Aristotel era, înainte de toate, grec, și, în al doilea rând, un grec care urma 
epocii speculative socratice și platonice; adică un grec pentru care prima 
problemă ce se punea era stăpânirea adevărului. Ceea ce urmăreşte Aristotel 
în logică este drumul univoc și sigur înspre adevăr, este vechea problemă 
socratică, ce se continuă încă. Din acest punct de vedere, Aristotel se 
înglobează în reacția împotriva sofiştilor, care relativizaseră adevărul, 


pentru a-l transforma într-un fel de părere subiectivă, pe de o parte, într-un 
fel de problemă indiferentă, pe de altă parte. 

De îndată ce centrul logicii aristotelice este adevărul și stăpânirea 
adevărului, această logică trebuie să fie o ştiinţă a demonstraţiei, şi anume 
ştiinţa demonstraţiei adevărului. Toată logica aristotelică, și în cele dintâi 
Analitice, ca şi în cele din urmă, mergea înspre această problemă a 
certitudinii, în ce priveşte afirmaţiile noastre cu valoare obiectivă. Aceasta 
vrea să descopere Aristotel: legile după care putem să facem, cu o 
certitudine deplină, o afirmaţie cu valoare obiectivă. Vasăzică, el pune, de 
fapt, problema pe ambele laturi: și pe latura, aş zice, psihologică a 
certitudinii, şi pe latura logică, după înţelesul său, a adevărului. 

Știţi însă că, propriu-zis, nici una, nici cealaltă din cele două probleme 
nu se încadrează, în chip potrivit, în logică, pentru că problema certitudinii 
este o problemă de psihologie, iar cea a adevărului depășeşte punctul de 
vedere strict logic, presupunând considerarea raportului care există între 
cunoștința formulată, materialul propriu al logicii, şi realitate. Problema 
adevărului depășește logica, pentru că este o problemă de valoare; problema 
certitudinii rămâne sub logică, pentru că este o problemă subiectivă. 

Vasăzică, felul în care concepe Aristotel logica este mai larg decât acela 
strict formal, și anume mai larg în amândouă sensurile: trece dincolo de 
logică, pe de o parte, iar, pe de alta, rămâne mai jos de ea. Această logică a 
lui Aristotel nu se poate socoti o poziţie strict formală, pentru motivul că ea 
nu consideră propriu-zis gândirea formulată, ci, în afară de consideraţiile de 
până aci, este interesată de procesul adevărului, adică este interesată de 
mecanismul prin care ajungem în stăpânirea adevărului. 

Pentru noi, problema logică are astăzi un aspect cu mult mai static, cu 
mult mai descriptiv; pentru noi, există gândirea formulată și exprimată, şi 
există posibilitatea noastră de a considera această gândire formulată în ea 
însăși, nu în raport cu ceea ce reprezintă ea față de conștiința înăuntrul 
căreia ia naştere sau înăuntrul căreia există. Ei bine, această demarcaţie, 
această delimitare nu se face de către Aristotel; el rămâne încă în cadrul 
convingerii și în cadrul adevărului, deci amalgamează problemele de logică 
propriu-zise cu problemele de psihologie şi cu cele de gnoseologie, de 
teorie a cunoștinței. 

Ceea ce i-a făcut pe oameni să creadă că se poate acorda epitetul de 
„formală“ logicii aristotelice este, pe de o parte, caracterul brutal, curat 
ştiinţific al Analiticii... lui, iar, pe de altă parte, prețuirea deosebită pe care o 


dă el raționamentului în genere. Pentru că Aristotel crede că raționamentul 
este un instrument precis de cunoaştere a adevărului și pentru că la el se 
degajează, din acest proces de cunoaștere a adevărului, raționamentul sub 
aspectul formal — numai în aparenţă, vom vedea noi —, pentru aceasta s-a 
spus că logica aristotelică este o logică formală. 


3. Teoria conceptului la Aristotel. 

În afară de motivele pe care vi le-am expus până acum, sânt şi altele, 
care se leagă de-a dreptul cu problemele pe care le discută logica 
aristotelică. Prima problemă care ne preocupă este cea a cunoașterii 
realității, a instrumentului cu care putem să fixăm pentru cunoștință 
realitatea, vechea tendință socratică de a introduce în realitate principiul 
identităţii, de a capta, de a înjuga întreaga realitate la principiul identităţii. 

Această operaţie se face pentru Aristotel, ca şi pentru cei de dinaintea 
lui, cu ajutorul conceptului. Numai că este o deosebire între conceptul 
platonic şi conceptul aristotelic. Dacă Aristotel ar fi avut un punct de vedere 
strict formal în considerarea realităţii logice — pe lângă faptul că nu putea 
să considere problema conceptului ca problemă fundamentală —, nici 
rezultatul la care ar fi ajuns consideraţiile sale asupra realităţii logice nu ar 
fi fost cel la care a ajuns în fapt. Căci s-a observat că, din punct de vedere 
formal, conceptul nu se poate defini decât ca un fel de lege a unui grup de 
obiecte, lege a unei multiplicităţi de obiecte. Pe când, la el, conceptul nu 
este aceasta. Nu este, fără îndoială, realitatea ultimă, în înţelesul în care 
definea Platon Ideea, dar nu este nici legea formală a unei varietăți sau 
diversităţi de obiecte oarecare. 

Conceptul are, fără îndoială, și la Aristotel, existență, dar nu o existență 
din realitate; adică nu ontologic se pune pentru el problema conceptului. 
Conceptul nu are o existență în realitate, ci o existenţă care închide două 
elemente deosebite: el spune unui element „formă“, celuilalt „materie“. Ce 
însemnează una, ce însemnează alta? Este conceptul propriu-zis numai 
formă? — Nu. — Este conceptul propriu-zis numai materie? — Nici asta. 
Dacă ar fi numai formă, s-ar putea spune, cu oarecare aproximaţie, că, în 
adevăr, punctul de vedere aristotelic este formal. Pentru el însă, elementul 
acesta „formă“ nu este ceea ce am înțelege noi prin formă — în sens logic, 
nu morfologic — a unui obiect, ci este altceva, un fel de principiu creator al 
realității, un fel de lege; dar nu lege de exprimare, ci lege dinamică de 
creare a conceptului în genere. Adică, dacă vreau să fac un scaun, am 


nevoie de un anumit material din care fac scaunul și de un plan după care să 
pot face acest scaun. Elementul acesta, planul după care modelez 
materialul, este forma propriu-zisă. Dar, veți spune, forma aceasta nu este la 
Aristotel tocmai conceptul? Sânt unii care au vrut să spună că această formă 
a însemnat la el concept. Lucrul nu se poate susține însă pentru simplul fapt 
că există, la Aristotel însuși, o ierarhie a conceptelor, care nu poate fi strict 
formală, pentru că, de îndată ce există o ierarhie, există putință de 
clasificare, putință de înglobare și, pentru că există această putință de 
înglobare, trebuie să existe un material de înglobat pe care eu îl las în afară, 
atunci când mă ridic din ce în ce mai sus pe scara conceptelor. Însă forma 
propriu-zisă este o unitate de sine stătătoare, imuabilă și necompusă din 
elemente. 

Pentru Aristotel, conceptul are o existenţă, dar nu în înţeles ontologic, 
unitar și definitiv. Nu se poate presupune deci că există o ierarhie a 
formelor, pentru că, dacă ar exista o ierarhie a formelor, ar trebui să existe şi 
posibilitatea de a lăsa în afară ceva, ierarhizare însemnează izolare graduată 
după comprehensiune. Ei bine, în concept intră și un element material 
oarecare. „Material“ are două înțelesuri: de materie și de material. 
Întotdeauna când este vorba de materie, în Aristotel, el vorbeşte de formă și 
de materie. Dacă înțelegem prin materie ceva concret, pipăibil, cum zic ei în 
filozofia grecească: vin, atunci ar trebui să deducem că orice existență care 
poate să fie gândiiă trebuie să conțină materie. Conceptul nu mai este pentru 
Aristotel o realitate care depășește și forma, şi materia, în înțelesul că nu 
există, ca materia, în pipăibil, ci o realitate care sintetizează forma şi 
materia după o logică specială. 

Ei bine, conceptul acesta, care nu este obiect din lumea sensibilă și care 
nu poate face parte, prin urmare, din realitatea pipăibilă, conceptul acesta 
este totuşi obiect pentru gândire, în același fel în care obiect pentru gândire 
este și orice obiect din lumea sensibilă. Deci conceptul are o existenţă; nu 
una materială, ci una logică, după cum zicem noi. De aci, trebuie să 
deducem că materialul nu este tot una cu materia; poate să existe material 
care să nu fie materie. Deci, nu se poate spune că în orice concept există 
materie, se poate spune însă că în orice concept există material. În 
dualitatea aristotelică materie-formă, termenul materie nu poate fi luat ca 
materie, ci, într-un înţeles mai larg, ca material, prin urmare ceva din care se 
face altceva. Dar acest ceva din care se face altceva nu este deloc 
obligatoriu să facă parte din realitatea aceasta sensibilă, să fie materie. Este 


un lucru care nu e așa de clar la Aristotel şi care trebuie reținut totuși în 
forma aceasta. 


4. Conceptul, corespondent al substanţei, punct de plecare în procesul 
logic de cunoaştere. 

Ceea ce este interesant, pentru întreaga sistematică logică a lui 
Aristotel, este că el grupează toate consideraţiile sale în jurul conceptului. 
Ce este conceptul, pentru Aristotel? Este, în primul rând, ceva despre care 
se poate afirma ceva; nu un lucru precis, nici n-are nume propriu-zis, adică 
nu are definiție care să-i creeze o realitate, măcar de imagine; pentru 
Aristotel, conceptul este ceva. Acest ceva îndeplinește o funcţie: 
polarizează; la el se raportează nu numai afirmaţiile noastre, dar se 
raportează anumite evenimente din realitate; cu alte cuvinte, are calitatea de 
a avea calități. 

Despre concept, se poate afirma ceva; conceptul este, ca atare, pentru 
gândirea logică a lui Aristotel, suport, subiect. Vasăzică, aşa cum este 
conceptul, cum l-am schițat, mai mult prin discuţie decât prin descriere, el 
este, în logica aristotelică, centrul de polarizare și suportul pentru realitate. 
Când vrea să ştie ce poate să cunoască despre lume, atunci Aristotel pleacă 
nu de la evenimentul propriu-zis, ci de la lucruri, lucruri care, pentru el, 
reprezintă cunoașterea adevărului, existând în forma de concepte. El se 
întreabă: ce este lucrul acesta? cum este lucrul acesta? unde este lucrul 
acesta? ce face lucrul acesta? ş.a.m.d.; adică, atunci când vrea să cunoască 
propriu-zis, să facă un inventar al realităţii şi, paralel cu aceasta, un inventar 
al cunoștințelor noastre asupra realităţii, el pleacă întotdeauna de la lucru, 
nu de la eveniment. Pentru el există ceva, și de la acest ceva, existent ca 
suport al unor realităţi și ca subiect al unor afirmaţii, despre acest ceva, sau 
în jurul acestui ceva, încearcă să construiască totul. Clasele pe care le 
construiește el înăuntrul conceptului, sau, cu un limbaj mai modern, 
funcţiile pe care crede că le poate descoperi în cazul conștiinței omenești 
aplicate la cunoaştere, toate aceste funcții formează tot atâtea categorii de 
calități sau feluri de comportare a ceva care există. 


5. Predicaţia, tipul judecății aristotelice. 
Din acest caracter de lucru a tot ceea ce există pleacă teoria judecății lui 
Aristotel. Dacă există ceva despre care se poate afirma ceva, atunci este clar 


că, de îndată ce o judecată este o afirmaţie, ea trebuie să cuprindă afirmaţia 
despre ceva, ea trebuie să cuprindă, prin urmare, un centru, ceva asupra 
căruia se face afirmaţia şi încă un termen care este afirmat despre cel dintâi. 

Există, prin urmare, în teoria aristotelică, doi poli, doi termeni ai 
judecății, subiectul, suportul judecății, şi predicatul, calitatea subiectului, 
ceea ce se poate afirma despre subiect (calitatea în înțelesul cel mai larg al 
cuvântului). De pildă, „lampa luminează“ sau „masa este galbenă“ sânt, fără 
îndoială, judecăţi. Caracterul lor este că cea dintâi afirmă ceva despre 
lampă, lampa face ceva, îndeplineşte o funcţie oarecare, cea de a doua 
afirmă o culoare a mesei; „luminează“ converge înspre lampă, „este 
galbenă“ converge înspre masă. Deci lampă și masă, acestea sânt 
elementele pe care se bazează judecata, după Aristotel. 

Pentru noi însă este altfel: pentru noi, „lampa luminează“ nu afirmă 
ceva despre lampă, ci constată, pur și simplu, ceva care se întâmplă, un 
eveniment. „Lampa luminează“ nu arată o calitate a lămpii, ci arată o stare 
de lucruri pur şi simplu. În „lampa luminează“ și „lampa este albă“, nu este 
aceeaşi lampă. Ni se pare nouă că, în cazul întâi, se vorbeşte de o acţiune a 
lămpii, și, în cazul al doilea, de o calitate a lămpii. Noi abstragem, din 
„lampa luminează“ și „lampa este albă“, ceva comun, dar nu însemnează că 
acestui proces de abstracţiune îi corespunde și ceva din realitate. 

De pildă, dacă pot să extrag din corpul omului carbon, nu însemnează 
deloc că în corpul omului se găseşte carbon. Se găseşte, în schimb, bioxid 
de carbon, însă bioxidul de carbon este cu totul altceva decât carbonul. Tot 
aşa, din judecăţile „lampa luminează“ şi „lampa este albă“, extrag lampa, 
dintr-o parte şi din alta, dar nu însemnează că am „lampa“ şi „luminează“, 
ci „lampa luminează“ reprezintă un fenomen de sine stătător și într-o 
legătură indisociabilă, în momentul în care zic „lampa“, pe de o parte, şi, 
„luminează“, de cealaltă parte, nu mai pot să zic „lampa luminează“. De 
asemenea, oxigenul şi carbonul există, dar nu însemnează că bioxidul de 
carbon este oxigen și carbon. 

Atunci când Aristotel, împreună cu ceilalți filozofi de mai târziu, 
pretinde că în judecata „lampa luminează“ este ceva care se adună spre 
lampă sau că lampa polarizează calitatea de alb — aceasta nu este o 
afirmaţie valabilă. Aristotel putea să facă afirmaţia aceasta, fiindcă pentru el 
existau lucrurile; tot universul se reducea, pentru el, la lucruri; totul exista 
în existente deosebite, universale și discontinue, într-un oarecare fel, aşa 
cum sânt discontinue pentru cunoștința noastră logică. 


Pentru că el reducea totul la lucruri, la existențe de acestea cu caracter 
substanţial, de aceea făcea ca toate calitățile să se centreze asupra lucrurilor. 
Dar aceasta nu înseamnă că el avea şi dreptate; ci că toată teoria predicaţiei 
pleacă, la Aristotel, dintr-o presupoziție metafizică, care nu are nici o 
legătură cu logica. Subiectul este corespondent, în domeniul logic, 
substanţei din metafizică. Așadar, nu un punct de vedere formal a fost acela 
care a prezidat la constituirea logicii aristotelice; lucru asupra căruia vom 
insista când vom vorbi despre teoria raţionamentului. 


X. LOGICA ARISTOTELICĂ: TEORIA RAŢIONAMENTULUI 


1. Dovedirea adevărului, scop principal al logicii lui Aristotel. 

2. Raționamentul apodictic. 

3. Raționamentul epagogic. 

4. Inducţia aristotelică şi inducția modernă. 

5. Nesiguranţa cunoștinței epagogice (inductive). 

6. Logica aristotelică, ştiinţă de demonstraţie și nu de descoperire a 
adevărului. 

7. Raționamentul, instrument de transmitere a adevărului dat şi garantat 
prin intuiţie. 


1. Dovedirea adevărului, scop principal al logicii lui Aristotel. 

V-am vorbit, în rândul trecut, foarte pe scurt și, prin urmare, destul de 
greu de urmărit, despre două probleme fundamentale în legătură cu logica 
lui Aristotel, și anume despre problema conceptului şi a judecății. Am 
încercat să vă arăt că, şi în problema conceptului, și în aceea a judecății, 
sânt anumite presupoziţii şi anumite puncte de plecare care nu ne 
îndreptăţesc să socotim că, în adevăr, Aristotel ar fi autorul unui tratat de 
logică formală; adică am încercat să arăt că există anumite presupoziţii 
metafizice care condiționează, pe de o parte, întreaga structură a logicii 
aristotelice, iar, pe de altă parte, dau acestei logici un caracter cu mult prea 
materialist față de idealul de logică formală, care este, pur şi simplu, 
urmărirea formelor, a legilor generale ale procesului de gândire, ale gândirii 
formulate și exprimate, mai bine zis, şi care nu poate să presupună deci nici 
un fel de punct de contact cu așa-numita problemă a adevărului. 

Aţi înţeles însă din ceea ce am spus rândul trecut că, pentru Aristotel, 
logica este, în primul rând, o demonstraţie a adevărului. Același caracter pe 
care l-am stabilit, în legătură cu problema conceptului și a judecății, se 
desprinde, pentru logica aristotelică, și din teoria raționamentului. 

Ceea ce urmărește Aristotel în teoria raționamentului este, fără îndoială, 
desprinderea formelor generale de gândire după care se poate demonstra un 
adevăr. Formularea aceasta a raționamentului trebuie s-o reţineţi, pentru că 
vom reveni asupra ei, ea fiind o caracteristică pentru însuşi sistemul de 
logică aristotelic. 


2. Raționamentul apodictic. 

Aristotel descoperă două forme generale pentru demonstrarea unui 
adevăr: forma apodictică, cum îi zice el, și forma epagogică. În cunoştinţa 
apodictică, cunoştinţa căpătată pe calea raţionamentului apodictic, avem de- 
a face cu ceea ce numim noi astăzi deducție; în cealaltă cunoştinţă, 
epagogică, avem de-a face cu cunoștința inductivă. Demonstrația apodictică 
se face, pentru Aristotel, plecând de la o afirmaţie generală şi încercând să 
fundeze, prin această afirmaţie generală, o afirmaţie particulară. Cu alte 
cuvinte, raționamentul deductiv, cum îi mai zicem noi, însemnează pentru 
Aristotel fundarea unei cunoştinţe particulare prin una generală. De aceea i 
se spune „deducție“, pentru că se scoate prin diferenţiere; adică scot noua 
cunoștință oarecum prin substracțiune, o deduc, o scot din ceva cu ajutorul 
a ceva, ca parte a unui tot mai mare. Aceasta însemnează că, în cunoştinţa 
deductivă, eu am o cunoștință generală care se raportează la un gen, cu alte 
cuvinte care se raportează la un concept mai larg, și această cunoștință 
generală este valabilă, oarecum, pentru un caz special. 

Cam aceasta este, de fapt, demonstrația deductivă: aplicarea unei 
cunoștințe generale la un caz special. Sau, dacă voiţi în alt fel: subsumarea 
unui caz special, necunoscut mie ca atare, la o formulă generală, cunoscută 
ca atare. În cunoştinţa aceasta apodictică pornesc de la un gen și merg 
înspre individual. Cum însă întotdeauna, pentru Aristotel, genul reprezintă o 
certitudine mai mare decât particularul — nu o realitate mai puternică, cum 
era la Platon —, însemnează că această demonstratie mă duce, în adevăr, la 
rezultate sigure. De aceea i se spune acestui fel de raționament: an6SeGic. 

Cunoștinţa apodictică ştiţi ce însemnează: nu numai o cunoștință care 
corespunde unei realităţi, ci cunoştinţa unei realități care nu poate fi altfel. 
Nu numai că faptul care se întâmplă, pe care-l am în cunoştinţa mea, este 
așa cum este, dar nici nu poate să fie altfel. Vasăzică, o cunoștință care 
închide nota de realitate, la care se adaugă nota de necesitate. Realitatea 
este sigură, pentru că este în virtutea faptului că este. Cunoştinţa care se 
capătă pe calea raționamentului deductiv, apodictic, nu numai că reprezintă 
pentru Aristotel realitatea, ci și imposibilitatea realităţii de a fi altfel de cum 
este. Deci realitatea însăși capătă o fundare. Noi, oamenii din ziua de astăzi, 
spunem, pur şi simplu, că nu se poate ceva mai adevărat decât realitatea 
însăşi, fiindcă pentru noi, dacă un lucru se întâmplă cum se întâmplă, 
înseamnă că nu se putea întâmpla altfel. Deci realul închide și ideea de 


necesitate, în ordinea ontologică. Dar, pentru Aristotel, garanția necesității 
realului stătea nu în real, ci în altceva, care era deasupra realului: în gen. 

Vasăzică, în adevăr, se poate spune că, pentru Aristotel, generalul 
reprezintă legea realului, adică necesitatea realului de a fi așa cum este; 
realul nu își avea justificarea prin existenţa sa, ci, tot ca la Platon, prin 
participarea sa la necesar, la gen. Întru atât întru cât realul putea fi dedus 
dintr-un gen, el era nu numai real, ci şi necesar, şi numai întru atât era şi 
apodictic. Este un lucru foarte interesant, pentru că, din acest punct foarte 
delicat şi greu de surprins, se vede că aşa-numitul conceptualism aristotelic, 
„universalia in re“123], nu este chiar conceptualism, ci el acordă, în adevăr, 
dacă nu o realitate mai mare genului, în orice caz o necesitate mai mare, şi 
condiționează cunoştinţa realului de cunoştinţa genului. Deci, preexistenţa, 
în ordinea logică, a generalului asupra realului; nu numai preexistența în 
ordine metafizică a planului care trebuie să preexiste lucrului pe care-l 
realizez; ci preexistenta și în ordinea logică. 


3. Raționamentul epagogic. 

Teoria raționamentului deductiv şi cunoştinţele apodictice la Aristotel 
dovedesc precumpănirea genului asupra realului, în toată logica şi 
metafizica aristotelică. Procesul care se opune, care este invers cunoștinței 
apodictice, dar care este și el tot o demonstraţie, procesul acesta, care se 
numeşte eroyoyn, porneşte de la particular şi încearcă să construiască din 
particular generalul, adică de la real să meargă la gen, de la eveniment la 
lege. Noi numim acest procedeu inducţie, Aristotel îi zice epagogă. 

Este caracteristic însă că, pe când cunoștința datorată unui raționament 
deductiv era apodictică — închidea certitudinea şi necesitatea, adică 
realitatea şi necesitatea, adăugând ceva realităţii, graţie cunoașterii genului 
—, cunoştinţa aceasta epagogică rămâne nu numai sub necesitate, rămâne 
chiar sub realitate. Adică, pentru Aristotel, cunoştinţa inductivă nu este 
certă, nu are aceeași certitudine cum ar avea, de pildă, cunoştinţa cealaltă, 
deductivă, şi nu are această certitudine, nu numai în ceea ce priveşte 
necesitatea, dar nici măcar în ce priveşte realitatea. Şi acum veţi înţelege că 
aceea ce Aristotel numea inducţie s-ar putea reduce, cu oarecare 
aproximaţii, la ceea ce numim noi astăzi „inductio per enumerationem 
simplicem“I2%l. Adică generalizarea care stă la baza inducției aristotelice era 
o generalizare prin enumeraţie exhaustivă. Dacă eu am în clasa aceasta 25 


de bănci, atunci pot să constat că banca aceasta are culoarea galbenă, banca 
a doua are culoarea galbenă, banca a treia are culoarea galbenă, deci toate 
băncile din această sală au culoarea galbenă. Am făcut o generalizare și am 
dat conceptului de bancă, din această sală, nota „galben“. Această notă 
reprezintă o calitate pe care o atribui acum tuturor obiectelor care sânt 
înaintea mea. Pentru Aristotel însă, afirmaţia aceasta nu are o valoare 
apodictică, spune el, ci una pur și simplu de constatare. Prin urmare, 
constatarea unei realităţi este, pentru Aristotel, mai puţin decât deducerea ei. 


4. Inducţia aristotelică şi inducția modernă. 

Aci însă avem de-a face cu o serie de judecăţi, gramatical vorbind cu o 
serie de propoziţii, pe care noi le putem suma și induce: „toate băncile sânt 
galbene“. Aceasta este o inducţie, dar mai există și o alta. Pentru noi, există 
inducția care însemnează generalizare plecând de la un singur caz: adică fac 
o observaţie şi generalizez această observaţie la toate cazurile de același fel. 
De pildă, pun o cantitate de apă în anumite condiţii: constat că apa se 
descompune în oxigen și hidrogen şi generalizez: „apa se descompune, în 
anumite condiţii, în oxigen și hidrogen“. Deci, de la un singur caz, am făcut 
o generalizare. Pentru noi, generalizarea aceasta, ştiințificeşte vorbind, are, 
până la dovada contrarie, o valoare absolută; adică eu n-am nevoie să repet 
experiența de mai multe ori ca să pot generaliza, ci, dacă nu pot face 
generalizarea de la primul caz, atunci nu mai fac deloc, pentru că nu se mai 
poate face. 

Pentru noi, inducția este o cunoştinţă cu un caracter definitiv, până la 
proba contrarie, adică până în momentul în care voi fi silit, de faptul pe care 
l-am prins în generalizarea mea, să-l prind în altă generalizare, mai mare. 
Faptul pe care-l explica ipoteza ptolemeică, prin învârtirea Soarelui în jurul 
Pământului, este explicat și în sistemul copernican. Legea nouă este mai 
largă, iar legea veche a rămas un caz particular pentru noi. Mecanica 
relativistă este o generalizare a mecanicii newtoniene, care, la rândul ei, a 
rămas un caz special al mecanicii relativiste. 

Aşadar, pentru noi, inducția este generalizarea plecând de la un singur 
caz, pentru Aristotel, inducția este generalizarea plecând de la sumarea unui 
complex de întâmplări sau de constatări. 


5. Nesiguranţa cunoștinței epagogice (inductive). 


Ce însemnează însă afirmaţia lui Aristotel că această epagogă nu ne 
duce la cunoştinţe necesare şi cu necesitate adevărate, că realitatea pe care o 
exprimăm noi nu este garantată propriu-zis de nimic superior ei? 
Însemnează că nu se poate construi genul din cazuri particulare, adică genul 
nu este rezultatul unui proces de abstracţiune, sau, în limbajul metafizic, 
genul preexistă logicește cazurilor particulare, iar ceea ce ne dă nouă 
sumarea unor cazuri particulare este o aproximaţie a realităţii, a adevărului. 

O observaţie care trebuie reținută în legătură cu toată filozofia 
aristotelică, şi, mai ales, cu logica, este aceea că nu poţi să construieşti 
conceptul plecând de la particular, căci procesul de la particular la general 
este un proces de aproximaţie. De altfel, ca să facem o incursiune în 
domeniul logicii actuale, noi înşine, în teoria noastră a inducției, susţinem 
exact acelaşi lucru: noi, prin inducţie, nu construim genul și nu ajungem la 
lege, ci, pentru ca să formulăm legea, trebuie să cunoaștem deja genul. 
Inducţia este propriu-zis un cerc vicios, și iată de ce. Dacă am o sumă de 
cazuri analoge pe care le observ, de exemplu dacă spun că ziua urmează 
nopții, ziua urmează nopții și azi, și mâine, şi așa mai departe: eu pot să fac 
generalizarea că „ziua urmează nopţii“. Dacă se va întâmpla ca, într-o bună 
zi, ziua să nu mai urmeze nopții, toată generalizarea mea nu mai are nici o 
valoare. Se poate să nu se întâmple. Dacă, din observaţia acestei alternante, 
generalizez că ziua urmează nopţii, aceasta nu mai este inducţie, ci este 
deducție. Tot aşa, dacă cineva poartă o dată o cravată papion, se poate 
generaliza că el poartă acest fel de cravată, dar se poate ca într-o bună zi să 
vină cu cravate din celelalte, şi deci generalizarea să nu mai fie bună. De 
asemeni, dacă văd un câine cu coada tăiată, pot să generalizez că toţi câinii 
au coada tăiată, dar, într-o bună zi, mă pomenesc cu un câine cu coada 
lungă, și atunci toată generalizarea de la un milion de cazuri nu mai este 
valabilă. 

Lucrul acesta s-a întâmplat cu lebăda: când, într-o bună zi, într-un lac 
din Australia, s-au găsit nişte lebede negre, atunci inducția că toate lebedele 
sânt albe, făcută prin enumerare, n-a mai fost valabilă. Ce-mi garantează 
deci că generalizarea mea este valabilă? Răspunsul ar fi că nu se poate face 
o generalizare decât dacă se raportează la nota esenţială a conceptului, căci 
culoarea lebedei nu este esenţială conceptului de lebădă, la fel cu coada 
tăiată a câinelui. Aceasta însemnează că trebuie să cunoşti notele 
conceptului, ca să ştii ce este esenţial şi ce nu este esenţial. Dacă lucrul 
acesta însemnează să faci o inducţie, atunci construieşti un concept 


cunoscut dinainte. Aci apare cercul vicios. Și de aceea avea dreptate 
Aristotel când spunea că cunoştinţa epagogică nu poate să fie sigură. 
Aşadar, din notele particulare, nu putem construi conceptul, căci conceptul 
trebuie să preexiste, logiceşte vorbind, și el este garanţia pentru cazul 
special. Acest general afirmat este adevărat prin el însuși, și el e, în același 
timp, garanţia cunoștinței mele. 


6. Logica aristotelică, ştiinţă de demonstraţie și nu de descoperire a 
adevărului. 

Ce fac eu prin raţionament? Capăt o cunoștință adevărată, răspunde 
Aristotel; dacă cunoştinţa nu este adevărată, ea n-are pentru el nici o 
importanță, nu-l mai preocupă. Preocuparea lui, şi aci, în raționament, este 
adevărul, nu problema logică a formei raționamentului. Desprinde şi el, fără 
îndoială, aceste forme ale raţionamentului, însă le numește apodictice, deci 
reale și necesare, și epagogice, adică aproximative, care merg în sensul 
adevărului, dar nu sânt adevărul. Ceea ce îl preocupă este deci problema 
adevărului, de aceea, el dă o mai mare însemnătate raționamentului 
deductiv şi silogisticii în genere, decât raționamentului inductiv. 

Aci intervine însă o problemă iarăși de natură foarte delicată. Aristotel 
zice: plecăm de la anumite adevăruri care ne sânt date, care reprezintă 
pentru noi o convingere ultimă — pentru că un fel de cunoştinţă ultimă este 
genul, alt fel de convingere ultimă este faptul. În procesul epagogic, 
vasăzică, plec de la anumite fapte, de la convingeri ultime, și, cu ajutorul 
acestor fapte, demonstrez alte afirmaţii ale mele. În cazul acesta, nu creez 
nimic. Procesul de creaţie nu apare nicăieri în preocupările logicii, la 
Aristotel, şi aceasta trebuie reținut, pentru că este un lucru care face parte 
din capitalul nostru de cunoştinţe aproape veşnice: Aristotel nu se preocupă 
de problema progresului adevărului. Pentru el, logica este știința 
demonstraţiei; de aceea, când am făcut cursul de logicăl?5! şi când am vorbit 
de raționament, n-am spus că este vorba de un progres al adevărului, ci de o 
dovedire a afirmației. Aceasta este logica aristotelică: ea nu descoperă 
adevărul ci, posedându-l, îl dovedeşte. Ea este, prin urmare, știința 
demonstraţiei, nu a descoperirii adevărului: adică eu posed adevărul și 
vreau să-l arăt şi altuia, îl prezint şi altuia, cu întreg aparatul necesar, pentru 
ca el să fie convins ca şi mine; nu urmăresc să descopăr un adevăr nou, ci 
urmăresc să justific un adevăr pe care-l posed dinainte. 


Deci în logica aristotelică avem de-a face cu adevăruri pe care le 
posedăm, la care am ajuns şi pe care vrem să le transmitem. Tot 
raţionamentul este, prin urmare, la Aristotel, un mecanism de transmitere, 
de mediere a unui adevăr. Cum posed acest adevăr, aceasta este o chestiune 
de care logica nu se interesează. Ea aparține teoriei cunoștinței, care 
stabileşte că toate adevărurile fundamentale sânt date printr-o situație de 
fapt, sânt intuitive. Dacă toate axiomele sânt intuitive prin definiţie, 
însemnează că procesul de cunoaştere este un proces de intuiţie. Teoria 
cunoștinței este aceea care se ocupă cu procesul de cunoaștere, pe când 
logica se ocupă cu procesul de transmitere a cunoștințelor intuitive. 

Aceasta spune Aristotel, atunci când defineşte logica nu ca o şiiință de 
descoperire a adevărului, ci ca o demonstraţie a adevărului; pentru el, 
adevărul există pentru că există genul, şi există demonstraţia adevărului 
pentru că există posibilitatea de garantare a particularului prin gen. Garanţia 
adevărului stă, la el, în existența genului, care existență a genului este dată 
intuitiv. Că nu poţi construi genul, o dovedeşte teoria lui asupra 
raţionamentului epagogic. 

Deci Aristotel se preocupă, în toată teoria raționamentului, de adevăr şi, 
ca atare, problema lui nu este o problemă formală. Este greșit să se spună, 
mai departe, că teoria raţionamentului, la Aristotel, este o teorie a deducţiei 
propriu-zise; pentru că silogistica nu reprezintă un instrument de înaintare a 
cunoștinței mele. 


7. Raționamentul, instrument de transmitere a adevărului dat şi garantat 
prin intuiţie. 

Pentru el, adevărul este garantat prin existenţa genurilor, iar genurile 
sânt date intuitiv, nu discursiv. De îndată ce genul e dat intuitiv, garanția 
adevărului stă în intuiţie. Pe de altă parte, demonstraţia însemnează 
transmiterea adevărului în cele două feluri: sau în chip stringent, subsumând 
cazul special cazului general pe care-l cunosc ca având calitate de adevărat 
— şi atunci adevărul afirmației particulare decurge în chip mecanic din 
primul adevăr, care nu este mecanic, ci este trăit; sau plecând de la o serie 
de cazuri particulare înspre genul care le subsumează — și atunci încep să 
pun și pe altul pe calea adevărului, prin exemplificare. Aceasta este 
semnificația  epagogicii propriu-zise, a inducției:  exemplificarea. 
Construiesc o ipoteză care rămâne să fie verificată, pentru mine, fiecare caz 
reprezintă un caz special, căci exemplificarea nu este în același timp şi o 


dovadă pentru afirmaţia generală. De aceea epagoga nu dă rezultate 
definitive, pentru că toate cazurile speciale nu sânt constitutive generalului, 
ci exemplificări ale generalului, cazuri pe care generalul le verifică, dar nu 
cazuri pe care le conţine cu necesitate și din care el s-ar construi. 

lată ce însemnează raționamentul la Aristotel: însemnează, pur și 
simplu, transmitere a unei cunoștințe, care există independent de această 
transmitere, care este anterioară acestei transmiteri și a cărei garanţie nu stă 
în raționamentul însuși, ci în cunoștința mai generală, care preexistă în 
afirmația mea; iar această cunoștință a generalului îmi este dată mie nu 
discursiv, cu necesitate, ci intuitiv. De unde, urmează că, în adevăr, și la 
Aristotel este vorba de trăirea realităţii, de intuiţie, iar nu de o deducere 
discursivă a acestei realități. 

Aceasta este o afirmaţie care trebuie reținută, mai ales în cadrul 
considerațiilor generale care se fac cu privire la Aristotel și care vor să-l 
scoată pur și simplu un filozof deductiv. Deductiv nu este, pentru că altfel 
nu ar fi denumit teoria generală a raționamentului teorie a demonstraţiei, ci 
i-ar fi zis în alt fel. Faptul că el vorbeşte de demonstraţie și nu de înaintare a 
adevărului mă îndreptăţeşte să cred că felul în care l-am înţeles eu pe 
Aristotel şi pe care vi l-am expus corespunde în adevăr intenţiilor lui 
Aristotel. 


XI. LOGICA STOICĂ 


1. Sfârşitul perioadei metafizice a logicii grecești. 

2. Ivirea tendintelor formaliste: stoicismul. Teoria stoică a formei 
ipotetice a silogismului. 

3. Conceptele stoice: lecta. 

4. Cele trei supoziţii: reală, logică, gramaticală. 

5. Critica logicii stoice: operaţiile logice depășesc domeniul 
conceptelor. 

6. Urme de preocupări materiale în logica stoică: lecta necomplete și 
lecta complete. 


1. Sfârşitul perioadei metafizice a logicii greceşti. 

Aţi văzut că problema în jurul căreia s-au concentrat toate eforturile 
logicienilor din școala clasică a filozofiei grecești a fost, într-un oarecare 
fel, problema adevărului; adică, se încerca să se găsească o metodă de 
stăpânire a adevărului, într-un fel, de transmitere a adevărului, în altul. 
Tocmai de aceea toate consideraţiile pe care le-am desprins din filozofia 
greacă, în legătură cu preocupările logice ale acestor filozofi, au fost 
socotite de noi ca depășind oarecum cadrele logicii propriu-zise şi 
ancorându-se în problema realităţii ca atare. 

Acest substrat, aş zice metafizic, al logicii greceşti, în perioada care ne- 
a preocupat în special, se concentrează oarecum în teoria conceptului, pe de 
o parte, în teoria judecății în funcție de acest concept, pe de altă parte, și în 
teoria raționamentului în funcţie de judecată. Caracterul substanţialist al 
acestei filozofii a fost hotărâtor pentru forma pe care a luat-o efortul logic, 
în gândirea greacă de până aci. Cu Aristotel, ale cărui vederi în materie de 
logică le-am expus în ultimele două convorbiri ale noastre, se încheie o 
perioadă caracteristică, perioada propriu-zis metafizică a logicii greceşti. 

Vasăzică, ar trebui să deosebim, până acum, o preocupare strict 
formală, care n-a ajuns la deplină valorificare, în cadrele filozofiei sofiste, 
şi o preocupare materială, în orice caz metafizic-psihologică, în cadrul 
şcolii clasice grecești, cu Socrate, Platon, Aristotel. 

După această perioadă, gândirea greacă ia forme diverse. Marea 
perioadă de înflorire, miracolul grec, cum i s-ar spune, se destramă; se 
destramă într-o mulțime de școli, care sânt, pe de o parte, reprezentate de 


epigoni ai şcolii clasice, pe de altă parte, din soluţii oarecum mai coborâte 
ca spiritualitate, printr-un fel de oboseală a gândirii care nu rămânea fără o 
anumită însemnătate pentru preocuparea logică propriu-zisă. 


2. Ivirea tendintelor formaliste: stoicismul. Teoria stoică a formei 
ipotetice a silogismului. 

Aş ţine să vă fac atenţi asupra unui fapt caracteristic: niciodată ca în 
perioadele de decadenţă filozofică şi metafizică nu ajunge la valorificare 
preocuparea logică; adică, cu cât elementul formal este mai accentuat și mai 
preferat în gândire, cu atât preocuparea logică este mai intensă; iar cu cât 
conţinutul de spiritualitate al unei epoci este mai bogat, mai suculent, mai 
adânc, cu atât preocuparea logică se încarcă de anumite balasturi 
metafizice. Prin urmare, vom căuta întotdeauna punerea logicii, în forma ei 
cea mai proprie, tocmai în perioadele de decădere a gândirii. 

Acum, se poate foarte bine ca, cu această perioadă de decădere, să 
coincidă altă perioadă de început. De pildă, epoca noastră trebuie să fie 
considerată ca o răscruce spirituală: în actualitatea noastră filozofică, există 
sămânță pentru dezvoltări spirituale care pot să dea tot felul de surprize, dar, 
în aceeaşi perioadă a noastră, există și o preocupare logică foarte 
accentuată, care rezultă din lichidarea unei direcţii filozofice, în vreme ce 
germenii aceștia de spiritualitate nouă de care vorbim, se creează pe un plan 
oarecum alăturat acestei gândiri. Niciodată o perioadă romantică, în 
filozofie, nu are aptitudini de formalism, aptitudini logice; întotdeauna, 
aceste aptitudini apar în ceea ce numeam noi, cu alt prilej, barocul formei 
de cultură, în civilizaţia omenească. 

Ei bine, cam așa se întâmplă după Aristotel. Cred că nu este inexact 
ceea ce am afirmat eu și cu alte împrejurări — cu toate că nu este un adevăr 
cu valoare de circulaţie obișnuită —, că forma cea mai pură a preocupărilor 
logice, în toată filozofia grecească, este dată de stoicism. 

Stoicismul este, din punct de vedere metafizic, o şcoală nu prea 
respectabilă: are o gândire uneori prea grosolană, alteori prea superficială. 
Este foarte caracteristic că, dintre toate formele de gândire greacă, cea care 
a convenit mai mult romanilor, care, din punct de vedere metafizic, erau 
categoric nişte proşti, a fost stoicismul. Vasăzică, însuși faptul că metafizica 
stoică a fost imediat împărtășită de Roma, este un fel de capitis 
deminutiol?8! pentru valoarea acestei forme metafizice. Stoicismul nu 
reprezintă o etapă de dezvoltare spirituală; însăși forma morală a 


stoicismului este inferioară: ea reprezintă un fel de neutralitate a moralității 
umane și se încadrează în idealul poliţist al moralității în genere. 

Din punct de vedere logic însă, stoicismul reprezintă în adevăr o poziţie 
originală și de cele mai multe ori însemnată, pentru că în logica aceasta 
stoică, la Hrysipl27l, de pildă, teoria raţionamentului silogistic ia o formă 
ipotetică. El nu spune niciodată: A este B, B este C, deci A este C; ci spune: 
dacă A este B şi B este C, atunci A este C. 

Vedeţi, nu este vorba propriu-zis de teoria silogismului ipotetic. O 
teorie a silogismului ipotetic a existat în peripatetismul grec, la Eudem!28) 
între alții; adică raţionamentul ipotetic era, alături de raţionamentul 
disjunctiv, o formă oarecare de raționament. Dar nu de aceasta vorbesc 
stoicii și Hrysip, ci de cu totul altceva. 

Crisip spune că toată garanţia de adevăr, în concluzia pe care o capăt 
prin raţionamentul deductiv de formă silogistică, este condiționată de 
adevărul cuprins în premise; cu alte cuvinte, ceea ce interesează, în operația 
aceasta logică, nu este dacă afirmaţiile mele sânt adevărate sau nu; ci eu, 
întru cât sânt logician, afirm că schema generală, mecanismul de deducere a 
judecăților una din alta este bun, este corect. Atât afirm eu în calitate de 
logician. Dar, dacă adevărul conținut în concluzie este valabil sau nu, 
aceasta este o chestiune care nu priveşte pe logician, ci stă în funcţie, 
totdeauna, de valoarea de adevăr pe care o reprezintă premisele, valoare de 
adevăr care cade în afară oarecum de preocuparea logicii propriu-zise. 
Aceasta însemnează forma ipotetică sub care prezintă şcoala filozofică a 
stoicismului raționamentul deductiv: înlăturarea problemei adevărului din 
preocupările logice. 

Este evident, nu se poate spune că această înlăturare a problemei 
adevărului din preocupările logicii este clar exprimată şi clar încercată în 
stoicism. Adică este adevărat că ceea ce afirmăm noi despre stoicism 
reprezintă o lucrare de epuraţie, pe care o facem asupra teoriilor stoice; dar 
nu este mai puţin adevărat că această transformare a oricărui silogism în 
genere într-un silogism ipotetic reprezintă o tendință de formalizare a 
preocupărilor logice, în această perioadă. 

Vasăzică, tendinţa de a degaja o problematică propriu-zisă a logicii, din 
domeniul speculațiilor omeneşti, se poate observa categoric în preocupările 
stoicismului. Aceste preocupări se pot identifica, de altfel, şi cu alt prilej. 


3. Conceptele stoice: lecta. 

Aţi văzut ce însemnează propriu-zis concept, noţiune, în logica greacă 
de până acum. Conceptul sau noţiunea era o garanţie a adevărului; dar 
concept sau noţiune reprezenta, pentru metafizica greacă în timpurile ei de 
strălucire, un fel de realitate, și, ceva mai mult, în cadrele metafizice 
platoniciene, însăși realitatea. Este adevărat că, înăuntrul peripatetismului, 
această realitate decade din caracterul ei ontologic, dar nu este mai puţin 
adevărat că îşi păstrează acest caracter ontologic prin faptul că există şi la 
Aristotel un fel de ierarhie a noţiunilor, a conceptelor. 

Ei bine, în stoicism, noţiunea aceasta a realităţii logice, cum am numit- 
o noi acum, capătă o așezare și o calitate cu totul specială: este ceva analog 
cu ceea ce credea Platon despre geometrie, credință după care figurile 
geometrice nu erau nici realități sensibile, dar nici Idei propriu-zise, ci 
ocupau un loc de mijloc; lumea geometrică era o lume care nu ţinea de 
lumea realităţii sensibile, şi nici propriu-zis de lumea Ideilor, de realitatea 
adevărată, de realitatea pură, ci era situată între ele. Tot așa creează teoria 
stoică o poziţie specială pentru concept, pentru noţiune — și aceasta este 
foarte caracteristic, pentru că se verifică în toate preocupările de mai târziu 
ale logicii —, îi creează un loc între lucru și cuvânt. 

Știţi că, în generalitatea ei, metafizica aceasta stoică este senzualistă şi, 
prin urmare, vă puteţi da seama că se ţine foarte strâns legată, ca tot 
senzualismul şi tot pozitivismul în genere, de lucrurile din lumea concretă. 
Pentru tot ceea ce se întâmplă în mintea noastră și există înăuntrul 
conştiinţei noastre ca fapt de cunoștință, senzualismul construiește oarecum 
un corespondent în lumea lucrurilor. Deci el nu pleacă propriu-zis de la ceea 
ce este în mine, de la conştiinţa mea, de la realitatea aceasta de percepţie, ci, 
întrucât vorbeşte de adevăr transmisibil, lucrează cu anumite realităţi, care 
sânt şi pentru stoici conceptele, noțiunile. 

Aceste concepte posedă, în metafizica stoică în genere, o realitate 
specială. Ele se numesc lecta (Aekrov Aeyew însemnează a citi, lecta ar fi 
„lucrurile care sânt citite“, lucruri a căror esenţă este de a exprima ceva; nu 
însăşi exprimarea, căci mijlocul de exprimare material este cuvântul vorbit, 
este această adunare de sunete, rezultate din anumite flexiuni ale vocii, care 
dau cuvântul propriu-zis). Lecta reprezintă, pentru stoici, o realitate aparte, 
o realitate de sine stătătoare, nu aceste cuvinte, ci ceea ce se ascunde sub 
aceste cuvinte; dar ceea ce se ascunde sub cuvinte nu ca realitate din lumea 
simţurilor noastre, ci ca răsfrângere a realităţii în conștiința noastră. 


Într-un fel, lucrurile nu sânt așa de clar exprimate. Aceste lecta ar fi 
cunoștințele noastre, cunoştinţe nu cu caracter psihologic propriu-zis, ci 
logic, pentru că reprezintă realitatea supusă principiului identităţii. Deci nu 
percepţia care se toarnă pe realitate și variază ca atare de la o experienţă la 
alta, ci ceva oarecum deasupra acestor percepții; deasupra percepţiilor în 
sensul că este un fel de esenţializare a lor înspre ceva fix — nici înspre ceva 
esenţial, pentru că, dacă ar fi, în adevăr, ceva esenţial, am avea de-a face cu 
o foarte interesantă expunere a conceptului în funcția lui metafizică. Este 
noțiunea noastră din logica aceasta de toate zilele, noțiunea noastră turnată 
pe concepţia pozitivistă, noțiune care poate să însemneze ceva din realitate, 
o inducţie din realitate, altă dată o indicație asupra realităţii, pur și simplu 
un semn, dar, în orice caz, ceva fix, ceva care trăieşte închis în sine, de sine 
stătător și nevariabil, adică verificând principiul identităţii de care vorbeam. 
Acestea sânt lecta. 


4. Cele trei supoziţii: reală, logică, gramaticală. 

Cu descrierea acestui tip de realități, stoicismul pune problema foarte 
interesantă, care a fost reluată în scolastică şi care are valoare circulatorie şi 
astăzi, problema celor trei planuri de realităţi, a celor trei supoziţii ale 
cunoștinței în genere. 

Când spun, de exemplu, „masă“, această masă are trei înțelesuri: întâi, 
este indicația pe care cuvântul „masă“ o dă asupra realităţii. Scolasticii 
spuneau că orice concept intenționează un obiect care este în afară de el, iar 
noi spunem astăzi că un concept este ceva care subsumează o anumită 
categorie de obiecte, deci unui concept îi corespunde întotdeauna o 
categorie de obiecte; el închide în el un fel de tendinţă centrifugă, adică o 
indicație în afara lui. Vasăzică, întâi am supoziţia obiectivă, supoziţia 
materialului: orice cuvânt indică în lumea obiectivă un obiect care 
corespunde acestui cuvânt și care se subsumează oarecum acestui cuvânt: 
aceasta este supoziţia materială. 

A doua supoziţie, opusă acesteia, este, pur și simplu, supoziţia verbală, 
supoziţia gramaticală: când spun „masă“, am o adunare, într-un anumit fel, 
de anumite sunete. Între aceste două supoziţii, se află o a treia, ceea ce 
numim noi propriu-zis concept. Această a treia supoziţie este fixată, în 
funcţiile ei logice, de stoicism. 

Vedeţi, prin urmare, la ce problemă ajungea preocuparea logică 
înăuntrul stoicismului. Problema aceasta a supoziţiei logice este, din mai 


multe puncte de vedere, interesantă. Dacă o coroborăm cu cealaltă 
contribuţie, a transformării silogismului în genere într-un silogism ipotetic, 
atunci am putea să deducem că stoicismul creează în adevăr un plan al 
realităţilor logice. 

Aceasta este o problemă de cea mai mare însemnătate, căci a crea un 
plan al realităţilor logice însemnează a admite un domeniu propriu logicii, 
un domeniu determinat, nu printr-o anumită atitudine luată de conștiința 
noastră față de realitate în genere, ci un domeniu determinat de o anumită 
categorie de obiecte. Dacă lucrurile ar fi aşa, indicaţia ar fi foarte prețioasă, 
dar ar contrazice toate eforturile pe care le-am făcut noi de a determina 
domeniul unei științe prin obiectele de care se preocupă: căci nu există o 
categorie de obiecte care determină cadrele unei științe, ci o anumită 
atitudine a noastră față de obiecte, orientarea noastră, punctul de vedere din 
care cercetăm obiectele. Aceasta este caracteristica oricărei științe în genere. 

Dar, dacă, pe de o parte, caracterul formal exclude problema adevărului 
din cadrele logicii şi dacă, pe de altă parte, vom susține existenţa acestor 
lecta, înăuntrul cărora se întâmplă toate operaţiile logice, atunci logica este 
determinată, pur şi simplu, de obiecte, nu de atitudinea noastră, nu de 
punctul de vedere pe care-l aplicăm realităţii. 

De aceea, este important de stabilit dacă în adevăr logica stoică, punând 
pentru prima oară o asemenea problemă a realităţilor logice, este 
îndreptăţită în afirmarea acestor existențe logice; dacă este îndreptățită în 
reducerea întregului domeniu la cercetarea acestor obiecte logice, lecta. 

Este adevărat că supoziţia logică există, adică este adevărat că o seamă 
de obiecte, care nu sânt nici obiecte din realitatea sensibilă, și nu sânt nici 
obiecte din lumea gramaticală, există; este adevărat, cu alte cuvinte, că 
există concepte. Întrebarea este: operaţiile pe care le facem, şi care sânt 
totdeauna operaţii logice, se aplică ele numai conceptelor? Dacă s-ar aplica 
numai conceptelor, s-ar putea pune principial problema existenţei unei lumi 
a logicii, problema domeniului logicii, prin obiectele pe care ea le definește. 
Impresia mea este însă că e fals să se afirme că logica nu are de-a face decât 
cu conceptul și cu raporturi între concepte, că judecăţile au loc între 
concepte şi raționamentele au loc între judecăţi, adică la baza tuturor 
operaţiilor logice stau conceptele şi numai conceptele; că există, prin 
urmare, o lume de operaţii care se grefează numai pe aceste obiecte logice. 


5. Critica logicii stoice: operaţiile logice depăşesc domeniul 
conceptelor. 

Nu ştiu ce ar fi răspuns logicienii de acum 2000 de ani, sau ce ar 
răspunde astăzi, dacă am pune problema precis. Faptul este de la sine 
înţeles că toate operaţiile logice se fac asupra conceptelor, numai asupra 
conceptelor. Însă că la baza tuturor operaţiilor logice stau lecta, nu este o 
părere pe care s-o pot împărtăși. 

Este adevărat că, în operaţiile noastre logice, nu intră obiecte, nu intră 
vorbe, ci intră concepte. Dar nu este adevărat că nu intră altceva decât 
concepte. Este adevărat că, atunci când într-o judecată a mea am un cuvânt 
ca subiect al acestei judecăţi, el încetează să funcționeze în calitatea lui de 
supoziție gramaticală și devine concept. Dar nu este adevărat că obiectul ca 
atare, obiectul direct, nu poate să intre în operaţiile noastre logice. Aceasta 
nu este adevărat, şi am s-o dovedesc imediat. 

În definitiv, ce însemnează obiect propriu-zis? Obiect din lumea reală 
însemnează un obiect care stă sub determinarea precisă a timpului şi a 
spaţiului. Conceptul se deosebește de acest obiect din lumea reală tocmai 
pentru că nu este sub determinarea temporală şi spaţială, ci are o existență 
care depăşeşte această determinare. Este adevărat că, de îndată ce am de-a 
face cu două elemente deosebite ale unui obiect sau cu două locuri 
deosebite ale unui obiect, în momentul în care voi vorbi despre acel obiect, 
nu mă mai raportez la obiectul însuşi, ci mă raportez la conceptul 
obiectului. Dar este adevărat iarăși că, în raționamentele mele, pot să aplic 
cu ultima stringenţă principiul individuaţiei unui obiect. Când zic „ceasul 
acesta“, „ceasul acesta“ poate să fie un concept. Când zic „ceasul de acum“, 
poate să fie un concept. Când zic „ceasul acesta de acum“, nu mai am de-a 
face cu un concept, pentru că „ceasul acesta de acum“ însemnează o precisă 
determinare temporală şi spaţială, adică însemnează, pur și simplu, o 
referinţă directă la obiect. 

Principiul individuaţiei, hic et nunc, aplicat cu ultima precizie, face ca 
noi să realizăm oarecum o priză directă asupra realității, în conştiinţa 
noastră, fără intermediul conceptului. Dacă această aplicare a principiului 
individualității este posibilă, atunci evident că raționamentul nostru nu 
întotdeauna se raportează la concepte, pentru că nu există încă o teorie 
logică, de orice natură, care să vorbească de un concept al individului. 
Proba indirectă că e așa este că, în matematică, unde numerele se definesc 
drept concepte, ca legi ale unei clase, nu există definiția numărului unu, 


care este oarecum postulat. Nu există definiția numărului unu, pentru că nu 
există, prin analogie, posibilitatea de a stabili un concept de individual. 
Individualul nu se poate depăși pe el însuși, individualul nu se poate 
subsuma, individualul există, pur şi simplu, ca atare; individualul, întrucât 
este unul singur, este impasibil de esenţializare, fiind, într-un fel, esenţă el 
însuşi. De aceea, propriu-zis nici nu se poate vorbi de un concept al lui 
Dumnezeu, ci numai de o existenţă reală, obiectivă, a lui Dumnezeu. Pentru 
că orice individual, întru atât întru cât este pasibil de conceptualizare, 
însemnează că ar fi într-un fel pasibil de esenţializare, iar în alt fel de 
simplificare, de reducere la ceva; însă individualul este ireductibil şi de 
aceea este individual, şi nu mai este pasibil de esenţializare, pentru că tot 
ceea ce este închis în el este esențial lui. Individualului, sau, mai exact, 
singurului, nu i se poate crea o schemă, fiindcă, spre a exista o schemă, 
trebuie să existe multiplicitate; pentru a exista esenţă, trebuie să existe, 
iarăşi, multiplicitate; deci numai unde există multiplicitate este posibil să 
existe scheme şi esențe, iar numai acolo este posibil să se vorbească de 
concepte. 

Prin urmare, când se fac aceste determinări precise, prin aplicarea la 
limită a principiului individuaţiei, eu mă raportez de-a dreptul la obiecte, 
pentru care nu există concepte; există concepte pentru aceste obiecte 
comparate cu ele însele în altă situație sau comparate cu ele însele în alt 
moment, dar nu există concepte pentru aceste obiecte reduse la ele însele, 
prin aplicarea precisă a principiului individuaţiei. Dacă există, pentru mine, 
posibilitatea de aplicare a principiului individuaţiei, atunci există 
posibilitatea de a face judecăţi și de a face raționamente asupra obiectului, 
nu însă asupra conceptului. În momentul în care eu exclud conceptul, într-o 
operaţie logică, însemnează că conceptul nu este un obiect logic propriu-zis, 
care determină însăși existenţa logicii. 

Noi zicem conceptului existență logică, pentru că ne-am învăţat să 
spunem aşa, dar nu pentru că conceptul ar fi un fenomen care ocupă tot 
domeniul logicii. Prin urmare, nu este așa de exact — când se spune că 
există un plan al logicii, al supoziţiei logice —, că există un domeniu al 
acestor lecta, înăuntrul cărui domeniu se mișcă, în genere, toate operaţiile 
noastre logice; ci trebuie să ajungem la concluzia că logica nu se poate 
determina prin obiectele la care se referă, ci tocmai prin punctul de vedere 
pe care-l aplicăm realităţii în genere. 


6. Urme de preocupări materiale în logica stoică: lecta necomplete și 
lecta complete. 

După cum observam adineauri că degajarea punctului strict formal nu 
este completă în cadrele gândirii stoice, tot așa și în legătură cu lecta există 
anumite impreciziuni, care arată încă un fel de ancorare a logicii stoice în 
vechea tendință metafizicizantă a filozofiei greceşti. Anume, stoicismul 
vorbeşte de lecta care ar fi complete și de lecta care ar fi necomplete. 

Când enunț un concept oarecare, am de-a face cu un lecton, dar acest 
lecton nu este de sine stătător, începând să devină așa atunci când i se dă o 
judecată. Când spun „ceasomicul este galben“, acesta este un lecton 
complet. Ce însemnează aceasta? Observaţia este foarte interesantă, dar nu 
a sărit în ochi logicienilor. Complet și necomplet însemnează existent și 
neexistent. Când zic „ceasomic“, acesta n-are existență; când zic 
„ceasormicul este galben“, adaug o notă existenţială obiectului acestuia. 
Stoicii erau încurcaţi în faţa deosebirii dintre „ceasornic“ şi „ceasornicul 
este galben“. În cazul întâi, avem de-a face cu conceptul, în cazul al doilea 
— cu judecata. 

Ce însemnează judecata? Căci judecata nu este, în definitiv, deosebită 
de concept — observaţie pe care o facem și noi astăzi. Stoicii nu puteau 
reduce judecata, ca Aristotel, la o raportare de noțiuni. Această definiţie a 
judecății ca o raportare de noţiuni este insuficientă pentru stoici, cum este şi 
pentru noi, astăzi. Dacă există o asemănare foarte mare între „ceasornic“ şi 
„ceasormicul este galben“, atunci există o asemănare foarte mare și între 
concept și judecată. 

Ce deosebire este între plouă și ploaie? Una este concept, şi cealaltă 
este judecată. Unde este raportarea de noţiuni? Nicăieri. Stoicii spuneau că 
una este completă, şi cealaltă este necompletă, conceptul este un lecton 
necomplet, judecăţile sânt lecta complete. Pe când noi spunem: conceptul 
este exprimarea unui conţinut oarecare, a unei stări de fapt, iar judecata este 
exprimarea unei stări de fapt cu o notă existenţială. 

Ei bine, stoicii n-au putut să facă această deosebire. Ei vedeau că există 
ceva analog cu obiectul, în judecată, dar nu-și dădeau seama întru cât 
această analogie depăşeşte sau nu depășește cadrele logicii. Ei au crezut că 
aceste lecta complete au o oarecare legătură cu problema adevărului şi 
spuneau că numai de aci începe să fie adevărată sau neadevărată o 
afirmaţie. Însă, pentru noi, judecata, chiar așa, cu notă existenţială, nu pune 
încă problema adevărului şi nu are nevoie s-o pună. 


Vedeţi, prin urmare, că ei se încurcau în această problemă a realităţii şi 
a adevărului, şi ziceau că o afirmaţie începe să fie adevărată când lecton nu 
mai este lecton, ci lecta complete, adică în momentul când intră în 
domeniul judecății. Ei pun chestiunea exactității afirmației, pe care o 
regăsim în a doua jumătate a veacului al XIX-lea, că problema adevărului 
începe o dată cu problema judecății. Noi spunem că problema adevărului nu 
începe o dată cu problema judecății. Noi constatăm că problema judecății 
închide nota existenţială, dar nu înţelegem că această notă existenţială ne dă 
putinţa de a verifica veracitatea unei afirmaţii. Existenţă nu însemnează 
adevăr, ci adevăr însemnează corespondenţa dintre nota existenţială pe care 
o dăm unui conținut și realitatea ca atare. Atunci, având o notă existenţială 
într-o judecată, nu însemnează că avem adevăruri, adică şi corespondența 
acestei note existenţiale cu obiectul corespunzător. 

Aci, fără îndoială, logica stoică dovedește încă o dată rămășițele de 
materialism ale logicii aristotelice. Cu toate acestea, trebuie să recunoaștem 
că, transformând raționamentul silogistic într-un raționament ipotetic în 
genere, pe de o parte, și punând problema existenţei de sine stătătoare a 
acestor lecta, pe de altă parte, gândirea stoică face ca logica să se precizeze, 
în adevăr, ca o ştiinţă de sine stătătoare, cu o remarcabilă tendinţă spre 
logica pură, adică spre descoperirea caracterului strict formal al tuturor 
preocupărilor logice. 


XII. LOGICA SCOLASTICĂ 


1. Originile răsăritene ale scolasticii. 

2. Absența preocupării formale în scolastică. Frecvența utilizării 
formelor schematice de gândire. 

3. Formalismul logic apare o dată cu nominalismul, la sfârșitul 
scolasticii. 

4. Scolastica încheie prima perioadă din istoria logicii. 


1. Originile răsăritene ale scolasticii. 

Ritmul teoriilor logice a atins, cu speculaţia stoică, pe care ați văzut-o 
în prelegerea noastră ultimă, un maximum, în înţelesul că această cugetare 
în legătură cu problemele logice trebuie considerată ca un efort suprem al 
gândirii omeneşti. În problematica generală a logicii, aşa cum era ea 
amestecată cu temele metafizice sau de simplă practică retorică, eforturile 
de a degaja specificul logic trebuie considerate ca ajunse la maximum, fără 
ca rezultatele să se poată ridica la înălțimea lor. După momentul stoic, 
disciplina logicii nu are o desfășurare prea strălucită, și numai după câteva 
sute de ani ne vom afla în faza perioadei scolastice. După lumea greacă, 
prin urmare, al doilea punct de reper în istoria logicii trebuie să fie 
considerată scolastica. 

Scolastica nu este un lucru prea clar. Conceptul acesta are o seamă de 
semnificaţii, și valoarea care se acordă acestui moment este foarte diferită. 
Scolastica, din punct de vedere logic, pune o problemă de tipologie, pe care 
o vom rezolva astăzi și poate şi cu alt prilej. Ceea ce vreau să vă spun 
deocamdată este că, așa privită desfăşurarea teoriilor logice, cum am 
înfățișat noi lucrurile până acum, scolastica, adică speculaţia filozofică în 
legătură cu logica, din preajma anului 1000, nu adaugă nimic caracteristic şi 
nou, la eforturile lumii grecești, din punct de vedere logic. 

Scolastica este considerată în genere ca o apariție apuseană. Este încă 
unul dintre lucrurile care sânt adevărate numai fiindcă le afirmă toată 
lumea. Pentru că originea apuseană a gândirii scolastice nu este, de fapt, un 
lucru dovedit. 

Dacă ar fi să ne urmărim toate impresiile, așa cum urmăresc 
teoreticienii scolasticii care afirmă originea apuseană a acelei perioade de 
gândire omenească, dacă ar fi să vorbim tot după impresii, eu aş spune mai 


degrabă că scolastica este, fără îndoială, un moment al Apusului, de origini 
însă categoric răsăritene. 

Faptul că afirm o origine răsăriteană scolasticii şi că alţii afirmă o 
origine apuseană acestei perioade din istoria filozofiei nu este lipsit de 
semnificație: nu este indiferent dacă Răsăritul sau Apusul a pus bazele 
scolasticii şi a iniţiat această mișcare. Nu este indiferent, pentru că 
scolastica nu este numai o perioadă în istoria filozofiei, ci este o formă 
tipică de gândire, care poate să fie apuseană, care poate să fie și răsăriteană, 
dar care poate să fie mai caracteristică unei părți din lume decât celeilalte. 

Impresia mea este că un punct de vedere formal, care să 
precumpănească, este mai degrabă răsăritean, prin esenţa structurii 
spirituale, decât apusean. Este mai degrabă răsăritean, pentru că orice 
preocupare de formal porneşte mai înainte de toate dintr-o atitudine statică 
şi dintr-o atitudine care are simţ pentru ceea ce este ierarhic, pentru ceea ce 
este linie de repaus, pentru ceea ce este gata făcut. 

Apusul, în ceea ce are el caracteristic, este o realitate în continuă 
fierbere. Tot ceea ce se întâmplă în omenire, pentru apusean este mai 
degrabă un proces, o curgere, o frământare, decât o formulă de echilibru. 

Chiar dacă scolastica ar fi să-şi aibă originile în Apus, eu cred că aceste 
origini ar trebui mai degrabă legate cu lumea veche, adică cu Imperiul 
Roman, cu formalismul juridic roman, decât propriu-zis cu viaţa spirituală a 
Apusului. Vasăzică, structural vorbind, considerând spiritul apusean în ceea 
ce are caracteristic, formula scolasticii nu se încadrează în Apus. Istoric 
vorbind, eu aş zice că cel puţin tot atâta drept la paternitatea scolasticii are 
de pildă un Psellos!?! — un cugetător bizantin, după cum ştiţi —, ca și 
Petrus Hispanus!?®!, un cugetător apusean; cel puțin tot atâtea drepturi, 
pentru că tratatul de logică a cărui paternitate o revendică aceștia doi şi care 
este la baza edificiului scolastic are, prin structura lui lăuntrică, mai multe 
puncte de asemănare cu Răsăritul decât cu Apusul. 

Despre paternitatea lui Psellos și despre tratatul lui de logică, nu vă voi 
întreține eu. Vă semnalez însă că, deși există ceartă asupra paternităţii 
acestui tratat de logică — de structură grecească și cu preocupări de 
enciclopedizare a unor anumite cunoştinţe —, al cărui autor nu e bine 
stabilit, după structura spirituală el aparţine mai degrabă Răsăritului decât 
Apusului. 

Interesul de a stabili că scolastica își are originea în Răsărit este 
multiplu. Cea mai interesantă latură a problemei o văd însă în înlăturarea 


prejudecăţii unei precumpăniri a activităţii spirituale apusene în dezvoltarea 
filozofică a Europei. De scolastică nu se leagă numai probleme de logică — 
acelea care ne interesează și la care ne vom întoarce —, ci se leagă și 
probleme de concepţie generală a existenței. Scolastica nu este numai o 
formă de gândire, ci este o formă de civilizaţie, şi nu este numai o formă de 
civilizaţie, ci un resort pentru dezvoltarea întreagă a vieţii spirituale a 
omenirii, într-un moment dat. 

Eu vreau să pun în discuţie originea apuseană a scolasticii, pentru că 
vreau să pun în discuţie dreptul de paternitate al Apusului pentru anumite 
forme de viață. Tot ceea ce se leagă de principiul autorităţii, adică tot ceea 
ce este opus cugetării moderne, își are fundarea în scolastică. Dar, tocmai 
pentru că principiul autorităţii este caracteristic pentru viaţa de astăzi şi 
pentru că acest principiu al autorității cadrează cu viața noastră a 
Răsăritului, tocmai de aceea vă spun că pot găsi originea scolasticii în altă 
parte decât în Apus, pentru că Apusul a creat alte forme de gândire, care nu 
au nimic de-a face cu principiul autorităţii. 

Dar să ne întoarcem la problema noastră logică. Psellos dovedeşte, în 
lucrările sale, preocupări logice de natură scolastică, prin urmare se poate 
pune originea acestei scolastici la noi, în Răsărit, nu numaidecât în Apus. 


2. Absența preocupării formale în scolastică. Frecvența utilizării 
formelor schematice de gândire. 

Ce însemnează scolastica pentru cugetarea logică? Ea n-a adăugat 
nimic nou la vechea cugetare grecească. Că n-a adăugat nimic nou este însă 
un fel de a vorbi ceva cam crud, care contrazice anumite idei curente. 
Cineva, când zice istoria logicii, este dispus să se refere la această perioadă 
a scolasticii şi să scoată material de acolo. 

Interesul pentru logică, în această perioadă, a fost foarte mare, dar 
logica n-a făcut nici un progres. Nu este vorba în ea de un progres al logicii, 
ci de o întrebuințare mai frecventă a adevărurilor stabilite de ştiinţa logicii. 
Deci, dacă este vorba de un maximum de preocupare logică, în scolastică, 
maximumul acesta este evidenţiat, în spiritul omenesc, în funcțiunea lui, şi 
nu de cugetarea omenească, în realizările ei. Ca să dau un exemplu: 
automobilul a fost inventat acum câtăva vreme, însă întrebuințarea 
automobilului este mult mai frecventă astăzi decât a fost la inventarea lui; 
efortul făcut de mintea omenească ca să inventeze automobilul a fost mult 
mai mare atunci când l-a inventat decât astăzi, când l-a perfecţionat. Se 


poate spune că astăzi trăim într-un deceniu al automobilului, nu se poate 
spune că progresul în automobilistică este mai mare astăzi decât la început, 
pentru că trecerea de la nimic la automobil este mai mare decât trecerea de 
la automobilul rudimentar la cel perfecţionat. 

Cam aşa s-a întâmplat și în epoca scolasticii: lumea a făcut mult mai 
mult recurs la adevărurile stabilite de logicieni mai înainte, dar noile 
adevăruri, stabilite de perioada scolastică în materie de logică, sânt foarte 
reduse ca conţinut și ca valoare față de vechile rezultate obținute de 
gândirea filozofică în legătură cu logica. 

Se spune că, pe de altă parte, caracterul formal al logicii a atins iarăși 
un maximum în această perioadă scolastică; dar nici afirmaţia aceasta nu 
este adevărată. Ceea ce este adevărat e că știința care se făcea în vremea 
aceea a scolasticii lua o formă logică, felul de expunere ținând mai mult 
seamă de anumite capitole ale logicii. Când cineva vroia să înfăţișeze un 
rezultat obţinut, întrebuința o metodă evident tipică. Aceasta este adevărat, 
dar progresul gândirii nu depindea de progresul logicii, sau nu progresul 
logicii a adus progresul gândirii. 

Concluzia aceasta este necesară pentru noi și nu are nevoie de 
demonstraţie, pentru că am stabilit în mai multe rânduri că logica nu ajută la 
progresul adevărului, că nu cu ajutorul logicii ajungem la stabilirea unor 
anumite adevăruri, că formele logice în care se îmbracă gândirea sânt 
formele unor fenomene deja închegate. Vasăzică, în adevăr, nu se poate 
spune că rezultatele obţinute în vremea scolasticii sânt superioare sau că 
scolastica este o perioadă cu preocupări eminamente logice, pentru că în 
această vreme s-a făcut uz de formele tipice stabilite de logică. Este 
adevărat că s-a făcut mai mult uz, dar aceasta nu însemnează că s-a realizat 
şi un progres mai mare. Scolastica se poate caracteriza ca o perioadă 
eminamente logică, pentru că formele tipice au fost mai mult întrebuințate, 
şi tocmai în forma lor uscată, în forma teoretică. 

Fiecare dintre noi întrebuințăm forme logice, dar noi, astăzi, şi grecii, 
înainte de scolastică, erau mai liberi, nu umblau după tipic; tipicul nu 
însemnează pentru noi nimic. Ei bine, scolasticul  însemnează 
precumpănirea tipicului — din punctul de vedere al istoriei logice şi nu din 
punctul de vedere al formelor de cultură. 

Dar, dacă admitem această definiţie, atunci spiritul scolastic este 
oriental, pentru că este stăpânit tocmai de tipic. Iar viaţa noastră religioasă, 
în care tipicul îşi are însemnătate, nu este o operă abnormă, sortită să 


dispară. Elementul formal, din punctul de vedere al cercetărilor noastre, nu 
defineşte scolastica; şi n-o definește pentru că, cel puţin în prima perioadă, 
în cea mai mare parte a scolasticii, nu elementul strict formal a interesat 
preocupările logice: adică nu exista o atât de mare preocupare a scolasticii 
de problematica logică, încât oamenii să-şi fi dat seama că problema 
adevărului cade în afară de preocupările logicii. 

Aceasta nu exista, și probă că nu exista este că demonstrațiile de 
realitate care se făceau atunci se făceau, toate, în virtutea mecanismului 
logic, în virtutea mecanismului silogistic al gândirii noastre. Pentru ei, era 
suficient să poţi pune într-o formă silogistică o afirmaţie, pentru ca acea 
afirmaţie să fie şi adevărată. Există, prin urmare, o confuzie, în scolastică, 
între valabilitatea înșiruirii raţionamentelor din punct de vedere logic și 
valabilitatea de adevăr în raport cu realitatea; prin urmare, a concluziilor 
căpătate prin această înşiruire de raționamente. 

Numai identificarea rezultatului unui raţionament logic cu adevărul ca 
atare a făcut posibilă dezvoltarea scolasticii. Și se poate ca noi să 
descoperim, în înfățișarea gândirii din vremea aceasta, o precumpănire a 
caracterului logic. Dar precumpănirea elementului formal are la bază 
tocmai ignorarea caracterului strict formal al logicii. Dacă gânditorii aceștia 
şi-ar fi dat seama că înşiruirea valabilă a raţionamentelor nu însemnează 
numaidecât căpătarea adevărului, este probabil că ar fi căutat o altă metodă 
de gândire. Ei bine, ei erau convinși de caracterul realist al raţionamentelor 
logice, de adevărul pe care îl închideau raţionamentele logice, și numai pe 
baza acestei convingeri s-a dezvoltat caracterul formal al scolasticii. 


3. Formalismul logic apare o dată cu nominalismul, la sfârşitul 
scolasticii. 

Vasăzică, rezultatele formaliste ale scolasticii au la bază o convingere 
nu formalistă, ci realistă, un caracter realist pe care-l luau cercetările logice. 
Adevărata problemă formală nu s-a pus în scolastică decât mai târziu, către 
sfârşitul ei, adică în momentul în care a început să aibă valabilitate — dar 
nu o valabilitate de discuţie, ci o valabilitate de Weltanschauung?" — 
nominalismul; pentru că nominalismul apare târziu. 

Nominalismul, însemnând o precumpănire a cuvântului, a vorbei, în 
considerațiile noastre de gândire, o precumpănire a semnului, neglijează 
propriu-zis aspectul metafizic al preocupărilor noastre. În momentul în care 
devii nominalist, ceea ce este în realitate cade pe planul al doilea — între 


altele, din motivul că cunoașterea a ceea ce este în realitate devine mai grea 
sau, pentru unele cazuri, imposibilă. Nominalismul propriu-zis închide o 
poartă înspre realitatea ontologică, înspre metafizică, şi, închizând această 
poartă, mărgineşte consideratiile noastre în elementul pur și simplu al 
gândirii; dar, mărginind consideraţiile noastre în acest element al gândirii, 
începe să neglijeze problema de gnoseologie a raportului dintre gândire și 
realitatea propriu-zisă. Nominalismul sfârşeşte deci, în fapt, prin a exclude 
problema realităţii și problema adevărului din speculaţiile filozofice, și dă, 
pe această cale, o importanţă deosebită elementului formal. Aţi văzut că 
pretutindeni, în gândirea greacă, ceea ce împiedica dezvoltarea logicii 
formale, în toate tendinţele ei, a fost tendința metafizicii greceşti de a 
descoperi, în spatele raţionamentului şi al cuvântului, realitatea însăşi. În 
momentul în care această descoperire a realităţii devine mai grea sau chiar 
imposibilă, în acest moment îi este mai ușor logicii să devină logică 
formală, logică pură. 

Prin urmare, scolastica, după părerea mea, nu adaugă nimic nou sau 
caracteristic faţă de ceea ce realizase cugetarea greacă. Cred că scolastica 
însemnează precumpănirea tipicului, fără îndoială, şi tocmai de aceea nu 
cred că reprezintă o mișcare de origine apuseană, și nu cred iarăşi că 
scolastic însemnează logică formală; dar cred că, în legătură cu noua 
mișcare gnoseologică a nominalismului, către sfârșitul acestei perioade a 
scolasticii, începe să se desprindă o preocupare strict formală în logică. 

Că efortul înspre strict formal poate fi, structural, concomitent cu 
apariția nominalismului, aceasta se mai vede și din faptul că maximumul de 
formalism, în logica greacă, este tocmai în perioada stoică, fiind și ea, dintr- 
un anumit punct de vedere, tot nominalistă. 

Deci, după cum logica metafizică, adică cea care cuprinde şi în ea 
problema realităţii, este concomitentă cu realismul, tot astfel logica formală 
este concomitentă cu nominalismul. Dacă se poate vorbi de un formalism al 
scolasticii, acest formalism nu este al scolasticii ca atare, ci al aceleia care 
la sfârşit a devenit nominalistă. Să nu facem, prin urmare, confuzie între 
formalism și scolastică, ci să stabilim că concomitenţa sau concordanța stă 
între nominalism și formalism, nu între scolastică și formalism. Scolastica 
este precumpănirea tipicului, dar această precumpănire a tipicului nu 
prejudecă propriu-zis asupra soluţiilor metafizice și gnoseologice, pentru că 
precumpănirea tipicului este numai în domeniul instrumentelor de lucru, nu 
în domeniul soluţiilor problemelor. Adică, la un anumit moment, gândirea 


omenească a crezut că poate să întrebuinţeze mai multe forme de gândire, 
nu în ceea ce au ele viu, ci în ceea ce au schematizat. Din acest punct de 
vedere, trebuie să spunem că şi Spinoza este scolastic, pentru că şi el are 
tendinţa de a pune în silogism raţionamentele. 

Și noi facem raționamente silogistice în fiecare moment, dar aceste 
raționamente nu iau forma uscat silogistică. Ei bine, în scolastică ele luau 
această formă schematică, silogistică; dar nu însemnează că scolastica are, 
de fapt, un caracter formalist. Eu pot să spun: închide fereastra. Aceasta e o 
judecată care nu dă decât rezultatul unui raționament pe care-l poate face 
oricine: dacă este fereastra deschisă, pătrunde zgomotul din afară; aci noi 
vorbim; când vorbim, trebuie să ne auzim; dacă intervine vreun zgomot, 
atunci nu ne auzim; fiind fereastra închisă, zgomotul nu mai pătrunde, deci: 
închide fereastra. Ei bine, noi nu vorbim în silogisme. Facem silogisme, dar, 
în felul cum le exprimăm noi, sânt întotdeauna prescurtate. Scolasticii nu 
întrebuinţau silogisme prescurtate, ci le spuneau în fața oricăruia când 
vorbeau; nu doar că gândeau astfel, ci se exprimau astfel. Deci nu era 
preocuparea de elementul formal — aceasta nu însemnează preocuparea 
formalistă a unei epoci —, ci întrebuințarea expresă a tipicului. 

Acum, şi această întrebuințare a tipicului are o semnificație. E greşit să 
se afirme că Evul Mediu este o perioadă de întuneric; pentru că Evul Mediu 
este o epocă de adâncă viaţă spirituală. Apoi, este adevărat că Evul Mediu 
este o perioadă în care au fost valabile foarte mult şcolile. (Școala este un 
lucru foarte bun și un lucru foarte rău: foarte bun pentru cei care n-o iau în 
serios şi lucru foarte prost pentru cei care o iau în serios. Şcoala este o 
nenorocire prin care trebuie să trecem întotdeauna; important este să n-o 
luăm în serios.) Evul Mediu a fost evul școlilor: spiritul omenesc păstrează, 
în această vreme, tara şcolii. Școala este regula învățată pe dinafară. Aşa se 
făcea înainte, la noi, cu cartea Gradus ad Parnassum, după care se învățau 
regulile de versificaţie şi ţi se cerea să faci poezii!32]. În Evul Mediu, școala 
a teoretizat spiritele. În literatura Evului Mediu este mult aur, dar trebuie 
căutat, căci se ascunde sub acest tipic, sub aceste reguli ale şcolii. Dar 
aceasta nu însemnează deloc că scolastica este formalistă, că reprezintă un 
summum de formalism, ci însemnează precumpănirea incidentală a unei 
metode de lucru şi de expunere. 


4. Scolastica încheie prima perioadă din istoria logicii. 


Precumpănirea aceasta a tipicului nu este revelatoare nici pentru 
conţinutul de adevăruri noi ale acestui timp, şi nici pentru structura timpului 
ca atare; atunci scolastica se încadrează în chip armonic în cadrele lumii 
vechi, adică, cu scolastica se termină în adevăr o perioadă. 

Din punctul de vedere al formelor de cultură, fără îndoială că scolastica 
este un moment armonic, în dezvoltarea cugetării logice, în lumea veche. 
Din punctul de vedere însă al cugetării logice ca atare, este o excrescență 
căreia nu-i prea găsim locul. Adică, din momentul în care au apărut teoriile 
logice ale stoicilor şi până în momentul în care logica ia o nouă înfățișare, 
cum s-a întâmplat în Renaștere, speculaţia logică se definește, nu mai 
găsește noi poziţii, nu mai găsește noi mijloace de orientare și noi 
perspective asupra realităţii. 

Nu aveam să spun prea multe lucruri despre logica scolasticii, pentru 
motivul pe care l-am expus, ci aveam să spun mai mult despre pretenţia 
scolasticii în materie de logică. Ţin însă să stabilesc că, cu scolastica, 
sfârşim, în adevăr, o perioadă în care logica s-a constituit în chip perfect, în 
care, adică, toate problemele logicii au fost puse, în care canavaua, cadrele 
acestei ştiinţe au fost completate, în care însă toate soluţiile sânt în funcţie 
de viziunea Antichității. 

Scolastică sau socratism, formalism stoic sau realism platonician, toată 
speculaţia logică de la sofişti și până la primele luciri ale Renașterii, când se 
începe a doua perioadă, toate aceste preocupări logice stau sub egida unei 
valorificări substanţialiste a realității. 

Prin urmare, această primă perioadă din istoria logicii se poate 
caracteriza ca o perioadă de judecăţi predicative și este condiționată, în 
resorturile ei intime, de o viziune substanţialistă a realităţii ultime. Dacă 
urmează un moment în care scolastica a fost lichidată, aceasta o vom vedea 
cu începere din lecţia viitoare. 

1. Caracteristicile Renașterii: antropocentrism subiectivist. 

Cu consideraţiile noastre în legătură cu scolastica, am încheiat, după 
împărțirea pe care am făcut-o în istoria filozofiei și în istoria logicii, prima 
perioadă a gândirii europene. Poate că ar fi potrivit să facem câteva 
considerații generale, desprinzând liniile caracteristice şi definitorii ale 
acestei prime perioade. Impresia mea este că asemenea consideraţii se fac 
mai convenabil prin comparaţie, și de aceea vom trece astăzi la cea de a 
doua perioadă, care începe cu Renaşterea. 

Ceea ce caracterizează, în genere, perioada aceasta, cu care începe 
propriu-zis noua istorie a spiritului omenesc, este, în primul rând, un fel de 
orientare a tuturor preocupărilor înspre om, orientare care nu se leagă numai 
cu interesul problemelor strict omenești, ci se leagă, oarecum cosmologic, 
aş zice, cu întregul fel de înţelegere a existenţei. Adică, de unde în epoca 
veche Dumnezeu este, cosmologic, centrul existenţei, punctul de plecare a 
tot ceea ce este, de aci înainte omul devine acest centru. lar această 
alunecare de la Dumnezeu la om, cu așezarea omului în centrul 
preocupărilor și în centrul existenţei, se face şi cu schimbarea generală a 
problemelor. Epoca veche era preocupată mai mult de existenţă; în epoca 
veche, era precumpănitor interesul ontologic, și, ca atare, este evident ca în 
centrul preocupărilor să se plaseze problema existenţei. Epoca a doua nu 
este caracterizată prin interesul ontologic al existenţei, ci prin interesul mai 
degrabă epistemologic al înţelegerii; de aceea poate fi așezat omul în 
centrul preocupărilor și în centrul noului mecanism al cosmosului. 

Vasăzică, dacă, în adevăr, ne-am fi preocupat de tot ceea ce există, de 
tot felul de principii în baza cărora se întâmplă lucrurile așa cum se 


întâmplă, ar fi fost greu să-l așezăm pe om în centrul preocupărilor noastre, 
pentru simplul motiv că omul nu poate fi luat ca origine a existenţei. Cu 
deplasarea de la Dumnezeu la om, se face și o transformare în cadrul 
general al problematicii. Putem spune că aceste două schimbări sânt 
concomitente. Evident că trecerea omului pe primul plan al interesului 
însemnează o subiectivizare a universului, considerarea universului nu în 
ceea ce este el, ci în felul în care el se leagă cu existenţa noastră individuală. 
Noua istorie spirituală a omenirii este antropocentristă; dar nu un 
antropocentrism în înțelesul existenţei, ci un antropocentrism în felul în care 
se grupează problemele spiritului omenesc. De obicei, se construiește o 
opoziţie: teocentrism şi antropocentrism. Nu este întemeiată această 
opoziţie, pentru că este lipsită de omogenitate: altele sânt problemele la care 
se raportează antropocentrismul şi altele sânt cele la care se raportează 
teocentrismul. Nu este mai puţin adevărat că, din punctul de vedere al 
evoluţiei spiritului în genere, evoluţie care închide o deplasare a 
problemelor şi transformarea cadrelor generale, este necesar şi este 
interesant să deosebim, ca notă distinctivă a antropocentrismului, și o nouă 
spiritualitate. 

Subiectivizarea, care stă la baza acestei noi orientări a interesului 
teoretic al omenirii faţă de existenţă, nu este însă un fapt nou. Aceasta poate 
să vă înlesnească d-voastre înțelegerea așa-numitelor perioade istorice. Se 
spune că perioada Renaşterii este o perioadă nouă faţă de tot ceea ce fusese 
până la ea. Totuşi, elementele constitutive ale Renașterii, care sânt dătătoare 
de seamă pentru noua perioadă, nu sânt apariţii noi, ci sânt elemente care au 
preexistat acestei perioade, adică au existat totdeauna în patrimoniul 
spiritualităţii omenești; numai că — și aceasta este revelator — accentul 
fundamental al interesului cădea, într-o epocă, pe anumite elemente și, în 
altă epocă, pe alte elemente. Toate elementele sânt coexistente, totul există 
de la început până la sfârșit, spiritualitatea umană nu inventează probleme și 
nu inventează atitudini, căci ele sânt de la început într-un depozit general. 
Ceea ce caracterizează deci o epocă este elementul pe care cade accentul 
fundamental. 

Ei bine, subiectivismul la care se reduce, în ultima analiză, concepția 
antropocentrică în general, acest subiectivism nu este o apariţie nouă. El a 
existat, ca tendinţă, și înainte, numai că a apărut, în dezvoltarea sa, printre 
alte elemente, care erau mai interesante în epoca anterioară. Ştiţi că 
spiritualitatea omenească, de la începuturile gândirii greceşti până la 


sfârşitul scolasticii, a fost canalizată, oarecum, încetul cu încetul, înspre 
gândirea creștină, gândire creștină care în Apus, adică acolo unde 
descoperim noi începuturile Renaşterii, a căpătat un element de consistență 
prin romanism. Ideea de stat romană și ideea de lege sânt elemente 
hotărâtoare în concepţia asupra existenţei. În Apus, această idee de stat 
roman a dus la precumpănirea unei forme de viață supraindividuale, formă 
generală în care viaţa individuală se desfășoară, fără îndoială, după criteriile 
ei proprii, dar fără a putea depăși, în vreo direcţie, cadrele formale generale, 
cadrele legii. Precumpănire deci a generalului asupra particularului sau 
oprimare a individualului în această epocă; dar particularul sau individualul 
există. 


2. Originile lui istorice. 

Noi spunem în genere, când vorbim de noua spiritualitate, că părinte al 
filozofiei moderne este Descartes. De ce este Descartes părintele filozofiei 
moderne? Pentru un motiv foarte simplu: pentru că a spus „cuget, deci 
sânt“, şi aceasta însemnează că nu există nimic altceva, ca primă dată a 
activității mele umane, decât faptul intuiţiei mele lăuntrice. Primul fapt 
precis, pozitiv, care se oferă speculaţiei mele în genere, sau prima treaptă pe 
care o păşesc eu, în operația mea de înțelegere, este existența mea 
personală, dedusă nu de la actul trăirii acestei existenţe, ci de la actul trăirii 
activității mele cugetătoare. Aşa fiind, evident că totul porneşte de la mine. 
Mai este şi Dumnezeu, dar, pe acest Dumnezeu, cartesienii nu-l consideră 
ca Dumnezeu, decât tot pentru că-l găsesc în faptul intuiţiei lăuntrice. Deci, 
nu numai că nu deduc existența mea din existenţa lui Dumnezeu, dar iau 
cunoștință de existenţa lui Dumnezeu prin existența mea. 

Dar aceasta nu este o teorie modernă. Este o teorie foarte veche, și așa 
de veche, încât o găsim tocmai la Augustin, care, precum știți, este un 
părinte al Bisericii și este, în același timp, fondatorul juridic al 
catolicismului. Nu există doctrină mai destrămătoare, pentru disciplina 
catolică, decât individualismul Renașterii, cu subiectivismul cartesian. Şi 
totuși acest subiectivism cartesian îl descoperim în Augustin, adică tocmai 
la părintele catolicismului. Explicaţia istorică a acestui fapt se poate găsi. Se 
poate constata, de pildă, că Augustin era un african, jumătate barbar, 
jumătate roman, un om frământat de pasiuni puternice, cu o viaţă interioară 
foarte bogată, în care se zbăteau tot felul de influenţe. Vă închipuiţi câte 
curente de cultură își disputau locul în Africa de Nord, acum 1 500 de ani. 


În mediul acesta a trăit Augustin, care era, prin urmare, un hibrid. S-ar putea 
spune că această concrescenţă a catolicismului, subiectivismul lui Augustin, 
nu este de origine catolică, ci de influenţă străină, fiind o realitate abnormă 
în cadrele generale ale catolicismului. Dar se poate şi nu se poate spune; 
pentru că, de pildă, tot așa de subiectivistă ca atitudinea lui Augustin este și 
atitudinea anumitor ordine de călugări cerşetori, în catolicism. Este cazul 
Sfântului Francisc din Assisi, care a fost, în interiorul bisericii catolice, un 
fel de corp neasimilabil. Activitatea lui aprinsă a început liric, şi nu se ştia 
ce să se facă cu el. Până la sfârșit însă, i s-a zis că este al Bisericii, a fost 
făcut sfânt și îngropat, fireşte, cam pe sub mână, pentru că nu există nici un 
fel de legătură între subiectivismul franciscan și doctrina catolică propriu- 
zisă. 

Vreau să spun că curentele acestea subiective, care apăreau în biserica 
de Apus și care nu erau izolate, nu se pot pune pe socoteala unor influenţe 
alogene, cum s-ar putea spune despre Augustin. Elementul subiectiv a 
preexistat Renaşterii, și a preexistat în chip activ. În epoca Renaşterii însă, 
el a devenit precumpănitor (iar aceasta însemnează Renaștere). Sau: am 
avut Renaşterea, când a devenit precumpănitor elementul subiectiv. Cele 
două fapte sânt reversibile: nu se poate spune că precumpănirea elementului 
subiectiv a provocat Renaşterea, nici că venirea Renașterii a provocat 
accentuarea elementului subiectiv. Ci trebuie să se spună că precumpănirea 
elementului subiectiv este Renaşterea. 


3. Practicism. 

Când elementul subiectiv a devenit, aşadar, precumpănitor, în viaţa în 
genere a omenirii totul pleca de la subiect, totul se orienta spre subiect. Dar 
ceea ce este caracteristic subiectului, în primul rând, este seria de raporturi 
sub care se înglobează el. Subiect însemnează suport pentru ceva. Acest 
ceva este, în marea majoritate a cazurilor, de aceeași natură cu obiectele 
care i-au servit drept suport. Prin urmare, din empiricitatea subiectului se 
deduce interesul noii epoci pentru empiricitate în genere. Subiectul este o 
realitate de experiență. Tot aşa, realitate de experienţă este tot ceea ce se 
raportează sau trebuie să fie raportat la subiect. Deci, cu transpunerea 
interesului de la general la particular sau individual, de la Dumnezeu la om, 
de la obiectiv la subiectiv, cu această transpunere crește și interesul pentru 
realitatea imediată, pentru empirie, pentru practic. Acestea sânt cele două 
caracteristici fundamentale pentru Renaștere: interesul pentru om și 


interesul pentru practic; iar interesul pentru om şi interesul pentru practic, 
sau coroborarea acestor două interese, dau o determinantă pentru primul din 
ele, adică pentru om. 


4. Antropocentrismul anonim al creștinismului. 

Dar „om“ poate să însemneze o mulțime de lucruri. Preocuparea de om 
exista şi înainte de Renaștere. Toată această epocă, de la venirea lui Hristos, 
a fost interesată la problema mântuirii. Problema mântuirii este o problemă 
antropologică, ceea ce însemnează că a existat un interes foarte viu pentru 
om în această epocă. Atunci întru cât se deosebeşte lumea veche de noua 
spiritualitate? 

Omul vechi era omul anonim; omul vechi era omul în genere, nu doar 
ca omul abstract al ştiinţei, al sociologiei de mai târziu, ci un om concret, 
însă către care te îndreptai cu un interes general. Totul se petrece, în 
creștinism, pentru om, și anume pentru omul concret. Dar pentru omul 
anonim. Nu există, după cum ştiţi, în creştinism, nici un fel de sentiment 
special care ne leagă de Vasile, de Ion, de Maria sau de altcineva; nu există 
acest interes personal special. Toţi indivizii există în concret, dar nu au 
pentru noi nici un semn distinctiv. Atitudinea noastră față de semenii noștri 
este o atitudine de perfectă egalitate. Aceasta însemnează că exista omul 
concret înainte de Renaștere, în epoca aceasta creştină, dar nu exista omul 
care să poarte un nume; exista omul concret, nu în calitate de subiect 
concret, ci în calitate de om viu. Omul dinaintea Renașterii trăia, el era însă 
anonim. De aceea, şi sentimentele de caritate creştină, care n-au rostul pe 
care li-l acordă catolicismul și protestantismul, nu ţin seamă niciodată de 
obiectele individuale către care se îndreaptă. Iubirea noastră creştină este 
aceeași dacă se îndreaptă către un frate sau un străin, un om frumos sau 
unul urât, către unul sănătos sau altul bolnav. Există o bucurie a 
îmbrăţișării, în creștinism, dar această bucurie a îmbrăţişării este aceeași 
dacă are ca obiect un exemplar minunat de frumuseţe omenească sau un 
lepros. Vasăzică, în adevăr exista interesul pentru omul concret în epoca 
aceasta, dar el era lipsit de notă personală: un sentiment personal nu e în 
această echilibrare sau în această gospodărire a existențelor umane. 


5. Personalismul modern. 


Nu se întâmplă așa în Renaștere. Renașterea este prin excelență epoca 
personalismului. Interesul pentru concret ia formă personală, pentru că 
omul este interesat întâi de el însuși, aşa cum este el, cu toate tendinţele lui, 
cu toate necesitățile lui, cu toate caracteristicile lui, şi apoi pentru că acest 
sentiment al persoanei umple tot universul, toată existența. Mai este încă 
ceva caracteristic în acest om al Renaşterii. Este anume opoziţia dintre eu și 
ceilalți semeni ai mei. Creștinismul nu cunoştea această opoziţie. Tendința 
fundamentală a creștinismului a fost întotdeauna și este anihilarea 
personalităţii proprii, ştergerea persoanei proprii şi înşiruirea ei în rândul 
celorlalți oameni existenţi. „lubeşte pe aproapele tău ca pe tine însuţi“ nu 
însemnează un act pozitiv de dragoste pentru aproapele tău, ci însemnează 
un act negativ faţă de aproapele tău. Nu ești cu nimic mai mult decât 
aproapele tău, nu-ți acorzi mai multă importanță decât aproapelui tău, 
durerea sau plăcerea ta este tot atât de importantă ca plăcerea sau durerea 
aproapelui tău. Deci plăcerea şi durerea nu se distingeau, înainte de 
Renaștere, după sentimentul propriu, iar sentimentul persoanei trebuia să fie 
anulat. 

Ce însemnează toată practica iezuită? Ce însemnează această practică a 
umilinţei? Însemnează anularea coeficientului personal. Renașterea nu vrea 
să mai recunoască lucrul acesta. Pentru Renaştere, oamenii ceilalți sânt toți 
egali, dar egali prin opoziţie cu mine însumi. Sânt şi ei toţi de o parte, iar eu 
singur de partea cealaltă. Există deci o dualitate nouă în Renaștere: eu și 
semenii mei. Creştinismul spunea că eu sânt semenul meu însumi, eu și 
semenul meu nu sântem deosebiți întru nimic; Renașterea spune că eu, fiind 
eu, sânt deosebit de toţi ceilalți. Aşa se explică faptul că, în epoca 
Renașterii, fiecare om se simţea mai tare, în virtutea meritelor sale 
personale, în virtutea calităților sale proprii, și fiecare om simţea nevoia să 
se ducă la un pictor şi să-i spună să-i facă „portretul“. Epoca Renașterii 
însemnează epoca portretelor. Înainte de Renaștere, din punct de vedere 
omenesc exista tipicul, iar acum, după Renaștere, nu există tipicul, ci 
conceptualul pentru ceilalți şi personalul pentru mine. Toţi oamenii ceilalți 
sânt concepte, realitatea vie sânt eu însumi. În catolicism, lucrul acesta nu 
era cunoscut; de aceea, arta creștină de dinainte de Renaștere merge 
întotdeauna la tipizare, nu la individualizare, iar arta Renașterii ignorează 
tipicul și devine personală. Madona lui Rafael nu este o madonă oarecare, ci 
este o fată frumoasă, pe care el a iubit-o, a pus-o pe pânză și despre care a 
zis: „aceasta este Maica Domnului“. Înainte de Renaștere, omul cerea 


pictorului să-i facă un chip frumos, pe când în Renaștere cerea portretul său, 
pentru că el era şi frumos, și deştept, și bun; el era de toate. 

Aceasta însemnează Renașterea: introducerea elementului personal. 
Deci, ca să caracterizăm Renașterea, avem, deocamdată, trei elemente: 1) 
trecerea accentului fundamental de pe obiectiv pe subiectiv, de pe 
Dumnezeu pe individ; 2) răsfrângerea sau transformarea interesului, din 
metafizic, în interes practic, de mânuire: interes științific; 3) colorarea 
personală a omului. Antropocentrismul, personalismul și practicismul 
(utilitarismul), acestea sânt caracteristicile noii epoci a Renașterii. 


6. Logica Renașterii: judecata, element central în mecanismul logic. 
Faptul, obiect de constatare prin judecată. 

Cum se comportă, față de noua epocă, logica din această vreme? 
Logica, după cum v-am spus de atâtea ori, este un lucru, consideraţiile 
logice sânt alt lucru. Tratatele de logică din epoca Renașterii mai că nu se 
deosebesc de cele de dinaintea lor, adică din scolastică, pentru că în vremea 
Renașterii nu se prea cunosc tratate de logică practică. Circulă tot vechile 
tratate de logică scolastică, ca al lui Pomponazzi!32! etc., ca şi mai târziu, de 
altfel. Logica de la Port-Royal, în înfăţişarea ei, aproape că nu se 
deosebește de vechile tratate de logică; și notaţi că această Logică de la 
Port-Royal vine târziu, după încheierea Renaşterii. 

Consideraţiile izolate asupra logicii însă sânt altele: acestea se apropie 
mai mult de diferenţierea spirituală a Renașterii, față de epoca veche, care 
se încheia cu scolastica; iar mecanismul propriu al gândirii omeneşti este 
categoric nou. Numai că pe noi nu ne interesează mecanismul propriu al 
gândirii omenești, ci ne interesează teoria logică asupra acestui mecanism 
propriu al gândirii omeneşti. Ce se poate spune despre acest mecanism? 

Eu nu vreau să mă opresc nici la gândirea umană, nici la primele 
formulări logice, în legătură cu gândirea omenească, din vremea Renașterii. 
Vreau să merg de-a dreptul la un tratat care sintetizează, la un moment dat, 
toată gândirea asupra logicii. Acest tratat este, după cum știți, mult mai 
târziu decât Renaşterea și se cheamă Novum Organum, al lui Bacon. 

Bacon nu este marele reformator al logicii, ci marele ei edificator, în 
același fel și mai puţin decât a fost Aristotel pentru lumea veche. Adică, 
gândirea logică progresase, de la începuturile Renașterii până la el, în chip 
simţitor, iar, când a venit el, a găsit un material pe care l-a adunat, l-a 
sistematizat şi l-a înfățișat în formă. Care este structura acestui opus, în care 


se rezumă, în adevăr, toată gândirea logică de la Renaștere şi până atunci? 
D-voastre ştiţi că această logică baconiană are patru capitole mai mari: 
invenţia, constatarea, memoria și elocuțiunea. Dintr-o dată vedeţi că 
memoria și elocuțiunea nu sânt capitole care intră în preocupările noastre, ci 
în cadrele gramaticii; rămân celelalte două capitole interesante: constatarea 
Și invenţia. 

Epoca veche cugeta, epoca nouă constată; aceasta însemnează că epoca 
veche mergea înspre esența lucrurilor, epoca nouă merge înspre fapt. 
Interesul noii spiritualităţi este faptul, aşa cum cade în experienţa 
individului; nu mai merge, prin urmare, la esențe, la ceea ce este sub această 
realitate. Ceea ce este sub realitate nu mă interesează: pe mine mă 
interesează faptul. Eu nu judec, eu nu desfac ca să văd ce este înăuntru, ci 
constat, pur și simplu, faptul caracteristic, iar mecanismul de constatare este 
judecata. Vedeţi, unul din elementele constitutive ale logicii este, pentru 
Francis Bacon, judecata, nu conceptul, cum e la cei vechi: Socrate, Platon, 
Aristotel. Elementul constitutiv al operaţiei mele de înţelegere, al activităţii 
mele spirituale, este judecata. Eu nu vreau să cercetez întru cât este 
îndreptăţit Bacon să facă afirmarea aceasta sau nu, întru cât poate să lege 
faptul cu judecata, ci constat numai că, atunci când Bacon vrea să precizeze 
care sânt marile încrengături ale problematicii logice, el pune constatarea şi 
vorbeşte de judecată. Judecata nu mai este, ca înainte, un fel de raport, un 
fel de legătură între concepte, nu mai face parte din procesul dialectic. 
Dialectica nu mai există ca atare, ci există numai faptul pe care-l constat cu 
ajutorul judecății. Lucru fundamental nou, care într-adevăr definește o nouă 
logică. 

Și acum, cu ajutorul minţii, eu pot să merg mai departe, pentru că, în 
definitiv, judecata constată, dar constatările acestea sânt pentru mine 
materialul asupra căruia mintea mea lucrează. Eu, omul, sânt centrul 
dinamic al realităţii, și deci ceea ce este vine din mine. Eu primesc 
materialul, îl transform și dau fabricatul afară, spune Bacon. În cealaltă 
parte a logicii, el pune inducția. Inducţia este operaţia prin care eu inventez. 
Partea cea mai însemnată a logicii este invenţia. Eu constat prin judecată, 
dar mintea mea prelucrează constatările judecății și inventează. Iarăşi fapt 
caracteristic: lumea veche nu inventa nimic. Lumea veche avea o judecată 
care era menită să constate, dar această lume veche, cu ajutorul judecății, nu 
voia să inventeze nimic. Cu ajutorul judecății, lumea veche vroia numai să 
pătrundă în realitate și să constate ceea ce este înăuntru. Lumea veche 


despica pentru ca să constate; lumea nouă constată, la început, pentru ca 
să construiască, pe urmă. 


7. Caracterul inventiv al logicii moderne. 

lată, prin urmare, că ceea ce deosebește noua logică este un caracter 
demiurgic, un caracter creator, inventiv, constructiv. Acesta este rostul 
inducției, în noua logică baconiană, formulată în chip perfect valabil de 
către Galileo Galilei. Toată epoca Renaşterii, deci dinainte de Bacon, este 
plină de tratate de invenţii. Toată lumea inventa, căuta în logică posibilităţi 
de invenţie. Pascal însuși este autorul unei mașini. Tot aşa, Raymundus 
Lullus(3! în „arta combinatorie“; aceeași problemă de invenţie se va pune și 
la Leibniz. Toată lumea voia să găsească o formulă practică, cu ajutorul 
căreia să inventeze în ordinea logicii. Logica devenea, prin urmare, un fel 
de artă de a inventa, un fel de artă de a descoperi adevărurile și de a crea 
adevărurile, un univers al gândirii suprapus universului judecății, 
universului constatării. Constatarea prin judecăți porneşte de la faptul 
individual, iar întrebuinţarea judecății în scopul de a inventa îşi are originea 
în caracterul dinamic al noii logici. Logica trebuie să invente, trebuie să-mi 
dea mie un instrument de stăpânire a realităților. 

Vasăzică, cele trei caracteristici pe care le-am găsit în Renaștere, în 
general,  antropocentrismul,  practicismul şi  personalismul, își au 
corespondentul lor precis în noua logică. Judecata, operaţie a minţii 
omenești, devine, în locul conceptului, centrul preocupărilor logice și 
instrumentul de cercetare al gândirii; faptul devine obiectul asupra căruia se 
îndreaptă funcţia de constatare a judecății; şi, în sfârşit, puterea de invenţie 
a minţii omenești, facultatea de a construi personal, pe baza unui material 
dat, pus la dispoziţie de judecată, ca funcţie de constatare a faptelor, sub 
formă de material brut. 

Ce însemnează inducția și problemele de amănunt care se subsumează 
sub structura aceasta generală a logicii Renaşterii vom cerceta în rândul 
viitor. 


XIV. TENDINTE MATEMATIZANIE ÎN LOGICA MODERNĂ 


1. Matematica, ştiinţă simplă, sigură, obiectivă, perfectă și definitivă. 

2. Matematica, idealul tuturor ştiinţelor. 

3. Matematizarea logicii. 

4. Unitate matematică și unitate logică. Confuzia dintre ele a făcut 
posibilă identificarea logicii cu matematica. 

5. Calcul şi invenţie. Confuzia lor a prilejuit matematizarea logicii. 


1. Matematica, ştiinţă simplă, sigură, obiectivă, perfectă și definitivă. 

Epoca pe care am încercat s-o schițez înaintea d-voastre, în trăsăturile 
ei fundamentale, în convorbirea noastră trecută, şi care începe cu 
Renașterea, dar nu se opreşte la ea, pentru că Renașterea nu este decât 
aurora timpurilor moderne, și nu formează pentru ea însăși o perioadă 
închisă, epoca aceasta trăieşte, toată, sub egida matematicii. Gândirea 
omenească este orientată matematic asupra universului și nu ştie să explice 
şi să exprime, ceea ce cunoaşte din această lume, într-un limbaj mai precis 
decât în cel al matematicii. Am putea spune că matematica stăpânește totul, 
nu atât în măsura posibilităţilor ei, cât în măsura nădejdilor pe care 
omenirea le leagă de acest nou instrument de cunoaştere. Instrumentul era 
nou numai întru cât căpăta o nouă aplicare. Matematica a existat 
întotdeauna, în omenire, și preocupările matematice de asemenea: numai că 
aceste preocupări aveau, în istoria epocii vechi, cu totul altă orientare decât 
au astăzi. D-voastre știți că marii matematicieni ai Antichității, aproape toți, 
sânt înrudiți sufletește cu platonismul. Ei întrebuințau această metodă 
pentru descoperirea și pentru fixarea ultimelor adevăruri posibile; de aceea, 
propriu-zis, toată matematica se adăpostea în regiunile ezoterice ale 
Antichității. 

Matematica nouă este cu totul altceva: este anume un corp de adevăruri 
clare, simple și evidente prin ele însele, sau care sânt considerate ca atare 
cel puţin în punctul lor de plecare. 

Deosebirea este deci fundamentală. Matematică nu aveau voie să facă, 
în vremea veche, decât cei iniţiaţi; în vremea nouă, tot ceea ce avea să fie 
mai puţin de inițiat erau matematicile, așa cum sânt ele, și anume reduse la 
ultimele elemente, inteligibile nu numai pentru iniţiaţi, ci pentru toată 
lumea. Ceea ce aducea, prin urmare, matematica în conștiința modernă era 


un caracter de certitudine și de simplitate. Matematica era excluziunea 
misterului. Că, în vremea veche, de această activitate spirituală se legau 
anumite mistere şi că, în vremea aceasta chiar, a existat o mistică a 
numerelor, în practica cabalistică sau în practica tuturor ocultiştilor de la 
începutul Renașterii, este iarăşi adevărat, dar matematica, aşa cum intră în 
conştiinţa lumii moderne, cea către care se îndreptau cu toţii, nu mai era 
acea matematică ezoterică, ci, dimpotrivă, cunoștința sigură și cunoștința 
simplă. Acesta era primul caracter împărtășit de toţi: cunoștința sigură și 
simplă. 

Matematica avea și alt caracter: cunoștința sigură şi simplă, desprinsă 
de posibilitățile de greşeală ale subiectului cunoscător. În primul fel, 
matematica era sigură, în al doilea fel — eminamente obiectivă. Pe de altă 
parte, ea se impunea cugetării moderne, pentru noua dorinţă de a cunoaşte a 
omenirii, și se impunea prin repeziciunea procesului gândirii omenești 
lucrând cu ajutorul ei. lată atâtea avantaje sub a căror formă se prezintă 
matematica spiritului modern. Prin urmare, cunoştinţă certă şi obiectivă: 
cunoștință care nu se mai poate schimba. 

Acum, vedeți, certitudine însemnează, de fapt, ceva obiectiv; 
obiectivitate însemnează ceva valabil pentru toată lumea. Nici unul din 
aceste calificative, cert şi obiectiv, nu închide, propriu-zis, în el o afirmaţie 
asupra valorii cunoștinței noastre, în raport cu ceea ce ea reprezintă, pentru 
că eu pot să am certitudine față de o cunoştinţă a mea, se poate ca această 
cunoștință a mea să fie valabilă pentru toată lumea, și totuși nu este exclus, 
principial, ca această cunoştinţă certă şi obiectivă să nu reprezinte nimic din 
realitate. Eu, de pildă, am cunoştinţa certă că acest obiect se cheamă masă. 
Această cunoștință certă este şi obiectivă, pentru că noi, toată lumea, 
numim acest obiect masă. Dar ce însemnează masă în ea însăși și în ce 
raport stă numele de masă, pe care-l poartă obiectul acesta, cu obiectul 
însuşi, în legătură cu aceasta nu ne afirmă nimic cunoștința noastră certă şi 
obiectivă. Şi, cu toate acestea, spiritul omenesc alunecă întotdeauna asupra 
problemelor fundamentale, mai ales când ele sânt dificile. Din faptul că 
această cunoştinţă este certă şi obiectivă, din acest fapt se deduce o valoare 
de cunoaștere a ei. Adică, dacă noi nu ne înțelegem când facem afirmaţii 
discursive asupra realității, ne înțelegem însă întotdeauna când facem 
afirmaţii matematice asupra acestei realităţi. Valoarea afirmațiilor noastre 
discursive asupra realităţii variază în timp; valoarea afirmațiilor noastre 


matematice asupra realității nu variază în timp: deci cunoștința matematică 
este preferabilă cunoștinței discursive. 


2. Matematica, idealul tuturor științelor. 

Toate aceste afirmaţii sânt adevărate, afară de una: că afirmaţiile de 
natură matematică asupra realităţii nu evoluează în timp. Aceasta nu este 
exact. Există aceeaşi posibilitate de evoluţie a teoriilor, în matematică, cum 
există în orice domeniu de cercetare științifică şi filozofică; adică, 
matematica este pasibilă de teorii, în acelaşi fel în care teorii face orice 
ştiinţă mai puţin sigură și mai puţin obiectivă decât matematica. Asemenea 
lucruri nu puteau ști, pe vremea aceea, închinătorii matematicii, pentru 
simplul motiv că această nouă ştiinţă la modă — care avea alt coeficient de 
clarificare — încă nu ajunsese până la ultimele ei încheieturi. Însă 
afirmaţiile asupra cunoștinței matematice sânt valabile. Ceea ce nu este 
valabil este, cum vă atrăgeam atenţia, valoarea de cunoaștere efectivă a 
realității, a acestui instrument de gândire matematică. Peste problema 
aceasta a trecut omenirea de atunci și a instituit principiul, valabil pentru 
toate raţiunile europene, că o cunoștință matematică este una sigură și 
obiectivă a realităţii. Tot efortul pe care-l făcea omenirea, pe timpul acela, a 
fost de a reduce toate ştiinţele la limbajul matematic, efort care a durat de la 
începutul Renașterii până la începutul veacului al XX-lea, prin urmare cinci 
sute de ani, în aşa măsură încât, la un moment dat, oricine afirma că atâta 
adevăr este într-o ştiinţă câtă matematică este în ea. 

De îndată ce prestigiul cunoștinței matematice era aşa de sus, nu mai 
încape nici o îndoială că filozofia în genere, şi logica în speţă, trebuiau să 
cadă în raza de acţiune matematică. Mai întâi de toate, ştiţi că a fost o epocă 
în care totul era matematică. Spinoza a scris „etică demonstrată după 
metoda geometrică“I55], iar, când a vrut să verifice dacă în adevăr 
cartesianismul este un sistem valabil, atunci a încercat să pună toate 
afirmaţiile cartesiene în limbajul matematic, a căutat adică să transpună 
cartesianismul într-un sistem de teoreme. Iarăşi trebuie să fac observaţia că 
această atitudine nu este neîntemeiată. Când Spinoza spune că face o etică 
demonstrată matematic, o şi face. Într-adevăr, demonstraţia spinozistă 
păstrează toate caracterele demonstrației matematice. Unde această 
afirmaţie nu mai are valoare, este acolo unde se caută semnificația faptului. 
Matematica este sigură și obiectivă; eu am expus etica mea după metoda 


matematică, ergol3€l etica mea este o ştiinţă sigură şi obiectivă. Cum este 


sigură și obiectivă matematica, am văzut. Ceea ce ignora lumea era valoarea 
propriu-zisă a raţionamentului deductiv. De îndată ce elementele din 
geometria lui Euclid sânt înfăţişate în forma pe care o cunoaștem noi, 
geometria se construieşte deductiv, printr-un sistem de silogisme. Tot aşa 
spunea şi Spinoza: etica mea se construiește deductiv, printr-un sistem de 
silogisme, deci e imposibil să mă înşel, pentru că am un sistem strict de 
deducție şi păstrez toate regulile deducţiei acesteia; ergo este exclusă 
eroarea. 

Eroarea se strecoară totuși întâi în metodă însăși. A expune deductiv o 
teorie nu însemnează a inventa deductiv acea teorie. Prin urmare, procesul 
de invenţie și procesul de expunere sânt şi rămân două fapte fundamental 
deosebite. Euclid își expunea deductiv teoremele lui, el nu construia însă 
deductiv Ştiinţa aceasta; cel mult putem spune că organiza deductiv această 
ştiinţă, acest sistem de adevăruri fundamentale, pe care le avea la îndemână 
graţie unui proces de invenţie. Sistemul său îl transmitea cu ajutorul 
metodei deductive, dar, pentru instituirea acestor teoreme, trebuia să 
intervină totdeauna elementul subiectiv, personal, de invenţie. 

lată ce a ignorat toată această epocă, crezând că poate să fundeze până 
şi o ştiinţă de arme bazată pe metoda matematică: a ignorat că, chiar în 
edificiul matematicii, nu se poate înainta cu nimic dacă nu intervine și un 
element subiectiv, acela al invenţiei, fapt recunocut, între alţii, de Kant — 
care recurgea însă la construcția pură și credea că matematica este o știință 
pură de orice imixtiune subiectivă. Pentru că însuși Kant întemeia 
posibilitatea ştiinţei matematice pe construcţie, pe facultatea spiritului 
individual, cum zicem noi, de a construi. lată faptul care nu trebuie să ne 
scape, când vrem să înțelegem această boală matematizantă, care a străbătut 
toate încheieturile gândirii moderne. Invenţia, care este, în adevăr, foarte 
rapidă în matematici, a furat mintea oamenilor, iar necesitatea de a inventa 
am explicat-o rândul trecut. Ea pornea tocmai din noua orientare practică a 
spiritului omenesc și din necesitatea de a intra, într-un fel, în stăpânirea 
realităţii exterioare. 


3. Matematizarea logicii. 

Cum s-a transpus în logică această manie matematizantă? Ea s-a 
transpus în forma cea mai generală, printr-un fel de identificare a logicii cu 
matematica. Identificarea logicii cu matematica este o problemă conştient 


pusă şi eminamente modernă. Ea avea să se constituie ca o știință aparte 
abia în a doua jumătate a veacului al XIX-lea. Însă nu numai germenii, dar 
principiile fundamentale ale acestei identificări, dintre logică și matematică, 
sânt puse în această epocă, spre sfârşitul Renaşterii şi începutul lumii noi. 
Iarăşi trebuie să se observe că, şi în această tendinţă, există anumite puncte 
care pot fi justificate și care izvorăsc din nou dintr-o alunecare a spiritului 
omenesc. Logica era pentru toată lumea o ştiinţă formală. Matematica 
tindea să devină, la începutul evului modern, tot o ştiinţă formală. 

Noi, în genere, spunem că ştiinţele sânt sisteme de adevăruri sau 
sisteme de afirmaţii asupra realităţii, construite prin crearea unei anumite 
perspective asupra acestei realităţi. Matematica, întrucât este știință la fel cu 
celelalte ştiinţe, trebuie să aibă, și ea, prin urmare, un material în realitate şi 
trebuie să privească această realitate sub un anumit unghi de vedere. Logica 
are un material al său: este gândirea umană, căreia îi desprinde formele 
generale. Matematica, pentru noi, are și ea un material: cantitatea. 
Matematica este, într-un oarecare fel, realitatea privită sub raportul 
cantităţii. Însă, prin progresele gândirii ei, matematica a ajuns la un moment 
dat să pună, după vremea lui Cauchy, problema purificării sale de orice 
element material. Adică, ceea ce este precumpănitor în matematică nu este 
materialul şi nu sânt proprietăţile acestui material, ci anumite scheme 
generale. Există o diversitate de obiecte, iar în această diversitate de obiecte 
eu pot să stabilesc o ordine. Atât pretindeau matematicienii că este necesar 
pentru constituirea matematicii: noţiunea de obiect, cea de diversitate de 
obiecte şi noţiunea de ordine; cu aceste trei elemente se constituie 
matematica, fără să mai fie necesară intervenţia cantităţii. 

Dacă, în adevăr, lucrurile stau așa, atunci nu este surprinzătoare 
apropierea dintre logică și matematică, pentru că și logica este tot o ordine. 
Există chiar un foarte interesant filozof german, contemporan cu noi (a 
murit mai anul trecut), Hans Drieschi“7l, care numeşte logica teoria sau 
doctrina ordinii (Ordnungslehre), după cum metafizica o numea 
Wirklichkeitslehrel58l. Atitudinea matematicienilor însă nu pare să fie 
tocmai aşa de îndreptăţită. Ea spune că există obiecte, că există 
multiplicitate de obiecte și că există o ordine în această multiplicitate de 
obiecte. Ce este cantitatea în toată această afacere? Nu este nimic! Unitatea 
ce însemnează? Unitatea, spun matematicienii de astăzi, este același lucru 
cu ceea ce numește logica o unitate, adică însemnează unitate de 
aprehensiune sau de percepţie; tot ceea ce poate fi prins ca unul în 


conştiinţă constituie o unitate. Această unitate însă, zic ei, nu are întru nimic 
contact cu ceea ce ar putea să fie numit cantitate. Unitatea logică și unitatea 
matematică sânt unul și același lucru. Atunci nu mai vedem unde este 
deosebirea dintre logică și matematică. 


4. Unitate matematică și unitate logică. Confuzia dintre ele a făcut 
posibilă identificarea logicii cu matematica. 

Este aşa, şi nu este aşa. Este așa pentru logica absolută; nu este aşa 
pentru logica noastră reală, pentru logica realistă. Logica absolută spune că 
totul se creează prin teză, antiteză şi sinteză. Logica aceasta spune că există 
ceva şi există contrariul lui ceva, că toată realitatea se epuizează în A şi non- 
A, după principiul contradicţiei — ceea ce este adevărat. Ce pretind însă 
matematicienii, peste această logică? Ei pretind că există o multiplicitate, 
adică ceea ce se definește în raport cu non-A și ceea ce se numește A este 
pasibil de repetare. Vedeţi, principiul contradicției are un corelativ în 
principiul identităţii, adică „A nu este non-A“ își are drept corelativ pe „A 
este A“: un lucru este tot ceea ce este el, sau nu poate să fie ceea ce nu este 
el. Aceasta însemnează principiul identităţii și principiul contradicţiei. Dar, 
de îndată ce „A este A“ şi de îndată ce unitatea este unitate, și unu este 
semnul acestei unități, dacă nimic nu există în afară de unitate, dacă 
aspectul acestei percepții este și semnul său de apercepţie, atunci nu mai 
poate să existe, propriu-zis, nici multiplicitate, pentru că multiplicitatea 
există acolo unde se poate constitui o deosebire. Unitatea în afară de timp și 
de spațiu nu poate să ducă la nimic; unitatea din afară de timp și spaţiu 
rămâne, pur și simplu, o unitate, nu este pasibilă de multiplicare; şi, în 
adevăr, este aşa, pentru că, de îndată ce unitatea stă sub legea identității, 
luată ca unitate, în una singură nu pot să fie două. Dacă sânt două, nu mai 
sânt identice; ca să fie identice, trebuie să nu se poată deosebi, deci să fie 
același lucru. 

Aşadar, unitatea matematică: unu este identic cu unu, aceasta nu este o 
identitate logică, ci o identitate de altă natură decât cea logică, pentru că 
identitatea logică nu este pasibilă de multiplicare: în unu este unu, „este 
unu“ nu poate să fie doi de unu; ca să fie doi de unu, trebuie să se 
deosebească prin ceva, adică prin poziţie, prin mărime ş.a.m.d. Aceasta 
însemnează că, dacă se sprijină, în adevăr, pe multiplicitatea obiectelor şi pe 
ordinea acestei multiplicităţi, știința matematicii trebuie să aibă un domeniu 
de existenţă altul decât acela al logicii, pentru simplul motiv că logica 


depăşeşte timpul şi spațiul, pe câtă vreme matematica, având de-a face cu 
două sau mai multe unităţi, nu poate să depășească timpul şi spaţiul. Cu alte 
cuvinte, unitatea începe să existe, în diferite exemplare, în momentul în care 
se repetă, adică se trece în domeniul timpului și al spaţiului, adică în 
domeniul în care începe să lucreze principiul individuaţiei. Pentru logică, 
distincția aceasta nu este necesară, căci logica depăşește timpul și spaţiul. 
Matematica nu le poate depăși, deci domeniul logicii şi domeniul 
matematicii sânt altele. 

Logica nu se poate identifica, prin urmare, cu matematica, chiar dacă, 
aşa cum afirmă matematicienii, matematica nu lucrează cu cantitatea, ci 
lucrează numai cu conceptul de ordine. Pentru ca să ajungem la această 
formulare, au trebuit o mulțime de consideraţii şi a trebuit ca matematica să 
treacă prin diferite procese de dezvoltare și desfășurare a aptitudinilor ei. 
Aceasta nu se știe nici astăzi cu destulă precizie. Deci era oarecum 
îndreptăţită identificarea logicii cu matematica, atâta vreme cât matematica 
se desprindea de elementul subiectiv și se întemeia mai mult pe conceptul 
de ordine. 


5. Calcul şi invenţie. Confuzia lor a prilejuit matematizarea logicii. 

De ce era însă nevoie de această identificare a logicii cu matematica? 
Pentru un motiv foarte simplu: de îndată ce toată epoca aceasta spirituală a 
omenirii era convinsă că matematica este o ştiinţă certă şi obiectivă, şi o 
ştiinţă pasibilă de progrese foarte repezi în domeniul certitudinii și al 
obiectivităţii, era natural să se încerce o aplicare a metodei matematice la 
logică, pentru că, în toată această vreme, logica era considerată, nu cum o 
considerăm noi, ca un sistem de cunoştinţe generale, ci ca un instrument de 
înaintare şi de lărgire a cunoașterii omenești. Vasăzică, logica era privită 
mai mult sub aspectul posibilităţilor ei de invenţie. Se căuta deci o 
identificare a logicii cu matematica, pentru o aplicare a metodei inventive a 
matematicii în logică, iar această metodă inventivă a matematicii era 
calculul. 

Și aci este, iarăşi, o mică eroare: calculul este o metodă de lucru a 
matematicii; cu ajutorul calculului, matematica ajunge la anumite rezultate; 
dar calculul este numai un instrument, pe când invenţia este cu totul altceva 
decât calcul. Calculul este instrument sau limbă. Dar instrumentul acesta, ca 
să producă, trebuie să fie mânuit. Mânuirea instrumentului de calcul este 
furnizată de spiritul inventiv al omului, deci tot de un element subiectiv. 


Calculul, prin el însuși, nu are virtuţi subiective. Trebuie să fac anumite 
combinaţii, pentru ca într-adevăr calculul să mă ducă la ceva. Ei bine, 
calculul însuşi nu-mi arată mie ce fel de combinaţii trebuie să fac, ci felul 
combinațiilor pe care trebuie să le fac îmi stă la dispoziţia mea și este în 
funcţie de inventivitatea mea, care iarăși este o calitate subiectivă. Şi acest 
lucru l-a ignorat epoca modernă, oricât de îndrăgostită era de matematică. 
Atunci şi-a zis că matematica înaintează prin calcul, iar prin calcul va 
înainta și logica, descoperind o mulțime de adevăruri noi. Sânt o mulțime 
de condiţii implicate în acest punct de vedere, pe care am căutat să le 
desprind. 

Marele maestru al acestui punct de vedere, în epoca modemă, este 
Leibniz. El a fost un mare metafizician, fără îndoială; pe noi ne interesează 
însă mai ales în latura cercetărilor logice. În această latură a cercetărilor 
logicii, există doi Leibniz: există un Leibniz metafizician, de sursă 
aristotelică, ce merge după logica conţinutului noţiunii, după logica 
comprehensivă, și există un alt Leibniz, matematician, care aplică metodele 
matematicii în logică și creează logica matematică. Această logică 
matematică nu mai este comprehensivă, adică nu mai merge după 
conţinutul noțiunii, ci este extensivă; nu mai merge după calitate, ci după 
cantitate. Așa-numita teorie a cantităţii judecății, în a doua jumătate a 
veacului al XIX-lea, îşi are originea în calculul logic instituit de Leibniz. 

Am făcut schema acestei epoci, care ducea în chip fatal către 
matematică, și am căutat să-i desprindem rădăcinile spirituale, pentru 
logică. Vom vedea, în rândul viitor, în ce constă această logică extensivă ca 
şi acest calcul al lui Leibniz, și vom cerceta valoarea lor sistematică. 


XV. LEIBNIZ: ÎNTRE SUBSTANȚIALISM ȘI RELAŢIONISM 


1. Profilul spiritual al lui Leibniz. 

2. Teza lui B. Russell. 

3. Predicaţie şi relaţie. 

4. Importanţa lui Leibniz în istoria logicii. 


1. Profilul spiritual al lui Leibniz. 

Leibniz este, în genere, cunoscut ca unul dintre marii cugetători ai 
omenirii. Ca logician însă este mai puţin cunoscut. De altfel, el nici nu a 
scris un tratat de logică propriu-zis, ci numai însemnări răzlețe şi opuscule, 
care sânt cunoscute mai puţin şi într-un cerc mai restrânsl29l. Pentru a schița 
profilul spiritual al acestui mare gânditor, trebuie să remarcăm de la început 
una din caracteristicile lui esenţiale. 

Este foarte ciudat, dar aşa este: Leibniz este plin de contradicții. Pare că 
în adevăr ar sta la cusătura a două lumi deosebite. Pe de o parte, 
substanţialist şi metafizician; pe de altă parte, cap deschis de matematician 
modern. Adică, el zice: în logică trebuie să întrebuințăm așa-numita logică a 
comprehensiunii. Ce însemnează aceasta? Că raporturile dintre două noţiuni 
se stabilesc după conţinutul noţiunilor. În loc să spună lucrul acesta, fără 
îndoială că ar fi fost mult mai normal, mai potrivit şi mai firesc ca el, 
matematician, să întrebuințeze raporturile conceptelor după extensiune, 
după sferă. Ei bine, nu. El întrebuințează, în logica sa, raporturile după 
comprehensiune, dar face, pe de altă parte, după cum vom vedea, calcul 
logic, adică întrebuinţează elementele acestea ultime logice drept ceva gol 
de conţinut, care se raportează numai la o anumită clasă de obiecte, care 
cuprinde, sub el, o anumită categorie de indivizi. 


2. Teza lui B. Russell. 

Un matematician și filozof englez, Bertrand Russell, a încercat să 
deducă întregul sistem de gândire al lui Leibniz, toată metafizica 
leibniziană, din presupoziţia că orice propoziţie se compune dintr-un subiect 
şi un predicat. Această operaţie pe care o face Russell, într-o carte foarte 
interesantă, tradusă în limba franceză, poate fi considerată, din punctul de 
vedere al jocului de inteligenţă, ca reuşită; dar, din punctul de vedere al 


desfășurării istorice a gândirii lui Leibniz, impresia mea personală este că 
drumul pe care l-a urmat acesta este tocmai invers. Vreau să spun că 
substanţialismul metafizic al lui Leibniz este tocmai ceea ce determină 
caracterul predicativ al logicii lui, care nu poate fi lămurită numai printr-o 
presupoziţie, așa cum face Russell. Russell zice: orice propoziţie se 
compune dintr-un subiect și un predicat. Aceasta constituie logica lui 
Leibniz? Da şi nu. Da, pentru că Leibniz deosebeşte în logică două părți 
distincte: o parte este ceea ce am numit noi până acum, până la scolastici, 
logică, adică artă de a demonstra. Cu privire la această parte, da. În cadrul 
logicii ca artă de a demonstra, evident, orice propoziţie este compusă dintr- 
un subiect şi un predicat. Dar, de la scolastici până la Leibniz, s-au 
întâmplat mari prefaceri: a avut loc prefacerea Renașterii și ridicarea 
matematicii la rangul de regină a ştiintelor; s-a ivit pretenţia ca logica să ne 
ajute la mărirea cercului cunoștințelor, nu la demonstrația afirmărilor 
noastre. Prefaceri care au dat naștere la celelalte preocupări logice la 
Leibniz, cu privire la care punctul de plecare al lui Russell este absolut 
nefundat. 


3. Predicaţie și relaţie. 

Spuneam că Leibniz se zbate între logica substanţialistă, de structură 
aristotelică, și tendințele nominaliste ale logicii moderne. Vom preciza 
limitele acestei oscilaţii spirituale, analizând teoria judecății la Leibniz. 
Preocuparea lui e de factură modemă: să descopere arta invenţiei logice, 
prin reducerea la elemente simple a proceselor logice din mintea 
omenească. Cu aceste elemente ireductibile voia să realizeze o „ars 
combinatoria“. Dar Leibniz, care, fără îndoială, a avut ceva de geniu în 
toată speculaţia sa, şi-a dat seama de la început că nu poate să existe 
posibilitatea de analiză completă a conceptului. Leibniz, care este, în altă 
ordine de idei, creatorul calculului infinitezimal, a ştiut că o analiză fără rest 
a conceptului este o operaţie in infinitum! ®®. Dar, atunci, ce ar putea fi 
această operație de analiză pe care o propune el? Nu mai este, de fapt, ceea 
ce voia el: o stabilire a elementelor fundamentale ale gândirii; ci este 
propriu-zis o regulă de logică obiectivă. Leibniz zice: orice judecată se 
compune dintr-un subiect şi un predicat. Judecata este adevărată atunci când 
predicatul intră în subiect. Deci până unde împing eu analiza? El pornise să 
facă analiza spiritului omenesc, în ultimele elemente. Ca să fac analiza 
conceptului, nu pot; Leibniz însuși mărturiseşte că este o operaţie care 


merge la infinit. El zice: nici n-am nevoie; eu am nevoie să fac această 
analiză numai până în momentul în care descopăr în subiect conceptul 
predicatului. În momentul în care, tot analizând conceptul subiectului, 
descopăr în el, ca element component, constitutiv, predicatul, în momentul 
acela operaţia mea este suficient înaintată, pentru că, având dovada că 
predicatul este conţinut în subiect, am dovedit că propoziţia aceasta subzistă 
logiceşte. 

De unde pretenţia aceasta? Din faptul că Leibniz, foarte aristotelician în 
fond, în logică nu vede mai departe decât predicaţia. Spiritul lui vioi a 
descoperit, fără îndoială, şi altfel de judecăţi. Când zici: „pisica mănâncă 
şoareci““ — este evident că nu mai ai de-a face cu o predicaţie. El însă, 
printr-o necesitate pe care nu o putem explica decât prin structura lui 
eminamente substanţialistă, încearcă să ocolească judecata aceasta, de pură 
relație, şi să o transforme într-o judecată predicativă; iar, atunci, „pisica 
mănâncă șoareci“, un lucru foarte clar, pe care îl înțelege toată lumea, 
devine, în baroca transformare a lui Leibniz: pisica e ceva care este așa cum 
trebuie să fie, atunci când șoarecele este mâncat. „Pisica mănâncă șoareci“ 
şi „pisica este ceva care mănâncă șoareci“ sânt două lucruri deosebite, 
pentru că „pisica mănâncă șoareci“ arată acţiunea care se petrece în faţa 
noastră, pe câtă vreme „pisica este ceva care mănâncă șoareci“ arată ce 
calitate are pisica. „Pisica mănâncă șoareci“ este o acțiune definitorie 
pentru pisică, pe câtă vreme „pisica e ceva ce mănâncă șoareci“ este o 
încercare de definiţie directă a pisicii. Prin urmare, nu înseamnă același 
lucru. 

Totuşi Leibniz se munceşte cu orice preț să transforme fiecare judecată 
de relaţie într-o judecată de predicaţie și, în cadrul acestor judecăţi de 
predicaţie, să aplice acea teorie a analizei care trebuie să contribuie la 
demonstrarea adevărului, nu la crearea adevărului. Creare a adevărului ar fi 
în clipa în care, dacă într-adevăr ar fi izbutit să analizeze conceptul, ar fi 
putut face, cu aceste elemente ale conceptului, diferite combinaţii. Dar el 
însuşi recunoaște că această operație este imposibilă, și atunci analiza 
conştiinţei noastre, de unde trebuia să fie un fel de mijloc de lărgire a 
cunoștinței, de căpătare de noi adevăruri, devine și la Leibniz un instrument 
de probare a afirmației, ca în cadrul logicii vechi. Vasăzică, procesul acesta 
de analiză, pe care începe să-l opereze în domeniul conceptului, îl transpune 
dintr-o dată în domeniul propoziției în loc să continue, prin urmare, să-l 
opereze în domeniul conceptului. Cu toate acestea — și aci este tocmai una 


din trăsăturile de contradicție necontenită, în care se află spiritul cercetător 
al lui Leibniz —, urmăreşte o reeditare a acelei Ars Magna a lui Lullus, prin 
încercarea de creare a calculului logic. Vasăzică, după ce a definit 
propoziţia ca un raport sau o legătură între subiect și predicat, după ce a 
încercat să reducă toată operaţia noastră mintală la un simplu proces de 
predicație — tocmai pentru că el era legat de substanţa ce stă la baza 
întregii metafizici a lui Leibniz —, după acestea el încearcă să creeze arta 
logică de a construi adevăruri noi. 


4. Importanţa lui Leibniz în istoria logicii. 

Partea care se cheamă arta de a inventa este formulată în istoria logicii 
precis şi oarecum cadrând cu desfăşurarea istorică a evenimentelor. Pentru 
primele dăţi se afirmă pretenţia lumii moderne de a cere logicii altceva 
decât simple reguli, formulări de gândire, și anume reguli pentru 
descoperirea adevărului. Ce este această artă de a inventa, la Leibniz? 
Leibniz pretinde, anume, că mecanismul matematicii se poate, în ultimă 
analiză, aplica și gândirii omeneşti. Ce face ea, în definitiv? O operaţie 
asupra unor obiecte fundamentale și ireductibile, asupra numerelor. Leibniz 
era dintre aceia care mai credeau că matematica este ştiinţa cantităților. 
Urmașii lui nu mai cred lucrul acesta. Prin urmare, operaţii asupra unor 
obiecte fundamentale, numerele. Aceste obiecte fundamentale sânt, toate, 
reductibile la unitate, adică la elemente foarte simple. Prin urmare, dacă 
vrem să urmăm o cale analogă în logică, nu în înțelesul vechi, ci în înțelesul 
nou, atunci trebuie ca materia asupra căreia lucrăm să fie oarecum redusă la 
elemente simple. 

Pretenţia lui Leibniz era de a stabili un fel de hartă geografică a 
spiritului omenesc, de a analiza toate conceptele pe care le avem în mintea 
noastră și de a le reduce la anumite elemente simple. Aceste elemente 
simple trebuie să formeze unitatea de calcul. Ce este calculul logic? Este 
tocmai încercarea de a face calcul, adică operaţii, cu elementele gândirii. 
Care sânt aceste elemente ale gândirii? Nu se ştie, nu avem nicăieri date 
precise, concludente. Încercările de stabilire a elementelor gândirii au eșuat. 
Rezultate pozitive nu există nicăieri. Cu toate acestea, Leibniz încearcă un 
asemenea calcul logic. El pretinde, anume, că raporturile dintre diferiţi 
termeni se pot reduce la anumite tipuri și că, în fiecare dintre aceste tipuri 
de raporturi, termenii joacă un anumit rol. Deci — zice el — , dacă eu 
privesc operaţiile minții omenești așa cum sânt ele, atunci pot să desprind 


schema generală a acestor operaţii. Fa se poate reduce întotdeauna la 
anumite forme, foarte puţine la număr. După cum avem în matematică 
adunarea, scăderea, înmulțirea, împărţirea, ridicarea la putere, extragerea de 
rădăcină, logaritmii etc., avem și în logică adiţia termenilor, înmulţirea etc. 
Evident că adiţia logică, sustracţiunea logică, multiplicaţia logică sânt alte 
operaţii decât adiţia, sustracţiunea, multiplicația în matematică, dar nu sânt 
mai puţin anumite forme precise. De pildă, când zic: „omul este mamifer 
biman“, atunci termenii aceştia: mamifer şi biman, printr-o anumită 
operaţie, dau termenul om. Ei bine, această operaţie, zice Leibniz, este 
multiplicarea logică. Vasăzică, ar constitui un fel de calcul logic. 

Dar nici aci nu merge până la ultimele consecințe. Căci ce însemnează 
aceasta? Însemnează că raportul este totul, operaţia este totul, iar termenii 
puși în prezenţă n-au nici o valoare. Eu pot să însemnez termenii A, B, X cu 
un semn oarecare, fără să știu ce sânt acești A, B, X, după cum în cugetare 
nu știu ce stă sub A, B, X. Termenul asupra căruia fac operaţia este 
indiferent. Când scriu o egalitate oarecare cu o ecuaţie și pun o literă la 
locul ei, această literă poate să aibă o anumită valoare sau oricare valoare, 
în anumite împrejurări. Vasăzică, ce este important aci? Nu este important 
însuşi subiectul cu care fac operaţia. Aceasta este prima condiție a 
posibilităţii calculului. Ceea ce stă sub semnul din calcul este absolut 
indiferent. Ce este important e faptul că anumite operaţii pe care le fac eu 
asupra acelui semn duc totdeauna la acelaşi rezultat. 

Aceasta este posibil în cadrul unei ştiinţe în care propriu-zis obiectul 
este lipsit de conţinut, adică în cadrul unei ştiinţe unde caracterul nominalist 
este foarte accentuat. Dar însemnează că eu, ca logician care pledez pentru 
calculul logic, trebuie să admit toate poziţiile intermediare care mă duc, în 
ştiinţa cealaltă, la crearea obiectului pe calea definiţiei. Cutare lucru îl 
numesc cutare. Se naște o definiţie. Unde își are fundarea această definiție? 
Nicăieri, propriu-zis. Eu creez obiectul acela prin definiția mea şi condiția 
de lucru creează, vasăzică, domeniul în care mă voi mișca. Cum vă 
spuneam şi altădată, când zic: printr-un punct exterior unei drepte pot să 
duc o paralelă la acea dreaptă, și numai una singură — mi-am creat spaţiul 
în care voi lucra; adică am de-a face cu un postulat, punctul de plecare este 
un postulat. Adică, întâi construiesc limitele în care voi lucra. Am creat 
această limită, această lume, pe urmă lucrez într-însa. 

Tot așa înţelege Leibniz lucrurile? Adică, definiţia leibniziană este o 
definiție pur nominală? Nu, pentru că, atunci când Leibniz ajunge să 


definească un lucru, spre deosebire de nominalistul Hobbes, contemporan al 
său în Anglia, el zice: eu nu pot defini un lucru arbitrar, ci definiția mea 
trebuie să corespundă realităţii. Prin urmare, definiția mea nu este nominală, 
ci este o definiție reală. Și aceasta este cu totul normal pentru Leibniz, 
pentru că el zice, pe de altă parte, că lucrează în logică după conţinut. 
Vasăzică, şi definiţia lui se va raporta întotdeauna la conţinutul obiectului: 
el nu creează propriu-zis obiectul nou, ci stabileşte caracteristica obiectului 
existent. 

Prin urmare, atunci când este vorba să facă să înainteze logica în 
invenţie, nu în realitate, adică să ajungă la o descoperire a adevărului, 
Leibniz se pronunță pentru calculul logic, adică pentru identificarea, 
aproximativ, a logicii cu matematica. Când este însă vorba să-și dea seama 
de ce însemnează logică și care sânt elementele cu care lucrează logica, 
atunci trece dintr-odată dincolo, în domeniul pe care-l părăsise, adică în 
domeniul vechii logici tradiţionaliste, substanţialiste şi predicative. Între 
acești doi poli se mișcă necontenit gândirea logică a lui Leibniz. El nu este 
omul desprins în totul de trecut, dar este, pe de altă parte, omul care trăieşte 
din plin în vremuri noi. Inventarea calculului infinitezimal nu ar fi putut să 
existe înainte de Renaștere. Leibniz descoperă această nouă metodă de 
precizare de calcul, ceea ce însemnează că trece în el, prin toţi porii, viaţa 
nouă, nominalismul matematic al vremii. Dar aceasta numai cu o latură a 
spiritului şi activităţii lui; cu cealaltă, el este încă ancorat în vechea 
metafizică substanţialistă a scolasticii. 

Importanţa logicii leibniziene, așa cum o redăm în schiță, este, fără 
îndoială, extraordinară, fiindcă, mai întâi, pentru prima oară se afirmă 
caracterul de lărgire a cunoştinţelor pe care trebuie să-l aducă logica și, 
apoi, pentru prima oară se afirmă caracterul de structură nominalistă a 
logicii, prin tendinţa de a se crea calculul logic. Însă importanţa ei este, 
propriu-zis, în cadrul cercetărilor de completare și dezvoltare a conceptului 
de logică. Importanţa lui Leibniz nu este așa de mare în însăși istoria trăită, 
vie, a logicii, pentru că probabil gândurile acestea, pe care le-a dezvoltat el 
incidental şi pe care noi le-am sistematizat acum, erau pentru vremea lui cu 
mult prea înaintate. Ele nu au prins nu pentru că nu le-a publicat: au circulat 
în corespondenţa lui Leibniz, și ştiţi că, pe vremea aceea, mai mult decât o 
carte tipărită însemna o scrisoare pe care un învăţat o trimitea altuia, și care 
făcea pe urmă ocolul cercurilor de învăţaţi. Prin urmare, nu se poate spune 
că nu au avut publicitate ideile lui Leibniz; dar, cu toate acestea, urmări 


imediate nu au avut. Logica ce urmează după el se dezvoltă cu totul pe alte 
drumuri decât acela pe care încercase el să o pună. Vasăzică, importanţa lui 
Leibniz este mare, pentru noi, când urmărim să construim conceptul de 
logică. Dar importanţa lui Leibniz, în însăși istoria disciplinei logice, adică 
efectele ce a putut să le aibă gândirea lui asupra urmașilor, importanţa 
aceasta este aproape aceeași și efectul același ca şi al Eticii lui Spinoza. 

Am încercat să înfățișăm pe scurt concepţia istorică a conceptului de 
logică. Am căutat însă să vă atrag atenţia asupra faptului că importanţa pe 
care o acordăm noi este o importanță pentru noi, adică nu o importanță 
istorică, în mijlocul societăţii în care a trăit. Lucrurile au o importanţă mai 
mult sistematică, pentru cei care încercăm să împlinim din toate părţile 
conceptul de logică, așa cum s-a înfățișat el în speculaţiile tuturor 
timpurilor. 


XVI. LOCKE ȘI HUME: NOMINALIZAREA LOGICII 


1. Poziţia lui Leibniz. 

2. Locke: dizolvarea „conceptului“. 

3. Conceptul lockeian, prescurtare a realităţii pe calea abstracţiei, 
devine garanţia unei certitudini de fapt. 

4. Hume: dizolvarea „legii“. 

5. Cauzalitate și funcţie. 

6. Rezultatul criticii lui Locke şi Hume: nominalizarea logicii. 


1. Poziţia lui Leibniz. 

Am stăruit, în convorbirea noastră trecută, asupra caracteristicii logicii 
leibniziene, din punctul de vedere al evoluţiei gândirii logice și din punctul 
de vedere al evoluţiei teoriilor logice, și anume ne-am îndreptat atenția mai 
ales asupra calculului logic, încercând să  desprindem oarecum 
presupoziţiile de structură generală spirituală care stau la baza acestui 
procedeu. 

Cu teoria calculului logic, Leibniz se plasează drept unul dintre 
promotorii logicii moderne. În intenţiile sale, Leibniz însă nu este nici pe 
departe așa de modernist, cum este înfătișat în cercetările actuale asupra 
scrierilor sale. În intenţiile sale, nu este modernist, pentru simplul motiv că 
teoria logicii, aşa cum o înfățișează el, atunci când face propriu-zis logică, 
păstrează cu totul trăsătura substanţialistă care este caracteristică pentru 
aristotelism în genere și pentru orice filozofie clădită pe temeiul viziunii 
substanţialiste asupra existenţei. Una dintre puţinele cărți pe care le 
recomand — știți că eu recomand foarte rareori cărți — este cartea lui 
Bertrand Russell asupra Filozofiei lui Leibniz, de care v-am pomenit și data 
trecută. Această carte caută să deducă întreaga filozofie a lui Leibniz din 
afirmaţia că orice propoziţie este compusă dintr-un subiect şi un predicat. 
Dacă, într-adevăr, din această afirmaţie fundamentală se poate deduce întreg 
sistemul leibnizian de gândire, atunci este evident că leibnizianism 
însemnează substanţialism, iar substanţialismul nu poate să dea un sistem 
de logică în stare să depăşească predicaţia şi conceptul. Așa se întâmplă 
chiar, de fapt, în teoria logicii lui Leibniz. Toată logica lui gravitează în 
jurul conceptului, care, pentru el, nu poate primi decât o definiţie reală. 
Condiţia principală pe care o pune el unei bune definiţii e de a spune ce este 


obiectul respectiv. Vedeţi, prin urmare, că într-adevăr Leibniz, din acest 
punct de vedere, pășește pe cărările substanțialismului și nu poate depăși în 
nici o direcţie predicaţia. 

Calculul logic vine, la Leibniz, din preocupările lui nominaliste 
ştiinţifice, din preocupările lui matematice. După cum v-am lămurit și 
rândul trecut, aceste preocupări matematice urmăreau inventarea unui 
instrument de cunoștință analog matematicii, instrument pe care Leibniz a 
crezut că-l poate găsi în acel tablou al elementelor conștiinței noastre, cu 
care să se poată face anumite operaţii de ordin mecanic. Sânt, prin urmare, 
începuturi de nominalism în logica leibniziană, însă teoria logicii, așa cum o 
înfăţişează Leibniz, nu duce la dizolvarea conceptului, care este prima 
condiţie a unei logici nominaliste. El se referă la concept, îl consideră ca o 
existență, exact de același fel ca și existența conceptului scolastic sau 
aristotelic. 


2. Locke: dizolvarea „conceptului“. 

Acest pas înspre nominalizarea gândirii logice este făcut concomitent, 
în filozofia engleză, prin John Locke. Cunoașteţi filozofia lui Locke: este o 
filozofie de „om prost“. Nu că Locke ar fi fost un om prost, dar el făcea 
filozofie pentru toată lumea. La el, filozofia era un lucru simplu, care nu 
cerea nici un efort, nici o frământare sufletească. Locke era un popă 
anglican, trăia bine, împăcat cu toată lumea, și singura lui preocupare era să 
nu se pună rău cu nimeni. Filozofia aceasta a lui Locke lucrează mai mult 
cu elementele simțului comun. Se fereşte să umble cu teorii primejdioase. 
Lucrurile sânt aşa cum le vedem noi; iar noi le vedem cum sânt. Aceste 
lucruri ne dau deocamdată o serie de impresii; impresii, prin urmare, care se 
înregistrează în noi ca pe o placă fotografică. Însă noi avem posibilitatea de 
a prelucra aceste impresii primare. Deci există o primă impresie, pe care o 
primim de la lucruri şi care se înregistrează tale qualelii. Însă aceste 
impresii, care există în conștiința noastră, pot fi prelucrate; iar rezultatul 
procesului de elaborare este conceptul. Vedeţi, prin urmare, ce este 
conceptul la Locke. Nu este, cum era până acum, cum este într-un fel şi 
pentru noi, o lege a realităţii, o garanţie a cunoașterii, o regulă pe care 
existența însăşi — nu noi — o impune realităţii; ci conceptul este un 
elaborat al conştiinţei noastre, un elaborat care se face asupra unui material 
prim. Dacă conceptul nu e decât un elaborat, atunci el este, prin aceasta, 
mai putin în contact cu realitatea şi, ca atare, mai puţin sigur faţă de intuiţia 


aceea primă. În cazul acesta, conceptul nu mai „e o garanţie a cunoașterii 
noastre, ci, dimpotrivă, altceva: este un fel de prescurtare a realității. 

Pentru platonism, pentru aristotelism, pentru scolastică chiar, conceptul 
era ceva imuabil: o cunoaştere prin concepte era o cunoaștere superioară, 
din punctul de vedere al valorii, al certitudinii, superioară conștiinței 
sensibile, primitive, a impresiilor primite de noi din lumea de afară. Cu 
Locke, conceptul, devenit un elaborat al conştiinţei noastre, executat pe 
seama unui material prim, este, dimpotrivă, o cunoștință inferioară 
cunoștinței sensibile. Toată filozofia de până acum căuta să scape propriu- 
zis de datele simţurilor, pentru că erau nesigure şi schimbătoare. Locke 
afirmă despre concept, care era pentru noi o garanţie de cunoaștere, că este 
un elaborat, tocmai pe baza a celor care pentru lumea veche erau nesigure. 
Prin urmare, ierarhia de valoare a cunoașterii se inversează. De unde până 
acum valoarea conştiinţei pleca de la cunoștința conceptuală, descrescând 
înspre cunoștința sensibilă, dimpotrivă, la Locke ea porneşte de la 
cunoștința sensibilă și descreşte înspre cunoștința conceptuală. Conceptul 
fiind, ca atare, un elaborat al impresiilor primite pe calea simţurilor, decade 
din funcţia lui respectabilă. Cunoştinţa conceptuală însemnează o cunoștință 
dedusă. Nu mai este realitatea care se supune unor existenţe în sine, nu mai 
este realitatea care se lasă încadrată în această existenţă în sine — cum erau 
Ideile platonice — și care chiar ontologic se deduce de la această existență 
în sine; ci este crearea unei lumi parazitare, pe acest material prim al 
senzaţiei, al impresiei. Lumea ideilor, în chip expres, este detronată din 
situația ei excepţională și înlocuită cu lumea simţurilor. 


3. Conceptul lockeian, prescurtare a realităţii pe calea abstracţiei, 
devine garanţia unei certitudini de fapt. 

Evident că aceasta pune problema certitudinii cunoștinței, care nu 
interesează deocamdată aci: dacă conceptele sânt mai puţin sigure decât 
impresiile prime. Noi știm ce însemnează aceste impresii prime, știm cât de 
subiectivă este înregistrarea realităţii făcută pe baza acestor impresii, știm, 
prin urmare, câtă deosebire este de la realitatea cum ar trebui să fie şi până 
la realitatea cum se răsfrânge în noi, pe baza acestor impresii prime. Dacă 
reducem cunoștința noastră cea mai sigură la forma cunoștinței senzoriale, 
însemnează că noi pierdem orice posibilitate de cunoaștere obiectivă. Este 
evident că conceptul continuă şi după Locke să aibă o funcţie reglatoare, ea 
devine însă foarte aproximativă, pentru că originea conceptului stă, după 


cum am spus, în materialul acesta de impresii prime, iar mecanismul de 
formare al acestor concepte este un fel de stabilire a unui termen mediu 
între o sumă de impresii prime, tot de natură obiectivă. Un concept este o 
formulă medie pentru anumite realităţi, care, în speţă, sânt impresiile 
acestea senzoriale. 

Vedeţi, prin urmare, că, pe această cale, conceptul se apropie de lege, 
aşa cum este înțeleasă legea în ştiinţa contemporană. V-am dat de mai multe 
ori exemplul, care este clasic, al teoriei cinetice a gazelor. O moleculă de 
gaz este ceva care se mișcă în niște forme pe care nu le cunoaşte nimeni. 
Legea ei de mișcare este un lucru cu totul necunoscut. Se cunoaște însă 
formula medie a tuturor mișcărilor care au loc într-o anumită limită, 
formulă care este formula moleculei de gaz. Toate celelalte mișcări nu sânt 
cunoscute în ele însele și, propriu-zis, nu se poate afirma că ele au o 
mișcare regulată. Toate la un loc au o formulă medie ca expresie, care este 
legea moleculei de gaz și, în același timp, definiția moleculei de gaz. Cam 
acelaşi lucru se întâmplă şi cu conceptul acesta, după Locke sau prin teoria 
lui Locke, chiar dacă nu în teoria lui: se întâmplă că devine o formulă medie 
pentru o categorie de impresii grupate după nici un criteriu. Prin aceasta, el 
pierde, evident, stringenţa; pentru că în ce mod grupez eu fenomenele, sau 
impresiile în speţă, cărora le caut formula medie numită concept? Gruparea 
este fortuită. Un prim element de incertitudine îl dă faptul că n-are 
necesitate, adică adună o mulțime de obiecte cu furca, fără nici un criteriu 
de selecţie, fără nici un criteriu de grupare. În al doilea rând, aceste impresii 
le adun eu, şi ele sânt impresii subiective. Care este garanţia impresiei mele 
subiective sau a unui subiect cunoscător? Impresia mea, coroborată cu 
impresiile vecinului meu, ale unei ființe care seamănă cu mine, aceste 
impresii dau o impresie medie, iar această impresie medie este impresia 
obiectivă. În consecinţă, garanţia obiectivităţii nu-i nici una, pentru că 
stabilirea caracterului obiectiv al unei impresii se face, propriu-zis, cum 
ştim, după un raţionament de inducţiune per enumerationem simplicem!“21, 
care adică nu este valabilă decât atunci când epuizează cantitatea cazurilor; 
însă ştiţi că această cantitate a cazurilor nu se poate epuiza niciodată. 

Dacă confruntarea diverselor impresii este o metodă pentru acordarea 
unui caracter obiectiv acestor impresii, însemnează că, cu cât vom avea o 
cantitate mai mare de impresii, cu atât impresia mijlocie care rezultă va fi 
mai obiectivă. Niciodată însă nu vom putea epuiza aceste impresii, adică 
niciodată nu vom izbuti să avem toate impresiile posibile, ca să le 


confruntăm și să avem formula lor medie, adică impresia obiectivă. Deci o 
dată subiectivism în impresie, a doua oară incapacitatea de a stabili o 
impresie medie pe baza inducției, pentru că această inducţie este per 
enumerationem simplicem: acesta este materialul care-mi servea mie la 
elaborarea conceptului. Vedeţi dar că, într-adevăr, conceptul care se 
elaborează pe baza acestui material cu totul subiectiv, conceptul acesta nu 
mai poate să închidă în el nici un fel de garanţie de certitudine, ci conţine o 
garanţie de fapt. Afirmația mea este bună câtă vreme nu este contrazisă; dar 
aceasta nu poate să dea, încă, o cunoștință certă. Conceptul este deci, cum 
spuneam, formula medie a unui corp de impresii, grupate după criterii cu 
totul întâmplătoare și subiective, adică grupate după o lipsă de criterii. Și el, 
ca atare, se aseamănă, ca structură generală, cu ceea ce numim noi astăzi 
lege, în știința modemă, care lege este tot un fenomen general, stabilit cu 
ajutorul metodei statistice, tot o metodă inductivă per enumerationem 
simplicem. 


4. Hume: dizolvarea „legii“. 

Această operaţie nouă a conceptului se coroborează, din punctul de 
vedere al gândirii logice, cu alte fapte. Locke a detronat conceptul din 
situaţia lui privilegiată; rămânea însă legea. Ştiţi că, în epoca Renașterii, 
toată cugetarea logică s-a deplasat de la concept la fapt, şi a făcut să se 
ridice deasupra faptelor o realitate colectivă și mitică, de aceeași natură cu 
conceptul, ca structură generală: realitatea legii sau a principiului. Această 
realitate colectivă, a legii sau a principiului, ajunsese, graţie progresului 
gândirii ştiinţifice şi graţie demnităţii științei, să se transforme în ceva 
aproape de aceeași natură cu conceptul cel vechi: adică legea era, pentru 
gândirea ştiinţifică a Renașterii, o existență în sine. Așa cum, după vechea 
metafizică greacă, conceptul ajunsese să fie o existenţă în sine, tot astfel 
ajunsese legea să se confunde, în epoca aceasta, cu principiul şi să devină 
oarecum, dintr-o formă de exprimare a realităților, elementul constitutiv al 
acestei realități, adică să treacă din cadrul logic în cadrul ontologic. Ei bine, 
gândirea aceasta filozofică engleză, care a făcut praf conceptul, a avut grijă 
să facă praf şi legea. Bunul-simţ, care este prost-simţ, acest bun-simț nu 
poate niciodată să se găsească în faţa unei realităţi care depăşeşte realitatea 
sensibilă. Filozofia bunului-simţ este filozofia lucrurilor care se mănâncă; 
ce nu se mănâncă, nu există. Omul care nu înțelege realitatea decât în 
funcţie de întrebuinţarea ei imediată păstrează un fel de neîncredere, foarte 


îndreptăţită din punctul său de vedere, față de tot ceea ce depăşeşte 
realitatea sensibilă. În același fel în care Locke dizolvă conceptul, Hume va 
dizolva mai târziu legea. Pentru că şi legea se va reduce la o regulă și va 
deveni, din principiu de cunoaştere, principiu de existenţă, adică trece în 
planul metafizic. De îndată însă ce avea să treacă în planul metafizic, 
trebuia să se izbească de filozofia bunului-simţ, care a și atacat legea, 
devenită principiu, în forma cauzalității. 

Noi ştim despre cauzalitate că este o legătură între două fenomene sau, 
exprimat în termeni mai vechi, între două lucruri. Un lucru este cauza altui 
lucru, vasăzică între aceste două lucruri există o legătură, pe care nu o 
pricepem, dar care este pe undeva, pe dedesubt; o legătură de așa fel încât 
eu nu pot să-mi închipui un obiect decât ca fiind creat de un al doilea 
obiect. Noi nu ne dăm seama, prin urmare, de mecanismul prin care un 
obiect creează pe celălalt, dar știm că, ontologic, un obiect decurge din 
celălalt obiect. Aceasta era legea cauzalităţii, principiul cauzalităţii, în 
domeniul realităţilor. Vasăzică, presupuneam, între aceste două lucruri, un 
fel de legătură dinamică, ce se încadra în dinamismul întregii existenţe. 
Universul era viu, avea o viaţă lăuntrică, avea un principiu lăuntric de viaţă. 
În virtutea acestui principiu lăuntric de viaţă formele de existență erau aşa 
de variate. 

David Hume crede că lucrurile sânt prea complicate în modul acesta. El 
constată că, atunci când răsare soarele, se face ziuă, când dispare soarele — 
se face noapte; ziua şi noaptea sânt deci în raport de cauzalitate, şi aceasta 
însemnează că sânt într-o succesiune constantă. Eu nu știu dacă există o 
legătură între ele, însă mă ţin la primele impresii care se răsfrâng în mine, 
căci nu știu ce se întâmplă între lucrurile acestea: prezenţa soarelui — zi, 
absenţa soarelui — noapte. Atunci, dacă există o secvență constantă între 
anumite lucruri, principiul cauzalităţii se reduce la un simplu raport de 
prezenţă. Nu mai există principiu, nu mai există vreun raport lăuntric, ci, 
pur și simplu, legea aceasta a cauzalităţii este redusă la un raport de 
prezenţă. Acest raport de prezenţă, spune Hume, nu este numai între lucruri, 
pentru că lucrurile nici nu există ca atare; există numai stări — lucrurile 
sânt deci generalizări —, impresiile mele reducându-se la stări. Ei bine, 
aceeași legătură care există între lucruri există și între stări şi, propriu-zis, 
forma cea mai generală a cauzalităţii nu este o legătură între lucruri, între 
obiecte, ci o legătură între stări. 


Aceasta însemnează, de fapt, teoria funcţiei. Există două grupe de 
fenomene, şi variațiile dintr-o grupă produc variațiile dintr-o altă grupă. 
Prezenţele care se constată între cele două grupe stau într-un raport de 
funcţional. Cauzalitatea devine, prin urmare, funcție. Aceasta însemnează 
că, din noul concept de cauzalitate, cel funcţional, este eliminat orice 
reziduu de gândire metafizică. Nu ne raportăm la nimic din ceea ce se 
petrece în realitatea lucrurilor, ci numai la lumea pe care o înregistrăm cu 
impresiile; iar aceste înregistrări nu sânt propriu-zis înregistrări explicative, 
nu ne duc la înţelegerea propriu-zisă a realităţilor, ci la stabilirea 
concordanțelor dintre stările existente, prin urmare, după ce s-au eliminat 
din concept şi resturile substanţialiste, se elimină din lege ideea de 
cauzalitate și se înlocuieşte cu ideea de funcţie în genere. 


5. Cauzalitate și funcţie. 

Ce însemnează însă funcţie? Se întâlneşte o tendinţă în logica modernă 
de a demonstra că nu există cauzalitate, ci numai funcţie; că, în gândirea 
noastră, conceptul de cauzalitate trebuie să fie înlocuit în totul printr-un 
concept de funcţie. 

Eu nu cred că afirmaţia aceasta este îndreptățită. y=f(x) însemnează, 
fără îndoială, un raport, dar y şi f(x), termenii aceştia doi ai raportului, au o 
calitate în plus faţă de termenii care stau în raport de cauzalitate. Când am 
spus, de pildă, că temperatura este cauza fierberii sau a evaporării, evident 
că pot să exprim aceasta în două feluri. Pot să spun: temperatura este cauza 
fierberii, dar pot să spun și altfel: o ridicare a temperaturii provoacă un 
fenomen de evaporare, adică un fenomen de transformare a apei în vapori 
de apă. Ce însemnează aceasta? Când zic: căldura este cauza evaporării, 
am, de o parte, căldura și, de altă parte, evaporarea, prin urmare am două 
fapte. Când zic: urcarea temperaturii este cauza transformării lichidului în 
vapori, atunci am două serii de fapte: însă, și într-un caz, şi în altul, există 
un raport între fapte. În cazul întâi, între fapte, în cazul al doilea, între 
seriile de fapte. Nu se poate numi funcție cazul întâi; funcţie este numai 
cazul al doilea. Funcţia are această calitate, că cei doi termeni reprezintă 
propriu-zis posibilități de variaţie. Ce însemnează y = f(x)? Însemnează că 
unei variaţii a lui x îi corespunde o variaţie a lui y. 

Cauzalitatea nu este tocmai aceasta; cauzalitatea afirmă, pur și simplu, 
că un fapt se datorește altui fapt; de pildă: lampa este cauza luminii. 
Lumina este dată de lampă. În cazul acesta, nu avem nici o idee despre 


variaţia sau schimbarea care s-ar putea întâmpla. Dacă întrerup contactul, 
întorc butonul, nu mai am lumină; atunci o anumită transformare, într-un 
anumit loc, aduce o anumită transformare în alt loc. Aceasta este variaţie. 
Dar noi, în vorbirea noastră de toate zilele, când zicem cauză și efect, nu 
înțelegem variaţii sau raporturi de grupe de variaţii, ci înțelegem, pur și 
simplu, fapte care se nasc unele prin altele. 

Vasăzică, funcţia este ceva deosebit față de cauzalitate, și anume funcţia 
este un raport între variaţii, pe câtă vreme cauzalitatea este un raport între 
fapte. Deci nu este drept când se spune, azi, că se poate înlocui, pur și 
simplu, raportul de cauzalitate cu raportul de funcţie. Iar dacă a fost posibilă 
această afirmaţie, care, în fond, nu este întemeiată, este tocmai că, prin 
critica lui David Hume şi a empirismului englez în genere, conceptul de 
cauzalitate s-a destrămat. 


6. Rezultatul criticii lui Locke şi Hume: nominalizarea logicii. 

Atunci care este rezultatul criticii lui Locke şi al criticii lui David 
Hume? Este logica lui John Stuart Mill, care spune, foarte pe scurt, că 
anume operaţii pe care le facem cu conceptul, judecata şi celelalte 
combinaţii logice sânt, fără îndoială, operaţii obișnuite în lumea de azi, dar 
că, în reprezentarea realităţii, nu sânt, în fond, în ele însele, altceva decât 
înfățișarea felului de prezentare a lucrurilor, adică feluri de prezentare a 
evenimentelor în general; vasăzică, nu cunoştinţa realului, ci cunoştinţa a 
ceea ce noi construim pe real, care construcţie este un semn anume pentru 
realitate însăși. 

Aceasta, pe de o parte. Dar vă amintiţi, de adineauri, că Locke, prin 
distincția făcută între cunoştinţa aceasta imediată şi cunoştinţa cealaltă, 
grefată pe imediat, face o separație între două feluri de cunoștințe, care nu 
sânt ambele propriu-zis necesare pentru cunoaștere. Necesară este prima. A 
doua este, fără îndoială, un mijloc de a ne ușura legăturile noastre cu 
realitatea, dar nu cunoștința însăși. 

Ce urmează de aci? Urmează, ceea ce a conchis Condillac, că, anume, 
nu există decât cunoștința imediată și nu există decât o lege de succesiune a 
acestor cunoștințe imediate, care înfeudează întreaga noastră cunoştinţă. 
Concept, judecată şi cercetare nu există propriu-zis ca procese logice, ca 
forme ale gândirii noastre, ci singura lege a succesiunii — care este o lege 
mecanică —, singură această lege a succesiunii reglementează toate 
întâmplările în câmpul cunoștinței. 


lată, prin urmare, unde a dus critica lui Locke și Hume. Ea a dus la 
desființarea conceptului, la scoaterea cauzalităţii din câmpul de cercetare 
ştiinţifică, pe de o parte, iar, pe de altă parte, la negarea, pur şi simplu, a 
tuturor funcţiilor formale ale gândirii logice. De aceea spuneam că perioada 
aceasta reprezintă în adevăr cea mai critică etapă în evoluţia gândirii logice. 

Este ceva foarte ciudat; se observă că direcţia empiristă în gândire, care 
este cea mai opusă spiritului matematic în genere, aceea negată cu 
înverșunare de spiritul matematic, tocmai această critică empiristă ajută la 
fundarea cunoștințelor matematice și a noii logici nominaliste, către care ne 
îndreptăm acum. 

Căci, dacă logica a ajuns la un moment dat să nu mai considere 
obiectele puse în prezenţă, ci, pur și simplu, raporturile dintre diferite 
obiecte, și dacă logica a ajuns să se dispenseze — pe drept sau pe nedrept 
— de cercetarea raporturilor reale dintre obiecte, adică de cercetarea 
formelor cu ajutorul cărora se prind raporturile reale dintre obiecte, dacă 
logica, vasăzică, a ajuns să se potrivească pe tiparul de cugetare 
matematică, este tocmai pentru că ea a avut să suporte influența dizolvantă 
a gândirii empiriste engleze. Căci empiriştii englezi sânt aceia care au 
teoretizat, propriu-zis, instrumentul de gândire matematică. Matematicienii 
n-au lucrat în adevăr cu obiecte, au considerat în adevăr obiectele numai în 
raporturile lor, dar teoretizarea, destrămarea, cum spuneam adineauri, 
dizolvarea realităţii, aceasta nu s-a făcut propriu-zis prin matematică. 
Teoretic, această dizolvare s-a făcut prin empirismul englez. 

lată cum — ceea ce verifică pretenţia celor ce voiesc să explice 
sistemele filozofice prin spiritul vremii, prin corespondenţa formei 
conjuncturale spirituale —, iată cum două direcţii aşa de fundamental 
opuse, în aparenţă, cum sânt, pe de o parte, empirismul englez şi, pe de altă 
parte, formalismul matematic, sau apriorismul matematic, îşi dau mâna să 
meargă împreună spre acelaşi rezultat, spre nominalizarea întregii noastre 
cunoştinţe şi transformarea logicii într-un simplu instrument formal. 

Despre o înţelegere a realității nu mai poate fi vorba. Aceasta 
însemnează, transpus în cadrele logicii, că logica, de aci înainte, nu mai 
poate să aibă nici un fel de pretenţie de a fi o ştiinţă care să depășească 
teoria instrumentului de cunoaștere. Se poate, prin urmare, ca filozofia 
engleză din epoca aceasta să fie săracă din punctul de vedere al conţinutului 
metafizic; dar, din punctul de vedere al evoluţiei logice este foarte 
însemnată, pentru că merge, într-adevăr, înspre logica pură, adică înspre 


logica străină de orice fel de amestec în genere şi de amestecul metafizicii 
în special. Dar, până când să ajungă logica aci, mai are să treacă un fel de 
reacție mutilată a bunului-simţ, care este Kant. 


XVII. KANT: REACȚIA ÎMPOTRIVA EMPIRISMULUI 


1. Poziţia nominalistă a empirismului. 

2. Reacţia kantiană: logica, știință normativă care garantează exactitatea 
gândirii prin raportarea ei la legile silogismului și la principiul 
noncontradicţiei. 

3. Numen şi fenomen. Lumea fenomenală, planul de funcţionare a 
gândirii logice. 

4. Imposibilitatea de a distinge între realitatea fenomenală și realitatea 
de gândire. Fenomenalismul kantian trebuia să ducă la idealismul absolut. 

5. Importanţa lui Kant pentru istoria logicii. 


1. Poziţia nominalistă a empirismului. 

Aţi văzut care este importanța empirismului englez, în genere, pentru 
progresul gândirii logice, și anume aţi văzut că, prin acest empirism englez, 
logica pierde posibilitatea de a socoti cu concepte, aşa cum dovedea Locke, 
şi, iarăși, pierde posibilitatea de a socoti cu legi, așa cum dovedea mai 
târziu David Hume. 

Înlăturând însă conceptul şi legile, este evident că Hume distrugea 
tocmai ceea ce era material al logicii propriu-zise şi arunca gândirea 
omenească într-un fel de anarhie, anarhie căreia i-a dat o expresie adecvată 
abia mai târziu Condillac, când ridica din umăr la tot ceea ce se petrece în 
mintea noastră, pretențioasă de a surprinde forme fixe, precise, în operaţiile 
noastre de gândire. 

Condillac zice că există o succesiune și ea este singura realitate; iar în 
ceea ce formează elementele simple ale logicii: legea, conceptul — ne 
descurcăm cu ajutorul acestei succesiuni. Vedeţi însă că, distrugându-se 
materialul acesta logic, de natură oarecum generală, cum era conceptul şi 
legea, noi ne întoarcem cu totul la fapt, făcându-se astfel imposibilă 
existența unei științe în genere. În acelaşi timp, de îndată ce nu mai există 
legi, aşa cum le închipuiam noi înainte, şi nu mai există conceptul, care într- 
un fel poate fi şi el lege, nu mai există posibilitatea studiului formal al 
gândirii noastre, pentru că acesta însemnează tocmai desprinderea formelor 
generale ale gândirii exprimate. Așa că senzualismul lui Condillac și 
empirismul lui Locke și Hume aveau, ca concluzie imediată și necesară, 


însăşi suspendarea logicii ca ştiinţă. Nominalismul radical este, în această 
privinţă, împins la ultimele lui consecinţe. 

Acest nominalism radical se găseşte, într-o altă formă — care nu 
ignorează legea, dar care ignorează cu totul existența reală —, se găsește 
realizat în logică prin eforturile matematicii. Adică empirismul, tot ceea ce 
este mai antimatematic, și matematica, tot ceea ce este mai antiempiric, 
mergeau, în acest timp, înspre acelaşi punct de ajungere, înspre 
nominalismul logic, care s-ar fi realizat dacă, evident, nu s-ar fi întâmplat o 
reacţie caracteristică, în acest timp, anume dacă nu ar fi intervenit reacţia 
kantiană. 


2. Reacţia kantiană: logica, ştiinţă normativă care garantează exactitatea 
gândirii prin raportarea ei la legile silogismului și la principiul 
noncontradicţiei. 

Când se vorbeşte despre Kant, se spune că există la el o logică obişnuită 
şi aşa-numita logică transcendentală. Aceasta din urmă nu ne interesează 
propriu-zis, pentru că nu este logică, ci teoria cunoștinței. Întrebarea însă 
este, pentru noi, aceasta: întru cât a contribuit Kant la schimbarea ideilor 
noastre despre realităţile logice cu care ne ocupăm? În tratatul de logică 
propriu-zisă al lui Kant, evident că materialul nu este aşa de însemnat și nu 
este întru nimic revoluţionar. Există însă, chiar în acel tratat, o definiţie 
foarte interesantă a logicii, care ar fi, fără îndoială, știința gândirii omenești 
şi ar avea două scopuri precise: 1) de a controla această gândire, 2) de a o 
măsura oarecum, de a o confrunta cu aşa-numitul principiu al 
noncontradicţiei. Acestea ar fi scopurile logicii, după Kant, ceea ce 
însemnează că, în gândirea kantiană, logica! este o știință care răspunde 
de exactitatea gândirii. Nu o ştiinţă a argumentării, cum era pentru unii în 
chip practic, nu o ştiinţă formală a legilor gândirii, cum este, de pildă, 
pentru noi, ci o ştiinţă care răspunde de exactitatea gândirii. 

Ce însemnează aceasta? Gândirea este, fără îndoială, o activitate, dar 
activitatea aceasta lucrează asupra unor realități specifice. Când lumea 
veche spunea că noi ne uităm la realitate, o cunoaștem, iar logica trebuie să 
urmărească raționamentul pe care-l facem, era vorba de anumite realități 
care se răsfrângeau în raționamentele noastre. Și datoria noastră era să 
confruntăm cunoştinţele noastre cu realitatea. Adevărul rezulta deci din 
corespondenţa cunoștințelor noastre pure cu realitatea însăși, din 


corespondenţa a ceea ce credem noi că este în realitate şi ceea ce se 
întâmplă într-adevăr în această realitate. 

Kant zice că logica controlează gândirea, și o supune la criteriul 
noncontradicției. Astfel, se schimba cu totul perspectiva. Dacă logica 
controlează gândirea și o măsoară cu principiul noncontradicţiei, 
însemnează că ea are un caracter imanent: nu se ocupă cu ceea ce ar fi să 
corespundă gândirii noastre în realitate, ci surprinde gândirea noastră, aşa 
cum s-a formulat ea, și vede dacă această gândire împlineşte anumite reguli, 
întâi, și, al doilea, dacă aceste reguli verifică principiul noncontradicţiei. 

Care sânt regulile pe care trebuie să le prezinte o gândire, pentru ca în 
adevăr să fie o gândire logică sau gândire acceptată de logică? Kant zice: să 
se poată pune în silogism, adică să respecte regulile silogismului. Dacă 
gândirea respectă legile silogismului, pe de o parte, iar, pe de altă parte, 
verifică principiul noncontradicţiei, adică dacă nu facem afirmaţii de 
natură contradictorie, atunci gândirea noastră este valabilă logic. 

Faptul că el pune două condiţii: una de a respecta regulile silogismului, 
alta de a respecta principiul noncontradicţiei, este într-adevăr caracteristic. 
A respecta regulile silogismului însemnează că, plecând de la anumite 
premise pe care mi le iau, împlinind anumite legi propiii conștiinței mele 
care lucrează, ajung la afirmaţii care, din punctul de vedere al gândirii 
logice, sânt afirmaţii valabile. Adică, într-adevăr, Kant închide speculaţia 
logică în cercul strimt al gândirii şi nu se interesează de câtă realitate 
reprezintă sau închide această gândire. Cu alte cuvinte, într-adevăr, punctul 
de vedere kantian este, în logică, imanentist şi solipsist, aş zice. Imanentist, 
pentru că se păstrează înăuntrul cadrelor conştiinţei. 

De ce natură sânt regulile pe care această gândire trebuie să le respecte? 
Sânt reguli de mecanism lăuntric. Rezultatul acestor reguli de mecanism 
interior, ne spune Kant, este: o gândire care nu este contradictorie reprezintă 
nu o realitate, ci o posibilitate — de altfel, lucru care se găseşte 
pretutindeni, în toată filozofia, cea scolastică şi cea modernă. O afirmaţie 
care nu este contradictorie nu însemnează o afirmaţie de realitate, ci 
reprezintă o posibilitate. Deci gândirea logică, aşa cum o înțelegea Kant, nu 
reprezintă o afirmare asupra realităţii, ci reprezintă, pur și simplu, un tip 
corect de cugetare, un tip corect de gândire. Vedeţi, prin urmare, că nu se 
subiectivează gândirea, ci, mai degrabă, se conscienţializează logica. 
Logica lui Kant este o logică consciențialistă. Totuşi nu este așa de 
complicată. O dată ce regulile pe care trebuie să le împlinească logica sânt 


silogismul și noncontradicţia, atunci logica aceasta kantiană este tot vechea 
logică aristotelică, în care este vorba de un fel de preponderență a 
principiilor. 


3. Numen şi fenomen. Lumea fenomenală, planul de funcţionare a 
gândirii logice. 

Un filozof englez, Hamilton, a găsit interesant ce spune Kant, pentru că 
toată logica, în cazul acesta, se reduce la un mecanism al conceptelor, și 
anume logica se reduce la o raportare, din punct de vedere cantitativ, a 
conceptelor; adică este o logică extensivă. Aceasta ar trebui să fie logica 
kantiană, plecându-se de la cele două reguli pe care le impunea Kant: 
gândirea logică este o gândire silogistică şi se verifică prin principiul 
noncontradicţiei. 

Concluzia aceasta nu este, logiceşte, nefundată; din nenorocire, ea este 
real nefundată. Un cugetător care vorbeşte de silogistică și noncontradicţie 
este pentru logica extensivă; numai că, în cazul special al lui Kant, afirmaţia 
aceasta, controlată cu realitatea, nu se verifică, pentru simplul motiv că el 
nici nu cunoaşte conceptul. Orice logică extensivă este una constituită dintr- 
o sumă de consideraţii pornind de la concept. Aceasta este categoric și, de 
aceea, şi caracterul substanţialist al tuturor logicilor extensive. Kant însă nu 
pornește, în consideraţiile sale logice, de la concept. Realitatea de gândire, 
pentru el, elementul constitutiv, primul fapt de gândire, nu este conceptul, 
care, pentru el, este un fapt derivat. Ceea ce este fundamental, în toată 
gândirea kantiană, este judecata, care însemnează reprezentarea unitară a 
unei diversităţi. Însă această reprezentare unitară a unei diversități 
însemnează un act, iar actul reprezintă un proces. Vom mai vedea imediat ce 
însemnează reprezentarea unitară a unei diversităţi. Faptul însă că, prin 
Kant, se așază această reprezentare unitară a unei diversități în centrul 
preocupărilor logice a provocat tot psihologismul în logică. Pentru Kant, 
această reprezentare unitară nu era ceva propriu-zis psihologic şi nu era un 
act considerat în caracterele lui procesuale, ci era, pur și simplu, un fapt 
care se oferea cunoștinței noastre. Pentru ceilalți psihologi, la origine, el s-a 
transformat într-un proces. De ce însă la Kant nu era proces, ci era fapt care 
se oferea cunoștinței noastre? Pentru motivul foarte simplu că, în toată 
logica aceasta kantiană, ne mișcăm într-un domeniu propriu, de realități 
nemaiîntâlnite până acum. Noi am știut până acum că există sau o lume în 
afară, căreia i se mulează cunoștința noastră, sau lumea dinăuntru, pe care o 


proiectăm în afară. Deci realitatea aceasta adevărată era sau în afara noastră, 
sau înăuntrul nostru, iar cunoştinţa nu făcea decât să răsfrângă această 
realitate din afară sau dinăuntru, şi anume în așa fel încât idealul de 
cunoștință însemna identificarea cunoștinței noastre cu această realitate. 
Kant zice însă altceva: există ceva în afară și există ceva, evident, înăuntru; 
sânt două lumi deosebite, și aceste două lumi deosebite, care au probabil 
caracterele lor deosebite, de sine stătătoare, ne sânt nouă necunoscute în ele 
însele. Aceste lumi deosebite însă se întrepătrund într-un anumit fel, ele 
fiind într-o acţiune reciprocă. Din întâlnirea lor rezultă ceva. Acest ceva nou 
nu mai este totuși o realitate de sine stătătoare; şi anume, acest ceva nou 
este fenomenul. Vedeţi, fenomenul acesta reprezintă, prin urmare, un plan 
de realități între subiect și obiect, anume planul de realități care ne cade 
nouă la îndemână. Obiectele din afară, ceea ce aducem noi în fața acestor 
obiecte din afară, sânt lucruri necunoscute și care nu se pot cunoaște, în 
condiţii obișnuite, în nici un fel. Ceea ce se poate cunoaște însă este această 
nouă lume, care este lumea fenomenală, lumea fenomenelor. Această lume 
fenomenală este un fel de realitate, pentru că are un fel de existență 
obiectivă, existență care depinde de noi, dar care nu se confundă cu noi 
înșine, care depinde de lumea din afară, dar care iarăși nu se confundă cu 
lumea din afară. O nouă realitate, prin urmare. Operaţiile noastre de 
gândire, în genere, se exercită tocmai asupra acestei lumi fenomenale. Aci 
este un fapt asupra căruia trebuie să atrag atenţia: lumea fenomenală este o 
realitate de cunoaştere, nu o realitate ontologică, iar cunoașterea sau 
operaţiile acestea ale gândirii sânt operaţii care se fac tocmai asupra acestei 
realități de cunoaștere. Adică există, pe de o parte, o facultate a noastră, a 
lumii subiective, de a se lega cu lumea obiectivă și de a da lumea 
fenomenului, şi apoi există o altă facultate a conştiinţei noastre, de a lua 
contact cu această lume a fenomenelor. De unde urmează că lumea 
fenomenelor, fiind o realitate de cunoaștere, este totuși o realitate de sine 
stătătoare, căreia cunoștința noastră i se aplică în același fel în care, pentru 
lumea veche, cunoștința noastră se aplică de-a dreptul la realitate. Deci 
fenomenele reprezintă, pentru gândirea kantiană, exact ceea ce reprezenta 
lumea reală pentru gândirea aristotelică sau pentru gândirea scolastică. 


4. Imposibilitatea de a distinge între realitatea fenomenală şi realitatea 
de gândire. Fenomenalismul kantian trebuia să ducă la idealismul absolut. 


Chestiunea nu este nici aşa de simplă și nici aşa de clară, pentru că este 
greu să înțelegem noi ce însemnează, propriu-zis, lumea fenomenelor, 
deosebită de conştiinţa noastră, de vreme ce această lume a fenomenelor 
pornește din posibilitatea împletirii subiectului cu obiectul. Dar ce aduce 
acest subiect, în procesul de împletire cu obiectul, nu sânt anumite realităţi, 
ci numai anumite funcţii. Principiile regulative, pe care le introduce 
subiectul în impresiile care vin din afară, principiile acestea regulative sânt, 
în acelaşi timp, legi ale lumii fenomenale și legi ale gândirii noastre ca 
atare. Vasăzică, propriu-zis, în kantianism, există legi — şi una dintre ceie 
mai însemnate legi este tocmai aceea a unității și percepţiei unitare a 
multiplicității —, există legi, dar despre aceste legi eu nu știu niciodată 
când sânt legi ale fenomenelor și când sânt legi ale facultăţii noastre de 
cunoaștere; nu pot să trag o linie netă de demarcaţie între legile 
fenomenelor și legile propriu-zise ale facultăţii noastre de cunoaștere. Ce 
este cauzalitatea? Este o lege a fenomenelor, a ceea ce se întâmplă în 
realitate? Evident, este un principiu regulativ, adică este o formă pe care o 
impunem noi materialului amorf din afară; introducem ordine în aceste 
impresii din afară, cu ajutorul principiului regulativ al cauzalităţii. Dar ce 
deosebire este, din acest punct de vedere al ordinii pe care o introducem 
noi, între principiul cauzalităţii, precum şi facultatea aceasta de a introduce 
ordine după principiul cauzalităţii, şi facultatea noastră de a introduce 
ordine după posibilitatea de a percepe unitatea în varietate? Judecata este 
percepția unității în varietate, dar această judecată este o realitate 
fenomenală sau este o realitate de gândire propriu-zisă? Dacă este o 
realitate de gândire, de ce este? Cum se despică, la acest filozof, a cărui 
manie, al cărui viciu a fost toată viaţa de a despica, de a sistematiza și de a 
spune lucruri clare, cum se despică, în cadrele acestui sistem filozofic 
kantian, realitatea fenomenală de realitatea de gândire propriu-zisă? 

Kant zice că este criticist, adică nu idealist absolut, ca nebunii care spun 
că nu există nimic decât ceea ce există în noi; admite existența unei lumi 
din afară şi existența unui subiect care cunoaște, adică admite că ceea ce 
există, în lumea în care ne învârtim noi, este o colaborare între mine, 
conștiință în genere, și numen, realitatea cum este ea. Dar lumea aceasta 
fenomenală, care primeşte, fără îndoială, material din afară, întru cât se 
deosebeşte ea de lumea cealaltă, a idealismului absolut? 

Există posibilitatea de a face vreo deosebire înăuntrul acestei lumi? Nu. 
Și, de aci, toate şcolile vicioase care au urmat din kantianism și care au 


culminat în conscienţialism, pentru că nu există posibilitatea de a face 
deosebire între lumea fenomenalismului şi lumea idealismului absolut. 
Dacă lași la o parte această afirmaţie, atunci lumea fenomenală și lumea 
ideală sânt identice. Fichte a avut dreptate când a lăsat la o parte această 
afirmaţie — că există un material în afară și unul înăuntru, că adică ceva din 
afară şi ceva dinăuntru se unesc și dau lumea fenomenală —, ca fiind 
absolut gratuită. 

Dar acest ceva din afară și dinăuntru cum se compun? Lumea din afară 
este cauza lumii dinăuntru. Dar cum? Deoarece cauzalitatea este un 
principiu regulativ, care nu există decât în lumea fenomenală și nu se poate 
extinde cauzalitatea peste limitele lumii fenomenale; este, în consecință, 
contradictoriu să mai spui că lumea fenomenală este condiționată de lumea 
numenală. Idealismul n-a făcut decât să tragă consecinţa din contradicţiile 
lui Kant. 

Ca să ne întoarcem de unde am plecat: nu se poate afirma că judecata 
aceasta este o operaţie pur logică, formală. Nu se poate spune, căci judecata 
este ea însăși o realitate, adică este ea însăși un fapt. Ea însă depășește 
faptul, într-un fel; depășește faptul înspre lege. De îndată ce judecata este 
posibilitatea perceperii unității în multiplicitate, ea este deja o lege. 


5. Importanţa lui Kant pentru istoria logicii. 

Aşa fiind, vedeţi de ce Kant reprezintă într-adevăr, în logică, o reacție 
faţă de ceea ce fusese înaintea lui, față de scepticismul lui Hume și față de 
empirism în genere. Kant restaurează existențe obiective și mai restaurează 
legi. Evident că aceste legi obiective nu sânt existențe reale — dar nu 
aceasta ne interesează pe noi. 

Locke destrămase conceptul, Hume destrămase legea; rămânea, pur şi 
simplu, individualul, concretul, sensibilul, şi nimic dincolo de acel sensibil 
şi deci subiectiv. Kant, făcând această întoarcere la vechea gândire 
aristotelică, dar fecundând gândirea aristotelică cu punctul său nou de 
vedere în legătură cu teoria cunoștinței, restaura existența unei lumi 
obiective, pasibile de a fi înțeleasă prin legi. 

Vasăzică, reacţia kantiană se poate rezuma, pe scurt, în această 
respingere a scepticismului senzualist și în instituirea unei lumi obiective 
între cadre fixe, lume obiectivă întru cât ea este valabilă pentru toate 
cunoștințele deduse din conștiința în genere. Această conştiinţă nimeni nu 
ştie ce este; dar Kant susține că există o conștiință în genere. Toate 


conştiințele își au o lege, care se numește conștiință în genere. Iar, pe de altă 
parte, această lume obiectivă nu există decât în funcţie de conștiința în 
genere. 

Aceasta este importanţa lui Kant pentru logică: că pune stavilă, la un 
moment dat, nominalismului excesiv. Această stavilă nu putea să dureze 
prea multă vreme, pentru că funcţia logicii ca atare este o funcţie 
nominalistă și pentru că progresul gândirii logice trebuie să meargă înspre 
nominalism. Aş spune chiar că, la limita extremă, la infinit, unde această 
variaţie a logicii are o limită, nominalismul se confundă cu formalismul. 
Logica pură nu poate fi propriu-zis decât nominalistă (logica pură nu ca 
metodă, nu ca orientare, ci logica pură ca conţinut ştiinţific). Dar, despre 
aceasta, rândul viitor. 


XVIII. CONSECINȚELE ATITUDINII KANTIENE ÎN LOGICĂ 


1. Poziţia kantiană în logică. 

2. Consecințele ei: psihologism şi genetism. 

3. Logica absolută: hegelianism. 

4. Neorealismul şi logistica. 

5. Logica gnoseologică. 

6. Logica contemporană: atomismul logic înlăturat de substanţializarea 
proceselor logice și ipostazarea lor într-un plan de existență propriu și în 
tipuri de fapte logice ireductibile. 

7. Comprehensibilitatea logicii contemporane. 


1. Poziţia kantiană în logică. 

Am încercat să arăt ieri că faptul nou şi important pentru evoluţia 
logicii pe care-l aduce Kant în această disciplină este ipostazarea faptului de 
conştiinţă, ca realitate, adică înlăturarea, cel puţin din cadrele cunoștinței, a 
realităţii ca atare, în ea însăși, şi înlocuirea cu ceea ce el a numit fenomen, 
care, în orice caz, nu poate să fie decât un produs, rezultat dintr-o 
colaborare a conştiinţei, sau a unui element de natură subiectivă, cu 
realitatea exterioară nouă. 

În legătură cu această afirmaţie, am adăugat ieri că o asemenea 
atitudine echivalează cu o imanentizare, adică cu o păstrare a logicii în 
cadrele faptelor de conștiință. Evident că am arătat, în același timp, unele 
dintre contradicţiile şi impreciziile care întovărășesc acest punct de vedere, 
aşa de simplu şi de clar în aparenţă. 

Din îngrădirea realităţii la acest „fenomen“, care constituie o realitate 
alta decât realitatea ontologică, aș zice adevărată, și care în orice caz este 
organizată și hotărâtă de anumite principii ale unei conștiințe în genere, 
adică ale unui subiect, rezultă că faptul logic ca atare poate să fie pasibil de 
o sumă de interpretări. Atâta vreme cât el nu era decât răsfrângerea unei 
realități existente în ea însăși, iar conștiința nu reprezenta decât un efort de 
adaptare a acestei răsfrângeri la realitate aşa cum se află în ea însăşi, exista 
un principiu regulativ pentru cunoștință; cunoștința, adică, se mula 
întotdeauna pe ceva. 

Din moment ce această realitate exterioară este ceva cu totul 
nedeterminat, iar lumea fenomenală este ceva determinat în virtutea unor 


principii subiective, însemnează că faptul acesta subiectiv, cel puţin ca 
origine și ca structură, este cel care stă la îndemâna noastră. Faptul acesta, 
noi nu putem să-l depășim în nici un fel. Și, atunci, a fost natural 
cugetătorilor de după Kant să spună că, dacă fenomenul este elementul unei 
lumi determinate de principii subiective, atunci faptul logic, care e, într-un 
fel, răsfrângere a acestui fenomen, este el însuși un fenomen încadrat în 
această viaţă subiectivă. 


2. Consecințele ei: psihologism şi genetism. 

Faptul logic este, prin urmare, un fenomen ca toate celelalte fenomene. 
Dar, fiind un fenomen, el trebuie studiat în caracterele lui fenomenale, adică 
din toate punctele de vedere, deci și din punctul de vedere al istoriei sale. 
De unde urmează că judecata, conceptul sau cum vreţi să le spuneţi acestor 
fapte sau realități logice trebuie cercetate și în felul în care iau naștere. Așa 
a urmat, după noua poziţie kantiană, psihologismul în logică. 

Ştiţi că psihologismul este atitudinea prin care se cercetează originile 
unui fapt, procesele faptului sau faptul sub aspectul procesului. Și, astfel, 
logica a început să studieze, la un moment dat, cum se nasc conceptul și 
judecata, care sânt funcţiile logice fundamentale și care este evoluţia acestor 
funcţii logice fundamentale în istorie ş.a.m.d. De aci, logica genetică, drept 
un fel de adaos la logica aceasta psihologică. Eu nu spun că logica genetică 
şi logica psihologică se ocupă cu lucruri care nu există; spun însă că se 
ocupă cu lucruri care nu intră în cadrele logicii. 

Este foarte interesant, de pildă, să vedem ce însemnează conceptul de 
cauzalitate pentru european și ce însemnează același concept de cauzalitate 
pentru un negru. Totuşi, știind cum lucrează europenii sau papuașii în 
raţionamentele lor, nu înțelegem întru cât, prin aceasta, structura gândirii 
formulate poate să fie mai bine înţeleasă, mai bine desprinsă, mai bine 
descrisă. Deci, în cadrele logicii, noi rămânem întotdeauna într-o funcţie 
nouă. Nu vorbim de gândirea omenească in concreto, ci de ceva pe care-l 
socotim gândire omenească, adică identificăm conceptul de gândire 
omenească cu gândirea noastră, a europenilor. 

Noi nu facem logică diferenţială, ci facem logică pur și simplu. Logica 
este o ştiinţă formală, deci o ştiinţă care se aplică unui material delimitat 
într-un tip oarecare, arbitrar; dar aceasta este în genere soarta tuturor 
ştiinţelor. Când vorbim de matematică, înțelegem întotdeauna matematica 
europeană, nu altă matematică. S-ar putea ca în altă parte a globului, sau în 


altă cultură, 2 + 2 să nu facă 4. S-ar putea ca și ceea ce noi numim spațiu 
empiric, şi pe care îl reprezentăm în forma tridimensională, să nu fie valabil 
pentru alte popoare. S-ar putea ca regulile noastre de perspectivă să nu fie la 
fel cu cele din alte ţări, ca, de exemplu, cu cele din Japonia. Aţi văzut că, pe 
stampele japoneze, figurile cele mai mari sânt pe planul al doilea, nu pe 
planul întâi. În pictura noastră, figurile din adâncime descresc, pe când în 
pictura japoneză cresc. Totuşi, când facem matematică, noi nu ne gândim 
niciodată la această diferență de sensibilitate, ci facem matematică 
ipostazând sau ridicând această matematică la rangul de matematică pură şi 
simplă. 

Așa se întâmplă în logică: noi ridicăm gândirea noastră la rangul de 
gândire pură și simplă. Deci punctul de vedere de genetism, în logică, este 
foarte justificat din alte perspective, cu totul deosebite decât cele logice. Ei 
bine, psihologismul și genetismul au fost făcute posibile, în veacul al XIX- 
lea, de soluţiile de acest gen special ale problemei care a luat naștere prin 
Kant. 


3. Logica absolută: hegelianism. 

Kant însă n-a pricinuit numai această direcţie în logică. Eu spuneam și 
altădată că niciodată nu înţelegem un lucru spus cum este el; ci întotdeauna 
vedem, în lucrurile pe care le auzim sau privim, numai ceea ce vrem sau 
sântem noi în stare să vedem. Adică, deformăm propriu-zis și realităţile 
sensibile, și realităţile acestea ideale, le deformăm, schimbând oarecum 
proporţiile, schimbând structura elementelor constitutive ale unei situații. 
Noi facem să cadă accentul fundamental pe un amănunt sau pe altul, și din 
această schimbare a accentului fundamental rezultă o cu totul altă structură 
a realității. 

Așa se întâmplă cu Kant: unii au pus accentul fundamental pe o 
afirmaţie, alţii pe alta. Pentru că nu se găsea nici un fel de justificare a 
acelei deosebiri pe care o făcea el între numen şi fenomen, a acelei afirmaţii 
— existența numen-ului ca atare —, au fost unii cugetători care au zis că 
acesta este o creaţie simetrică, de care ne putem lipsi, care nu este prețioasă 
în sistemul kantian. Ceea ce există nu este în lumea numenală, care 
provoacă în noi ceva, ci ceea ce există e în noi. Toată realitatea începe să fie 
spirituală, spiritul este această realitate, iar tot ceea ce vedem în noi este 
istoria spiritului ca atare, care încearcă să ia, după un anumit şi într-un 
anumit proces, conştiinţa de el însuși. 


Dacă este așa, atunci faptul logic nu mai este ceea ce era pentru noi 
până acum, adică un rezultat; ci faptul logic este altceva: este însuşi 
resortul, sămânţa, elementul generator al întregii existenţe. Și aşa s-a ajuns, 
tot din kantianism, la așa-numita logică absolută, la hegelianism, de pildă, 
în care logica nu mai este o ştiinţă de constatare sau de cercetare a legilor 
gândirii formulate, cum era înainte şi cum este pentru noi astăzi, ci se 
confundă, într-un oarecare fel, cu cosmologia, pentru că logica era istoria 
spiritului, iar istoria spiritului era însăşi realitatea ca atare. 


4. Neorealismul şi logistica. 

Dar nici cu această direcţie nu se încheie influența kantiană asupra 
gândirii logice în veacul al XIX-lea şi în veacul al XX-lea. Vă aduceţi 
aminte că aceea ce înțelegea Kant prin judecată era posibilitatea de a 
percepe unitatea în multiplicitate, adică judecata era ceva, dar acest ceva nu 
era o existență, ci un raport oarecum ipostazat. Această operație de 
ipostazare a realităţilor logice, de transformare a raporturilor și existentelor 
logice în existenţe pure și simple, s-a continuat în direcţii foarte deosebite, 
în logica contemporană, fie în aşa-numitul neorealism american, pe de o 
parte, german, pe de altă parte, fie în aşa-numita logistică. 

Logistica şi neorealismul, cu nuanţe deosebite, încearcă să facă acelaşi 
lucru: să obiectiveze, să transforme în lucruri (mai exact, din punct de 
vedere metafizic) ceea ce nu cunoaște decât sub operaţiile noastre logice. 
Tot ceea ce intră în operaţiile noastre logice are o existență obiectivă. 
Existenţă obiectivă, însă care depăşeşte existența ideal logică și 
construieşte, oarecum, un fel de univers, un fel de categorie specială de 
obiecte în univers. Adică, pe această cale a neorealismului, pe de o parte, şi 
a logisticii, pe de altă parte, se alunecă de la logica propriu-zisă la 
metafizică. 

A fost o primă alunecare spre psihologie, o a doua alunecare spre 
metafizică și cosmologie, prin Hegel, și o a treia alunecare, tot în 
metafizică, prin această ipostazare a funcţiilor, a raporturilor și prin 
transformarea lor din obiecte, sub raportul logic, în lucruri, sub raportul 
metafizic. 

Problema kantiană însă, după cum vă aduceţi aminte, era o problemă 
clasic logică. Ea într-adevăr imanentiza procesul logic şi nu căuta decât să 
confrunte propoziția cu anumite legi ale ei. Din acest punct de vedere, 
kantianismul s-a ocupat foarte mult de idealul unei ştiinţe logice, pentru că 


nu căuta niciodată să depăşească obiectul — ceea ce am arătat, cu alt prilej, 
că este caracterul consideraţiei logice ca atare. 


5. Logica gnoseologică. 

Kant însă a atacat, alături de problemele logice, şi alte probleme, iar 
logica aceasta kantiană n-a rămas pentru unii dintre urmașii săi în cadrele 
clasice şi în cadrele ei juste, ci a alunecat într-o altă direcţie, anume în 
direcția consideraţiilor de valorificare a cunoștinței. Cunoștinţa kantiană 
era, din punct de vedere logic, o cunoştinţă exactă, o cunoştinţă corectă: ea 
trebuia să se supună principiului noncontradicţiei şi trebuia să îndeplinească 
toate regulile silogismului; adică criteriile de apreciere nu depășeau în nici 
un fel cunoștința. Urmașii lui Kant nu s-au oprit aci, ci au vrut să introducă 
în logică, și au izbutit să introducă, problema cealaltă: ce reprezintă această 
cunoștință faţă de realitate însăși? Deși, pentru sistemul filozofic al lui 
Kant, presupoziţia numen-ului este inoperantă și nu mai intervine, în nici un 
fel, în toată filozofia de mai târziu, ea neintrând în cadrele filozofiei 
teoretice, cu toate acestea existența numen-ului i-a urmărit pe gânditori, şi i- 
a urmărit pentru simplul motiv că ea răspundea, psihologiceşte, unei 
necesități foarte stringente a spiritului omenesc. 

Spiritul omenesc este uşor înclinat să creadă că ceea ce cunoaște nu este 
exact realitatea, dar foarte greu recunoaște că mai există ceva care n-ar 
putea cunoaşte. Cunoştinţa este, pentru bunul-simţ, un element derivat, nu 
un element originar. Caracterul acesta de derivat al cunoștinței postulează, 
oarecum, existenţa unei realități. lar din existenţa realității și din afirmaţia 
unei discrepanțe între cunoştinţă ca atare și realitatea aceasta, naște 
problema valorii cunoștinței, problema limitelor cunoștinței. 

Ce reprezintă cunoștința noastră din realitate și până unde poate fi 
întinsă această cunoştinţă în realitate este o problemă care poate fi 
justificată, evident, dar care iarăși extinde logica în domenii ce nu-i sânt 
proprii. Și această direcţie gnoseologică a logicii izvorăște tot din influenţa 
gândirii kantiene. 


6. Logica contemporană: atomismul logic înlăturat de substanţializarea 
proceselor logice și ipostazarea lor într-un plan de existenţă propriu şi în 
tipuri de fapte logice ireductibile. 


Deci ceea ce a urmat după Kant, în veacul al XIX-lea și la începutul 
veacului al XX-lea, a fost o serie divergentă de preocupări, plecând de la 
Kant, căutând, toate, să utilizeze afirmaţiile fundamentale kantiene, dar 
alunecând, toate, în direcţii care nu sânt proprii logicii, încălcând, unele, 
domeniul empiric al psihologiei, încălcând, altele, domeniul metafizic al 
realităţilor ca atare şi încălcând, altele, consideraţiile domeniului acestuia de 
limite, între realitate și cunoștință, adică între virtual și actual, între 
metafizică și psihologie sau istorie. 

Ceea ce este caracteristic, din toate aceste eforturi ale logicii din veacul 
al XIX-lea şi al XX-lea, nu este alunecarea și greşeala în care a căzut 
logica, ci tendinţa, care devine foarte palpabilă în unele din aceste şcoli, de 
a încercui, de a defini faptul logic. Adică consideraţiile logice postkantiene 
converg, toate, înspre un același punct, înspre delimitarea precisă a faptului 
logic şi ipostazarea lui. Cum vă spuneam adineauri, de unde până la Kant 
faptul logic era un fenomen derivat, în veacul al XIX-lea faptul devine ceva 
de sine stătător, nu din punct de vedere metafizic, pentru că aceasta nu ne 
interesează pe noi, ci din punctul de vedere al atitudinii logice față de acest 
fapt. Adică nu mai avem de-a face, propriu-zis, cu obiecte, cu legi de 
cunoaștere a acestor obiecte, cu raporturi între aceste obiecte. leşim din 
sfera realităţii care se răsfrânge într-o cunoștință și ne plasăm într-un plan 
special de realităţi, care este cel al realităţilor logice. Judecata nu mai este 
propriu-zis o operaţie, adică o raportare a două concepte, ci un fapt în 
realitate şi o răsfrângere a acestui fapt în conştiinţă; adică judecata devine, 
şi ea, o cunoștință oarecare, care, ca orice cunoștință, are un caracter 
centrifug sau are tendința să se depășească pe ea însăși și să meargă înspre 
un obiect. Prin urmare, judecata ca atare sau conceptul ca atare nu mai 
însemnează doar răsfrângerea unei realități în conştiinţă sau nu mai 
însemnează realitate de o ordine oarecare, născută prin răsfrângere asupra 
realităţii. Conceptul nu putea să reiasă ca rezultat al unei operaţii de 
abstracţie, ca în veacul al XVIII-lea şi al XIX-lea. Și conceptul ca atare are 
o realitate obiectivă, iar acest concept cu realitate obiectivă are tendinţa să 
se depăşească pe el însuși, indicând asupra unei realităţi de altă natură decât 
el însuși și exterioară lui. 

Aceasta este foarte caracteristică pentru sfârşitul veacului al XIX-lea şi 
începutul veacului al XX-lea: că formele logice au o existență de sine 
stătătoare şi constituie oarecum un plan de realități specifice, plan de 
realități care se extind nu numai asupra conceptului, cum s-a întâmplat 


odată, în vechiul realism logic, cu Platon sau scolastica de mai târziu, ci şi 
în ce priveşte judecata şi raționamentul. Cu alte cuvinte, sfârşitul procesului 
de precizare a faptului logic duce la o egalare a tuturor faptelor de natură 
logică: nu mai există un fapt elementar, ci conceptul și judecata sânt fapte 
tot așa de elementare, din punct de vedere logic; sânt fapte pur și simplu. 

Vedeţi că se înlătură mecanismul logicii, în acest sfârşit de veac al XIX- 
lea şi început de veac al XX-lea, și se înlătură, dacă voiţi, cu un termen care 
jenează în momentul de faţă, se înlătură atomismul logic. Este foarte ciudat 
că, în momentul în care se înlătură atomismul logic, apar preocupări de 
calcul logic, care trebuie să meargă tot înspre atomism. 

Dar este o fundamentală deosebire între calculul logic, cum aveau să-l 
facă Raymundus Lullus, Pascal sau Leibniz, și cel nou. Raymundus Lullus 
stabilea o tabelă a categoriilor şi elementelor conceptuale ale gândirii și 
urmărea operaţiile în legătură cu aceste elemente constitutive conceptuale. 
Noul calcul logic depășește acest punct de vedere. Noul calcul logic admite 
că există funcţii între concepte, dar admite că există funcţii și între funcţiile 
conceptelor. Adică aceleași operaţii care se fac în matematică, prin 
introducerea calculului funcţional, se fac și în logică, prin ultimele lucrări 
ale logisticii. Cu alte cuvinte, ceea ce era funcţie și deosebea funcţia de 
obiect, nu mai există astăzi ca deosebire, funcţia devenind ea însăşi obiect. 

Aceasta este într-adevăr caracteristică. Vă aduceţi aminte că epoca 
modernă a dizolvat conceptul şi l-a înlocuit prin raport sau prin funcţie; a 
dizolvat aşadar ceea ce era element absolut și element substanţialist în 
logică. Adică logica modernă, de la Renaștere încoace, înlocuise sau 
schimbase caracterul eminamente static al universului logic într-unul 
dinamic; iar acum, la sfârşitul veacului al XIX-lea și începutul veacului al 
XX-lea, spiritul logic face o întoarcere asupra lui însuși și ipostazează 
funcţiile și raporturile, adică transformă în absoluturi, substanţializează 
tocmai elementele prin care staticismul vieţii antice intrase în disoluţie și 
trecuse în dinamism. 


7. Comprehensibilitatea logicii contemporane. 

Acesta este, deocamdată, punctul de ajungere al teoriilor logice: 
aşezarea planului logic într-un fel de existență aparte, generalizarea faptului 
logic analog acestui plan de realitate și substanţializarea acestui fapt logic, 
care nu mai este propriu-zis nici concept, nici relaţie între concepte, ci fapt 
pur și simplu. Conceptul este o speţă de fapte logice, după cum judecata 


este o altă speţă de fapte logice, iar raționamentul constituie o speță separată 
de fapte logice. Nu se mai poate vorbi, de astăzi înainte, în logică, de 
elemente constitutive şi de legi, de combinaţii între aceste elemente 
constitutive, ci se poate vorbi de unităţi constitutive ale logicii, ireductibile 
unele la altele. 

Atomismul, care a domnit în logică dinainte de Aristotel până la 
sfârşitul veacului al XIX-lea, acest atomism logic a dispărut, cu noile 
direcţii din logică, adică cu aceste observări nu de origine hegeliană, ci de 
natură logistică sau de definiţie logistică. 

Așa fiind, vedeţi că într-adevăr noi trăim astăzi un moment foarte 
important în istoria logicii, şi impresia mea este că trăim cel mai 
caracteristic moment din toată această istorie; caracteristic nu numai fiindcă 
se încadrează perfect în toată structura spirituală a vremii, ci și pentru că 
deschide cele mai vaste posibilități de înțelegere a realităţilor. 

Este adevărat că în istoria spiritului omenesc părerile se schimbă și că 
nu există, propriu-zis, o ordine după care aceste păreri se schimbă; deci, din 
acest punct de vedere, nu poate fi adevărat că există o evoluţie a logicii și că 
există un progres în știința logicii. S-a întâmplat însă, dar este cu adevărat o 
întâmplare, că, astăzi, poziţia pe care o ocupă cercetările logice pune la 
contribuţie întreaga experiență a gândirii logice de până acum. Vreau să 
spun că poziţia logică de astăzi înglobează toate poziţiile anterioare. 
Aceasta nu se datorează faptului că ea este astăzi, ci se datorează unei 
întâmplări. Poziţia noastră logică de astăzi este cea mai comprehensivă, în 
chip întâmplător, pentru că poziţia psihologistă, din jumătatea a doua a 
veacului al XIX-lea și începutul veacului al XX-lea, este mai puţin 
comprehensivă, mai puţin complicată. Deci etalonarea nu este şi criteriul de 
comprehensibilitate. 

În adevăr, ocupăm poziţia cea mai favorabilă, sântem în posesia poziţiei 
celei mai largi, dar aceasta este pur și simplu o întâmplare. Logica nouă 
deci consideră că nu există o istorie propriu-zisă a logicii, ci există diferite 
tipuri de speculație logică. Aceste tipuri va trebui să le delimităm, în cele 
două lecţii care ne mai rămân. 


XIX. ETAPE ÎN ISTORIA LOGICII 


1. Atitudinea acestui curs. 

2. Momente caracteristice în construirea disciplinei logice: logica 
aristotelică prilejuită de formalismul sofiştilor. 

3. Logica scolastică, după formalismul bizantin. 

4. Logica modernă, după formalismul Renașterii. 


1. Atitudinea acestui curs. 

V-aţi dat seama că, după explicaţiile pe care le-am făcut aci, seria 
prelegerilor noastre a avut ca scop să dea mai degrabă material în vederea 
unei sistematizări a istoriei logicii, aşa cum anunţasem încă de la începutul 
cursului. Vasăzică, propriu-zis, n-am încercat să vă fac un curs de istorie a 
logicii. De altfel, nici nu ştiu dacă s-ar putea face un asemenea curs, așa 
cum are aerul să indice titlul. 

Cursul de istorie a logicii poate însemna două lucruri: întâi, o 
sistematizare a întregului material de logică privind istoria, adică o 
sistematizare a tot ce s-a scris și s-a gândit în legătură cu problemele logice, 
sistematizare care, în primul rând, ar trebui să arate o linie de grupare şi o 
linie de înaintare a cercetărilor. Deşi, ca enunţare, un asemenea plan e foarte 
simplu, în practică însă o asemenea operaţie este de-a dreptul o 
imposibilitate. Este o imposibilitate, pentru că, pe de o parte, chestiunile de 
logică sânt așa de răspândite în cadrul altor cercetări anexe, iar, pe de altă 
parte, așa de legate cu anumite puncte de vedere, cu anumite cercetări 
speciale din filozofie, încât o desprindere a acestor probleme din cadrul lor 
natural și o integrare, o încorporare a lor în cadrul special al istoriei logicii 
ar echivala, pur și simplu, cu o denaturare a tratării acestor probleme. 

Istoria logicii însă mai poate să însemneze, în al doilea rând, și istoria 
conceptului de logică, coroborată cu ambianța istorică și filozofică în care 
s-a născut; apoi, cu însuşi conceptul general de logică, concept care, deși 
neexprimat, pluteşte oarecum implicit în cercetările noastre. 

Ei bine, tocmai aceasta am voit să fac anul acesta înaintea d-voastre: să 
urmăresc evoluția conceptului de logică şi, mai ales, constituirea disciplinei 
logice pe care ar putea eventual s-o reprezinte. Vasăzică, acesta a fost 
scopul prelegerilor mele: să definesc, oarecum istoric, conceptul și 
disciplina logicii. Este, iarăşi, adevărat că încercarea mea n-a plecat de la o 


definiție preconceptuală, de la o încercuire precisă a logicii, ci, mai ales, 
presupunând că cunoaşteţi, în linii mari, înțelesul acestei discipline, am 
încercat să-i surprind viaţa, în dezvoltarea cugetării umane. Poate că ar fi 
fost interesant ca această urmărire să treacă dincolo de cadrul filozofiei 
europene. Sigur, chiar că ar fi interesant, însă ar reprezenta mai mult o 
verificare decât o precizare. Lucrurile acestea vi le spun ca o orientare, nu 
ca o demonstraţie pentru teza mea. 

În faţa acestei obiecţii pe care mi-o fac singur, aduc constatarea scurtă, 
şi nefundată deocamdată, că urmărirea speculaţiei logice, în vechea 
filozofie asiatică, și anume în filozofia indiană şi în cea chineză, cât se 
cunoaște și cum se cunoaşte, verifică punctele de reper pe care le-a stabilit 
analiza mea istorică din prelegerile anului acesta. Vasăzică, ar fi fără 
îndoială interesantă o cercetare comparată asupra conceptului de logică şi 
asupra evoluţiei acestui concept în filozofia europeană şi extraeuropeană; 
dar, repet, această confruntare n-ar face decât să verifice punctele de reper 
pe care le-am stabilit noi. 


2. Momente caracteristice în construirea disciplinei logice: logica 
aristotelică prilejuită de formalismul sofiştilor. 

Ei bine, care sânt rezultatele la care am ajuns, după această scurtă 
analiză pe care am făcut-o? Spuneam, la începutul acestor prelegeri, că, 
dacă este vorba să urmărim nașterea speculației logice, această naştere a 
urmat, la începuturile istoriei filozofiei europene, unei perioade de 
scepticism. Scepticismul, ca atare, nu condiționează prin el însuși învierea 
speculaţiei logice propriu-zise. V-am explicat, atunci când a fost vorba de a 
desprinde începuturile logicii greceşti, că sofistica — ce e un fenomen 
general la anumite perioade ale dezvoltării gândirii omeneşti, și nu numai 
un fenomen european, ci unul general filozofic, deoarece a existat și în 
India şi, în anumite momente, în China — nu a născut prin ea însăși 
speculaţia logică; ceea ce a creat momentul acesta al sofisticii este ordinea 
cercetărilor de logică, şi anume momentul formal în speculaţia logică. Este 
natural ca — atunci când gândirea omenească ajunge la un relativism, 
fundat nu în fapt, ci în posibilitatea de mânuire a elementului spiritual, 
relativism care se sprijină, în primul rând, pe credința că cunoştinţele 
noastre nu se verifică prin realitate, ci au anumite legi imanente, care, 
singure, reprezintă un criteriu de adevăr —, este natural ca elementul 
formal, în această operaţie intelectuală, să se accentueze. Pentru că, după 


cum vă spuneam și altădată, formal propriu-zis înseamnă ceea ce nu se 
sprijină pe conţinutul operaţiilor noastre, ci pe felul de așezare a 
materialului asupra căruia ne concentrăm. Formal înseamnă schemă, punct 
de plecare schematic, un fel de schelet al operaţiei, prin urmare, o 
considerare a operaţiei înseși, nu a materialului care intră în această 
operaţie. Şi, totdeodată, sofismul, ca şi scepticismul — când scepticismul 
nu a fost de natură psihologică —, în aceasta a constat: în neglijarea 
elementului material din conștiință şi în accentuarea, în chip fundamental, 
tocmai a elementului acestuia de operaţie spirituală, a elementului formal. 

Vasăzică, faptul că speculaţia logică ia naştere de obicei — vom vedea 
când — după o perioadă de scepticism, nu se datorește dezagregării 
spirituale în domeniul cunoașterii, ci elementului de formalism pe care orice 
dezagregare spirituală, în domeniul cunoaşterii, îl provoacă. Ţin să fac 
această distincţie, pentru că prea deseori se confundă propriu-zis 
scepticismul, care este o problemă sau, mai bine, o soluţie la o problemă de 
teorie a cunoștinței cu fundarea formalistă a scepticismului, care este cu 
totul altceva. Atunci când afirm că pot să-mi întrebuințez gândirea cum 
vroiesc eu și că nimic din afară nu condiționează gândirea mea, fără 
îndoială că fac o afirmaţie sceptică. Dar scepticismul acesta nu se întinde 
asupra formelor de gândire ele însele, ci le păstrează valoarea. Ceva mai 
mult, de cele mai dese ori, un scepticism de ordin metafizic sau logic este 
ținut să accentueze valoarea absolută a principiilor generale, a formelor 
generale ale gândirii. Formele generale ale gândirii nu sânt puse, ca valoare, 
la îndoială, printr-un scepticism radical. Şi este foarte ciudat că, în gândirea 
sau în istoria gândirii omeneşti, când aceste forme au fost puse la îndoială, 
s-a întâmplat ca, în domeniul credinței și în domeniul problemei 
cunoașterii, să avem de-a face cu anumite poziţii aproximativ dogmatice. Să 
vă dau un exemplu. 

Ştiţi că rădăcinile psihologiste ale poziţiei antilogistice se sprijină pe 
John Locke, cum am arătat. Prin urmare, nu ar exista anumite principii 
logice cu valoare absolută, de pildă principiul terţului exclus sau principiul 
identităţii etc., care sânt considerate ca principii logice cu valoare absolută. 
Credinţa aceasta că nu există principii logice absolute se sprijină pe critica 
psihologistă a lui John Locke. Dar tot această critică a lui Locke a adus mai 
târziu altceva, şi anume a dus la fundarea sau la fundamentarea 
pozitivismului, care ştiţi că reprezintă un fel de dogmatism științific, un fel 
de orientare spirituală, în istoria gândirii omenești, care afirma că cunoştinţa 


ştiinţifică este cunoştinţa definitivă, în sfârşit cunoştinţa — cum i-am spune 
— care realizează fără rest realitatea, o cunoştinţă pe care ne putem sprijini 
cu toată nădejdea. Evident că pozitivismul, sub raportul filozofic, are 
anumite goluri, care nu-i îndreptăţesc atitudinea dogmatică; dar exemplele 
de cum a fost practicat pozitivismul în fapt confirmă punctul de plecare pe 
care l-am pus eu aci. D-voastre ştiţi, de pildă, că Haeckell*%] este un 
pozitivist şi cunoaşteţi cât de dogmatică este atitudinea sa în filozofie, atât 
cât s-a priceput omul să facă și cât a făcut. Cunoașteţi, de asemenea, poziţia 
lui Mach!“!, care are pretenţia, nici mai mult nici mai puţin, să dizolve 
filozofia într-un fel de ştiinţă de o structură specială. 

Prin urmare, ca să ne întoarcem de unde am plecat: valabilitatea 
absolută a principiilor logice nu este pusă la îndoială de scepticismul 
propriu-zis. Scepticismul nu ordonă cunoașterii, nu anihilează, nu anulează 
dogmatismul sau credința aceasta fundamentală în principiile logicii, ci, 
după cum v-am arătat, se întâmplă tocmai contrariul: tocmai atunci când nu 
examinăm cunoașterea, când există un fel de dogmatism, se pun la îndoială 
principiile logice. Căci este absolut nefundat să se afirme că cercetarea 
logică urmează întotdeauna unei perioade de scepticism. O încercuire 
trebuie făcută, şi anume una fundamentală: renașterea cercetărilor logice 
urmează întotdeauna unei perioade de scepticism, când acest scepticism 
face să cadă accentul fundamental pe elementul formal, când, prin urmare, 
trece pe primul plan interesul formal al cunoașterii. Atunci, în adevăr, se 
iveşte o nouă perioadă în istoria logicii. Este ceea ce s-a întâmplat propriu- 
zis cu sofistica greacă şi, pe urmă, cu Socrate; ceea ce s-a întâmplat mai 
târziu, după răstrângerea senzualismului stoic, cu logica bizantină. 
Formalismul gramatical bizantin este punctul de legătură şi punctul de 
origine al noii dezvoltări logice în Evul Mediu. 


3. Logica scolastică, după formalismul bizantin. 

Vedeţi, se zice că noi sântem întotdeauna tributarii Apusului. Noi, 
aceștia din Răsărit, nu avem o cultură proprie și învăţăm lucrurile din Apus. 
Dar cine intră mai adânc în istoria culturii și civilizaţiei europene își va da 
seama de adevărul acesta, surprinzător pentru foarte multă lume, că, dacă n- 
ar fi fost Răsăritul şi cultura răsăriteană, toată viaţa de mai târziu a Europei 
ar fi avut cu totul altă înfăţişare. Nu vorbesc numai de grecii vechi, care au 
fructificat, au fecundat întreaga viață europeană; dar, mai târziu, după aşa- 


numitele năvăliri barbare, este iarăşi Răsăritul, prin Bizanţ de data aceasta, 
care fructifică Apusul. Cunoașteţi teoriile acelea că a fost o epocă greacă şi 
romană și, în sfârşit, o epocă germană a culturii europene. Epoca germană a 
culturii europene însemnează propriu-zis epoca protestantă a culturii 
europene. Cine își dă seama ce însemnează protestantism față de catolicism 
poate foarte repede să constate că acest protestantism a fost absolut 
imposibil, sau ar fi fost absolut imposibil, dacă nu exista, pentru Europa de 
Apus, putinţa unei legături cu Orientul imediat Apropiat. Gândirea 
europeană de după scolastică, prin urmare de după teologia catolică, a fost 
fructificată de către ortodoxia bizantină — nu de ortodoxia rusă. 

Aci este încă o greșeală a istoricilor civilizaţiei europene: ortodoxia 
rusă intră abia în civilizaţia veacului al XVI-lea. Ea face concurenţă 
universalismului catolic, pentru că tot o idee de mesianism stă și la baza 
ideii catolice, şi la baza ideii ortodoxe: este tot un fel de mântuire, pe lumea 
aceasta, cu ajutorul Bisericii. 

Fac o digresiune, care ne explică rolul Răsăritului în gândirea filozofică 
din Europa. S-a vorbit, în ultimii ani, foarte mult, în Europa, de călugărul 
Rasputin]. S-au spus o mulțime de lucruri, unele exacte, altele neexacte. 
Dacă vă dați seama, nu este nimic mai catolic, în toată dezvoltarea 
bisericească a vieţii religioase rusești, decât tipul acesta, Rasputin. El face 
pendanti*-ul lui Savonarolal! același proces, repetat în două timpuri și 
în domenii deosebite; adică aberaţia încercării de a rezolva probleme de 
politică cu arme religioase. Dar aberaţia aceasta este însuși fundamentul 
bisericii catolice şi al orientării catolice și romane în faţa vieţii. Vasăzică, nu 
rușii au fructificat Europa, pentru că ruşii erau condamnaţi pentru biserica 
catolică, ci bizantinii. Cine cunoaște structura intimă a protestantismului își 
dă seama că el închide o mulțime de elemente răsăritene, falsificate, 
transformate în mediul apusean. 

Prin urmare, un al doilea moment de naștere, ori de renaştere a 
speculaţiei logice, este tocmai momentul acesta al pătrunderii retoricii şi 
gramaticii bizantine — iarăşi elementul formal, de data aceasta — în Apus. 


4. Logica modernă, după formalismul Renașterii. 

Sânt câteva puncte de culminaţie logică: logica socratică şi aristotelică, 
cea scolastică, în sfârşit cea cartesiană, care se încheie în zilele noastre, într- 
o formă sau în alta, în logistică. 


Acestor trei puncte de culminaţie le răspund trei începuturi: primul 
început este sofistica, cu corelatul ei imediat, Socrate; al doilea, retorica, 
gramatica bizantină, cu corelatul ei în logică, Petrus Hispanus; și, în sfârșit, 
un al treilea moment — unde trebuie căutat? Materialul pe care vi l-am 
expus eu este, aci, ceva mai vag decât în cele două cazuri precedente, căci 
propriu-zis noi nu trăim azi în fața unei perioade închise. Lumea greco- 
romană reprezintă o perioadă spirituală închisă, cu sistemul ei special de 
logică; lumea creştină, până la sfârşitul scolasticii, până la Renaștere, 
reprezintă a doua perioadă, iarăși cu sistemul ei precis; lumea noastră, de la 
Renaștere încoace, evident că constituie o altă perioadă. Dar perioada este 
închisă? Perspectiva istorică este prea defectuoasă, deocamdată, pentru ca 
să putem afirma aceasta. Se poate ca această perioadă să fie închisă în 
veacul al XIX-lea, cu ultimul asalt dogmatic al scientismului, în cea mai 
crasă şi coborâtă formă (Wagner, Moleschott!®! etc). Noi trăim astăzi, fără 
îndoială, vremuri tulburi, de prefacere. Dar, dacă, într-adevăr, aceste timpuri 
de prefacere sânt momente de renaștere fundamentală, sau numai oscilări, 
aceasta nu o putem spune. Deci depinde întotdeauna de perioada pe care o 
ai în faţă, pentru ca să poţi fixa punctul de reper. Dacă perioada aceasta a 
treia se închide propriu-zis în a doua jumătate a secolului al XIX-lea, 
aproximativ în 1870, atunci începuturile speculaţiei logice trebuie puse în 
retorica Renaşterii, sau momentul de dinaintea începutului speculaţiei 
logice începe cu retorica şi gramatica din epoca Renașterii. Pomponazzi şi 
ceilalți erau lichidatori ai trecutului, dar, în același timp, se accentuează, în 
ei, lumea formală, în aşa măsură încât merge propriu-zis înspre disoluția 
gândirii logice scolastice. Pomponazzi a ieșit din scolastică, este un 
interpretator al lui Aristotel. El crede că stă pe terenul scolasticii, dar nu mai 
face scolastică, și vom vedea de ce. 

Vasăzică, probabil că, în acest moment, în retorica italiană a Școlii de la 
Padova trebuie căutat antecedentul celui de-al treilea ciclu al procesului 
logic. Pentru ce? Pentru că un prim moment al sistematizării noastre ne 
indică naşterea gândirii logice sau a speculaţiei logice, după o perioadă de 
formalism gramatical şi logic. 

Al doilea moment este foarte caracteristic. Ei interesează perioada cea 
mai lungă și reprezintă perioada de constituire a disciplinei logice. Ea nu 
cunoaște lucrări sistematice propriu-zise, ci probleme diferite, considerate 
în ele însele, nu în cadrul strict al logicii, ci în cadrul cercetărilor în legătură 
cu problema cunoașterii în general. Perioada aceasta de constituire este al 


doilea moment în precizarea şi în constituirea conceptului de logică. 
Verificarea vă este la îndemână. Am spus numaidecât că, pentru prima 
perioadă, intră în această categorie Socrate şi Platon; ei sânt acei ce au să 
constituie propriu-zis logica. Pentru a doua perioadă, această operaţie este 
făcută de comentatorii arabi ai lui Aristotel. Aceasta este mai puțin 
caracteristică și vom vedea imediat de ce. În fine, a treia perioadă este 
constituită de întreaga cercetare logică, de la Galilei până la Kant, cu 
Descartes, Leibniz, John Locke, Hume, perioadă de constituire în care 
eventualele manuale de logică nu sânt propriu-zis prelucrări ale noului 
material, ci reminiscenţe ale vechiului material. Spre pildă, Logica de la 
Port-Royal nu este una cartesiană, ci este tot sistematizarea vechii logici. 
Tratatele de logică cartesiană nu se ivesc în vremea lui Descartes, ci tocmai 
mai târziu, în veacul al XIX-lea. Aceasta, vasăzică, pentru al doilea 
moment. 

În fine, al treilea moment reprezintă sistematizarea desăvârşită a vechii 
logici, a științei logicii. Ea se caracterizează printr-o completare a 
problematicii logice și printr-o sistematizare, printr-o aşezare în sistem, într- 
un tratat, printr-o codificare, prin urmare, a acestor probleme. Ea se mai 
caracterizează încă prin altceva: corespunde întotdeauna unei anumite 
ştiinţe şi este numai instrument de transmitere a acestei științe. De pildă, 
Aristotel, pentru lumea greacă. Logica aristotelică era oarecum 
concomitentă cu ştiinţa greacă, ce se constituise dinainte, cu Platon. 
Vasăzică, Pitagora şi Platon reprezintă două summum!0l-uri, în faza 
timpului în care această știință, de bine, de rău, se constituise, îşi găsise 
oarecum centrul de greutate, individualitatea proprie. Deci logica 
aristotelică, tratatul de logică aristotelică, are două momente la bază: întâi, 
materialul logic pe care-l sistematizează, și, al doilea, cunoştinţele deja 
constituite. 

Și, atunci, aceste tratate de logică, care cad întotdeauna în al treilea 
moment, au un caracter: ele sânt instrumente de transmitere ale unei ştiinţe 
anumite, constituite. Înainte de constituirea unei științe, nici nu apare vreun 
asemenea tratat. Lucrul este natural, pentru că nu ar avea ce să transmită. 
Numai în momentul în care ştiinţa timpului este sigură de ea însăși, numai 
după ce şi-a găsit, după cum spuneam, centrul de greutate, numai atunci 
trebuie să intervină această nouă operaţie de transmitere. Atunci apare 
necesitatea de a codifica aceste reguli ale logicii. Dar, în același timp, nu 
numai necesitatea; apare și posibilitatea de a codifica regulile logice, pentru 


că perioada anterioară adunase material prin lucrări, prin monografii asupra 
diferitelor probleme. 

Această perioadă este așa-numita perioadă scolastică. Scolastica nu este 
o perioadă propriu-zisă, o perioadă istorică, în desfășurarea gândirii 
omeneşti, adică nu reprezintă timpul, de la atât până la atât, după Hristos, ci 
este o perioadă tipică în istoria acestei gândiri. Scolastică este, de pildă, 
logica artistotelică, scolastică este logica lui Toma d' Aquino și scolastică 
este codificarea logistică, pentru că toate aceste momente reprezintă unul și 
același lucru: logica codificată, în scopul transmiterii unei științe constituite. 

lată, prin urmare, din punctul de vedere al evoluţiei, al creării 
disciplinei logice, care sânt cele trei momente. Trei, pentru că atâtea am 
stabilit, alte puncte de plecare pot să stabilească alte momente. lată, după 
părerea mea, cele trei momente fundamentale până la constituirea deplină a 
disciplinei logice. Sistematizarea aceasta este făcută, după cum vă spuneam, 
din punctul de vedere al creșterii conceptului de logică şi al creşterii 
disciplinei de logică. Dar iarăşi adăugam, la începutul acestei lecţii, că toate 
aceste momente corespund sau sânt condiționate de anumite stări de fapt. Ei 
bine, tocmai rădăcinile substratului general filozofic al acestei tematizări 
trebuie să le vedem, pentru încheiere, în lecţia viitoare. 


XX. TIPURI DE LOGICĂ 


1. Logică substanţialistă. 
2. Logică relaționistă. 
3. Logică pentru care relaţia însăşi este un obiect. 


1. Logică substanţialistă. 

Revenim azi asupra unor afirmaţii pe care le-am făcut ieri; spuneam că 
perioada a doua din istoria logicii, al cărei punct culminant este scolastica, 
nu îngăduie o deosebire netă, în procesul de formaţie al teoriei acesteia; că, 
prin urmare, perioadei aşa-numite Socrate-Platon şi perioadei Descartes- 
Kant nu le corespunde, în tipul medieval de logică, un proces precis, 
definitiv. 

Afirmasem, pe de altă parte, iarăși, că fiecărei etape complet închise de 
logică îi corespunde, de fapt, o ştiinţă, şi ea închisă şi perfect constituită; şi 
arătasem că logicii aristotelice îi corespunde ştiinţa greacă. Tot astfel îi 
corespunde scolasticii propriu-zise, adică scolasticii stricto sensulSli, altă 
ştiinţă constituită şi perfect închegată, care este teologia creştină, și anume 
teologia creștină pe baze catolice; iar ultimei forme de scolastică, adică 
logisticii contemporane, îi corespunde cealaltă ştiinţă, ştiinţa propriu-zisă, 
adică ştiinţa pozitivă a vremurilor noastre. 

Din aceste corespondențe, pe care le-am stabilit în diferitele epoci ale 
gândirii logice, se vede numaidecât de ce perioada a doua este mai puţin 
clară decât s-ar fi cuvenit, poate, să fie. Logicii antice, graţie lui Aristotel, îi 
corespunde ştiinţa greacă, iar scolasticii medievale, a lui Toma d'Aquino, îi 
corespunde teologia. Dacă deosebirile în proces nu sânt așa de pregnante, 
aşa de tranşante, aceasta provine din faptul că, propriu-zis, atitudinea 
spirituală a omenirii, în Evul Mediu, nu este prea deosebită de la prima la a 
doua perioadă. 

Un fel de întoarcere spirituală în omenire a avut loc, de la lumea veche 
la așa-numita lume medievală. Dar această întoarcere spirituală nu se 
caracterizează decât prin intervenţia unui element subiectiv, într-o măsură 
foarte mărginită; adică elementul individual și individualist introdus de 
creștinism în concepţia omului asupra vieţii. Elementul acesta este oarecum 
ținut în surdină, apăsat, ţinut sub oarecare presiune, de concepţia etatist- 


religioasă a creştinismului apusean. Vasăzică, există o întoarcere, o nouă 
orientare, dar o orientare care, propriu-zis, nu are alt reazăm decât tocmai 
mai târziu, după Renaștere. Altfel, în marile linii ale cugetării ei, omenirea 
păstrează aceeași orientare în faţa universului. Nu este, propriu-zis, 
deosebire fundamentală, de la greci la romani și, mai departe, la Evul 
Mediu, ca reprezentând ideea de stat roman şi această nouă formă creştină 
de stat religios. De aceea am spus, tocmai pentru că întoarcerea nu este 
completă și nu este definitivă, că această reînnoire spirituală a omenirii nu 
este fundamentală, și fazele pe care le urmează gândirea logică nu sânt nici 
ele bine delimitate. 

Și este natural. Este natural, pentru că, atunci când gândirea creștină a 
venit în contact cu lumea veche greacă, ea a găsit instrumentul organizat, 
canonul, și a găsit acest canon în logica aristotelică. Vasăzică, n-a fost 
nevoie — în momentul când, după retorica greacă, lumea creștină își căuta 
instrumentul de lucru și de expunere a noii ştiinţe, care, de astă dată, era 
teologia creștină —, n-a fost nevoie nici de căutare, nici de întoarcere 
asupra sa însăşi, nici de bâjbâire prea multă, ca să pună mâna pe acest 
instrument. Instrumentul îl găseşte făcut, exista în logica aristotelică. Toate 
comentariile arabo-iudaice, pe care le indicam rândul trecut ca un fel de 
perioadă de refacere, de reconstruire a logicii, toate comentariile nu erau 
decât comentarii, adică operația aceasta nu era decât una de descoperire, de 
găsire a unui material codificat, nu de construire a unui cod nou de 
cunoaștere şi de exprimare a anumitor adevăruri. De aceea spuneam, iarăși, 
că trecerea aceasta de la gramaticii bizantini la scolastica aquiniană nu arată 
anumite momente bine precizate şi bine conturate. 

Propriu-zis, în istoria logicii, sub raportul conţinutului, sub raportul 
structurii intime a acestei discipline, nu există bine precizate decât două 
perioade: o perioadă până la Renaștere și o perioadă după Renaștere, 
perioade condiționate de structura metafizică a timpului. V-am atras atenţia 
şi altă dată asupra faptului că, dacă vechea logică se îndrepta înspre 
concept, aceasta era tocmai din cauza caracterului substanţialist al structurii 
spirituale a vremii de pe atunci. Conceptul era propriu-zis numai un fel de 
derivativ, un fel de punct de scăpare sau un fel de precipitat al speculaţiei 
logice, pusă în faţa obiectului. Tot interesul lumii vechi, cu foarte mici 
excepții, care excepţii sânt, şi ele, pasibile de o mulțime de interpretări, era 
înspre o considerare statică a realității. Dacă, de pildă, azi, în răsăritul 
Europei, nu există mare interes pentru diferitele idei de infinit, pentru ideea 


de devenire, pentru proces etc., aceasta este tocmai pentru că Răsăritul a 
rămas mai credincios vechii tradiţii grecești și tradiţiei Antichității spirituale 
europene. Convergea interesul, cum vă spuneam, în metafizica timpului, ca 
şi în necesitatea aceasta de a rezolva problema realităţii, convergea înspre 
anumite obiecte fixe. 

Nu este o întâmplare faptul că, de la Socrate şi până la Suárez 
logica merge înspre concept sau se rezumă într-o logică a conceptului, după 
cum, iarăşi, nu este o întâmplare că faptul, cu deosebire adâncit în teoria 
cunoaşterii a lui Toma d'Aquino, anume caracterul intențional al 
cunoașterii, a fost absolut neglijat de epoca postaquiniană. Când, la sfârşitul 
veacului al XIX-lea, se descoperea, de către Husserl, aşa-numita intenţie 
logică, în Bolzano, pentru toată lumea a fost o surpriză extraordinară. 
Lumea uitase că acest caracter intenţional al cunoaşterii este de origine 
profund scolastică şi că se găseşte în filozofia lui Toma d'Aquino. 

Dar ce însemnează acest caracter intențional al cunoaşterii? Un 
exemplu simplu. Când întrebuinţez un cuvânt oarecare — spune scolastica 
—, acest cuvânt are trei înţelesuri: întâi, este înțelesul gramatical, de a fi un 
cuvânt pur şi simplu; al doilea, se raportează la, trădează un concept, 
exprimă un concept; şi, al treilea, arată un obiect. Cuvântul însuși are o 
funcţie oarecum dinăuntru în afară, cuvântul intenţionează, arată către un 
obiect care este în afara lui, se raportează; vasăzică, pur și simplu, nu este 
existent în el însuşi, ci se raportează la ceva din afară. Funcţia logică 
aquiniană din scolastică, a conceptului, este aceeași: arată un obiect. Noi, de 
altfel, zicem aproximativ așa: conceptul este ceva care are proprietatea de a 
se raporta la anumite obiecte. Toma d'Aquino zice altfel: conceptul este 
ceva care indică un lucru în afara sa. Noi am privit însă perioada ştiinţifică 
modernă şi știm că, independent de faptul că un concept arată ceva din afara 
lui, el poate să fie el însuși obiect. Dar, despre aceasta, la sfârşitul lecţiei. 

Prin urmare, caracterul acesta intenţional al logicii aquiniene nu este 
nici el întâmplător, ci arată tocmai formula statornică a întregii speculaţii 
filozofice înspre un obiect, înspre ceva stabil, care, în ultimă analiză, pe 
plan metafizic, este substanța. De aceea, toată logica aceasta, cum vă 
atrăgeam atenţia, are la bază conceptul, iar toate operaţiile logice nu sânt 
decât operaţii care se fac asupra conceptului. Vasăzică, există un element de 
bază, un element static, care are o viaţă proprie, şi o viaţă specială logică, 
pusă în faţa altor obiecte de aceeași natură. Acesta este conceptul, iar viaţa 
lui în faţa altor obiecte, în faţa altor concepte, este ceea ce numeşte logica 

veche: judecată şi, mai departe, raționament. Dar judecata şi raționamentul 
însemnează, pur şi simplu, operaţii asupra conceptului. 

Vasăzică, prima perioadă de logică este condiţionată de substanţialismul 
metafizic al acelei perioade și, de aceea, ea se mărginește la concept. Când, 
astăzi, ne cade sub mână un tratat de logică începând iarăși cu teoria 
noțiunii și altul care pornește din loc în stil mare ca să facă un tratat de 
logică, dar se opreşte iarăși la teoria noțiunii, trebuie să avem întotdeauna 
impresia că am intrat într-un beci unde miroase a mucegai. Există o logică a 
conceptului, dar ea este un fapt istoric. Cine are înţelegere pentru istorie și 
pentru transformările pe care fiecare disciplină trebuie să le sufere își dă 
seama numaidecât că avem de-a face cu ceva învechit. Aceasta este prima 
perioadă. 


2. Logică relaționistă. 

A doua perioadă este cea despre care v-am vorbit adineauri, adică 
perioada ştiinţei moderne. Știința modernă, v-am spus, cercetează propriu- 
zis nu obiectul, ci faptul. Care este valoarea acestei necesităţi de a pune 
faptul în locul obiectului, este un proces care poate să rămână în afară de 
cercetările noastre. Aş indica, în scurt, că formalismul logic sau tendinţa 
logică de a lucra numai asupra conceptului a dus în chip fatal la o 
confundare a conceptului cu realitatea însăşi. Și, atunci, evident, a fost 
fatală şi reacţia, care nu avea decât un scop: să reîmprospăteze cunoştinţa 
noastră. Cunoştinţa noastră pierduse contactul cu realitatea nu prin vina 
vechii logici aristotelice, ci prin vina exagerărilor. Logica aristotelică, la fel 
cu cea socratică, este o logică eminamente a realităţii, iar, dacă astăzi 
asistăm la o renaştere a scolasticii şi aristotelismului, este tocmai pentru că 
se recunoaște cât de mult este, această logică aristotelică și scolastică, o 
logică a realităţii, refăcută însă astăzi cu acea reînnoire scolastică și 
neoscolastică, în înţelesul că timpul este în adevăr un factor care aduce ceva 
nou și în înțelesul că nici în viaţa spirituală a omenirii nu se pot trăi repetiții 
exacte, fenomenele istorice având acest caracter că nu se petrec decât o 
dată. Astăzi, prin urmare, sub raportul acesta istoric, este un nonsens o 
încercare de a face să retrăiască un anumit fenomen care a trăit odată într-o 
formă precisă, conţinutul acesta de logică a realităţii, care este cuprins în 
logica aristotelică şi scolastică. Nu împotriva acestui caracter a reacţionat 
Renaşterea şi vremea de după Renaștere, ci împotriva exagerării lor, 


împotriva tendinței de a confunda realul cu conceptul, care este un semn și 
instrument al realului. 

Care este, în linii mari, această structură intimă a epocii moderne, este 
iarăși un lucru pe care l-am spus. Nu fac decât să-l repet. Instaurarea 
faptului a dus numaidecât la constatarea mobilităţii, schimbării obiectului, 
şi, atunci, evident, interesul fundamental nu mai poate să cadă pe substanţa 
metafizică, ce are la bază întotdeauna conceptul. Nu poţi să ajungi propriu- 
zis la substanță decât după ce ai trecut prin entitatea logică a conceptului. În 
momentul în care logica conceptuală era înlăturată dintr-o dată de noua 
atitudine ştiinţifică a Renașterii, în momentul acela și problema substanţei 
dispărea în chip logic. 

Veţi spune însă că şi Descartes a avut o problemă a substanței. Evident, 
şi Spinoza, dar problemele acestea fac parte din rămăşiţele scolasticii sau 
rămășițele medievale ale gândirii moderne. Gândirea modernă ar trebui să 
destrame substanța și, de aceea, un modem nu procedează în această 
direcție, afară numai de senzualismul și empirismul englez și, pe urmă, cu 
mijloace noi, Kant. Destrămarea substanţei însă îndrepta cercetările spre 
fapt, care fapt nu este propriu-zis obiect, ci proces; care presupune punct de 
plecare şi punct de ajungere; și care presupune termeni și se rezolvă, în 
ultimă analiză, în raport. Deci ceea ce era, în logica veche, substanţă 
devenea, în metafizica nouă, relaţie, şi ceea ce era, în vechea filozofie, 
calitate devenea, în noua cunoaștere, cantitate. Pentru că procesul, 
schimbarea erau pasibile de etalonare; care etalonare era măsură. Măsura 
este ea însăşi un act şi o operaţie, nu este un obiect, și măsura aceasta 
devenea etalon pentru toate întâmplările. Deci calitățile, deosebirile 
esenţiale şi substanţiale dintre obiecte devin, în noua ştiinţă a vremii, 
cantităţi, deosebiri de măsură între fenomene. 


3. Logică pentru care relaţia însăși este un obiect. 

Iată, prin urmare, care trebuia să fie elementul nou. Am ajuns, așadar, 
vorbind despre logica contemporană, la încheierea că cele două perioade pe 
care le-am deosebit, logica conceptuală și logica judecății, logica pe baze 
substanţialiste și logica pe baze relativiste, sânt, după mine, perioade 
încheiate. V-am spus cândva impresia mea că procesul scientist este 
oarecum închis prin noua fizică einsteiniană, iar evoluţia științei, ca mijloc 
de cunoaştere, este perfect determinată. În adevăr, acum, când asistăm la o 
dezagregare a ştiinţei ca instrument de cunoaștere metodică, trebuie să 


constatăm că nu există un mai minunat complice, la această dezagregare, 
decât însăși matematica, în care se observă, în vremea din urmă, o părăsire 
a funcţiei și o orientare vădită spre obiect. 

Iată, dar, că, în adevăr, noi trăim azi o perioadă nouă în istoria spirituală 
a omenirii: în afară de schimbările pe care le indică metafizica noastră, în 
afară de cele pe care le indica experienţa noastră religioasă, în matematica 
însăși, în scheletul însuși al ştiinţei actuale, se observă o întoarcere înspre 
obiect şi înspre substanţă, pe care o părăsisem de la Renaștere. 

Noua logică probabil că va prezenta anumite caractere comune cu 
vechea logică. Aceste caractere comune sânt un fel de presupoziţie 
substanţialistă, un fel de orientare înspre obiect; şi Brentanol53l, şi Husserl, 
şi logistica fac aceasta. Dar nu trebuie să uitaţi că logica aceasta nouă vine 
după Renaștere şi după perioada scientistă. 

O paranteză, ca s-o lămurim. Scientismul și spiritul știintific sânt două 
lucruri deosebite. Spiritul științific este spiritul care lucrează în ştiinţă. 
Știința este un domeniu de cercetare cu anumite limite. Scientismul este 
tendința de a trece metoda de cunoaștere științifică şi instrumentul de 
cunoaștere științifică în planul metafizic și în planul filozofic în genere. Ca 
să fim bine lămuriţi, adeseori am spus lucruri care n-au fost împotriva 
ştiinţei, ci împotriva spiritului scientist. 

Vasăzică, nu trebuie să uităm, azi, oricât de substanţialiști am fi, că am 
trecut peste Renaștere şi peste perioada scientistă modernă, iar atunci și în 
logica actuală se răsfrânge acest caracter: există un obiect care stă în centrul 
interesului, dar acest obiect, propriu vorbind, nu mai este substanţă, ci este 
altceva, este raportul, este faptul, raportul spiritual științific, care se 
substanţializează, care se obiectivează. Raportul acesta devine pentru noi 
obiect, în aceeași măsură în care şi conceptul era obiect și în care şi ceea ce 
corespunde în realitate conceptului era obiect. În logica nouă descoperim, 
prin urmare, azi, o nouă problemă, care face absolut necesară deosebirea 
dintre logică şi teoria cunoaşterii. La vremea veche, aţi băgat de seamă că, 
în toată metafizica sau în toată logica grecească, problemele de teorie a 
cunoașterii se cam împleteau cu problemele de logică, deoarece conceptul 
corespundea realității, adică trăda ceva din realitate, și, făcând teoria 
conceptului, însemna să faci teoria cunoaşterii realităţii. Obiectul logic 
aristotelic închidea în el realitatea şi neglija priza asupra realităţii. Obiectul 
nostru nu mai are legătură cu realitatea, pentru că, în momentul în care 
afirm că raportul este și el un obiect, atunci trebuie să fac deosebirea dintre 


existenţa acestui obiect și existenţa altui obiect, care are una reală. Vasăzică, 
se pune, în cazul acesta, în fapt — teoretic, se punea dinainte, dar în logica 
nouă se pune în fapt —, problema gradelor de existență și problema 
felurilor de existenţe. Iar, atunci când problema aceasta este în faţa noastră, 
se vede că ea nu are legătură necesară cu logica, ba încă încurcă propriu-zis 
speculaţia logică. Gândirea logică contează și ea ca existență, dar ca o 
existență așa-numită logică, ca o existenţă cu obiect de cercetare pentru 
logică, dar nu ca un obiect din acelea având legături cu spaţiul și cu timpul, 
adică cu elementele psihologice externe, ale realității. 

Prin urmare, vedeţi care este acest al treilea tip de logică, care se 
precizează şi care, în vremea noastră, este condiționat de o orientare 
metafizic spirituală a vremii: substanţializarea, obiectivarea raportului. 
Concept-raport, substanță-raport, măsură-relaţie. Și acum ce? Obiect, care 
el însuși este o relaţie. Obiectul fusese înlocuit prin relaţie, şi acum relația 
este înlocuită prin obiect, care obiect este chiar relația aceasta. 

Poate că generalităţile pe care le-am făcut eu vă par că închid în ele un 
moment dialectic: ar fi teza, antiteza şi sinteza. Nu sânt vinovat cu nimic de 
aceste operaţii, nu mă simt, în ceea ce mă privește, vinovat de dialectică şi 
nu sânt înclinat a face construcţii cu elementele realităţii, în care să intre și 
ceva de la mine. Ceea ce spun eu poate că nu este așa, dar este convingerea 
mea. Ceea ce v-am spus eu acum nu sânt decât generalizări pe bază 
empirică, generalizări în legătură cu speculația logică. Dacă, după cum vă 
spuneam, procesul acesta, sau devenirea aceasta, ia forme dialectice, nu este 
din vina mea. S-ar putea să ia forme dialectice și din alt cuvânt. Eu am 
deosebit trei perioade. De ce trei? N-am nici o predilecție pentru numărul 
trei. Trei, pentru că atâtea le găsim până acum; de aci, elementul acesta 
întâmplător dialectic. Dar nu există nici un motiv ca aceste perioade să fie 
numai trei; adică, chiar dacă, considerând filozofia europeană, de la Thales 
până azi, noi deosebim trei perioade, treimea aceasta nu este determinată de 
elementele anterioare vieţii spirituale a Europei, ci, pur şi simplu, de 
anumite perioade istorice întâmplătoare. După ultima perioadă, dacă, în 
adevăr, ea se va preciza în sensul în care se desenează aci, S-ar putea să vie 
o a patra şi, dacă vine a patra, vedeţi că s-a stricat tot jocul dialectic. 
Vasăzică, nu dau nici un sens acestei împărțiri generale, şi nu trebuie să-i 
daţi nici d-voastre. 

Atât intenţionam să vă spun anul acesta în legătură cu istoria logicii. 


Note 
[1]1 În anul universitar 1924/1925. 


[2]î George Cuvier (1769-1832), ilustru naturalist francez, creatorul 
anatomiei comparative și al paleontologiei. 


[3]1 În anul universitar 1929-1930 Francisc Rainer era titularul Catedrei de 
Anatomie și Embriologie de la Facultatea de Medicină din București. 


[4]î Vezi: Henry Sanielevici, La vie des mammiferes et des hommes fossiles 
dechiffree de l'aide de l'anatomie et de la physiologie comparees de 
l'appareil masticateur. I. Bucarest, 1926. 


[5]1 Celebra teorie a lui Giambattista Vico (1668-1744) se află expusă în 
Principi di una scienza nuova d'intorno alla commune natura delie nazioni, 
cunoscută pe scurt ca Scienza nuova, apărută în 1725, ed. a Il-a, revăzută, 
1744. În cartea a V-a, intitulată Despre reîntoarcerea ciclică a lucrurilor 
omeneşti odată cu renașterea națională, Vico dezvoltă teoria ciclicităţii în 
istorie, potrivit căreia orice înaintare, orice dezvoltare în istorie, realizată ca 
un întreg ciclu, va fi urmată, în chip necesar, de o revenire la moravuri, 
limbaje, instituţii etc. manifestate anterior. 


[6] Gallipoli, Cailipolis (azi, Gelibolu), oraş în partea europeană a Turciei 
(Rumelia), pe ţărmul strâmtorii Dardanele, cucerit de turci în 1357. 


[7]? Vezi: Werner Sombart, Der moderne Kapitalismus. Historisch- 
systematische Darstellung des gesamteuropaischen Wirtschaftslebens von 
seinen Anfängen bis zur Gegenwart, vol. I-III, », München und Leipzig, 


Duncker & Humblot, 1928. 


[8]1 lată un text important din Cetatea Soarelui: „Cu toate acestea, ei 
[solarienii] nu recunosc persoane distinct numite ca în legea noastră 
creștină, pentru că nu cunosc revelaţia. 

Știu însă că în Dumnezeu este și purcederea și întoarcerea de sine, la sine, 
în sine și de la sine. Prin urmare, toată existenţa, întrucât există, derivă, la 
ei, metafizic, din putere, înțelepciune și iubire; iar din nonputere, din 


nonînțelepciune şi noniubire, în măsura în care participă la nonexistenţă; 
prin cele dintâi binemerită, prin cele din urmă păcătuiesc, fie prin păcatul 
natural în primele două, fie al moralei şi artei, în toate trei sau în al treilea“ 
(Tommaso Campanella, Cetatea Soarelui. Ideea poetică a unei republici 
filozofice. Traducere Corneliu Vilt, Bucureşti, Editura Ştiinţifică, 1959, p. 
102). 


[9]1 Textul din Solilocviile Fericitului Augustin (cartea a II-a, cap. I) — şi 
din care Nae Ionescu citează — este următorul: 

„AUGUSTIN: Doamne, tu care ești întotdeauna același, fă-mă să mă 
cunosc, fă-mă să te cunosc! Mi-am sfârşit rugăciunea. RAŢIUNEA: Tu, 
care vrei să te cunoşti, ştii că exiști? A.: Știu. R.: De unde ştii? A.: Nu ştiu. 
R.: Ştii că eşti simplu sau compus? A.: Nu ştiu. R.: Ştii că te mişti? A.: Nu 
ştiu. R.: Ştii că gândeşti? A.: Știu. R.: Este deci adevărat că gândeşti? A.: 
Este adevărat. R.: Ştii că ești nemuritor? A.: Nu ştiu. R.: Dintre toate 
lucrurile pe care mărturiseşti că nu le cunoşti, pe care doreşti să le știi mai 
întâi de toate? A.: Dacă sânt nemuritor. R.: Îţi place deci să trăieşti? A.: 
Recunosc. R.: Așadar, dacă vei afla că eşti nemuritor, vei fi mulțumit? A.: 
Va fi mult, fără îndoială, dar încă prea puţin pentru mine. R.: Acest puţin 
nu-ți va face totuşi mare plăcere? A.: Imensă. R.: Nu vei mai plânge 
niciodată? A.: Niciodată. R.: Dar dacă vei afla că viaţa este astfel, încât în 
cursul ei nu poţi cunoaşte nimic mai mult decât ştii și până acum, vei pune 
capăt lacrimilor tale? A.: Dimpotrivă, voi vărsa la fel lacrimi, pentru ca ea, 
să înceteze. R.: Aşadar nu iubeşti viața pentru ea însăși, ci pentru a şti. A.: 
Accept această concluzie. R: Şi dacă faptul de a şti te va face nefericit? A.: 
Nu cred că acest lucru este cu putinţă, în nici un fel. Dacă ar fi așa, nimeni 
nu ar putea fi fericit; acum, într-adevăr, singura sursă a nefericirii mele este 
necunoașşterea lucrurilor. Dar dacă ştiinţa lucrurilor te face nenorocit, 
nefericirea noastră este veşnică.“ 

(Augustin, Solilocvii, în vol. Între Antichitate și Renaștere. Bucureşti, 
Editura Minerva, 1984, pp. 51-52.) 


[10]: Faţă, chip, formă, categorie (lat.). 
[11]1 „Volgare“ este limba „vulgară“, populară, italiana vorbită de popor, în 


vreme ce „limba elitei“ este latina, limba în care scriau, prin care 
comunicau oamenii de cultură ai vremii. 


[12] Destin (gr.). 


[13]1 Aici, la 26 aug. 1346, în timpul Războiului de 100 de ani, oastea 
franceză a regelui Filip VI a fost înfrântă de cea engleză, condusă de Eduard 
III. In această luptă au fost folosite pentru prima dată în Occident armele de 
foc. 


[14]t Ideea la care face referire Nae Ionescu este expusă de Xenofon astfel: 
„Dacă boii şi caii și leii ar avea mâini, sau dacă — cu mâinile — ar ști să 
deseneze și să plăsmuiască precum oamenii, caii şi-ar desena chipuri de zei 
asemenea cailor, boii asemenea boilor, şi le-ar face trupuri așa cum fiecare 
din ei îşi are trupul“ (Xenofon, Fragmente, traducere D.M. Pippidi, în vol. 
colectiv Filosofia greacă până la Platon, vol. I, partea a 2-a. Bucureşti, Ed. 
ştiinţifică şi enciclopedică, 1979, p. 197). 


[15]1 Cursul de gramatică a fost ţinut în anul universitar 1923/1924, fiind 
intitulat Filosofia gramaticei — considerată ca Introducere în logică, din 
care, în 1941, se mai păstrau însemnări. 


[16]1 Aluzie la profesorul C. Rădulescu-Motru și la Mircea Florian, care 
promovau „filozofia ştiinţifică“, ceea ce a declanşat o polemică aprinsă în 


epocă. 


[17]t Articolul la care face referire Nae Ionescu a apărut în Noua Revistă 
Română (vol. XIV, nr. 9, 16 iunie 1913, pp. 138-141), sub semnătura: Mihai 
Tonca. lată un pasaj din acest articol, conceput în formă „ştiinţifică“, dar cu 
„intenţie fantezistă“: 

„Ajunşi în acest punct al cercetării noastre, să facem un mic rezumat al 
situației, care — nădăjduim — va fi concludent. Am dovedit la început că 
producţiunile sufletești ale unei epoce pot intra în conflict cu necesitățile 
altor timpuri următoare, dacă evoluţia conștiinței a dus la situaţiuni calitativ 
deosebite. Analizând sufletul grec aşa cum se desface el din Iliada, am 
arătat, din patru deosebite puncte de vedere, că între noi şi Homer nu există 
numai diferențe de grad ci și de senin. Concluziune logică: cei cărora nu le 
place Iliada sânt în perfectă normalitate; concluziune care se sprijină şi pe 
observaţiuni pedagogice: Herbart recomandă în adevăr ca să se dea copiilor 
de 10-12 ani să citească pe Homer. Dacă teoria lui Baldwin, care afirmă că 
evoluţia mintală a copilului verifică evoluţia în rasă, este adevărată, şi dacă, 


pe de altă parte, Herbart are dreptate, tema mea este victorios dovedită, și 
eu nu mai am nimic de adăugat. 

Dixi et salvavi...“ [animam meam] 

Am spus, făcându-mi datoria, împăcându-mi conștiința (lat.).] 


[18]t Pecus — bovine. 

[19]1 Aici, cu sensul „e un descurcăreț“ (fr.). 
[20]1 Temei de existenţă (lat.). 

[21] Temei de cunoaştere (lat.). 

[22]t Temei de devenire (lat.). 

[23]1 Universale în lucru (lat.). 


[24]1 Inducţie prin enumerare simplă, a fiecărui element (lat.). Inducţie 
completă. 


[25]1 În Cursul de logică predat în anul universitar 1927/1928, Nae Ionescu 
a tratat problema raționamentului în trei prelegeri la 27 aprilie, 4 și 11 mai 
1928. Ideea că prin raţionament nu se capătă noi cunoștințe, ci numai se 
transmit, este centrală în primele două prelegeri indicate aici. lată un pasaj 
din curs: 


„Prin urmare, pe când logica obişnuită spune că raţionamentul este un 
instrument de înaintare a cunoștinței, că cu ajutorul a două sau mai multe 
cunoştinţe vechi, pe care le numim premise, putem să ajungem la o altă 
cunoştinţă, nouă, pe care o numim concluzie, după punctul de vedere din 
care am cercetat noi problemele logice, am fi însă mai înclinați să spunem 
că raționamentul este un instrument de transmitere a unei cunoștințe, iar nu 
de aflare a unei cunoştinţe. 

De ce preferăm acest punct de vedere sau această definiție? Mai întâi, 
pentru că dintr-o mulțime de motive personale, pe care le-am expus altădată 
şi nu le mai repet, eu nu sânt deloc obligat să cred că logica este o ştiinţă 
inventivă, adică cu ajutorul ei izbutim să căpătăm cunoştinţe noi. Studiul 
logicii în gândirea omenească este o mai mare precizie de termeni, o mai 


mare disciplină, o mai mare exactitate. Studiul logicii prin urmare aduce 
claritate şi control, dar deşteptăciune nu aduce deloc.[...] 

Prin urmare, logica dă un conspect al gândirii gata făcute.[...] 

De îndată ce însă logica este o disciplină care studiază gândirea exprimată, 
adică gândirea gata făcută, ea nu se poate ocupa cu procesul de invenţiune, 
care este gândirea în devenire, nu gândirea exprimată, și de aceea prefer o 
definițiune a raționamentului care spune pur și simplu că un raţionament 
este un mod de transmitere a unei cunoștinţe.[...] 

Prin urmare, un raţionament ar fi transmiterea unui adevăr, care nu este 
evident prin el însuși şi care are nevoie să fie despicat; un raționament este 
o explicaţie sau — cum s-ar zice cu un termen ceva mai pretențios, ca să se 
deosebească explicaţia aceasta de explicaţia obişnuită de toate zilele — un 
raţionament este o explicitare a adevărului“ (Nae Ionescu, Curs de logică, 
1927-1928, pp. 361-365, București, 1928). 


[26]1 Restrângere a capacităţii juridice, expresie din dreptul roman care 
desemnează diminuarea drepturilor civile, chiar până la pierderea libertăţii. 


[27]1 Hrysip, al treilea conducător al școlii stoice în secolul al III-lea î.Hr. 


[28]1 Eudem din Rodos (aprox. 370 î.Hr. — cca. 300 î.Hr.) a fost un filozof 
antic grec, considerat primul istoric al ştiinţei, unul dintre cei mai 
importanţi elevi ai lui Aristotel, editând lucrarea profesorului său și făcând- 
o mai uşor accesibilă. 


[29]1 Michael Psellos (1018-1078 ?), purtând titlul de „Consul al 
filozofilor“, cel mai însemnat savant și om de litere al veacului său, autor al 
unei renumite Cronografii, comentator al unor lucrări aristotelice, presupus 
cândva autor al unui tratat de logică, de fapt o traducere după tratatul lui 
Petrus Hispanus. 


[30]t Petrus Hispanus (1226-1277); devenit în 1276 papă sub numele de 
Ioan XXI, autorul celebrelor Summulae logicales (Mici tratate logice), în 
care se află cea mai completă expunere a logicii scolastice. 

Acest tratat a cunoscut o largă răspândire în vremea Renaşterii (48 de ediţii 
între 1499-1516, sau 176 ediţii până la începutul veacului al XVII-lea). 
Cândva a fost atribuit lui Michael Psellos. 


[31]1 Concepţie despre lume (germ.). 


[32]1 Titlul complet, Culegere de o sută de studii pentru pian ale 
compozitorului italian Muzio Clement (1752-1832), publicată simultan la 
Londra, Berlin şi Paris între 1817 şi 1826 și care constituie și azi un element 
important al învățământului muzical de specialitate. 


[33]1 Pietro Pomponazzi (1462-1524), filozof, reprezentant al 
neoaristotelismului renascentist. A scris mai multe lucrări, printre care De 
immortalitate animae (Despre nemurirea sufletului), De incantationibus 
(Despre descântece), dar nici o lucrare de logică. 

De fapt, profesorul Nae Ionescu trebuie să fi pronunţat Petrus Hispanus, iar 
stenograful să fi descifrat Pomponaţiu (cu transcrierea din ediția 1941). 

Cel mai răspândit, cel mai cunoscut tratat de logică scolastică (Pomponazzi 
nu ţine de etapa scolastică !) este Summulae logicales al lui Petrus 
Hispanus. 

Nae Ionescu amintise de acest tratat și în lecţia anterioară, pronunțând 
numele adevărat, iar stenograful scriindu-l corect. 


[34]1 Raymundus Lullus (cca. 1232 — 1315/1316) a inventat un sistem 
filozofic cunoscut sub numele de Artă, conceput ca un tip de logică 
universală pentru a dovedi adevărul doctrinei creştine interlocutorilor de 
toate credinţele și naţionalităţile. Arta constă dintr-un set de principii 
generale și operaţii combinatorii. A fost ilustrată cu diagrame. 


[35]1 În 1929, pe când Nae Ionescu își ţinea cursul de Istoria logicei, apărea 
la Casa $coalelor, în traducerea lui S. Katz, lucrarea fundamentală a lui 
Baruch Spinoza, Etica demonstrată după metoda geometrică. 

O altă traducere a întreprins, mai aproape de anii noştri, Alexandru Posescu 
(București, Ed. ştiinţifică şi enciclopedică, 1981). 


[36]1 Deci (lat.). 


[37]1 Hans Driesch (1867-1941), biolog şi filozof german, a fost remarcat 
pentru munca sa experimentală timpurie în embriologie și pentru filosofia 
sa neovitalistă a entelechiei; a fost, de asemenea, creditat cu efectuarea 
primei „clonări” artificiale a unui animal în anii 1880, deși această afirmaţie 
depinde de modul în care se defineşte clonarea. 


[38]1 Teoria realității (germ.). 


[39 ]1 Cititorul de azi are la dispoziţie: Gottfried Wilhelm Leibniz, 
Fragmente zur Logik, Ausgewählt, übersetzt und erläutert von Franz 
Schmidt. Berlin, Akademie-Verlag, 1960, XXVI + 560 p. (Philosophische 
Studientexte). 


[40]î La infinit (lat.). 
[41]1 Ca atare (lat.). 
[42 ]1 Vezi nota 24. 


[431 Iată mai întâi definiţia dată logicii de Immanuel Kant: 

„Logica este o ştiinţă a raţiunii referitoare nu la materie, ci la forma pură; o 
ştiinţă a priori despre legile necesare ale gândirii, dar nu cu privire la 
obiecte particulare, ci la toate obiectele în genere; deci o știință a aplicării 
corecte a intelectului și a rațiunii în genere, dar nu în mod subiectiv, adică 
nu pe baza principiilor empirice (psihologice), cum gândeşte intelectul, ci în 
mod obiectiv, adică pe baza principiilor a priori, aşa cum ar trebui să 
gândească intelectul“ (Immanuel Kant, Logica generală. Trad. Alexandru 
Surdu. Bucureşti, Ed. ştiinţifică și enciclopedică, 1985, p. 69). 


Utilitatea logicii este descrisă de Kant în următoarea modalitate: 

„Deci logica nu este nici o artă de a inventa şi nici un Organon al 
adevărului, nu este nici o algebră cu ajutorul căreia ar putea fi descoperite 
adevăruri ascunse. 

Ea este însă, desigur, utilă și indispensabilă în calitate de critică a 
cunoașterii, ca mijloc de apreciere a rațiunii comune, ca şi a rațiunii 
speculative, nu pentru a le învăţa, ci pentru a le corecta și a le pune de acord 
cu ele însele. Căci principiul logic al adevărului rezidă în concordanța 
intelectului cu propriile sale legi generale“ (ibidem, p. 73). 


[44]: Ernst Heinrich Philipp August Haeckel (1834-1919) a fost un zoolog 
german şi evoluționist, naturalist, eugenist, filozof, medic, profesor, biolog 
marin şi artist, un puternic susținător al darwinismului și care a propus noi 
noțiuni despre descendența evolutivă a ființelor umane. Deși cel mai bine 

cunoscut pentru celebra afirmaţie „ontogenia recapitulează filogenia”, el a 


inventat şi multe cuvinte folosite în mod obişnuit de biologi astăzi, cum ar 
fi filum, filogenie și ecologie. Pe de altă parte, Haeckel a mai afirmat că 
„politica este biologie aplicată”, citat folosit de propagandiștii nazişti. 


[45]1 Ernst Waldfried Josef Wenzel Mach (1838 — 1916) a fost un fizician 
şi filozof austriac care a contribuit la fizica undelor de șoc. Prin critica sa la 
adresa teoriilor lui Newton despre spaţiu și timp, el a prefigurat teoria 
relativităţii a lui Einstein. Ca filozof al științei a avut o influență majoră 
asupra pozitivismului logic şi pragmatismului american. 


[46]t Grigori Rasputin (1869-1916) a fost un mistic și călugăr rus; este cel 
mai bine cunoscut pentru că s-a împrietenit cu familia imperială a lui 
Nicolae al II-lea, ultimul ţar al Rusiei, prin care a câştigat o influenţă 
considerabilă în ultimii ani ai imperiului țarist; simbolizează pasiunea şi 
obsesia pentru misticism, iraţionalitatea și disprețul pentru logică, 
superstițiile profunde, religia fără morală, credinţa fără fapte, predarea lui 
sud'ba — destin. 


[47]1 Pereche (fr.). 


[48 ]1 Girolamo Savonarola (1452-1498) a fost un ascet italian, călugăr 
dominican, predicator activ în Florenţa Renaşterii. A devenit cunoscut 
pentru profeţiile sale despre gloria civică, susţinerea pentru distrugerea artei 
şi culturii seculare și apelurile sale pentru reînnoirea creștină; a denunţat 
corupţia clericală, stăpânirea despotică şi exploatarea săracilor; a scris 
manuale de instruire despre etică, logică, filozofie şi guvernare, a compus 
lucrări devoţionale și şi-a pregătit predicile pentru congregaţiile locale. 


[49]1 Jacob Moleschott (1822-1893) a fost un fiziolog ateu olandez și 
scriitor de dietetică, cunoscut pentru opiniile sale filozofice cu privire la 
materialismul ştiinţific, a explicat originea şi starea animalelor prin 
acționarea cauzelor fizice; membru al Academiei Germane de Științe 
Leopoldina. 


[50] Culme (at.). 


[51]1 În înţeles restrâns (lat.). 


[52]1 Francisco Suárez (1548—1617) a fost un filozof și teolog iezuit 
spaniol foarte influent în cea de-a doua perioadă scolastică („scolastica 
modernă timpurie”), când investigația filosofică şi teologică s-a revitalizat, 
în cadrul tradiției modelate de Toma d” Aquino, Duns Scot și alții. Pentru 
Suárez, metafizica era ştiinţa esenţelor reale (și a existenţei), era preocupat 
mai degrabă de fiinţa reală decât de fiinţa conceptuală și de ființa imaterială 
mai degrabă decât de ființa materială. El a susținut (împreună cu scolasticii 
anteriori) că esenţa și existenţa sunt aceleași în cazul lui Dumnezeu, dar nu 
a fost de acord cu Aquino și alţii că esenţa şi existenţa ființelor finite sunt cu 
adevărat distincte. El a susținut că, de fapt, ele sunt doar distincte din punct 
de vedere conceptual: mai degrabă decât să fie cu adevărat separabile, ele 
pot fi concepute doar ca separate în mod logic. 


[53]1 Franz Clemens Brentano (1838-1917) este cunoscut în principal 
pentru munca sa în filosofia psihologiei, în special pentru că a introdus 
noțiunea de intenţionalitate în filosofia contemporană. El a adus contribuţii 
importante în multe domenii ale filosofiei, în special la filosofia minţii, 
metafizica și ontologia, etica, logica, istoria filosofiei și teologia filozofică. 


